﻿အဇံၫခအ့လၭ Ezekiel 1 

1 တၭ လၧအနံၪ့ ၥၧၫ့ဆံၫနံၪ့လနံၪ့ အဖၧၩ့နီၪ, လၩလံဘံၪ့လဘံၪ့ လၩထၪ့ ယဲနံၩလနံၩ လၧယအီၪလၧၦကဲၪဎီးအကျၩ လၧထံၫမိၡါ ခံဘၫ အနဲၩ့နီၪ, ဆၧမၩအၥၭ လၧမူၭခိၪ ဝဲထၪ့အၥၭတၭ, ယဒၪဘၪ ဆၧလၧယၫလခီၫ ဘၪဆဲၫ့ လၧယွၩလီၫ. 2 လၩထၪ့ ယဲနံၩလနံၩ လၧစဎွၩ ယဟီအခံၫ့ ကဲၪဎီး ယဲနံၪ့လနံၪ့ အဖၧၩ့, 3 ယဟိဝၩအလူ လၩ့ဘၪ တၡါ စဘူၫဇဲၫ အဖိၪခွၫ ၦလုဆၧ စအဇံၫခအ့လၭ, လၧၦခၫလဒံအၫဖိၪ အခးဖၧၩ့ လၧထံၫမိၡါ ခံဘၫ အနဲၩ့တၭ, ယဟိဝၩအစူၪ အီၪဝ့ၫ လၧအလီၩ့ ထီးနီၪလီၫ. 4 ယယိဆၧတၭ, ယိခွါ, လံၩ၁ဝံၭ ဂဲၫထၪ့ လၧမုဖၩလခီၫ, ဆၧအုၪ့ဖၭဒိၪ, ဒဲမ့ၪလၪ ကျီၪမွံၩအၥၭတၭ, ဆၧယုၩ့ယဲ အီၪဝၬဖီၩ့ဝ့ၫ, လၧအၥၭခံဖၧၩ့နီၪ ဆၧမၩအၥၭ ဘဲၫထီးဘၩ့ဆံၫ့ အၥိၭ အီၪဝ့ၫ လၧအၥၭခံဖၧၩ့နီၪလီၫ. 5 လၧအၥၭခံဖၧၩ့နီၪ ဆၧအမၧၫ့လံဒုၩ အခံးအဂၩ့ အီၪဝ့ၫလီၫ. တၭ အဝ့ၫၥံၪ ဖျီၪထၪ့ဝ့ၫ ဘဲၫယီၩ, အီၪဝ့ၫ လၧၦၡၩ အခံးအဂၩ့လီၫ. 6 လဒုၩလဒုၩ အီၪဝ့ၫ လၧအမ့ၬလံခီၫ, လဒုၩလဒုၩ အီၪဝ့ၫ လၧအဒံၭလံခီၫ ဆုၬဆုၬ လီၫ. 7 အခၪ့နီၪ လီၩ့ဝ့ၫ, အခၪ့ယၫၥၭ မၩအၥၭ ဘဲၫချီဖိၪ အခၪ့ယၫၥၭ အၥိၭလီၫ. တၭ ယုၩ့ယဲဝ့ၫ ဘဲၫထီးဘၩ့ ထူၭဆံၫ့အၥၭ အၥိၭလီၫ. 8 တၭ ၦၡၩအစူၪ အီၪဝ့ၫ လၧအဒံၭ အဖၫ့လၬ လၧအနဲၩ့ဖၭထံၭ လံခီၫ အလီၩ့ တၭ, လံခီၫနီၪ အီၪဝ့ၫ လၧအမ့ၬ ဒဲအဒံၭ လံခီၫလူၬလီၫ. 9 အဒံၭလဖၪ ဘုၭထၬလိၬအၥၭလီၫ. ထီးအလ့ၩဆၧ တၭ, ကၠၪအၥၭအ့ၬ, လ့ၩဝ့ၫ လၧအမ့ၬယၫလခီၫ တီၩတီၩလီၫ. 10 ဆၧလၧအမ့ၬ အခံးအဂၩ့ လံဒုၩနီၪ အီၪဝ့ၫ လၧၦၡၩအမ့ၬ, ဒဲဆၬလၥၧၫ့အမ့ၬ လၧအစူၪထွ့ၪလခီၫ တၭ, ၦလံဒုၩနီၪ အီၪဝ့ၫ လၧချီဖၫအမ့ၬ လၧစူၪစ့ၪလခီၫ တၭ, ၦလံဒုၩနီၪ အီၪဆ့ လၧလံၬကျီၫ့ကျီၫ့အမ့ၬလီၫ. 11 အမ့ၬလဖၪ အီၪ ဘဲၫနီၪတၭ, အဒံၭလဖၪ ယူၬထၪ့အၥၭ လၧထၭလခီၫ; လဒုၩ အီၪလၧအဒံၭ နံၫဘံၪ့ ဘုၭထၬလိၬအၥၭ, ဒဲနံၫဘံၪ့ ချုၬဘံၭ အနၫ့ဆါ ဆုၬဆုၬလီၫ. 12 အဝ့ၫၥံၪ လ့ၩဝ့ၫ တီၩတီၩ လၧအမ့ၬယၫ ကိၭဒုၩတၭ, ထီးဒၪ ဆၧအၥၭ အီၪလၧအမိလ့ၩဝ့ၫတၭ, အဝ့ၫၥံၪ လ့ၩဝ့ၫလီၫ. ထီးအလ့ၩဆၧနီၪ ကၠၪအၥၭအ့ၬ. 13 ဆၧအမၧၫ့လဖၪ အခံးအဂၩ့နီၪ အီၪဖျီၪဝ့ၫ မၩအၥၭ ဘဲၫမ့ၪအၧၩ့ဖၭ အၥိၭ, မၩအၥၭ ဘဲၫမ့ၪဒိၩ့ အၥိၭနီၪလီၫ. မ့ၪနီၪ လ့ၩထၪ့ ဂဲၫလၩ့ လၧဆၧအမၧၫ့လဖၪ အကျၩ, ဒဲမ့ၪခဲၩ ဖၩ့ထၪ့, ဒဲလၫ့ဝဲအဒံၭ စဲၪ့ထၪ့ခွံၬဝ့ၫ လၧမ့ၪအကျၩလီၫ. 14 တၭ ဆၧအမၧၫ့လဖၪနီၪ စဲၪ့ဆၧတၭ, ဂဲၫထဲၩ့ ဘဲၫလၫ့ဝဲဒံၭ လဘျၩ့ အၥိၭနီၪလီၫ. 15 တၭ ယယိ ဆၧအမၧၫ့လဖၪ အဘိၩ့ဘၭနီၪ ယိခွါ, လဲၪ့ပၪ အီၪလၧဂၪ့ခိၪချိၫ့ လၧဆၧအမၧၫ့ အီၪလၧအမ့ၬ လံခီၫ အနဲၩ့ထံၭ, 16 လဲၪ့ပၪ အခံးအဂၩ့, ဒဲဆၧတဲၩ့အၥၭ လၧအဖၧၩ့နီၪ, မၩအၥၭ ဘဲၫထၫ့မျါ ဘၩ့ယ့ၫ အၥိၭနီၪတၭ, ဆၧလံဒုၩနီၪ အီၪဝ့ၫ လၧအခံးအဂၩ့ လမံၩ့ဎး; အခံးအဂၩ့, ဒဲဆၧတဲၩ့အၥၭ လၧအဖၧၩ့နီၪ မၩအၥၭ ဘဲၫ လဲၪ့ပၪလဘံၪ့ အီၪဝ့ၫ လၧလဲၪ့ပၪလဘံၪ့ဒၪ အဖၧၩ့ အၥိၭနီၪလီၫ. 17 ထီးအလ့ၩဆၧတၭ, လ့ၩဝ့ၫ လၧအနဲၩ့ဖၩ လံခီၫလီၫ. ထီးအလ့ၩဆၧတၭ, ကၠၪအၥၭအ့ၬ. 18 တၭ အဝ့ၫၥံၪအခွၩ့နီၪ ထၪ့ထီၫဝ့ၫ ထီးအမၩၥၭမဲၪဆၧ, အခွၩ့နီၪ ဎွ့ၩ လၧအမ့ၬၥၪၥံၪ ဝၬဖီၩ့ လံခွၩ့လီၫ. 19 တၭ ထီးဆၧအမၧၫ့ လ့ၩဆၧနီၪ, လဲၪ့ပၪလဖၪ လ့ၩဝ့ၫ လၧအနဲၩ့ထံၭလီၫ. ထီးဆၧအမၧၫ့လဖၪ ဘၪ ဆၧဆိၬထၪ့ဝ့ၫ လၧဂၪ့ခိၪ အဖၫ့ခိၪတၭ, လဲၪ့ပၪၥံၪ ဘၪ ဆၧဆိၬထၪ့ဝ့ၫဒၪဆ့လီၫ. 20 ထီးဒၪအလး လၧၥၭနီၪ မိလ့ၩဆၧ လစီၪ့စီၪ့, အဝ့ၫၥံၪလ့ၩဆ့, ထီးနီၪ ၥၭ မိလ့ၩဝ့ၫ; တၭ လဲၪ့ပၪ ဘၪ ဆၧဆိၬထၪ့ဝ့ၫ လၧအနဲၩ့ထံၭလီၫ. အဂဲးဘဲၫယီၩ ဆၧအမၧၫ့နီၪ အၥၭ အီၪဝ့ၫ လၧလဲၪ့ပၪ အဖၧၩ့လီၫ. 21 ထီးအဝ့ၫၥံၪနီၪ လ့ၩဝ့ၫတၭ, အဆၧလ့ၩဝ့ၫလီၫ. ထီးအဝ့ၫၥံၪနီၪ အီၪထီတၭ, အဆၧအီၪထီဝ့ၫလီၫ. ထီးအဝ့ၫၥံၪနီၪ ဘၪ ဆၧဆိၬထၪ့ဝ့ၫ လၧဂၪ့ခိၪ အဖၫ့ခိၪတၭ, လဲၪ့ပၪၥံၪ ဘၪ ဆၧဆိၬထၪ့ဝ့ၫ လၧအနဲၩ့ထံၭလီၫ. အဂဲးဘဲၫယီၩ ဆၧအမၧၫ့နီၪ အၥၭ အီၪဝ့ၫ လၧလဲၪ့ပၪအဖၧၩ့လီၫ. 22 တၭ လၧဆၧအမၧၫ့ အခိၪဎွံၪ အဖၫ့ခိၪနီၪ ဆၧဖျီၪဝ့ၫ မၩအၥၭ ဘဲၫမူၭဖိၭဖၫ့, ဘဲၫလိးဖျီၪ၁လၩ အၥိၭ, လၧအမၩၥၭမဲၪဆၧနီၪ ပၠၪထၪ့အၥၭ လၧအခိၪဎွံၪ အဖၫ့ခိၪ လီၫ. 23 လၧမူၭဖိၭဖၫ့ အဖၫ့လၬနီၪ, အဒံၭလဘံၪ့ ဒဲလဘံၪ့ လီၩ့လိၬအၥၭတၭ, လဒုၩ အီၪဝ့ၫ လၧအဒံၭ နံၫဘံၪ့ လၧအချုၬဘံၭထၬ အမိၡါ အယီၩလခီၫ, လဒုၩ အီၪလၧနံၫဘံၪ့ လၧအချုၬဘံၭထၬ အမိၡါ အနီၪလခီၫ လဒုၩဘၪလဒုၩ ဆုၬဆုၬလီၫ. 24 ထီးအလ့ၩဆၧတၭ, ယနါဂၧၫ့ ဆၧအဒံၭအၥီၫ, ဘဲၫထံၫဖၭဒိၪအၥီၫ အၥိၭနီၪ, ဘဲၫဆၧၥ့ၪဆၧလူၬလဂၩ အလူ အၥိၭနီၪ, အလူအၥီၫနီၪ မၩအၥၭ ဘဲၫဆၧၥုၭမုခမျၧးအၥီၫ အၥိၭနီၪလီၫ. တၭ ထီးအဝ့ၫၥံၪ အီၪထီနီၪ ထုၭလၩ့အဒံၭလီၫ. 25 ထီးဆၧအလူ လၩ့ လၧမူၭဖိၭဖၫ့ လၧအခိၪဎွံၪ အဖၫ့ခိၪတၭ, အဝ့ၫၥံၪ အီၪထီ ဒဲထုၭလၩ့ အဒံၭလီၫ. 26 လၧမူၭဖိၭဖၫ့ အဖၫ့ခိၪ လၧအအီၪဝ့ၫ လၧအဝ့ၫၥံၪ အခိၪဎွံၪလဖၪ အဖၫ့ခိၪနီၪ, ဆၧဖျီၪထၪ့ မၩအၥၭ ဘဲၫထၫ့မျါနံၩလၩ အၥိၭ, ဘဲၫဆၧအလးဆီၩ့ဆီ အၥိၭနီၪ, ဒဲလၧဆၧဖျီၪထၪ့ မၩအၥၭ ဘဲၫဆၧအလးဆီၩ့ဆီ အၥိၭ အဖၫ့ခိၪနီၪ လၧဆၧအခံးအဂၩ့ ဘဲၫၦၡၩအၥိၭနီၪ အီၪဝ့ၫ လီၫ. 27 တၭ ယဒၪဘၪ ဆၧလၩ့ဂၬ ထီးဘၩ့ဆံၫ့, မၩအၥၭ ဘဲၫမ့ၪ အီၪဝၬဖီၩ့ဝ့ၫ လၧအဖၧၩ့ အၥိၭ လၧအယးဒံၩ့ အဖၫ့ခိၪနီၪလီၫ. တၭ လၧအယးဒံၩ့ အဖၫ့လၬနီၪ ယဒၪဘၪ ဆၧမၩအၥၭ ဘဲၫမ့ၪအၥိၭနီၪ, ဒဲအဆၧဂိးၡ့ၭဂိးၡီၫ အီၪဝၬဖီၩ့ဝ့ၫလီၫ. 28 ဘဲၫ လၫ့လၩ့အီၩထံၫ လၧဆၧအုၪ့လီၩ့ လၧဆၧဂဲၫဆၧၩ့ အမုလနံၩ အၥိၭနီၪ, ဆၧယုၩ့ယဲ ဝၬဖီၩ့ဝ့ၫ မၩအၥၭ ဘဲၫနီၪၥိၭလီၫ. အယီၩ မၩအၥၭ ဘဲၫယဟိဝၩ အလၩအဖၩ့ အခံးအဂၩ့ အၥိၭနီၪလီၫ. တၭ လၧယဒၪဘၪဝ့ၫနီၪ ယလၩ့ထံၩဖါ ချုၬလၩ့တၭ, ယနါဂၧၫ့ဆၧ လၧအချဲၩ့ဆၧ လဂၩ အလူလီၫ. 

အဇံၫခအ့လၭ Ezekiel 2 

1 အဝ့ၫဒၪ စံၭယၧၩ, ၦၡၩ အဖိၪခွၫဧ့, ဆၧၫ့ထုၪ့ လၧနခၪ့ဆံၭ; တၭ ယမိချဲၩ့ဆၧ လၧနၧၩလီၫ. 2 ထီးအဝ့ၫဒၪ ချဲၩ့ဆၧ လၧယၧၩတၭ, ၥၭနီၪ ဂဲၫနုၬ လၧယဖၧၩ့တၭ, ဒုၭဆၧၫ့ထုၪ့ယၧၩ လၧယခၪ့တၭ, ယနါဂၧၫ့ ၦလၧအချဲၩ့ဆၧ လၧယၧၩ အလူနီၪ, 3 စံၭယၧၩ, ၦၡၩ အဖိၪခွၫဧ့, ယအၪ့မၧၫ့လၩ့နၧၩ လၧၦအံၫစရ့လၭဖိၪ အအီၪ, ၦပိၩ့ထၪ့ဆၧ လဆၨၩ လၧအပိၩ့ထၪ့ ထၫ့ဒၩ ယၧၩလီၫ. အဝ့ၫၥံၪ ဒဲအဖါလဖၪနီၪ ပိၩ့ထၪ့ယၧၩ ထီၩ့လၩ့ မုဆၫလနံၩယီၩလီၫ. 4 ဖိၪခွၫလဖၪ လၧယအၪ့မၧၫ့လၩ့နၧၩ လၧအအီၪနီၪ, မွဲၦလၧအမၩကြၩ့ထမးဆၧ, ဒဲအၥၭနီၩ့လီၫ. ယအၪ့မၧၫ့လၩ့နၧၩ လၧအဝ့ၫၥံၪ အအီၪတၭ, နမိဘၪစံၭ အဝ့ၫၥံၪ, ကဆါ ယဟိဝၩ စံၭဘဲၫယီၩ, 5 ခိၭနၪဆၧ မွဲဂ့ၩ, လခိၭနၪဘၪဝ့ၫ မွဲဂ့ၩ, အဝ့ၫၥံၪ မိၥ့ၪယၫ လၧမီၪလဂၩ အီၪဝဲၩဝ့ၫ လၧအကျၩလီၫ. အဂဲးဘဲၫယီၩ မွဲၦဂံၪ့ဖိၪ လၧအပိၩ့ထၪ့ဒၪဆၧလီၫ. 6 ၦၡၩ အဖိၪခွၫဧ့, နဝ့ၫဒၪယီၩ ထီးၥၭမဲၪ အဝ့ၫၥံၪ လဂ့ၩ, ၥၭမဲၪ အဆၧချဲၩ့ လဂ့ၩ, မွဲဆၧဆူၪဆၧမဲၪ လၧနဂး, ဒဲန အ့ၪအီၪလါနၫ့ လၧဆၧကဲၪ့မ့ အကျၩနီၪ, ထီးၥၭမဲၪ အဆၧချဲၩ့ လဂ့ၩ; အၪ့ယိၪဆၧ လၧအမ့ၬ အကၠီၩ့ လဂ့ၩ, အဂဲးဘဲၫယီၩ မွဲၦဂံၪ့ဖိၪ လၧအပိၩ့ထၪ့ဆၧလီၫ. 7 မိခိၭနၪဆၧ မွဲဂ့ၩ, လခိၭနၪဘၪ မွဲဂ့ၩ, လီၩဘၪ အဝ့ၫၥံၪ လၧယဆၧချဲၩ့ဆံၭ. အဂဲးဘဲၫယီၩ မွဲၦပိၩ့ထၪ့ဆၧ ဆီၪ့ထုၬ လီၫ. 8 ၦၡၩ အဖိၪခွၫဧ့, အ့ၪမွဲ နဝ့ၫဒၪ, ခိၭနၪဆၧ လၧယလီၩဘၪနၧၩဆံၭ. ပိၩ့ထၪ့ဆၧ ဘဲၫ ၦဂၪ့ခိၪဖိၪ လၧအပိၩ့ထၪ့ဆၧနီၪ လဂ့ၩ; အၩ့ထၪ့ နနိၭတၭ, အၪ့ဆၧ လၧယမိဖ့ၪလၫ့နၧၩဆံၭ. 9 ယယိဆၧတၭ, ယိခွါ, ဆၧယူၬထၪ့ အစူၪ လၧယအီၪတၭ, ယိခွါ, လံၬအထူၫလထူၫ အီၪဝ့ၫ လၧအစူၪဖၧၩ့လီၫ. 10 ပၠၪလၩ့ဝ့ၫ လၧယမ့ၬယၫတၭ, ဆၧကွ့ၭအၥၭ လၧအဖၧၩ့ ဒဲလၧအချိၫ့နီၪ, ဂၪ့ဆၧယၧၩ့ဆၧ, ဒဲဆၧမီၪ့ဆၧမၭ ဒဲဆၧအၡၪ့ အဂဲးအကၠီၪ့နီၪ ကွ့ၭအၥၭ လၧအဖၧၩ့လီၫ. 

အဇံၫခအ့လၭ Ezekiel 3 

1 လၧနီၪအမ့ၬယၫ, အဝ့ၫဒၪ စံၭယၧၩ, ၦၡၩ အဖိၪခွၫဧ့, အၪ့ဆၧ လၧနဒၪနဝ့ၫဆံၭ. အၪ့ လံၬအထူၫလထူၫယီၩ တၭ, လ့ၩချဲၩ့ဆၧ လၧအံၫစရ့လၭ အၡၩဂံၪ့ဖိၪဆံၭ. 2 အခိးမွဲ ယအၩ့ထၪ့ ယနိၭတၭ, အဝ့ၫဒၪ ဖ့ၪအၪ့ယၧၩ လၧလံၬအထူၫလထူၫနီၪလီၫ. 3 အဝ့ၫ စံၭယၧၩ, ၦၡၩ အဖိၪခွၫဧ့, အၪ့ဆၧတၭ မၩဎွ့ၩ နဂူၭဖိၫ့ လၧလံၬအထူၫ လထူၫယီၩ လၧယဖ့ၪလၫ့နၧၩဆံၭ. ထီးနီၪလဖၧၫ့ ယ အၪ့တၭ, ဆၧၫ့ဝ့ၫ လၧယနိၭဖၧၩ့ ဘဲၫန့ၫစၩ့ အၥိၭနီၪလီၫ. 4 အဝ့ၫဒၪ စံၭယၧၩ, ၦၡၩ အဖိၪခွၫဧ့, လ့ၩဘီၪ, လ့ၩ လၧအံၫစရ့လၭ အၡၩဂံၪ့ဖိၪ အအီၪတၭ, ချဲၩ့ဆၧ လၧအဝ့ၫၥံၪ လၧယဆၧချဲၩ့ဆံၭ. 5 အဂဲးဘဲၫယီၩ ဆၧအၪ့မၧၫ့လၩ့နၧၩ လၧၦလခီၫဘၩ့မုးဖိၪ အဆၧချဲၩ့, ဒဲၦအဆၧချဲၩ့ကၪ အအီၪအ့ၬ; မွဲလၧအံၫစရ့လၭ အၡၩဂံၪ့ဖိၪ အအီၪ; 6 လၧၦအၪဆၨၩ လၧအဆၧချဲၩ့လၩ့မဲၩ ဒဲချဲၩ့ ဆၧချဲၩ့ကၪ လၧနနၪဝ့ၫ လၥ့ၪဘၪနီၪ, မွဲအ့ၬ. ယ အ့ၪအၪ့မၧၫ့လၩ့နၧၩ လၧအဝ့ၫၥံၪ အအီၪတၭ, မိခိၭနၪ တၡါ နလူလီၫ. 7 မွဲလါနၫ့ ၦအံၫစရ့လၭဖိၪ အၡၩဂံၪ့ဖိၪ ခိၭနၪ နလူအ့ၬ; အဂဲးဘဲၫယီၩ ခိၭနၪ ယလူအ့ၬ. အဂဲးဘဲၫယီၩ အံၫစရ့လၭ အၡၩဂံၪ့ဖိၪ ထီးအလူၬနီၪ, မၩကြၩ့ထမးဆၧ, ဒဲအၥၭနီၩ့လီၫ. 8 ယိခွါ, ယအီၪက့ၪဆီၪ့ နမ့ၬ လၧအဝ့ၫၥံၪ အမ့ၬထုးခိၪ အလီၩ့လီၫ. 9 ယအီၪက့ၪ နမ့ၬထုးခိၪ ဘဲၫလိးကျဲၩ့ထၫ့မျါ အၥိၭ, နီၩ့နဲၪ့ဒံၭ လိးမ့ၪလီၫ. အဝ့ၫၥံၪမွဲ ၦဂံၪ့ဖိၪ ပိၩ့ထၪ့ဆၧ လါနၫ့တၭ, ထီးၥၭမဲၪ အဝ့ၫၥံၪ လဂ့ၩ, အၪ့ယိၪဆၧ လၧအမ့ၬ အကၠီၩ့ လဂ့ၩ. 10 လၧနီၪအမ့ၬယၫ အဝ့ၫဒၪ စံၭယၧၩ, ၦၡၩ အဖိၪခွၫဧ့, ကယဲ ဆၧချဲၩ့ လၧယမိချဲၩ့ လၧနၧၩ ထီးအလူၬနီၪ, ဒိၭန့ လၧနၥၭခံဖၧၩ့တၭ, ခိၭနၪ လၧနနါဆံၭ. 11 လ့ၩဘီၪ, လ့ၩ လၧၦကဲၪဎီးလဖၪ, နၡၩခမျၧးဖိၪ အအီၪတၭ, ချဲၩ့ဆၧ လၧအဝ့ၫၥံၪတၭ, မိခိၭနၪဆၧ မွဲဂ့ၩ, လမိခိၭနၪဘၪ မွဲဂ့ၩ, ကဆါ ယဟိဝၩ စံၭဘဲၫယီၩ, လီၩဘၪ အဝ့ၫၥံၪ ဆံၭ. 12 ထီးနီၪလဖၧၫ့ ၥၭနီၪ ဆိၬထၪ့ ယၧၩတၭ, ယနါဂၧၫ့ ဆၧၥီၫ လၧယလးခဲၫ့ ဘဲၫၦခမျၧး လ့ၩဆၧဆီၪ့ အၥိၭ တၭ, စံၭဝ့ၫဒၪ, ယဟိဝၩ အလၩအဖၩ့နီၪ, မွဲအဘၪ ဆၧဆိၪဂ့ၩ လၧအလးဖၧၩ့ဆံၭ. 13 ယနါဂၧၫ့ဆ့ ဆၧအမၧၫ့ အဒံၭ လၧအထိၭလိၬအၥၭ အၥီၫ, ဒဲလဲၪ့ပၪ လၧအနဲၩ့ထံၭ အၥီၫ, ဒဲၦခမျၧးလ့ၩဆၧဆီၪ့ အၥီၫလီၫ. 14 ထီးနီၪလဖၧၫ့ ၥၭနီၪ ဆိၬထၪ့ယၧၩတၭ, မၩန့ခွံၬယၧၩတၭ, ယ လ့ၩဆၧ လၧယၥၭလမုၬဘၪ လၧယၥၭခိလီၫ. တၭ ယဟိဝၩအစူၪ အီၪဝ့ၫ လၧယလီၩ့ ဆီၪ့ဆီၪ့လ့ၬလီၫ. 15 ထီးနီၪလဖၧၫ့ ယဂဲၫ လၧၦလၧအကဲၪဎီး လၧတ့ၫလၫဘ့ၭ အဖၧၩ့ လၧအအီၪဝ့ၫ လၧထံၫမိၡါ ခံဘၫ အနဲၩ့ တၭ, ယအီၪ ထီးအဝ့ၫၥံၪ အီၪဝ့ၫအလးနီၪ, ယအီၪလၩ့ထး ထီးနီၪ လၧဆၧထီၫမံၫထီၫမၪ အဖၧၩ့ လၧအဝ့ၫၥံၪ အကျၩ နွ့ၫၥၫ့လီၫ. 16 လၧနွ့ၫၥၫ့ အထုၬနီၪ ဆၧမၩအၥၭ လၧယဟိဝၩအလူ လၩ့ဘၪယၧၩတၭ, စံၭဝ့ၫ, 17 ၦၡၩ အဖိၪခွၫဧ့, ယအီၪက့ၪနၧၩ လၧၦခိၭဆၧ လၧၦအံၫစရ့လၭ အၡၩဂံၪ့ဖိၪ အဂးတၭ, အခိးမွဲ ဘဲၫနီၪတၭ, ခိၭနၪ ဆၧချဲၩ့ လၧယနိၭ ဒဲၥီၪ့ထဲၩ့ အဝ့ၫၥံၪ လၧယလူဆံၭ. 18 ထီးယ အ့ၪစံၭ ၦလတီၩလလီၩ့ဘၪနီၪ, နမိၥံၫ တၡါတၭ, န အ့ၪလၥီၪ့ထဲၩ့ဘၪဝ့ၫ, ဒဲလချဲၩ့ဘၪဆၧ ဘဲၫၥိၭ ၦလတီၩလလီၩ့ဘၪ မိကၠၪခွံၬအၥၭ လၧအဖၧၩ့ၥၭ လတီၩလလီၩ့ဘၪ ဘဲၫအၥၭ မိမၧၫ့ဝ့ၫ အၥိၭနီၪ, ၦလတီၩလလီၩ့ဘၪနီၪ, မိၥံၫဝ့ၫ လၧအဆၧအၧၩ့ အဖၧၩ့; အ့ၪမွဲ ယမိအၪ့ဎၬ အၥွံၪ လၧနစူၪဖၧၩ့လီၫ. 19 မွဲလါနၫ့တၭ, န အ့ၪၥီၪ့ထဲၩ့ ၦလတီၩလလီၩ့ဘၪနီၪ, အ့ၪလကၠၪခွံၬဘၪအၥၭ လၧဆၧလတီၩလလီၩ့ဘၪ, ဒဲလၧအဖၧၩ့ၥၭ လတီၩလလီၩ့ဘၪနီၪ, မိၥံၫဝ့ၫ လၧအဆၧအၧၩ့ အဖၧၩ့; အ့ၪမွဲ နမၩဖီၩ့မၩဖျ့ၭယူၭ နၥၭ ယူၭလီၫ. 20 မၩဒီၭလဖၧၫ့, ထီးၦအတီၩအလီၩ့ အ့ၪကၠၪခွံၬအၥၭ လၧအဆၧတီၩဆၧလီၩ့, ဒဲမၩ ဆၧဒဲၩဘၭနီၪ ယအီၪက့ၪ ဆၧဘၪထၧၩ့အလး လၧအမ့ၬယၫတၭ, မိၥံၫဝ့ၫ လီၫ. မွဲနလၥီၪ့ထဲၩ့ဘၪ အဝ့ၫ အကၠီၩ့တၭ, မိၥံၫဝ့ၫ လၧဆၧဒဲၩဘၭ အဖၧၩ့တၭ, အဆၧတီၩဆၧလီၩ့ လၧအမၩဝ့ၫလဖၪနီၪ ဆၧနၪ့ထၪ့ထဲၩ့လၧၩ့အ့ၬ; အ့ၪမွဲ ယမိအၪ့ဎၬ အၥွံၪ လၧနစူၪဖၧၩ့လီၫ. 21 မွဲလါနၫ့တၭ, န အ့ၪၥီၪ့ထဲၩ့ ၦအတီၩအလီၩ့ ဘဲၫၥိၭ ၦတီၩၦလီၩ့နီၪ, ထီးမၩ ဆၧဒဲၩဘၭ လဂ့ၩတၭ, ၦတီၩၦလီၩ့နီၪ အ့ၪလမၩဘၪ ဆၧဒဲၩဘၭနီၪ, မိမၧၫ့ဝ့ၫ တၡါလီၫ. အဂဲးဘဲၫယီၩ မွဲအဘၪ ဆၧၥီၪ့ထဲၩ့ အဝ့ၫဒၪ နဝ့ၫဒၪယီၩ နမၩဖီၩ့မၩဖျ့ၭ နၥၭဆ့လီၫ. 22 တၭ ယဟိဝၩအစူၪ အီၪဝ့ၫ လၧယလီၩ့ ထီးနီၪတၭ, စံၭယၧၩ ဂဲထုၪ့ လ့ၩ လၧဆၧပျၩ့ဖၧၩ့တၭ, ယမိချဲၩ့ဆၧ လၧနၧၩ ထီးနီၪလီၫ. 23 ယဂဲထုၪ့ လ့ၩ လၧဆၧပျၩ့ဖၧၩ့ တၭ, ယိခွါ, ယဟိဝၩ အလၩအဖၩ့ ဆၧၫ့ထုၪ့ ထီးနီၪ ဘဲၫဆၧလၩဆၧဖၩ့ လၧယဒၪဘၪ လၧထံၫမိၡါ ခံဘၫ အနဲၩ့ အၥိၭနီၪတၭ, ယလၩ့ထံၩဖါ ချုၬလၩ့လီၫ. 24 ထီးနီၪလဖၧၫ့ ၥၭနီၪ ဂဲၫနုၬဝ့ၫ လၧယဖၧၩ့တၭ, ဒုၭဆၧၫ့ထုၪ့ ယၧၩနီၪ ချဲၩ့ဆၧ လၧယၧၩတၭ, စံၭယၧၩ, လ့ၩအီၪက့ၪၥူၪ နၥၭ လၧနဂံၪ့ဖၧၩ့ဆံၭ. 25 နဝ့ၫဒၪ, ၦၡၩ အဖိၪခွၫဧ့, ယိခွါ, အဝ့ၫၥံၪ မိအီၪက့ၪ ဖျံၩစၧၩ့ထၬ လၧနလီၩ့တၭ, မိစၧၩ့ထၬနၧၩ လၧဆၧလဖၪနီၪတၭ, န လ့ၩထၪ့ဘၪ လၧၦလဖၪနီၪ အကျၩအ့ၬ. 26 ယမိဒုၭဘုၭထၬ နဖျ့ၩ လၧနထၫချၬတၭ, နမိအီၪအုၭအၭတၭ, ကဲၪထၪ့ ၦအၪ့ၥီၪ့ဆၧ လၧအဂးအ့ၬ. အဂဲးဘဲၫယီၩ မွဲဝ့ၫ ၦဂံၪ့ဖိၪ လၧအပိၩ့ထၪ့ဒၪဆၧလီၫ. 27 မွဲလါနၫ့ဘိၩ, ထီးယ အ့ၪချဲၩ့ဆၧ လၧနၧၩတၭ, ယမိဒုၭအၩ့ထၪ့ နနိၭတၭ, နမိဘၪစံၭ အဝ့ၫၥံၪ, ကဆါ ယဟိဝၩ စံၭဘဲၫယီၩ, ၦလၧအမိခိၭနၪဆၧနီၪ, မွဲအဝ့ၫ ခိၭနၪဒၪဆံၭ; ၦလၧအလခိၭနၪဘၪနီၪ, မွဲအအီၪဒၪဝ့ၫဆံၭ. မွဲဝ့ၫ ၦဂံၪ့ဖိၪၥံၪ လၧအပိၩ့ထၪ့ဆၧ လီၫ. 

1 နဝ့ၫဒၪဆ့, ၦၡၩ အဖိၪခွၫဧ့, မၩန့ အၩ့ကတဲၩ လဘံၪ့ တၭ, အီၪက့ၪဝ့ၫ လၧနမ့ၬယၫတၭ, ကွ့ၭ ဒိၩ့ယရုစလံၫ့ အဂၩ့ လၧအလီၩ့, 2 တၭ ဝၩ့ထၬ ထၫ့ဒၩ အဝ့ၫ, မၩထၪ့ ထိၬ ထၫ့ဒၩ အဝ့ၫ, ဒဲမၩထၪ့ ခိၪဒၧၩ့ ထၫ့ဒၩ အဝ့ၫ, ဒဲၥုၪ့ တဲၩ ထၫ့ဒၩ အဝ့ၫဆ့, ဒဲအီၪက့ၪ စဲၭဘုၪ့ဖိးဆၧဝၬဖီၩ့ ထၫ့ဒၩ အဝ့ၫဆံၭ. 3 လၧနီၪအမ့ၬယၫ နဝ့ၫဒၪယီၩ မၩန့ ဖၧၩ့ထၭပၪပဲၪ နးဘံၪ့တၭ, အီၪက့ၪ အဝ့ၫ လၧအခိၪဒၧၩ့ထၭ အဂး လၧနၧၩ ဒဲဒိၩ့ အဘိၩ့ဆၧၩ့တၭ, အီၪက့ၪ နမ့ၬ လၧအလီၩ့ ဘဲၫၥိၭ အမိဘၪ ဆၧဝၩ့ထၬဝ့ၫတၭ, ဝၩ့ထၬ ထၫ့ဒၩ အဝ့ၫဆံၭ. အဝ့ၫနီၪ မိကဲၪထၪ့ ဆၧမၩနဲၪ့ လၧအံၫစရ့လၭ အၡၩဂံၪ့ဖိၪ အဂးလီၫ. 4 တၭ နဝ့ၫဒၪယီၩ မံၫနၩ့ဒံၩ့ခံၫ့ လၧစူၪစ့ၪလခီၫတၭ, အီၪက့ၪ အံၫစရ့လၭ အၡၩဂံၪ့ဖိၪ အဆၧအၧၩ့ လၧနကဖၩနီၪ အလီၩ့ဆံၭ. နမိဘၪဆိၬ ဆၧအၧၩ့ ဘဲၫမုနံၩလဖၪ လၧနမံၫနၩ့ဒံၩ့ခံၫ့ အဆၧဝံထၪ့နၬထၪ့ အၥိၭနီၪလီၫ. 5 အဂဲးဘဲၫယီၩ လၧဆၧအၧၩ့ အနံၪ့လဖၪ အဂး ယအီၪက့ၪလၩ့ မုနံၩလဖၪ လၧနဂး အနံၩ ၥၧၫ့ယၩခွံၫဆံၫလီၫ. တၭ နမိဘၪဆိၬ အံၫစရ့လၭ အၡၩဂံၪ့ဖိၪ အဆၧအၧၩ့ အနံၩဎွ့ၩနီၪလီၫ. 6 ထီးနမၩဎွ့ၩ မုနံၩလဖၪ ဂီၩ့နီၪ, မံၫနၩ့ဒံၩ့ခံၫ့ဒီၭ လၧနစူၪထွ့ၪလခီၫဆံၭ. တၭ နဘၪဆိၬ ယုဒၫ အၡၩဂံၪ့ဖိၪ အဆၧအၧၩ့ အနံၩလံဆံၫလီၫ. တၭ ယအီၪက့ၪလၩ့န့နၧၩ လၧမုလနံၩ လၧနနံၪ့ အဂး, မုလနံၩ လနံၪ့ အဂး ဆုၬဆုၬလီၫ. 7 မၩအၥၭဘဲၫနီၪတၭ, အီၪက့ၪ နမ့ၬတီၩ လၧယရုစလံၫ့ လၧဆၧဝၩ့ထၬဝ့ၫတၭ, မၩအီၪဘိၪ့ နစူၪဒူၪတၭ, ချဲၩ့ဆၧ လၧမီၪအချိၬ ထၫ့ဒၩ အဝ့ၫဆံၭ. 8 ယိခွါ, ယမိအီၪက့ၪ ဆၧစၧၩ့ထၬ လၧနလီၩ့တၭ, ထီးနမၩဝၩ့ထၬဆၧ အမုနံၩလဖၪ အ့ၪလဂီၩ့ဒံၭဘၪနီၪ, နကၠၪဘၪနၥၭ လါခီၫလါခီၫအ့ၬ. 9 နဝ့ၫဒၪယီၩ မၩန့ ဘုၪကၠိၩ့ ဒဲဘုၪမုယီၩဆ့, ဒဲဘၩ့ဘၪၥၪ, ထိၭၥၪ, ဒဲၥွံၫၥၪ, ဒဲဘုၪကူၭစမ့ၭလဖၪ လၧနဂးတၭ, ဒုၭလၩ့ဝ့ၫ လၧဖၧၩ့ လဖျိၪ့ဎးတၭ, မၩ ကိၪ လၧအဝ့ၫၥံၪ လၧနဂး လၧမုနံၩလဖၪ လၧနမိမံၫနၩ့ဒံၩ့ခံၫ့ ၥၧၫ့ယၩခွံၫဆံၫ အထးဖၧၩ့နီၪဆံၭ. 10 ဆၧအၪ့ လၧနမိအၪ့ဘၪနီၪ နမိဘၪခံၫ့ အဝ့ၫ လၧလနံၩ အဂးနီၪ ၡက့ၭလၭ နံၫဆံၫလီၫ. နမိဘၪအၪ့ အဝ့ၫ လၧလဖၧၫ့ဘၪလဖၧၫ့လီၫ. 11 တိၪ့ ထံၫ တၭ, နဘၪအီၩထံၫ လဟံၫ့ ဎူၫပိၩ့လပိၩ့လီၫ. နဘၪအီၩဝ့ၫ လၧလဖၧၫ့ဘၪလဖၧၫ့လီၫ. 12 နမိဘၪအၪ့ ဘုၪမုယီၩ အကိၪပၪပဲၪတၭ, နမိဘၪအၪ့ဎူ လၧဆၧအ့ၪ လၧအဂဲၫလၩ့ လၧၦၡၩ အဖၧၩ့ လၧအဝ့ၫၥံၪ အမ့ၬယၫလီၫ. 13 ယဟိဝၩ စံၭဝ့ၫဒၪ, ဘဲၫနီၪၥိၭ ၦအံၫစရ့လၭဖိၪ မိဘၪအၪ့ ကိၪလဆံၫ့ဘၪ လၧၦဆၨၩလဖၪ အကျၩ, ထီးအလး လၧယနၫ့စိၩ အဝ့ၫၥံၪလီၫ. 14 ယစံၭ, အၩလါ, ကဆါ ယဟိဝၩဧ့! ယိခွါ, ယဝ့ၫဒၪယီၩ ယဘၪ ဆၧလဆံၫ့ဘၪ နးကၠၪအ့ၬ. အဂဲးဘဲၫယီၩ ခီၫဒၪလၧယဖိၪၥၪခွၫထၪ့ ထီၩ့လၩ့ ခီၩ့ဘိၩ့နဲၪ့ယီၩ ဒၪလ့ၬ, ဆၧလၧအၥံၫဒၪဆၧ မွဲဂ့ၩ, ဆၧလၧဆၧအဲၪ့ၡၫ့ခွံၬ မွဲဂ့ၩ, ယအၪ့ဘၪအ့ၬ. ဆၧယၪလဆံၫ့ဘၪနီၪ နုၬ လၧယနိၭဖၧၩ့ဆ့အ့ၬ. 15 ထီးနီၪလဖၧၫ့ အဆၧစံၭယၧၩ, ယိခွါ, ယအၪ့လဲၩခွံၬ ၦၡၩအအ့ၪ လၧချီအအ့ၪ လၧနဂးတၭ, နမိဘၪအၪ့ဎူ ကိၪ လၧအဝ့ၫလီၫ. 16 တၭ အဝ့ၫ စံၭယၧၩ, ၦၡၩ အဖိၪခွၫဧ့, ယိခွါ, ယ မိမၩခါခွံၬ ကိၪ အနိၪထိၭဘီၩ့ လၧယရုစလံၫ့ အဖၧၩ့တၭ, ၦၡၩ မိဘၪအၪ့ ကိၪ လၧၦခံၫ့ဝ့ၫ အီၪလၧအၥုၪ့ခိအၥၭဝီၩ, ဒဲအီၩ ထံၫ လၧၦတိၪ့ဝ့ၫ လၧအၥၭထီၫမံၫထီၫမၪ, 17 ဘဲၫၥိၭ အကိၪ ဒဲအထံၫ လအၪဘၪတၭ, ထီၫမံၫထီၫမၪဝ့ၫ လဂၩ ဒဲလဂၩတၭ, မိလူၬခွံၬဝ့ၫ လၧအဆၧအၧၩ့ အကၠီၩ့လီၫ. 

1 ၦၡၩ အဖိၪခွၫဧ့, နဝ့ၫဒၪယီၩ မၩန့ ဒီၩ လၧအနါအဲၪ့ဝ့ၫ လဘံၪ့, ၦလိၩ့ဆၧ အဒီၩတၭ, လိၩ့ခွံၬ နခိၪ ဒဲနခၪလၬဆီၪ့တၭ, မၩန့ ခံၫ့ ဘဲၫနမိခံၫ့ဆၧတၭ, အၪ့နၩ့ဖၭ နခိၪၥူၫ ဒဲနခၪလၬဆီၪ့ အဆၧၩ့ဆံၭ 2 ထီး ဆၧဝၩ့ထၬ ဒိၩ့အမုနံၩလဖၪ အ့ၪလူၬတၭ, ၥၧၫ့ပိၩ့လပိၩ့နီၪ နဘၪဆူၭထၪ့ခွံၬ လၧမ့ၪ လၧဒိၩ့ အၥၭကျၩတၭ, နမိဘၪမၩန့ ၥၧၫ့ပိၩ့လပိၩ့တၭ, ကျီၪ့ထ့ၬဝ့ၫ လၧနၭတၭ, ၥၧၫ့ပိၩ့လပိၩ့နီၪ နမိဘၪမၩလၩ့ပြံၩပြၩဝ့ၫ လၧလံၩ အကျၩတၭ, ယမိဒုၭဖိၬအခဲၫ့ လၧနၭလဘံၪ့လီၫ. 3 တၭ နမိဘၪမၩန့ ၡၩခိၬဘီၩ့တၭ, ဘီၪ့ထၪ့ဝ့ၫ လၧနဆဲၫ့ခၪ့ထံၭ အဖၧၩ့လီၫ. 4 ထီးနီၪလဖၧၫ့ လၧအဝ့ၫၥံၪ အကျၩနီၪ နမိဘၪမၩန့ဒီၭ လနၩ့တၭ, ဖျုၭလၩ့ဝ့ၫ လၧမ့ၪဖၧၩ့တၭ, ဆူၭထၪ့ခွံၬဝ့ၫ လၧမ့ၪတၭ, မ့ၪ မိဂဲၫထၪ့ လၧဆၧနီၪ ဘၪ အံၫစရ့လၭ အၡၩဂံၪ့ဖိၪ ထီးအလူၬ အကျၩလီၫ. 5 ကဆါ ယဟိဝၩ စံၭဘဲၫယီၩ, အယီၩမွဲ ယရုစလံၫ့ လီၫ. ယအီၪက့ၪလၩ့ အဝ့ၫ လၧၦဆၨၩလဖၪ, ဒဲထံၫၥံၪခးၥံၪ အီၪဝၬဖီၩ့ဝ့ၫလဖၪ အၥၭကျၩလီၫ. 6 တၭ အဝ့ၫဒၪ ပိၩ့ထၪ့ ယဆၧစ့ၩရၫ့ လၧဆၧလတီၩလလီၩ့ဘၪ အဖၧၩ့နီၪ အၪနဲၪ့ဒံၭ ၦဆၨၩလဖၪ, ဒဲယ၁နိၫလဖၪနီၪ အၪနဲၪ့ဒံၭ ခးလဖၪ လၧအအီၪဝၬဖီၩ့ အဝ့ၫလီၫ. အဂဲးဘဲၫယီၩ အဝ့ၫၥံၪ ခွံၬၡိၭ ယဆၧစ့ၩရၫ့ ဒဲယ၁နိၫလဖၪတၭ, လ့ၩဝ့ၫ လၧအဖၧၩ့အ့ၬ. 7 မၩအၥၭဘဲၫနီၪတၭ, ကဆါ ယဟိဝၩ စံၭဘဲၫယီၩ, မွဲနၥံၪ ပိၩ့ထၪ့ဆၧ အၪနဲၪ့ဒံၭ ၦဆၨၩလဖၪ အီၪဝၬဖီၩ့ နၥံၪ, ဒဲလလ့ၩဘၪ လၧယ၁နိၫလဖၪ အဖၧၩ့, ဒဲလထီးန့ဘၪ ယဆၧစ့ၩရၫ့, ဒဲနၥံၪ မၩဆၧ ဘဲၫၦဆၨၩလဖၪ အီၪဝၬဖီၩ့ နၥံၪ အထူၫအရူၫ အၥိၭနီၪ, မွဲဆ့အ့ၬ. 8 မၩအၥၭဘဲၫနီၪတၭ, ကဆါ ယဟိဝၩ စံၭဘဲၫယီၩ, ယိခွါ, ဆၧလၧယၧၩယီၩ, ယထၫ့ဒၩနၧၩတၭ, ယမၩ ဆၧစ့ၩရၫ့လဖၪ ထၫ့ဒၩနၧၩ လၧၦဆၨၩလဖၪ အမ့ၬယၫ လီၫ. 9 ယမိမၩနၧၩ လၧဆၧလၧယလမၩဒံၭဘၪ, ဒဲဆၧလၧယလမိမၩလၧၩ့ဘၪ ဘဲၫနီၪၥိၭ, မွဲလၧနဆၧၥၭလိၪ အလး ထီးအလူၬ အကၠီၩ့လီၫ. 10 မၩအၥၭဘဲၫနီၪတၭ, ဖါလဖၪ မိအၪ့ အဖိၪခွၫလဖၪ လၧနကျၩတၭ, ဖိၪခွၫလဖၪ မိအၪ့ အဖါလဖၪတၭ, ယမိမၩ ဆၧစ့ၩရၫ့လဖၪ လၧနကျၩတၭ, နဆၧအီၪလၩ့ထး ထီးအလူၬနီၪ, ယမိမၩ လၩ့ပြံၩလၩ့ပြၩဝ့ၫ လၧလံၩ ကိၭခီၫဒ့ၭ အကျၩ ထီးအလူၬလီၫ. 11 မၩအၥၭဘဲၫနီၪတၭ, ယမၧၫ့ယဝ့ၫ, ကဆါ ယဟိဝၩ စံၭဝ့ၫဒၪ, မွဲနမၩဘၪၥၭလိၪ ယလးဆံၫ့ဎံၪ လၧနဆၧလဆံၫ့ဘၪ ထီးအလူၬ, ဒဲလၧနဆၧၥၭလိၪ အလး ထီးအလူၬနီၪ; အခိးမွဲ ယမိဖ့ၬထ့ၬခွံၬနၧၩ, ဒဲယမ့ၬၥၪ လီၫ့ကီၩ့လၧၩ့နၧၩအ့ၬ; ဒဲယယၫ့ၥၭလၧၩ့နၧၩဆ့ အ့ၬ. 12 ၦၥၧၫ့ပိၩ့လပိၩ့ လၧနကျၩနီၪ မိၥံၫ လၧဆၧၥံၫချဲၫ့ တၭ, မိလူၬဝ့ၫ လၧဆၧၥၭဝံလၩ့ဒိၩ လၧနကျၩတၭ; ၦၥၧၫ့ပိၩ့လပိၩ့နီၪ မိလၩ့ထံၩဖါ လၧနၭဝၬဖီၩ့နၧၩတၭ; ယမိမၩပြံၩပြၩ ၥၧၫ့ပိၩ့လပိၩ့ လၧလံၩ ကိၭစီၪ့ဒ့ၭ အကျၩ ထီးအလူၬတၭ, ယမိဒုၭဖိၬအခဲၫ့ လၧနၭလဘံၪ့ လီၫ. 13 ယၥၭထၪ့ မိလူၬခွံၬဝ့ၫ ဘဲၫနီၪတၭ, ယမိဒုၭအီၪထၪ့ ယၥၭခဲၩထၪ့ လၧအလီၩ့တၭ, ယၥၭ မိမုၬထၪ့ထဲၩ့ လီၫ. တၭ ထီးအမၩလူၬခွံၬ ယၥၭခဲၩထၪ့ လၧအလီၩ့နီၪ အဝ့ၫၥံၪ မိၥ့ၪယၫဝ့ၫ လၧယၧၩ, ယဟိဝၩယီၩ, ယချဲၩ့ယူၭ လၧယၥၭဆီၪ့လီၫ. 14 လၧနီၪအမ့ၬယၫ ယမိမၩယူ နၧၩ, ဒဲဆၧဒုၪဒွ့ၪအလး လၧၦဆၨၩ ထီးအလူၬ အကျၩ လၧအဝၬဖီၩ့နၧၩ, လၧကယဲ ၦလၧအလဲးလီၩ့ဝ့ၫ လၧနမ့ၬယၫ ထီးအလူၬလီၫ. 15 ထီးယ အ့ၪမၩ ဆၧစ့ၩရၫ့လဖၪ လၧယၥၭထၪ့, ဒဲလၧယၥၭခဲၩထၪ့ အဆၧအၪ့ၥီၪ့ လၧနကျၩတၭ, နမိကဲၪထၪ့ ဆၧဒုၪဒွ့ၪအလး, ဒဲဆၧစံၭအၧၩ့အလး, ဆၧၥီၪ့ထဲၩ့အလး, ဒဲဆၧထီၫမံၫထီၫမၪအလး လၧၦဆၨၩလဖၪ အီၪဝၬဖီၩ့နၧၩ အဂးလီၫ. ဆၧလၧယၧၩ, ယဟိဝၩယီၩ, ယချဲၩ့ဆၧနီၪလီၫ. 16 ထီးယ အ့ၪဖျါခွံၬ ဆၧၥၭဝံလၩ့ဒိၩ အဖျါအၧၩ့လဖၪ လၧနလီၩ့, လၧအဒုၭဂဲၫ ဆၧမၩဂၭဂီၩ့ လၧယမိအၪ့မၧၫ့ အမၩဂၭဂီၩ့ နၥံၪ ဒဲမၩဒိၪထၪ့ ဆၧၥၭဝံလၩ့ဒိၩ လၧနၥံၪအကျၩ တၭ, မၩခါခွံၬ နၥံၪ အကိၪ အနိၪထိၭဘီၩ့လီၫ. 17 ယမိအၪ့မၧၫ့လၩ့ ဆၧၥၭဝံလၩ့ဒိၩ ဒဲဆၧဖိၪဆၧဎါ အဒဲၩ့ လၧအမိမၩလူၬခွံၬ နဖိၪနလံၩတၭ, ဆၧၥံၫချဲၫ့, ဒဲဆၧၥွံၪနီၪ မိခၫ့ဂၬနၧၩ, ဒဲယမိဒုၭဘၪနၧၩ လၧဖၩ့ၥံၪနၭၥံၪလီၫ. ဆၧလၧယၧၩ ယဟိဝၩယီၩ, ယချဲၩ့ယူၭ ဆၧယူၭ. 

1 ယဟိဝၩအလူ လၩ့ဘၪယၧၩတၭ, စံၭဝ့ၫဒၪ, ၦၡၩ အဖိၪခွၫဧ့, 2 ဒိၭ နမ့ၬတီၩ လၧအံၫစရ့လၭ အခိၪလီၩ့ ထိၩ့ချိၬၥံၪတၭ, ချဲၩ့ဆၧ လၧမီၪအချိၬ ထၫ့ဒၩ အဝ့ၫၥံၪတၭ, စံၭ, 3 အံၫစရ့လၭ အခိၪလီၩ့ၥံၪဧ့, ခိၭနၪ ကဆါ ယဟိဝၩအလူဆံၭ. ကဆါ ယဟိဝၩ စံၭခိၪလီၩ့ၥံၪ, ဒဲဆၧစီၩ့ခိၪၥံၪ, ဒဲထံၫကၠီၪ့ၥံၪ, ဒဲခိၪလီၩ့ဆူၭၥံၪ ဘဲၫယီၩ, ယိခွါ, ယဝ့ၫဒၪ, ယမိဒုၭဘၪ နၥံၪ လၧနၭလဘံၪ့တၭ, ယမိမၩဂၭဂီၩ့ နၥံၪအလးထၪ့ထီၫလဖၪလီၫ. 4 နၥံၪ အဆၧလုလးလဖၪ မိအီၪယူ ဒဲနၥံၪ အဆၧဂၩ့လဖၪ မိခါခွံၬတၭ, ယမိဖ့ၪလၫ့ခွံၬ နၥံၪ လၧၦဘၪ ဆၧမၩၥံၫဝ့ၫ လၧနၥံၪ အဆၧဂၩ့ အမ့ၬယၫလီၫ. 5 ဒဲယမိအီၪက့ၪလၩ့ ၦအံၫစရ့လၭဖိၪ အစွၪလဖၪ လၧအဝ့ၫၥံၪ အဆၧဂၩ့လဖၪ အမ့ၬယၫ တၭ, ယမိမၩ လၩ့ပြံၩလၩ့ပြၩ အဎွံၪအနၧၩ့ လၧနၥံၪ အဆၧလုအလး အနဲၩ့ထံၬဝၬဖီၩ့ဝ့ၫလီၫ. 6 လၧနၥံၪ အီၪအလး ထီးအလူၬနီၪ ဆၧမိမၩလၩ့ဎီး ဒိၩ့ၥံၪထၫ့ၥံၪ, ဒဲဆၧအလးထၪ့ထီၫလဖၪနီၪ, မိအီၪယူ ဘဲၫၥိၭ ဆၧမၩလၩ့ဎီး ဒဲဆၧမၩယူဝ့ၫ, ဒဲနၥံၪ အဆၧဂၩ့လဖၪ မိခါခွံၬ, ဒဲထုၬဝ့ၫ ဒဲဘဲၫၥိၭ ဆၧမိခူၬလၩ့ခွံၬ နၥံၪ အဆၧဂၩ့လဖၪ ဒဲနၥံၪ အဆၧမၩလဖၪ မိထီၩ့ လၧဆၧဂၭဂီၩ့လီၫ. 7 ၦဘၪဆၧမၩၥံၫဝ့ၫလဖၪ မိလၩ့ထံၩဖါ လၧနၥံၪ အကျၩတၭ, နၥံၪ မိၥ့ၪယၫ လၧယမွဲ ယဟိဝၩ လီၫ. 8 မွဲလါနၫ့တၭ, ယမိအီၪက့ၪလၩ့ထး ဆၧအီၪလၩ့ထး ဘဲၫၥိၭ ထီးနၥံၪ လၩ့ပြံၩလၩ့ပြၩ လၧခးလဖၪ အကျၩ တၭ, နၥံၪ မိအီၪလၧ ၦလၧအဖီၩ့ဖျ့ၭလၧနၭ လၧၦဆၨၩလဖၪ အကျၩ လနၩ့လီၫ. 9 ဒဲၦလၧအဖီၩ့ဖျ့ၭ လၧနၥံၪ အကျၩနီၪ, မိနၪ့ထၪ့ထဲၩ့ယၧၩ, လၧၦဆၨၩလဖၪအကျၩ ထီးၦမိဆိၬအၪ့မၧၫ့ဎီးဝ့ၫလီၫ. အဂဲးဘဲၫယီၩ ယမၩဂၭဂီၩ့ယူၭ အၥၭလဲးၥၭဘျၪ လၧအစဲၪ့ဒၪယၧၩ, ဒဲအမ့ၬၥၪ လၧအလ့ၩ လၧဆၧလဲးဆၧဘျၪ ဖိၬ ဆၧဂၩ့ဆၧဖၪ့အခဲၫ့လီၫ. တၭ အဝ့ၫၥံၪ မိၥၭဂဲၫ့လၩ့အၥၭ လၧဆၧအၧၩ့ လၧအမၩဝ့ၫ လၧအဆၧၥၭလိၪ ထီးအလူၬ အကျၩ အကၠီၩ့လီၫ. 10 ထီးနီၪလဖၧၫ့ အဝ့ၫၥံၪ မိၥ့ၪယၫဝ့ၫ လၧယမွဲ ယဟိဝၩ လၧယစံၭ; ယမိမၩ အဝ့ၫၥံၪ လၧဆၧအၧၩ့ယီၩ ပျီၩပျီၩအ့ၬ. 11 ကဆါ ယဟိဝၩ စံၭဘဲၫယီၩ, ဒိၪဆၧ လၧနစူၪ ဒဲဆ့ၪနခၪ့ဆံၭ. တၭ စံၭ, အၩလါ, လၧအံၫစရ့လၭ အၡၩဂံၪ့ဖိၪ အဆၧၥၭလိၪ အအၧၩ့အၥၫ့ ထီးအလူၬ အကၠီၩ့လီၫ. အဂဲးဘဲၫယီၩ အဝ့ၫၥံၪ မိလၩ့ထံၩဖါ လၧနၭၥံၪဖၩ့ၥံၪ, လၧဆၧၥၭဝံလၩ့ဒိၩ, ဒဲလၧဆၧၥံၫချဲၫ့လီၫ. 12 ၦအီၪဝ့ၫ လၧအယဲၩ့နီၪ မိၥံၫ လၧဆၧၥံၫချဲၫ့, ဒဲၦအီၪဝ့ၫ လၧအဘူၭနီၪ မိလၩ့ထံၩဖါ လၧနၭၥံၪဖၩ့ၥံၪတၭ, ၦလၧအအီၪလၩ့ထး, လၧဆၧဝၩ့ထၬဝ့ၫနီၪ, မိၥံၫ လၧဆၧၥၭဝံလၩ့ဒိၩလီၫ. ယမိမၩလူၬ ယၥၭခဲၩထၪ့ လၧအလီၩ့ ဘဲၫနီၪလီၫ. 13 ထီးအဝ့ၫၥံၪအၡၩ အ့ၪဘၪ ဆၧမၩၥံၫဝ့ၫ အီၪလၧအဆၧဂၩ့ဆၧဖၪ့ အကျၩ ဝၬဖီၩ့ အဆၧလုလး, လၧကယဲ ဆၧစီၩ့ခိၪထီၫ အလီၩ့, လၧကယဲ ခိၪလီၩ့ ထိၩ့ချိၬ အဒၩ့ခိၪ ထီးအလူၬ, ဒဲလၧကယဲ ၥံၪ့ၥံၫ့ဆ့ၬ အဖၫ့လၬ, ဒဲလၧကယဲ ၥံၪ့ထိၭဖၫၥံၫ့ဆ့ၬ အဖၫ့လၬ ကိၭထံၭဒ့ၭ, ထီးဒၪအလး လၧအမၩဘိၪ့ အဆၧဂၩ့ လၧဆၧနၧၫ့မၧၫ့တၭ, နၥံၪ မိၥ့ၪယၫ လၧယမွဲ ယဟိဝၩ လီၫ. 14 ယမိယူၬထၪ့ ယစူၪ ထၫ့ဒၩ အဝ့ၫၥံၪ ဒဲမၩယူ ထံၫၥံၪခးၥံၪ, မွဲမၬ, ယမိမၩယူ အဝ့ၫၥံၪ နၭနဲၪ့ဒံၭ ၡါမုနၧၫ့ဖၫ ဒံဘလၭ, လၧအအီၪအလး ထီးအလူၬ အဖၧၩ့ တၭ, အဝ့ၫၥံၪ ၥ့ၪယၫ လၧယမွဲ ယဟိဝၩ လီၫ. 

1 လၧနီၪအမ့ၬယၫ ယဟိဝၩအလူ လၩ့ဘၪယၧၩတၭ, စံၭဝ့ၫဒၪ, 2 နဝ့ၫဒၪယီၩ ၦၡၩ အဖိၪခွၫဧ့, ကဆါ ယဟိဝၩ စံၭ, လၧအံၫစရ့လၭ အခး အဂဲး, ဘဲၫယီၩ, ဆၧအထုၬ ဘၪဝ့ၫ, ဆၧအထုၬ ဂဲၫဘၪ ခးလံနိၪ့လီၫ. 3 ဘိၩ့နဲၪ့ယီၩ, ဆၧအထုၬ ဘၪနၧၩလီၫ. အဂဲးဘဲၫယီၩ ယမိအၪ့မၧၫ့ ယၥၭထၪ့ဆီၪ့ လၧနလီၩ့တၭ, ယမိစ့ၩရၫ့နၧၩ ဘဲၫနဖၧၩ့ၥၭလဖၪ အၥိၭတၭ, ယမိဖ့ၪထဲၩ့နၧၩ လၧနဆၧၥၭလိၪၥံၪ ထီးအလူၬလီၫ. 4 ယမ့ၬၥၪ မိလီၫ့ကီၩ့နၧၩအ့ၬ. ဒဲယ ယၫ့ၥၭဆၧဆ့အ့ၬ. တၭ ယမိဖ့ၪထဲၩ့နၧၩ လၧနဖၧၩ့ၥၭလဖၪ ဒဲနဆၧၥၭလိၪၥံၪနီၪ, မိအီၪဝ့ၫ လၧနကျၩတၭ, နမိၥ့ၪယၫ လၧယမွဲ ယဟိဝၩ လီၫ. 5 ကဆါ ယဟိဝၩ စံၭဘဲၫယီၩ, ဆၧအၧၩ့, န့ၫဆၧအၧၩ့လမံၩ့, ယိခွါ, ဂဲၫဝ့ၫလီၫ. 6 ဆၧအထုၬ ဘၪဝ့ၫ, အထုၬနီၪ ဘၪဝ့ၫလီၫ. နၪ့ထၪ့အၥၭ ထၫ့ဒၩနၧၩ, ယိခွါ, ဘၪဝ့ၫလီၫ. 7 ၦလၧအအီၪလၧခးဖၧၩ့ဧ့, မုဆဲၪ့ထၪ့န့နၧၩ, ဆၧအဆၧၫ့အထီဘၪယူၭ, ဆၧတုၩ့ထၪ့တုၩ့လၩ့ အမုလနံၩ အီၪဘူၭထၪ့ယူၭ, ခိၪလီၩ့ ထိၩ့ချိၬ အဆၧၥၭထိၬအၥီၫနီၪ မွဲအ့ၬ. 8 ဘိၩ့နဲၪ့ယီၩ ဘူၭ လၧယမိဂါလၩ့ ယၥၭခဲၩထၪ့ လၧနလီၩ့, ဒဲမၩလူၬ ယၥၭခဲၩထၪ့ လၧနလီၩ့, ယမိစ့ၩရၫ့နၧၩ ဘဲၫနဖၧၩ့ၥၭလဖၪ အၥိၭတၭ, ယဖ့ၪထဲၩ့နၧၩ လၧနဆၧၥၭလိၪ ထီးအလူၬလီၫ. 9 ယမ့ၬၥၪ လီၫ့ကီၩ့အ့ၬ, ဒဲယယၫ့ၥၭဆၧဆ့ အ့ၬ; ယမိဖ့ၪဆၧၫ့ထဲၩ့ဆၧ လၧနၧၩ ဘဲၫနဖၧၩ့ၥၭလဖၪ အၥိၭနီၪ, ဒဲနဆၧၥၭလိၪလဖၪ မိဘၪနၧၩတၭ, နၥံၪ မိၥ့ၪယၫလၧယၧၩ, ယဟိဝၩယီၩ, ယကျီၪ့ခွံၬ နၥံၪလီၫ. 10 ယိခွါ, မုလနံၩနီၪဘီၪ, ယိခွါ, ဘၪဝ့ၫ, မုဆဲၪ့ထၪ့ဝ့ၫ, နိၪထိၭဘီၩ့ ဖီၫထၪ့ယူၭ; ဆၧၥၭထၪ့ထီၫ ထိထၪ့ယူၭ; 11 ဆၧမၩန့ဆီၪ့နီၪ ကဲၪထၪ့ လၧဆၧလတီၩ ဆၧလလီၩ့ဘၪ အနိၪထးယူၭ; အဝ့ၫၥံၪ မွဲဂ့ၩ, အၡၩခမျၧး မွဲဂ့ၩ, အဆၧအီၪကီၪ့ မွဲဂ့ၩ, အီၪလၩ့ထး နးဂၩအ့ၬ, ၦ ဂၪ့ လၧအကၠီၩ့ အ့ၬ. 12 အထီဘၪဝ့ၫ, မုလနံၩနီၪ ၥုၭဘူၭအၥၭ လီၫ. ၦလၧအဎွ့ၩဆၧနီၪ, မွဲအထီးၥၭထိၬ လဂ့ၩ, ၦလၧအအၪ့ဆၫခွံၬဆၧနီၪ, မွဲအထီးၥၭအုၭ လဂ့ၩ, အဂဲးဘဲၫယီၩ ဆၧၥၭထၪ့ ဘၪ ၦခမျၧး ထီးအလူၬလီၫ. 13 အဂဲးဘဲၫယီၩ ၦအၪ့ဆၫဆၧနီၪ အ့ၪမၧၫ့ဒံၭ လါနၫ့တၭ, ထဲၩ့ထဲၩ့ လၧဆၧလၧအဘၪ ဆၧအၪ့ဆၫခွံၬဝ့ၫ အအီၪအ့ၬ. အဂဲးဘဲၫယီၩ ဆၧဒၪ လၧယၫလခီၫ ထၫ့ဒၩ ၦခမျၧး ထီးအလူၬ, ဂဲၫထဲၩ့ဘၪ နးဂၩအ့ၬ; တၭ ၦမၩဆီၪ့ထၪ့ အၥၭမၧၫ့နီၪ လၧအဆၧအၧၩ့ အဖၧၩ့ နးဂၩဆ့အ့ၬ. 14 အဝ့ၫၥံၪ အူၪထၪ့ ခွ့ၩယူၭ, တဲၩ့ဝဲၩဆၧ ထီးအလူၬယူၭ, မွဲလါနၫ့ တၭ, ၦလ့ၩဒုၭၥုၭ နးဂၩအ့ၬ; အဂဲးဘဲၫယီၩ ယၥၭထၪ့ ဘၪ အၡၩခမျၧး ထီးအလူၬလီၫ. 15 နၭၥံၪဖၩ့ၥံၪ အီၪဝ့ၫ လၧခီၫ့တၭ, ဆၧၥံၫချဲၫ့ ဒဲဆၧၥၭဝံလၩ့ဒိၩ အီၪဝ့ၫ လၧအဖၧၩ့လီၫ. ၦအီၪဝ့ၫ လၧမံၩ့လါကျၩနီၪ မိၥံၫ လၧနၭၥံၪဖၩ့ၥံၪ, ဒဲၦအီၪလၧဒိၩ့ဖၧၩ့နီၪ ဆၧၥၭဝံလၩ့ဒိၩ ဒဲဆၧၥံၫချဲၫ့နီၪ မိအၪ့ခွံၬ အဝ့ၫၥံၪလီၫ. 16 ၦလၧအဖီၩ့ဖျ့ၭဆၧ လၧအကျၩလဖၪနီၪ မိဖီၩ့ဖျ့ၭတၭ, မိအီၪဝ့ၫ လၧခိၪလီၩ့ ထိၩ့ချိၬ ဘဲၫထိၪလွံ လၧခိၪလီၩ့ဆူၭဖၧၩ့ အၥိၭနီၪလီၫ. မိၥုၪ့အုၭၥၭအုၭ ထီးအလူၬ လၧအဆၧအၧၩ့ အကၠီၩ့ ကိၭဂၩဒ့ၭလီၫ. 17 ၦအစူၪ အဂဲးအဘၭ မိလၩ့ဆါ ထီးအလူၬ, ဒဲၦခၪ့လုးခိၪ မိကဲၪထၪ့ ဘဲၫထံၫအၥိၭနီၪ ထီးအလူၬလီၫ. 18 မိခဲးထူၬ အယးဒံၩ့ လၧရၧၬအဆၧယၬတၭ, ဆၧမၩၥၭမဲၪဖၭဒိၪ မိချုၬဘံၭ အဝ့ၫၥံၪတၭ, ဆၧမ့ၬမဲ မိအီၪဝ့ၫ လၧၦထီးအလူၬ အမ့ၬတၭ, ကယဲ အခိၪဎွံၪ ထီးအလူၬနီၪ မိချၩလီၫ. 19 အဝ့ၫၥံၪ မိခွံၬၡိၭ အစ့ၩ လၧဖၧၩ့ၥၭ, ဒဲအထီၫ့နီၪ မိဘၪ ဆၧဆိၬခွံၬဝ့ၫလီၫ. အဝ့ၫၥံၪ အကျိၪၥံၪစ့ၩၥံၪ ဒဲအထီၫ့ၥံၪလွ့ၫၥံၪ မၩဖီၩ့မၩဖျ့ၭဝ့ၫ လၧယဟိဝၩ အၥၭထၪ့ အမုနံၩနီၪၥ့ၪအ့ၬ. အဝ့ၫၥံၪ အဆၧၥၭဝံလၩ့ဒိၩ လဘျၪဘၪ, ဒဲအအီၩ့ဖၧၩ့နီၪ ဎွ့ၩဘၪဆ့အ့ၬ. အဂဲးဘဲၫယီၩ မွဲအဝ့ၫၥံၪ အဆၧဒဲၩဘၭ အဆၧဘၪထၧၩ့အလးလီၫ. 20 အဝ့ၫၥံၪ အကယၧၩ့ကယီၫ ဎံၫလၩနီၪ, ဆၧအီၪက့ၪဝ့ၫ လၧဆၧလၩဖၩ့အဂး, အ့ၪမွဲ အဝ့ၫၥံၪ တဲၩ့ ဆၧၥၭလိၪ ဒဲဆၧဂၩ့ၥံၪ လၧဆၧၥၭဂဲၫ့ဝ့ၫလဖၪ လၧအဖၧၩ့လီၫ. မၩအၥၭဘဲၫနီၪတၭ, ယမိအီၪက့ၪ အဝ့ၫ လၧဆၧလန့ကၩဘၪဆၧ လၧအဂးလီၫ. 21 တၭ ယမိဖ့ၫလၫ့အဝ့ၫ လၧၦလခီၫဘၩ့မုးဖိၪ အစူၪဖၧၩ့ လၧအဆၧအၪ့ဂူၬဆီၪ့ အဂး, ဒဲလၧဂၪ့ခိၪအၡၩ လတီၩလလီၩ့ဘၪ လၧဆၧအၪ့ဂူၬန့ အဂးတၭ, အဝ့ၫၥံၪနီၪ မိမၩစံၪစၪဝ့ၫလီၫ. 22 ယမိကၠၪခွံၬ ယမ့ၬ လၧအဝ့ၫၥံၪတၭ, အဝ့ၫၥံၪ မိမၩစံၪစၪ ယလးအီၪကဒုၩလီၫ. ထမျၬလဖၪ မိလ့ၩနုၬ ဒဲမၩစံၪစၪ အဝ့ၫလီၫ. 23 တဲၩ့ ၥွ့ၫထၭ နးဘီၩ့ဆံၭ; အဂဲးဘဲၫယီၩ ထံၫၥံၪခးၥံၪနီၪ ဎွ့ၩဝ့ၫ လၧဆၧမၩၥံၫ ဆၧလတီၩလလီၩ့ဘၪတၭ, ဒိၩ့နီၪ ဎွ့ၩဝ့ၫ လၧဆၧမၩန့ဆီၪ့လီၫ. 24 မၩအၥၭဘဲၫနီၪတၭ, ယမိဒုၭဂဲၫနုၬ ၦဆၨၩလဖၪ လၧအအၧၩ့တၭ, အဝ့ၫၥံၪ မိမၩန့ နၥံၪအဂံၪ့ နၥံၪအဎၫ့လီၫ. ယမိဒုၭထုၬ ၦအဆီၪ့အၥၭထၪ့ထီၫတၭ, ၦမိမၩၥၭလိၪ အလးဆံၫ့ဎံၪလဖၪလီၫ. 25 ဆၧမၩဂၭဂီၩ့ ဂဲၫဝ့ၫတၭ, ၦမိအၪ့ဎူၫအၪ့ဎၬ ဆၧဘၪလိၬအိၭလိၬနီၪ ဒၪန့ဝ့ၫအ့ၬ. 26 ဆၧၡၪ့ဆၧနၭ မိဘၪ လၧဆၧၡၪ့ဆၧနၭ အဖၫ့ခိၪ ဒဲဆၧအပရၧၫ့ မိဘၪ လၧဆၧအပရၧၫ့ အဖၫ့ခိၪလီၫ. တၭ အဝ့ၫၥံၪ မိအၪ့ဎူၫ အၪ့ဎၬ ဆၧဒၪ ဆၧလၧယၫလခီၫ လၧမီၪအအီၪ လါနၫ့ နီၪ, ဆၧၥီၪ့ဆၧၥၫ့ မိလၩ့မါ လၧၦလုဆၧ အအီၪ, ဒဲဆၧဒုၭကိၪ့ဆၧနီၪ လၧၦၥၭၡါ အအီၪလီၫ. 27 စဎွၩနီၪ အၥုၪ့မိအုၭ အၥၭမိအုၭ, ဒဲၦဒိၪဖၭဒိၪလဂၩနီၪ မိကီၩ့ၥိၭ ဆၧအီၪယူဝ့ၫ, ဒဲၦခးဖိၪၥံၪအစူၪ မိဘၪ ဆၧခိဆၧဝီၩတၭ, ယမိမၩ အဝ့ၫၥံၪ ဘဲၫအဖၧၩ့ၥုၪ့ဖၧၩ့ၥၭ အၥိၭနီၪ, ဒဲဘဲၫ အဆၧစ့ၩရၫ့လဖၪ ကြၨၭဝ့ၫ အၥိၭနီၪ, ယမိစ့ၩရၫ့ အဝ့ၫၥံၪတၭ, အဝ့ၫၥံၪ မိၥ့ၪယၫ လၧယမွဲ ယဟိဝၩ လီၫ. 

1 လၧဎူၫနံၪ့ လၩဎူၫဘံၪ့လဘံၪ့, လၩထၪ့ ယဲနံၩလနံၩနီၪ ယဆၧၫ့နၩ့ လၧယဂံၪ့ဖၧၩ့တၭ, ယုဒၫ အၥုၪ့က့ၭၥၭၡါၥံၪ ဆၧၫ့နၩ့ဝ့ၫ လၧယမ့ၬယၫနီၪ, ဆၧမၩအၥၭ လၧကဆါ ယဟိဝၩအစူၪ လၩ့ဘၪယၧၩ ထီးနီၪလီၫ. 2 ယ ယိဆၧတၭ, ယိခွါ, ဆၧအခံးအဂၩ့ မၩအၥၭဘဲၫမ့ၪ [ၦၡၩ]အၥိၭ, ဆၧဖျီၪ လၧအယးဒံၩ့ဖၫ့လၬ ဘဲၫမ့ၪအၥိၭ, ဒဲလၧအယးဒံၩ့ဖၫ့ခိၪနီၪ, ဘဲၫဆၧဖၩ့ယုၩ့ယဲအၥိၭ, ဘဲၫထီးဘၩ့ဆံၫ့အၥိၭနီၪလီၫ. 3 အဝ့ၫ ဒုၭဖျီၪထၪ့ဆၧ ဘဲၫဆၧအစူၪ အၥိၭတၭ, ဖီၪ့ထၬ ယခိၪၥူၫတၭ; ၥၭနီၪ ၥိၫ့ထၪ့ယၧၩ လၧမူၭခိၪ ဒဲဂၪ့ခိၪ အဘိၩ့ဆၧၩ့တၭ, ဆိၬထၪ့ယၧၩ, လၧဆၧဒၪ ဆၧလၧယၫလခီၫ ဘၪဆဲၫ့ လၧယွၩ, ထီၩ့လၧယရုစလံၫ့, လၧတရၫ့ဖၭဒိၪလၧယၫ အတရၫ့ဖိၪ လၧအဒိၭအၥၭ လၧမုဖၩလခီၫ, ထီးဆၧၥၭကဲၪ့ အဆၧဂၩ့ လၧအထိၪဂဲၩ ဆၧၥၭကဲၪ့နီၪ အီၪဝ့ၫ လီၫ. 4 ယိခွါ, အံၫစရ့လၭအယွၩ အလၩအဖၩ့ အီၪဝ့ၫ ထီးနီၪ ဘဲၫ ဆၧဒၪ ဆၧလၧယၫလခီၫ လၧယ ဒၪဘၪ လၧဆၧပျၩ့ဖၧၩ့ အၥိၭနီၪလီၫ. 5 ထီးနီၪလဖၧၫ့ အဝ့ၫစံၭယၧၩ, ၦၡၩ အဖိၪခွၫဧ့, စၪ့ထၪ့ နမ့ၬ လၧဖၧၩ့ၥၭ လၧမုဖၩလခီၫဆံၭ. ယစၪ့ထၪ့ယမ့ၬ လၧဖၧၩ့ၥၭ လၧမုဖၩလခီၫတၭ, ယိခွါ, လၧဆၧလုလး အတရၫ့ လၧမုဖၩလခီၫနီၪ ဆၧၥၭကဲၪ့ အဆၧဂၩ့ အီၪဝ့ၫ ထီး ဆၧလ့ၩနုၬ လၧအဖၧၩ့နီၪလီၫ. 6 အဝ့ၫဒၪစံၭ ယၧၩ, ၦၡၩ အဖိၪခွၫဧ့, ၦမၩဝ့ၫ ဘဲၫၥ့ၪလဲၪ, ဘဲၫၥ့ၪလဲၪ နီၪ, မွဲနဒၪဘၪဆ့ဧၪ. ဆၧၥၭလိၪ လၧအံၫစရ့လၭ အၡၩဂံၪ့ဖိၪ မၩ ထီးယီၩ ဘဲၫၥိၭ ယမိလ့ၩယဲၩ့ လၧယလးဆံၫ့ဎံၪနီၪ, မွဲဆၧဖၭဒိၪလီၫ. ကၠၪဒီၭနၥၭတၭ, နမိဒၪဒံၭ ဆၧၥၭလိၪ ဒိၪနဲၪ့ဒံၭ အနီၪလီၫ. 7 အဝ့ၫဒၪ ဆိၬယၧၩ လၧဆၧအဝၩ့ အတရၫ့ထံၭတၭ, ယယိဆၧနီၪ, ယိခွါ, ယဒၪ ဆၧဖိး အီၪလၧဆၧဒီၪ့ဖၧၩ့ လဖၧၩ့လီၫ. 8 ထီးနီၪလဖၧၫ့ အဝ့ၫစံၭယၧၩ, ၦၡၩ အဖိၪခွၫဧ့, ဘုၪ့ဖိးဆၧ လၧအဆၧဒီၪ့နီၪဆံၭ. ယဘုၪ့ဖိး ဆၧဒီၪ့နီၪ, ယိခွါ, တရၫ့လဘံၪ့လီၫ. 9 အဝ့ၫဒၪစံၭယၧၩ, လ့ၩနုၬဘီၪ, ယိ ဆၧၥၭလိၪအၧၩ့လဖၪ လၧအဝ့ၫၥံၪ မၩဝ့ၫနီၪဆံၭ. 10 ယလ့ၩနုၬတၭ, ယဒၪဘၪဆၧတၭ, ယိခွါ, ကယဲ ဆၧစွၩ လမံၩ့လါလါ, ဒဲဆၧဖိၪဆၧဎါ လဆံၫ့ဘၪ, ဒဲအံၫစရ့လၭ အၡၩဂံၪ့ဖိၪ အဆၧဂၩ့ဆၧဖၪ့လဖၪနီၪ ကွ့ၭအၥၭ လၧဆၧအဒီၪ့အလီၩ့ ဝၬဖီၩ့ဝ့ၫလီၫ. 11 တၭ အံၫစရ့လၭ အၡၩဂံၪ့ဖိၪ အၥုၪ့က့ၭၥၭၡါ နွ့ၫဆံၫ ဆၧၫ့ထုၪ့ လၧအဝ့ၫၥံၪ အမ့ၬယၫ, ဒဲစၡၫဖၫ့ အဖိၪခွၫ စယၭဇနဲၫအၫ အီၪဝ့ၫ လၧအၥၭကျၩတၭ, လဂၩအီၪဝ့ၫလၧအဖၧၩ့မ့ၪ, လဂၩအီၪဝ့ၫလၧအဖၧၩ့မ့ၪ ဆုၬဆုၬတၭ, ဆၧဆူၭခဲၩနၧၫ့မၧၫ့ အဆၧအုၪ့တၪ့ ထၪ့ဝ့ၫလီၫ. 12 ထီးနီၪလဖၧၫ့ အဝ့ၫဒၪစံၭယၧၩ, ၦၡၩ အဖိၪခွၫဧ့, ဆၧလၧအံၫစရ့လၭ အၡၩဂံၪ့ဖိၪ အၥုၪ့က့ၭၥၭၡါ မၩဝ့ၫ လၧဆၧခံၭကျၩ လဂၩလၧအဆၧဂၩ့အဒူၭဖၧၩ့ ဆုၬဆုၬနီၪ နဒၪဘၪဆ့ဧၪ. အဂဲးဘဲၫယီၩ အဝ့ၫၥံၪစံၭဝ့ၫ, ယဟိဝၩ ဒၪဘၪပၧၩအ့ၬ; ယဟိဝၩ စဲၪ့ဒၪယူၭ ထံၫၥံၪခးၥံၪယူၭ လီၫ. 13 အဝ့ၫဒၪ စံၭယၧၩ, ကၠၪဒီၭနၥၭတၭ, နမိဒၪဘၪဒံၭ ဆၧဘၪၥၭလိၪ လၧအဒိၪနဲၪ့ဒံၭ လၧအဝ့ၫၥံၪ မၩဝ့ၫ လီၫ. 14 ထီးနီၪလဖၧၫ့ အဝ့ၫဒၪ ဂဲၫဆိၬယၧၩ လၧယဟိဝၩအဂံၪ့ အတရၫ့ဖၭဒိၪ အတရၫ့ဆံၭ အခၪ့ထံၭ လၧအအီၪဝ့ၫ လၧမုဖၩလခီၫတၭ, ယိခွါ, ၦမုၪလဖၪ ဆၧၫ့နၩ့ ဂၪ့ဝ့ၫ လၧတၫ့မၧၭ အကၠီၩ့လီၫ. 15 တၭ အဝ့ၫဒၪစံၭယၧၩ, ၦၡၩ အဖိၪခွၫဧ့, မွဲနဒၪဘၪ ဆ့ဧၪ, နမိဒၪဒံၭ ဆၧဘၪၥၭလိၪလဖၪ ဒိၪနဲၪ့ဒံၭ အဝ့ၫၥံၪလီၫ. 16 အဝ့ၫဒၪ ဆိၬထၪ့ယၧၩ လၧယဟိဝၩအဂံၪ့ အဝၩ့ လၧယၫလခီၫတၭ, ယိခွါ, ထီးယဟိဝၩအနီး အတရၫ့ထံၭ လၧထိၬချိၫ့, ဒဲဆၧလုလး အဘိၩ့ဆၧၩ့နီၪ, ၦၡၩ နံၫဆံၫယဲဂၩ ကၪယူၭ အီၪဝ့ၫတၭ, ကၠၪဒိၭချိၫ့အၥၭ လၧယဟိဝၩအနီးတၭ, ဒိၭအမ့ၬ လၧမုထၪ့လခီၫတၭ, ဘၩထၪ့ မု လၧမုထၪ့လခီၫလီၫ. 17 တၭ အဝ့ၫဒၪစံၭယၧၩ, ၦၡၩ အဖိၪခွၫဧ့, နဒၪဘၪဆ့ဧၪ. ဆၧဘၪၥၭလိၪ လၧယုဒၫ အၡၩဂံၪ့ဖိၪ မၩထီးယီၩ, မွဲဆၧအဆံၭ လၧအဂးဆ့ဧၪ. အဂဲးဘဲၫယီၩ အဝ့ၫၥံၪ မၩဎွ့ၩ ထံၫၥံၪခးၥံၪ, လၧဆၧမၩန့ဆီၪ့, ဒဲထိၪဂဲၩ ယၥၭထၪ့တၭ, ယိခွါ, အဝ့ၫၥံၪ အီၪက့ၪ ၥံၪ့ထဲၩ့ လၧအနၫဖူၫ လီၫ. 18 မၩအၥၭဘဲၫနီၪတၭ, ယမိမၩ အဝ့ၫၥံၪဆ့ လၧယၥၭခဲၩထၪ့လီၫ. ယမ့ၬၥၪ မိလီၫ့ကီၩ့ အဝ့ၫၥံၪအ့ၬ; ယ မိယၫ့ၥၭဆၧဆ့အ့ၬ; အ့ၪကိၭထၪ့ လၧယနါဖၧၩ့ လၧအလူဖၭဒိၪ လါနၫ့တၭ, ယခိၭနၪအလူအ့ၬ. 

အဇံၫခအ့လၭ Ezekiel 9 

1 အဝ့ၫဒၪ ကိၭထၪ့ဝ့ၫ လၧယနါဖၧၩ့ လၧအလူဖၭဒိၪ တၭ, စံၭဝ့ၫဒၪ; ၦလၧအပၧၩ့ဒိၩ့လဖၪနီၪ ဒုၭၥုၭဘူၭဝ့ၫ လဂၩ, ဒဲလဂၩ, လၧအစူၪဝဲၩ လၧအမၩဂၭဂီၩ့ဆၧ လၧအစူၪဖၧၩ့ ဆုၬဆုၬဆံၭ. 2 တၭ ယိခွါ, ၦဎူၫဂၩ ဂဲၫဝ့ၫ လၧတရၫ့ လၧထၭလခီၫ အဖၧၩ့ၥၭ, လၧအဖိးဝ့ၫ လၧမုဖၩလခီၫ လဂၩ ဒဲလဂၩ လၧအစူၪဝဲၩ မၩၥံၫဆၧ လၧအစူၪဖၧၩ့ ဆုၬဆုၬလီၫ. တၭ ၦကီၩ့ၥိၭဆၧဘွၩ ဖျ့ၫလံၬကံၭ အီၪဝ့ၫ, လၧၦကွ့ၭလံၬ အၥံၪထံၫဆၧနိၩ့လဘီၩ့ လၧအယးဒံၩ့လီၩ့ လဂၩ, အီၪဝ့ၫ လၧအဝ့ၫၥံၪ အကျၩ လီၫ. အဝ့ၫၥံၪ လ့ၩနုၬတၭ, ဆၧၫ့ထုၪ့ဝ့ၫ လၧဆၧလုလး ထီးဝီၩ အနဲၩ့ထံၭလီၫ. 3 တၭ အံၫစရ့လၭအယွၩ အလၩအဖၩ့နီၪ ထၪ့ဝ့ၫ လၧခ့ၫရူၬ အလီၩ့ ထီးအအီၪဝ့ၫ လၧဂံၪ့အတရၫ့ခၧၪ့လီၫ. တၭ အဝ့ၫဒၪ ကိၭထၪ့ လၧၦကီၩ့ၥိၭဆၧဘွၩ ဖျ့ၫလံၬကံၭ, အီၪလၧၦကွ့ၭလံၬ အၥံၪထံၫဆၧနိၩ့လဘီၩ့ လၧအယးဒံၩ့ လဂၩ, 4 တၭ ယဟိဝၩ စံၭအဝ့ၫ, လ့ၩခၫ့ဂၬ ဒိၩ့အၥၭကျၩ, လၧယရုစလံၫ့ အၥၭကျၩတၭ, မၩနဲၪ့ ၦလၧအဂၪ့အုၩ့ဂၪ့ထိၬ ဒဲဂၪ့ကိၭၡၭထၪ့ လၧဆၧဘၪၥၭလိၪ မၩအၥၭ လၧအၥၭကျၩ အကၠီၩ့လဖၪ အမ့ၬထုးခိၪနီၪဆံၭ. 5 အဝ့ၫဒၪ စံၭၦဂူၫဂၩ လၧယနါဖၧၩ့, လ့ၩနၥံၪဝ့ၫ ဖိၬ အဝ့ၫဒၪအခဲၫ့ လၧဒိၩ့ဖၧၩ့တၭ, ကျီၪ့ဆၧဆံၭ, မွဲနၥံၪအမ့ၬၥၪ ထီးလီၫ့ကီၩ့ လဂ့ၩ, မွဲနၥံၪ ထီးယၫ့ၥၭဆၧ လဂ့ၩ, 6 ၦၥၭၡါမွဲဂ့ၩ, ၦဖိၪၥၪခွၫမွဲဂ့ၩ, ၦမုၪနၩ့မွဲဂ့ၩ, ၦဖိၪဒံၩဖိၪၥၪမွဲဂ့ၩ, ဒဲၦမုၪလဖၪနီၪ မၩၥံၫဆံၭ. မွဲလါနၫ့ ၥုၭဘူၭနၥံၪအၥၭ လၧၦလၧဆၧမၩနဲၪ့ အီၪဝ့ၫ လၧအလီၩ့နီၪ နးဂၩလဂ့ၩ; တၭ မၩဆိၫဆၧ ထီးယလးဆံၫ့ဎံၪ နီၪဆံၭ. တၭ အဝ့ၫၥံၪ မၩဆိၫဝ့ၫ လၧၦၥုၪ့က့ၭၥၭၡါ လၧအအီၪဝ့ၫ လၧဂံၪ့အမ့ၬယၫလီၫ. 7 အဝ့ၫဒၪ စံၭအဝ့ၫၥံၪ, မၩဘၪၥၭလိၪ ဂံၪ့နီၪဘီၪ; ဒဲမၩဎွ့ၩ ဆၧအဝၩ့ လၧၦလၧအဘၪ ဆၧမၩၥံၫဝ့ၫဆံၭ; စဲၪ့ထၪ့ဆံၭ. အဝ့ၫၥံၪ စဲၪ့ထၪ့ဝ့ၫတၭ, မၩၥံၫဆၧ လၧဒိၩ့ဖၧၩ့လီၫ. 8 လၧအဝ့ၫၥံၪ မၩၥံၫဆၧ အဘိၩ့ဘၭနီၪ ယအီၪလၩ့ထး လဂၩဎးတၭ, ယထိၪလၩ့ထံၩဖါ ချုၬလၩ့ယၥၭတၭ, ယကိၭထၪ့ဆၧနီၪ, ယစံၭ, ကဆါ ယဟိဝၩဧ့, နဂါလၩ့ နၥၭခဲၩထၪ့ လၧယရုစလံၫ့ အဖၫ့ခိၪ အဘိၩ့ဘၭတၭ, နမိမၩဂၭဂီၩ့ ၦအံၫစရ့လၭဖိၪ လၧအအီၪလၩ့ထး ထီးအလူၬဆ့ဧၪ, 9 ထီးနီၪလဖၧၫ့ အဝ့ၫဒၪစံၭယၧၩ, အံၫစရ့လၭ ဒဲယုဒၫ အၡၩဂံၪ့ဖိၪ အဆၧဒဲၩဘၭနီၪ ဒိၪမၬလီၫ. ထံၫၥံၪခးၥံၪ ဎွ့ၩဝ့ၫ လၧဆၧၥွံၪတၭ, ဒိၩ့နီၪ ဎွ့ၩဝ့ၫ လၧဆၧမၩကဲၪ့ကီၪ့လီၫ. အဂဲးဘဲၫယီၩ စံၭဝ့ၫဒၪ, ယဟိဝၩ စဲၪ့ဒၪယူၭ ထံၫၥံၪခးၥံၪတၭ, ယဟိဝၩ ဒၪဘၪဝ့ၫအ့ၬ; 10 မၩအၥၭဘဲၫနီၪတၭ, ယမ့ၬၥၪ လီၫ့ကီၩ့ဆၧအ့ၬ; ဒဲယၫ့ၥၭဆၧဆ့အ့ၬ. ယမိဖ့ၪဆၧၫ့ထဲၩ့ အဝ့ၫၥံၪ အဖၧၩ့ၥၭ လၧအခိၪဎွံၪဒၪဝ့ၫ အဖၫ့ခိၪလီၫ. 11 ယိခွါ, ၦကီၩ့ၥိၭဆၧဖျ့ၫလံၬကံၭ အီၪလၧၥံၪထံၫဆၧနိၩ့လဘီၩ့ လၧအယးဒံၩ့ အလီၩ့ လဂၩ, ဖ့ၪထဲၩ့ ဆၧချဲၩ့တၭ, စံၭဝ့ၫဒၪ, ယမၩယူၭ ဘဲၫနမၪလူၬယၧၩ အၥိၭနီၪယူၭ. 

အဇံၫခအ့လၭ Ezekiel 10 

1 ထီးနီၪလဖၧၫ့ ယယိဆၧတၭ, ယိခွါ, လၧမူၭဖိၭဖၫ့ လၧအအီၪဝ့ၫ လၧခ့ၫရူၬလဖၪ အခိၪဎွံၪ အဖၫ့ခိၪလခီၫနီၪ, ဆၧဖျီၪ လၧအဝ့ၫၥံၪ အဖၫ့ခိၪ ဘဲၫထၫ့မျါနံၩလၩ အၥိၭ, ဖျီၪထၪ့ဝ့ၫ ဘဲၫဆၧအလးဆီၩ့ဆီ အခံးအဂၩ့ အၥိၭနီၪလီၫ. 2 အဝ့ၫဒၪ ချဲၩ့ဆၧ လၧၦကီၩ့ဆၧဘွၩ ဖျ့ၫလံၬကံၭတၭ, စံၭဝ့ၫဒၪ, လ့ၩနုၬ လၧလဲၪ့ပၪ အဘိၩ့ဆၧၩ့ လၧခ့ၫရူၬ အဖၫ့လၬတၭ, မၩဎွ့ၩ နစူၪယၫၥၭ လၧမ့ၪအၧၩ့ဖၭ လၧအအီၪလၧခ့ၫရူၬ အဘိၩ့ဆၧၩ့တၭ, မၩပြံၩပြၩဝ့ၫ လၧဒိၩ့ အဖၫ့ခိၪနီၪဆံၭ. တၭ အဝ့ၫ လ့ၩနုၬ လၧယမ့ၬယၫလီၫ. 3 ထီးၦၡၩလဂၩနီၪ လ့ၩနုၬတၭ, ခ့ၫရူၬလဖၪ ဆၧၫ့ထုၪ့ လၧဂံၪ့ အစူၪထွ့ၪလခီၫတၭ, ဆၧအုၪ့ ဎွ့ၩ ဆၧအဝၩ့ လၧယၫလစီၪ့လီၫ. 4 ထီးနီၪလဖၧၫ့ ယဟိဝၩ အလၩအဖၩ့ စဲၪ့ထၪ့ဝ့ၫ လၧခ့ၫရူၬအအီၪ ထီၩ့လၧဂံၪ့ အတရၫ့ခၧၪ့တၭ; ဂံၪ့နီၪ ဎွ့ၩဝ့ၫ လၧဆၧအုၪ့, ဒဲဆၧအဝၩ့ ဎွ့ၩ လၧယဟိဝၩ အလၩအဖၩ့ အဆၧယုၩ့ယဲလီၫ. 5 တၭ ခ့ၫရူၬလဖၪ အဒံၭအၥီၫ ဂၧၫ့ထၪ့ဝ့ၫ ဖိးလၧဆၧအဝၩ့ လၧခီၫ့လစီၪ့ ဘဲၫယွၩၥ့ၪဆၧလူၬ အလူ လၧအချဲၩ့ဆၧ အဘိၩ့ဘၭ အၥိၭနီၪလီၫ. 6 တၭ ထီးအမၪလူၬ ၦကီၩ့ၥိၭဆၧဘွၩ ဖျ့ၫလံၬကံၭ တၭ, စံၭဝ့ၫ, မၩန့ မ့ၪ လၧလဲၪ့ပၪ အဘိၩ့ဆၧၩ့ ဒဲလၧခ့ၫရူၬ အဘိၩ့ဆၧၩ့ဆံၭ, ဆၧမၩအၥၭ လၧအလ့ၩနုၬတၭ, ဆၧၫ့ထုၪ့ လၧလဲၪ့ပၪၥံၪ အနဲၩ့ထံၭလီၫ. 7 ခ့ၫရူၬလဒုၩ ယူၬထၪ့ အစူၪ လၧခ့ၫရူၬလဖၪ အဘိၩ့ဆၧၩ့ လၧမ့ၪ လၧအအီၪဝ့ၫ လၧခ့ၫရူၬလဖၪ အဘိၩ့ဆၧၩ့တၭ, မၩန့ဝ့ၫ တၭ, အီၪက့ၪလၩ့ဝ့ၫ လၧၦကီၩ့ၥိၭဆၧဘွၩ ဖျ့ၫလံၬကံၭ လဂၩ အစူၪဖၧၩ့တၭ, အဝ့ၫဒၪ မၩန့ဝ့ၫတၭ, စဲၪ့ထၪ့ခွံၬဝ့ၫလီၫ. 8 တၭ ၦၡၩအစူၪ အခံးအဂၩ့ အီၪဖျီၪထၪ့ လၧခ့ၫရူၬအဒံၭ အဖၫ့လၬလီၫ. 9 ယယိဆၧတၭ, ယိခွါ, လဲၪ့အပၪလံဘံၪ့ အီၪဝ့ၫ လၧခ့ၫရူၬလဖၪ အနဲၩ့ထံၭ, လဲၪ့ပၪလဘံၪ့ အီၪဝ့ၫ လၧခ့ၫရူၬလဒုၩ အနဲၩ့ထံၭ ဒဲလဲၪ့ပၪလဘံၪ့ဒၪ အီၪဝ့ၫ လၧခ့ၫရူၬလဒုၩဒၪ အနဲၩ့ထံၭတၭ, လဲၪ့ပၪ ဖျီၪဝ့ၫ မၩအၥၭ ဘဲၫထၫ့မျါဘၩ့ယ့ၫ အၥိၭနီၪလီၫ. 10 တၭ ဆၧလံမံၩ့နီၪ အီၪဖျီၪဝ့ၫ လၧအခံးအဂၩ့ လမံၩ့ဎး မၩအၥၭ ဘဲၫလဲၪ့ပၪလဘံၪ့ လၧလဲၪ့ပၪလဘံၪ့ဒၪ အဖၧၩ့ အၥိၭနီၪလီၫ. 11 ထီးအဝ့ၫၥံၪ လ့ၩဆၧတၭ, လ့ၩဝ့ၫ လၧအနဲၩ့ဖၩ လံခီၫ လီၫ. ထီးအလ့ၩဆၧတၭ ကၠၪအၥၭအ့ၬ. ထီးအလး လၧအခိၪတီၩနီၪ လ့ၩဝ့ၫတၭ, ထီးအလ့ၩဆၧနီၪ ကၠၪအၥၭအ့ၬ. 12 တၭ အဖံၭအယၪ ထီးအလူၬ, ဒဲအချိၫ့ခိၪ, ဒဲအစူၪ, ဒဲအဒံၭ, ဒဲအလဲၪ့ပၪနီၪ ဎွ့ၩဝ့ၫ လၧမ့ၬၥၪၥံၪ ဝၬဖီၩ့ လဲၪ့ပၪ လၧအအီၪဝ့ၫ လၧဆၧလံဒုၩ ဒၪလ့ၬနီၪလီၫ. 13 လၧလဲၪ့ပၪလဖၪနီၪ, အဂဲးအကၠီၪ့ ဆၧကိၭထၪ့ဝ့ၫ လၧယနါဖၧၩ့စံၭ, လဲၪ့ပၪဧ့! 14 လဒုၩလဒုၩ အီၪဝ့ၫ လၧအမ့ၬ လံခီၫ ဆုၬဆုၬလီၫ. ဆၧအမ့ၬ လၧအခၪ့ထံၭလခီၫနီၪ, မွဲခ့ၫရူၬ အမ့ၬလီၫ. တၭ ဆၧအမ့ၬ နံၫခီၫလခီၫနီၪ, မွဲၦၡၩ အမ့ၬတၭ, ဆၧအမ့ၬ ၥၧၫ့ခီၫလခီၫနီၪ မွဲဆၬလၥၧၫ့ အမ့ၬတၭ, ဆၧအမ့ၬ လံခီၫလခီၫနီၪ မွဲလံၬကျီၫ့ကျီၫ့ အမ့ၬလီၫ. 15 တၭ ခ့ၫရူၬလဖၪ ဘၪ ဆၧဆိၬထၪ့ဝ့ၫလီၫ. ဆၧနီၪမွဲ ဆၧအၥၭမၧၫ့ လၧယဒၪဘၪ လၧထံၫမိၡါ ခံဘၫ အနဲၩ့ထံၭလီၫ. 16 ထီးခ့ၫရူၬလဖၪ လ့ၩဆၧတၭ, လဲၪ့ပၪနီၪ လ့ၩဆၧ လၧအနဲၩ့ထံၭတၭ, ထီးခ့ၫရူၬ ယၩ့ထၪ့ အဒံၭ ဘဲၫၥိၭ အမိယူၩထၪ့ လၧဂၪ့ခိၪ အဖၫ့ခိၪတၭ, လဲၪ့ပၪ ကၠၪခွံၬအၥၭ လၧအနဲၩ့ထံၭဆ့အ့ၬ. 17 ထီးအဝ့ၫၥံၪ အီၪထီဝ့ၫတၭ, အယီၩ အီၪထီဝ့ၫဆ့, ထီးအဝ့ၫၥံၪ ဘၪ ဆၧဆိၬထၪ့အၥၭ တၭ, အယီၩ ဘၪ ဆၧဆိၬထၪ့အၥၭဆ့လီၫ. အဂဲးဘဲၫယီၩ ဆၧအမၧၫ့အၥၭ အီၪဝ့ၫ လၧအဖၧၩ့လီၫ. 18 ထီးနီၪလဖၧၫ့ ယဟိဝၩ အလၩအဖၩ့ စဲၪ့ထၪ့ဝ့ၫ လၧဂံၪ့အတရၫ့ခၧၪ့တၭ, ဆၧၫ့ထုၪ့ဝ့ၫ လၧခ့ၫရူၬ အဖၫ့ခိၪ လီၫ. 19 ခ့ၫရူၬလဖၪ ယၩ့ထၪ့ အဒံၭတၭ, ထၪ့ဝ့ၫ လၧဂၪ့ခိၪ အဖၫ့ခိၪ လၧယမ့ၬယၫလီၫ. ထီးအဝ့ၫၥံၪ စဲၪ့ထၪ့တၭ, လဲၪ့ပၪၥံၪ အီၪဝ့ၫ လၧအနဲၩ့ထံၭတၭ, အီၪထီဝ့ၫ လၧယဟိဝၩ အဂံၪ့အတရၫ့ လၧမုထၪ့လခီၫတၭ, အံၫစရ့လၭအယွၩ အလၩအဖၩ့ အီၪဝ့ၫ လၧအဖၫ့ခိၪလီၫ. 20 အနီၪမွဲ ဆၧအမၧၫ့ လၧယဒၪဘၪ လၧအံၫစရ့လၭအယွၩ အဖၫ့လၬ လၧထံၫမိၡါ ခံဘၫ အနဲၩ့ထံၭတၭ, ယၥ့ၪယၫ လၧအမွဲ ခ့ၫရူၬလဖၪနီၪလီၫ. 21 လဒုၩလဒုၩ အီၪဝ့ၫ လၧအမ့ၬ လံခီၫ ဆုၬဆုၬတၭ, လဒုၩလဒုၩ အီၪဝ့ၫ လၧအဒံၭ လံဘံၪ့ ဆုၬဆုၬတၭ, ၦၡၩအစူၪ အခံးအဂၩ့နီၪ အီၪဝ့ၫ လၧအဒံၭ အဖၫ့လၬလီၫ. 22 တၭ အမ့ၬ အခံးအဂၩ့နီၪ မွဲ ဆၧအမ့ၬ လၧယဒၪဘၪ လၧထံၫမိၡါ ခံဘၫ အနဲၩ့ထံၭ အခံးအဂၩ့, ဒဲအနၫ့ဆါဒၪဝ့ၫနီၪလီၫ. တၭ လဒုၩဘၪလဒုၩ လ့ၩဝ့ၫ တီၩတီၩ လၧအမ့ၬယၫ ဆုၬဆုၬလီၫ. 

1 လၧနီၪအမ့ၬယၫ ၥၭနီၪ ဆိၬထၪ့ယၧၩတၭ, ၥိၫ့ယၧၩ လၧယဟိဝၩ အဂံၪ့တရၫ့ မုထၪ့, လၧအဒိၭအၥၭ လၧမုထၪ့လခီၫတၭ, ယိခွါ, ၦၡၩနံၫဆံၫယဲဂၩ အီၪဝ့ၫ လၧတရၫ့ထံၭတၭ, ယဒၪဘၪ ၦၡၩခမျၧး အၦဒိၪဖၭဒိၪ စအၫဇၧၫ အဖိၪခွၫ စယၭဇနဲအၫ, ဒဲစဘံၫ့နအဲအၫ အဖိၪခွၫ စပ့ၫလတဲအၫ, လၧအကျၩလီၫ. 2 ထီးနီၪလဖၧၫ့ အဝ့ၫဒၪ စံၭယၧၩ, ၦၡၩ အဖိၪခွၫဧ့, ၦလဖၪယီၩမွဲ ၦလၧအကိၪ့ ဆၧမၩအၧၩ့, ဒဲဒုၭကိၪ့ ဆၧအၧၩ့ လၧဒိၩ့ယီၩ အဖၧၩ့, 3 လၧအစံၭဝ့ၫ, အဆၧၫ့အထီ ဘၪဘူၭဒံၭ လၧပမိၥုၪ့ ဂံၪ့ဒံၭအ့ၬ. ဒိၩ့ယီၩ မွဲဖၧၩ့ထၭဖၭဒိၪ လဖျိၪ့တၭ, ပဝ့ၫဒၪယီၩ မွဲဆၧယၪလီၫ. 4 မၩအၥၭဘဲၫနီၪတၭ, ချဲၩ့ဆၧ လၧမီၪအချိၬ ထၫ့ဒၩ အဝ့ၫၥံၪ ၦၡၩ အဖိၪခွၫဧ့, ချဲၩ့ဆၧ လၧမီၪအချိၬဆံၭ. 5 ယဟိဝၩအၥၭ လၩ့ဘၪယၧၩ တၭ, စံၭယၧၩ, ချဲၩ့ထၪ့ဆၧဆံၭ; ယဟိဝၩစံၭဘဲၫယီၩ, အံၫစရ့လၭ အၡၩဂံၪ့ဖိၪၥံၪဧ့, နၥံၪစံၭယူၭ ဘဲၫနီၪလီၫ. အဂဲးဘဲၫယီၩ ဆၧဂဲၫထၪ့ လၧနၥံၪ အၥၭခံဖၧၩ့ လမံၩ့လါလါနီၪ ယၥ့ၪယၫယဝ့ၫ ကိၭထံၪဒ့ၭလီၫ. 6 နၥံၪ မၩအၪထၪ့ နၥံၪအၡၩ ဘၪ ဆၧမၩၥံၫဝ့ၫ လၧဒိၩ့ဖၧၩ့ယီၩ တၭ, နၥံၪ မၩဎွ့ၩ အဖၧၩ့ၥၭလဖၪ လၧၦဘၪ ဆၧမၩၥံၫဝ့ၫလီၫ. 7 မၩအၥၭဘဲၫနီၪတၭ, ကဆါ ယဟိဝၩ စံၭဘဲၫယီၩ, နၥံၪအၡၩ ဘၪ ဆၧမၩၥံၫဝ့ၫ လၧနၥံၪ အီၪက့ၪလၩ့ လၧအၥၭကျၩနီၪ, မွဲဆၧယၪတၭ, ဒိၩ့ယီၩ မွဲဖၧၩ့ထၭဖၭဒိၪ လဖျိၪ့နီၪ; မွဲလါနၫ့တၭ, ယမိဒုၭစဲၪ့ထၪ့ခွံၬ နၥံၪ လၧအကျၩလီၫ. 8 နၥံၪ ၥၭမဲၪယူၭ နၭၥံၪဖၩ့ၥံၪတၭ, ယမိဒုၭဂဲၫဘၪ နၥံၪ လၧနၭၥံၪဖၩ့ၥံၪ, ကဆါ ယဟိဝၩ စံၭဝ့ၫဒၪ. 9 တၭ ယမိဒုၭစဲၪ့ထၪ့ခွံၬ နၥံၪ လၧအကျၩတၭ, ယ မိဖ့ၪလၫ့ခွံၬ နၥံၪ လၧၦလခီၫဘၩ့မုးဖိၪ အစူၪဖၧၩ့တၭ, ယမိဒုၭအီၪ ဆၧစ့ၩရၫ့လဖၪ လၧနၥံၪအကျၩလီၫ. 10 နၥံၪ မိလၩ့ထံၩဖါ လၧနၭၥံၪဖၩ့ၥံၪ; ယမိစ့ၩရၫ့ နၥံၪ လၧအံၫစရ့လၭ အခး အနဲၩ့ထံၭတၭ, နၥံၪ မိၥ့ၪယၫ လၧယမွဲ ယဟိဝၩ လီၫ. 11 ဒိၩ့ယီၩ မိကဲၪထၪ့ နၥံၪ အဖၧၩ့ထၭဖၭဒိၪအ့ၬ. တၭ နၥံၪ ကဲၪထၪ့ဘၪ ဆၧယၪ လၧအဖၧၩ့ဆ့ အ့ၬ. ယမိစ့ၩရၫ့ နၥံၪ လၧအံၫစရ့လၭ အခးနဲၩ့ထံၭ လီၫ. 12 တၭ နၥံၪ မိၥ့ၪယၫ လၧယမွဲ ယဟိဝၩ လီၫ. အဂဲးဘဲၫယီၩ နၥံၪ လလ့ၩဘၪ လၧယ၁နိၫလဖၪ အဖၧၩ့, ဒဲလမၩဘၪ ဘဲၫယဆၧစ့ၩရၫ့ အၥိၭ, အ့ၪမွဲ နၥံၪ မၩဆၧ ဘဲၫ ၦဆၨၩလဖၪ လၧအအီၪဝၬဖီၩ့နၥံၪ အထူၫအရူၫ အၥိၭနီၪလီၫ. 13 ထီးယချဲၩ့ဆၧ လၧမီၪအချိၬတၭ, ဆၧမၩအၥၭ လၧစဘံၫ့နအဲအၫ အဖိၪခွၫ စပ့ၫလတဲအၫ ၥံၫဝ့ၫလီၫ. ထီးနီၪလဖၧၫ့ ယထိၪလၩ့ထံၩဖါ ချုၬလၩ့ယၥၭ ဒဲကိၭထၪ့ လၧယလူဖၭဒိၪ ယစံၭ, အၩလါ, ကဆါ ယဟိဝၩဧ့! နမိမၩလူၬ အံၫစရ့လၭ အၡၩအီၪလၩ့ထး ထီးအလူၬထူၬဆံၫ့ဘၩ့ဆ့ဧၪ. 14 ယဟိဝၩအလူ လၩ့ဘၪဒီၭယၧၩတၭ, စံၭဝ့ၫဒၪ. 15 ၦၡၩ အဖိၪခွၫဧ့, နထၧၫ့ဖုဝဲ, နထၧၫ့ဖုဝဲ ဒၪလ့ၬ ၦၡၩ လၧနဘူၭနထံး အကျၩ, ဒဲအံၫစရ့လၭ အၡၩဂံၪ့ဖိၪ ထီးအလူၬနီၪ, မွဲၦလၧယရုစလံၫ့ဖိၪ စံၭအဝ့ၫၥံၪ, လ့ၩ နၥံၪဝ့ၫ ယဲၩ့ လၧယဟိဝၩဆံၭ. အဂဲးဘဲၫယီၩ ဆၧဖ့ၪလၫ့ပၧၩ လၧထံၫၥံၪခးၥံၪယီၩ ဘဲၫၥိၭ ၦမိန့ဘၪဝ့ၫ လီၫ. 16 မၩအၥၭဘဲၫနီၪတၭ စံၭ, ကဆါ ယဟိဝၩ စံၭဘဲၫယီၩ, ယနၫ့ထၪ့ခွံၬ အဝ့ၫၥံၪ စိၩ ထံၫယဲၩ့ခးယဲၩ့ လၧၦဆၨၩလဖၪအကျၩ လါနၫ့, ယမၩ လၩ့ပြံၩလၩ့ပြၩ အဝ့ၫၥံၪ လၧခးလဖၪအကျၩ လါနၫ့ဘိၩ, ယမိကဲၪထၪ့ လးဆံၫ့ဎံၪ လၧအဝ့ၫၥံၪ အဂး လဆိဖိၪ လၧခးလဖၪအဖၧၩ့, ထီးအလး လၧအဂဲၫဝ့ၫနီၪလီၫ. 17 မၩအၥၭဘဲၫနီၪတၭ, စံၭကဆါ ယဟိဝၩ စံၭဘဲၫယီၩ, ယမိအၪ့ထုၫ့ကီၪ့ နၥံၪ လၧၦခမျၧးအကျၩ ဒဲဒုၭအီၪကီၪ့ နၥံၪ လၧခးလဖၪ ထီးနၥံၪ အီၪပြံၩအီၪပြၩ လၧအဖၧၩ့တၭ, ယမိဖ့ၪလၫ့ နၥံၪ လၧအံၫစရ့လၭ အခးလီၫ. 18 အဝ့ၫၥံၪ မိဂဲၫ ထီးနီၪတၭ, မိမၩန့ထၪ့ခွံၬ ကယဲ အဆၧၥၭဂဲၫ့အလး, ဒဲကယဲ ဆၧၥၭလိၪအလး ထီးနီၪ ထီးအလူၬလီၫ. 19 ယမိဖ့ၪလၫ့ အဝ့ၫၥံၪ လၧအၥၭ လဖျိၪ့ဎးတၭ, ယမိဒုၭနုၬ အၥုၪ့ၥၫ့အၥၭၥၫ့ လၧအဖၧၩ့တၭ, ယမိထုၭထၪ့ခွံၬ အၥၭလိး လၧအဖၧၩ့တၭ, ယမိဖ့ၪလၫ့ အဝ့ၫၥံၪ လၧအၥၭဆၧယၪ, 20 ဘဲၫၥိၭ အမိလ့ၩဆၧ လၧယ၁နိၫလဖၪ အဖၧၩ့, ဒဲထီးန့ ယဆၧစ့ၩရၫ့ ဒဲမၩဝ့ၫတၭ, အဝ့ၫၥံၪ မိကဲၪထၪ့ ယၡၩခမျၧးတၭ, ယမိကဲၪထၪ့ အဝ့ၫၥံၪအယွၩလီၫ. 21 အ့ၪမွဲ ၦလၧအၥၭလ့ၩဆၧ ထီးဒၪ အဆၧၥၭဂဲၫ့အလး, ဒဲအဆၧၥၭလိၪလဖၪအလး အၥိၭနီၪ, ယမိဖ့ၪဆၧၫ့ထဲၩ့ အဝ့ၫၥံၪ အဖၧၩ့ၥၭ လၧအခိၪဎွံၪဒၪဝ့ၫ အဖၫ့ခိၪ ကဆါ ယဟိဝၩစံၭဝ့ၫဒၪ. 22 ထီးနီၪလဖၧၫ့ ခ့ၫရူၬလဖၪ ယၩ့ထၪ့ အဒံၭတၭ, လဲၪ့ပၪၥံၪ အီၪဝ့ၫ လၧအနဲၩ့ထံၭတၭ, အံၫစရ့လၭအယွၩ အလၩအဖၩ့ အီၪဝ့ၫ လၧအဖၫ့ခိၪလီၫ. 23 ယဟိဝၩ အလၩအဖၩ့ စဲၪ့ထၪ့ခွံၬဝ့ၫ လၧဒိၩ့အၥၭကျၩနီၪ, ထၪ့ဆၧၫ့ထုၪ့ လၧခိၪလီၩ့ အလီၩ့ လၧအအီၪလၧဒိၩ့ အမုထၪ့လခီၫ လီၫ. 24 လၧခဲၫ့ထဲၩ့ၥၭနီၪ မၩန့ထၪ့ယၧၩတၭ, ဆိၬထၪ့ယၧၩ လၧယဟိဝၩအၥၭ လၧဆၧဒၪ ဆၧလၧယၫလခီၫ လၧခးခၫလဒံအၫ အဖၧၩ့, လၧၦကဲၪဎီးလဖၪ အအီၪလီၫ. တၭ ဆၧဒၪ ဆၧလၧယၫလခီၫ လၧယဒၪဘၪဝ့ၫနီၪ, စဲၪ့ထၪ့ခွံၬဝ့ၫ လၧယအီၪလီၫ. 25 ထီးနီၪလဖၧၫ့ ယလီၩဘၪ ၦကဲၪဎီး လၧကယဲ ဆၧလၧယဟိဝၩ ဒုၭနဲၪယၧၩ အဂဲးအကၠီၪ့လီၫ. 

1 ယဟိဝၩအလူ လၩ့ဘၪယၧၩတၭ, စံၭဝ့ၫဒၪ. 2 ၦၡၩ အဖိၪခွၫဧ့, နအီၪအလး လၧၦဂံၪ့ဖိၪ, လၧအပိၩ့ထၪ့ဒၪဆၧအကျၩ လၧအမ့ၬၥၪ အီၪ ဘဲၫၥိၭ အမိဒၪဘၪဆၧတၭ, ဒၪဘၪဝ့ၫအ့ၬ. အီၪဝ့ၫ လၧအနါ ဘဲၫၥိၭ အမိနါဂၧၫ့ဆၧတၭ, နါဂၧၫ့အ့ၬ. အဂဲးဘဲၫယီၩ မွဲၦဂံၪ့ဖိၪ လၧအပိၩ့ထၪ့ဒၪဆၧလီၫ. 3 မၩအၥၭဘဲၫနီၪတၭ, နဝ့ၫဒၪၦၡၩ အဖိၪခွၫဧ့, တဲၩ့ဝဲၩ နဆၧဖိၪဆၧလံၩ လၧနမိစဲၪ့ထၪ့ခွံၬ လၧခးဖၧၩ့ အဂးတၭ, စဲၪ့ထၪ့ လၧမုဆၫလခီၫ လၧအဝ့ၫၥံၪ အမ့ၬယၫဆံၭ. မွဲမၬ, နမိစဲၪ့ထၪ့ခွံၬ လၧနလး ထီၩ့လၧအလးလစီၪ့ဒၪ လၧအဝ့ၫၥံၪ အမ့ၬယၫလီၫ. မွဲၦဂံၪ့ဖိၪ လၧအပိၩ့ထၪ့ဒၪဆၧ လါနၫ့တၭ, ဘၪလဘၪ မိယိဆီၫ့မီၪ့ဆၧလီၫ. 4 ထီးနီၪလဖၧၫ့ နဘၪဆိၬထၪ့ ဆၧဖိၪဆၧလံၩ လၧမုဆၫလခီၫ လၧအဝ့ၫၥံၪ အမ့ၬယၫ, ဘဲၫ ဆၧဖိၪဆၧလံၩ လၧၦမိစဲၪ့ဝ့ၫ အဂး အၥိၭနီၪတၭ, စဲၪ့ထၪ့ လၧမုဂၪလၩ့ လၧအမ့ၬယၫ, ဘဲၫၦလၧအလ့ၩကဲၪဎီး အၥိၭနီၪဆံၭ. 5 ဘုၪ့ဖိး ဂံၪ့အဒီၪ့ လၧအဝ့ၫၥံၪ အမ့ၬယၫတၭ, ဆိၬထၪ့ခွံၬဆၧ ထီးနီၪဆံၭ. 6 ဆိၬဆၧ လၧနခိၬထံၭခိၪ လၧအမ့ၬယၫတၭ, ဆိၬထၪ့ဆၧ လၧဆၧခံၭလၩ့မံၭမူၭဆံၭ. ချုၬဘံၭနမ့ၬ ဘဲၫၥိၭ နထီးဒၪဘၪ ဂၪ့ခိၪ လဂ့ၩ, အဂဲးဘဲၫယီၩ ယအီၪက့ၪယူၭနၧၩ လၧဆၧမၩနဲၪ့လမံၩ့ လၧအံၫစရ့လၭ အၡၩဂံၪ့ဖိၪ အဂးလီၫ. 7 တၭ ယမၩ ဘဲၫဆၧမၪလူၬယၧၩ အၥိၭနီၪလီၫ. ယဂဲၫဆိၬ ယဆၧဖိၪဆၧလံၩ လၧမုဆၫလခီၫ, ဘဲၫဆၧဖိၪဆၧလံၩ လၧၦစဲၪ့ထၪ့ခွံၬ လၧခးဖၧၩ့ ဆိၬထၪ့ခွံၬဝ့ၫ အၥိၭနီၪတၭ, လၧမုဂၪလၩ့နီၪ ယဘုၪ့ဖိး အဒီၪ့ လၧယစူၪ တၭ; ယဆိၬထၪ့ခွံၬဆၧ လၧဆၧခံၭလၩ့မံၭမူၭတၭ, ယဆိၬဝ့ၫ လၧယခိၬထံၭခိၪ လၧအဝ့ၫၥံၪ အမ့ၬယၫ လီၫ. 8 လၧမုဆဲၪ့ထၪ့နီၪ ယဟိဝၩအလူ လၩ့ဘၪယၧၩတၭ, စံၭဝ့ၫဒၪ, 9 ၦၡၩ အဖိၪခွၫဧ့, အံၫစရ့လၭ အၡၩဂံၪ့ဖိၪ, ၦဂံၪ့ဖိၪ လၧအပိၩ့ထၪ့ဒၪဆၧနီၪ, စံၭနၧၩ, နမၩယူၭ နီၫလဲၪနီၪ, မွဲအ့ၬဧၪ. 10 နဘၪစံၭ အဝ့ၫၥံၪ, ကဆါ ယဟိဝၩ စံၭဘဲၫယီၩ, ဆၧအွံၪဆၧယိၭယီၩ ဘၪဆဲၫ့ လၧၦဒိၪဖၭဒိၪ လၧယရုစလံၫ့ အဖၧၩ့, ဒဲကယဲ အံၫစရ့လၭ အၡၩဂံၪ့ဖိၪ ထီးအလူၬ လၧအအီၪဝ့ၫ လၧအဖၧၩ့လီၫ. 11 စံၭ, ယမွဲ နၥံၪ အဆၧမၩနဲၪ့လီၫ. ဘဲၫယမၩယူၭ ဆၧ အၥိၭနီၪ, ဆၧမိမၩနၥံၪ ဘဲၫနီၪအၥိၭလီၫ. အဝ့ၫၥံၪ မိစဲၪ့ထၪ့ဝ့ၫတၭ, မိလ့ၩကဲၪဎီးလီၫ. 12 တၭ ၦဒိၪဖၭဒိၪ အီၪလၧအကျၩနီၪ မိဘၪဆိၬဆၧ လၧအခိၬထံၭခိၪ လၧဆၧခံၭလၩ့မံၭမူၭတၭ, မိစဲၪ့ထၪ့လီၫ. အဝ့ၫၥံၪ မိဘုၪ့ဖိး ဂံၪ့အဒီၪ့တၭ, ဆိၬထၪ့ဆၧ ထီးနီၪလီၫ. အဝ့ၫဒၪ မိချုၬဘံၭ အမ့ၬ ဘဲၫၥိၭ အထီးဒၪဘၪ ဂၪ့ခိၪ လၧအမ့ၬၥၪ လဂ့ၩ လီၫ. 13 ယမိခွံၬ ယၡၬ လၧအဖၫ့ခိၪတၭ, အဝ့ၫဒၪ မိဘၪ ယဖျံၩခွၩ့တၭ, ယမိဆိၬ အဝ့ၫဒၪ လၧဘၭဘလၧၫ့ လၧၦခၫလဒံအၫဖိၪ အခးတၭ; မွဲအမိၥံၫ လါနၫ့ ထီးနီၪ ဒၪဘၪဝ့ၫအ့ၬ. 14 ယမိမၩပြံၩမၩပြၩ ၦမၩဆၧၩ့ အဝ့ၫ အီၪဝၬဖီၩ့ဝ့ၫ ထီးအလူၬ ဒဲအၡၩအဒီၪ့လဖၪ ထီးအလူၬနီၪ လၧလံၩ ကိၭခီၫဒ့ၭ အကျၩတၭ, ယမိဒုၭဖိၬအခဲၫ့ လၧနၭ လဘံၪ့ဘံၪ့လီၫ. 15 တၭ ထီးယမၩပြံၩမၩပြၩ အဝ့ၫၥံၪ လၧၦဆၨၩလဖၪ အကျၩ, ဒဲမၩလၩ့မုလၩ့ဖၭ အဝ့ၫၥံၪ လၧခးလဖၪ အကျၩနီၪ, မိၥ့ၪယၫဝ့ၫ လၧယမွဲ ယဟိဝၩ လီၫ. 16 မွဲလါနၫ့တၭ, ယမိအီၪက့ၪလၩ့ထး ၦနီၪၡၩဂၩၥံၪ လၧအကျၩ, လၧအဖီၩ့ဖျ့ၭ နၭၥံၪဖၩ့ၥံၪ, ဒဲဆၧၥၭဝံလၩ့ဒိၩ ဒဲလၧဆၧၥံၫချဲၫ့နီၪ, ဘဲၫၥိၭ အမိလီၩလၩ့လၬလၩ့ အဆၧၥၭလိၪ ထီးအလူၬ လၧၦဆၨၩလဖၪ အကျၩ ထီးအလး လၧအဂဲၫဝ့ၫတၭ, အဝ့ၫၥံၪ မိၥ့ၪယၫဝ့ၫ လၧယမွဲ ယဟိဝၩ လီၫ. 17 လၧနီၪအမ့ၬယၫ ယဟိဝၩအလူ လၩ့ဘၪယၧၩတၭ, စံၭဝ့ၫဒၪ, 18 ၦၡၩ အဖိၪခွၫဧ့, အၪ့ နကိၪ လၧဆၧၥၭမဲၪ အဖၧၩ့တၭ, အီၩ နထံၫ လၧဆၧဝၭထိၬ ဒဲဆၧၥုၪ့ခိၥၭဝီၩ ဆံၭ. 19 စံၭ ခးအၡၩခမျၧးနီၪ, ကဆါ ယဟိဝၩ စံၭဘဲၫယီၩ လၧၦယရုစလံၫ့ဖိၪ, ဒဲၦလၧခးအံၫစရ့လၭ အဖၧၩ့, မိအၪ့ အကိၪ လၧဆၧထီးလၩ့အၥၭတၭ, မိအီၩ အထံၫ လၧဆၧထီၫမံၫထီၫမၪ, ဘဲၫၥိၭ အခး ဒဲကယဲ ဆၧအီၪလၧအဖၧၩ့ ထီးအလူၬ မိအီၪယူ လၧၦမၩဆီၪ့ဆၧ လၧအအီၪဝ့ၫ လၧအဖၧၩ့လဖၪနီၪ အကၠီၩ့လီၫ. 20 တၭ ဆၧမိမၩလူၬထူၬ ဒိၩ့လဖၪ လၧၦၡၩ အီၪဝ့ၫ လၧအဖၧၩ့နီၪတၭ, ခး မိအီၪယူဝ့ၫတၭ; နၥံၪ မိၥ့ၪယၫ လၧယမွဲ ယဟိဝၩ လီၫ. 21 [ဆၧချဲၩ့ဒီၩ့လမံၩ့ လၧၦအၪဂၩဘၪအၥၭ ဒဲဆၧပရၧၫ့လမံၩ့ လၧၦလဘၪၥုၪ့ဘၪၥၭဘၪ.] ယဟိဝၩ အလူလၩ့ဘၪယၧၩတၭ, စံၭဝ့ၫဒၪ, 22 ၦၡၩ အဖိၪခွၫဧ့, ဆၧချဲၩ့အဒီၩ့ လၧအအီၪလၧနၥံၪ, လၧခးအံၫစရ့လၭ အဖၧၩ့ လၧအစံၭ မုနံၩလဖၪနီၪ ၥုၭနံၩၥုၭၥၫ့တၭ, ကယဲ ဆၧဒၪ ဆၧလၧယၫလခီၫ ထီးအလူၬ, လူၬဝ့ၫနီၪ, မွဲအစံၭဝ့ၫ ဘဲၫၥ့ၪလဲၪ. 23 မၩအၥၭဘဲၫနီၪတၭ, စံၭ အဝ့ၫၥံၪ ကဆါ ယဟိဝၩ စံၭဘဲၫယီၩ, ဆၧချဲၩ့ဒီၩ့လထံၪနီၪ ယမိဒုၭထုၬတၭ, ၦချဲၩ့ဒီၩ့လၩ့လၧၩ့ဆၧ လၧအဝ့ၫနီၪ လၧအံၫစရ့လၭ အဖၧၩ့ အ့ၬ. အ့ၪမွဲ စံၭအဝ့ၫၥံၪ, မုနံၩလဖၪနီၪ, ဒဲဆၧဒၪ ဆၧလၧယၫလခီၫ ထီးအလူၬ အီၪဘူၭထၪ့ယူၭ. 24 အဂဲးဘဲၫယီၩ ဆၧဒၪဆၧလၧယၫ ပျီၩပျီၩ, ဒဲအၪ့ဖၩ့ဆၧ လၧအချဲၩ့မုၬနါဝ့ၫနီၪ, အီၪလၧၩ့ လၧအံၫစရ့လၭ အဂံၪ့ဖၧၩ့အ့ၬ. 25 အဂဲးဘဲၫယီၩ ယမွဲ ယဟိဝၩ ယမိချဲၩ့ဆၧတၭ, ဆၧချဲၩ့ လၧယမိချဲၩ့နီၪ, မိမၩအၥၭတၭ, ၥုၭနံၩၥုၭၥၫ့လၧၩ့အ့ၬ. အဂဲးဘဲၫယီၩ ၦဂံၪ့ဖိၪလၧအပိၩ့ထၪ့ဆၧၥံၪဧ့, လၧနၥံၪ အမုနံၩလဖၪ အဖၧၩ့နီၪ, ယမိချဲၩ့ဆၧတၭ, ယမိမၩလၧၫ့ထၪ့ဎွ့ၩထၪ့ဝ့ၫ, ကဆါ ယဟိဝၩ စံၭဝ့ၫဒၪ. 26 ယဟိဝၩအလူ လၩ့ဘၪဒီၭယၧၩတၭ, စံၭဝ့ၫဒၪ, 27 ၦၡၩ အဖိၪခွၫဧ့, ယိခွါ, အံၫစရ့လၭ အၡၩဂံၪ့ဖိၪ စံၭဝ့ၫဒၪ, ဆၧလၧအဒၪဝ့ၫ လၧယၫလခီၫ လမံၩ့နီၪ အီၪဝ့ၫ လၧအၪနံၩအၪၥၫ့ လၧကဲခိၬ အဂးလီၫ. အဝ့ၫဒၪ ချဲၩ့ဆၧ လၧမီၪအချိၬ လၧအဆၧၫ့အထီ လၧအယံၬဝ့ၫ အဂဲးအကၠီၪ့ လီၫ. 28 မၩအၥၭဘဲၫနီၪတၭ, စံၭအဝ့ၫၥံၪ, ကဆါ ယဟိဝၩ စံၭဘဲၫယီၩ, ယဆၧချဲၩ့ၥံၪ မိၥုၭနံၩၥုၭၥၫ့ နးဆံၭအ့ၬ. အ့ၪမွဲ ဆၧချဲၩ့ လၧယချဲၩ့ယူၭနီၪ မိမၩအၥၭ, ကဆါ ယဟိဝၩ စံၭဝ့ၫဒၪ. 

1 ယဟိဝၩအလူ လၩ့ဘၪဒီၭ ယၧၩ တၭ, စံၭဝ့ၫဒၪ, 2 ၦၡၩ အဖိၪခွၫဧ့, ချဲၩ့ဆၧ လၧမီၪအချိၬ ထၫ့ဒၩ အံၫစရ့လၭ အမီၪလဖၪ လၧအချဲၩ့ဆၧ လၧမီၪအချိၬတၭ, စံၭ ၦလၧအချဲၩ့ဆၧ လၧမီၪအချိၬ လၧအၥၭဒၪဝ့ၫ အဖၧၩ့နီၪ, ခိၭနၪ ယဟိဝၩအလူဆံၭ. 3 ကဆါ ယဟိဝၩ စံၭဘဲၫယီၩ, မီၪအဂီၩ့ၥံၪ လၧအလီၩ့ အၥၭဒၪဝ့ၫတၭ, ဒၪဆၧ လၧအလမွဲဘၪ ဆၧနးမံၩ့နီၪ, ဘၪအၡၪ့လီၫ. 4 အံၫစရ့လၭဧ့, နမီၪလဖၪ မၩအၥၭ ဘဲၫထွံၪမံၩ့ လၧၡါမုနၧၫ့ဖၫ အၥိၭနီၪလီၫ. 5 နၥံၪ လ့ၩထၪ့ဘၪ လၧဆၧဘုၪ့ဖိးအလး, ဒဲမၩဖီၩ့ဝၬဖီၩ့ အံၫစရ့လၭအဂံၪ့, ဘဲၫၥိၭ အမိအီၪခၧၫ့ လၧဆၧဒုၭၥုၭ အဖၧၩ့ လၧယဟိဝၩ အမုလနံၩ အဖၧၩ့အ့ၬ. 6 အဝ့ၫၥံၪနီၪ ဒၪဆၧ လၧယၫလခီၫ, ဒဲအၪ့ဖၩ့ဆၧ လၧအအၪ့လီၫဝ့ၫတၭ, ယဟိဝၩ လအၪ့မၧၫ့လၩ့ဘၪ အခဲၫ့ လါနၫ့တၭ, စံၭ, ယဟိဝၩ စံၭဝ့ၫဒၪ, နီၪလီၫ. တၭ ဒုၭယိလါ ၦၡၩအဆၧချဲၩ့ မိမၩအၥၭလီၫ. 7 နၥံၪ ဒၪ ဆၧပျီၩပျီၩ လၧယၫလခီၫ မွဲအ့ၬဧၪ. နၥံၪ ချဲၩ့ဆၧ လၧအၪ့ဖၩ့ဆၧ လၧအအၪ့လီၫဝ့ၫ အဂဲး, မွဲအ့ၬဧၪ. တၭ လၧယလချဲၩ့ဘၪတၭ, နၥံၪစံၭ, ယဟိဝၩ ချဲၩ့ဆၧနီၪ မွဲအ့ၬဧၪ. 8 မၩအၥၭဘဲၫနီၪတၭ, ကဆါ ယဟိဝၩ စံၭဝ့ၫဒၪ, မွဲနၥံၪ ချဲၩ့ ဆၧပျီၩပျီၩ, ဒဲဒၪ ဆၧပျီၩပျီၩတၭ, ယိခွါ, ယထၫ့ဒုၪဒၩ နၥံၪ, ကဆါ ယဟိဝၩစံၭဝ့ၫဒၪ. 9 တၭ ယစူၪ မိထၫ့ဒုၪဒၩ မီၪ လၧအဒၪ ဆၧပျီၩပျီၩ, ဒဲအၪ့ဖၩ့ဆၧ လၧအအၪ့လီၫဝ့ၫလီၫ. အဝ့ၫၥံၪ အီၪဘၪ လၧယၡၩခမျၧး အကျၩအ့ၬ. ဒဲဆၧဆ့ၭလၩ့ အမံၩ့ လၧအံၫစရ့လၭ အလံၬဖၧၩ့နီၪဆ့ အ့ၬ. တၭ အဝ့ၫၥံၪ လ့ၩနုၬဘၪ လၧခးအံၫစရ့လၭ အဖၧၩ့ဆ့အ့ၬ. တၭ နၥံၪ မိၥ့ၪယၫ လၧယမွဲ ကဆါ ယဟိဝၩ လီၫ. 10 အဂဲးဘဲၫယီၩ, မွဲမၬ, အဂဲးဘဲၫယီၩ နၥံၪ မၩဂၭဂီၩ့ ယၡၩခမျၧး လၧဆၧလဲးဆၧဘျၪ အဖၧၩ့တၭ, စံၭ ဆၧဘၪလိၬအိၭလိၬ အီၪဝ့ၫလီၫ. တၭ ဆၧဘၪလိၬအိၭလိၬ အီၪအ့ၬ, တၭ ၦလဂၩ မၩထၪ့ ဆၧအဒီၪ့တၭ, ယိခွါ, ၦဂူၫဂၩလဖၪ ဂုၪဝ့ၫ လၧအၩ့ကထၨ လဘုၭဘၪလီၫ. 11 စံၭ ၦလၧအဂုၪဝ့ၫ လၧအၩ့ကထၨ လဘုၭဘၪနီၪ, လၧအဆၧမိလၩ့ဎီးနီၪဆံၭ. ဆၧမိဂဲၫဆၧၩ့ လုၬဘံၭဆၧတၭ; မုၥၪဖၭဒိၪလဖၪဧ့, နၥံၪ မိလၩ့ထ့ၬတၭ, လံၩမု မိမၩထ့ဖၭဝ့ၫလီၫ. 12 ယိခွါ, ထီးနၥံၪ အဆၧဒီၪ့ လၩ့ဎီးတၭ, ၦၡၩ မိစံၭနၥံၪ, လၧဆၧဂုၪ ဆၧလၧနၥံၪဂုၪဝ့ၫနီၪ, မွဲအအီၪခီၫခီၫလဲၪ, မွဲအ့ၬဧၪ. 13 မၩအၥၭဘဲၫနီၪတၭ, ကဆါ ယဟိဝၩ စံၭဘဲၫယီၩ, ယမိမၩထ့ဖၭ အဝ့ၫ လၧလံၩမု လၧယၥၭခဲၩထၪ့တၭ, ဆၧမိဂဲၫဆၧၩ့ လုၬဘံၭဆၧ လၧယၥၭထၪ့တၭ, မုၥၪဖၭဒိၪ မိမၩလူၬဝ့ၫ လၧယၥၭခဲၩထၪ့လီၫ. 14 ယမိမၩလၩ့ဎီး ဆၧအဒီၪ့ လၧနၥံၪ ဂုၪဝ့ၫ လၧအၩ့ကထၨ လဘုၭဘၪတၭ, ဒုၭလၩ့ဒၩ အဝ့ၫ လၧဂၪ့ခိၪလီၩ့တၭ, အခၪ့ထံၭ မိအီၪဖျီၪထၪ့လီၫ. မိလၩ့ဎီးဝ့ၫ တၭ, နၥံၪ မိလူၬ လၧအၥၭကျၩတၭ, နၥံၪ မိၥ့ၪယၫ လၧယမွဲ ယဟိဝၩ လီၫ. 15 ဘဲၫနီၪၥိၭ ယမိမၩလူၬ ယၥၭခဲၩထၪ့ လၧဆၧအဒီၪ့ အလီၩ့, ဒဲလၧၦလၧအဂုၪဝ့ၫ လၧအၩ့ကထၨ လဘုၭဘၪလဖၪ အလီၩ့တၭ, ယမိစံၭနၥံၪ, ဆၧအဒီၪ့မွဲဂ့ၩ, ၦလၧအဂုၪဝ့ၫ လၧအၩ့ကထၨ လဘုၭဘၪ မွဲဂ့ၩ, အီၪလၧၩ့အ့ၬ. 16 ဘဲၫၦစံၭဆၧ အၥိၭ, အံၫစရ့လၭ အမီၪလဖၪ လၧအချဲၩ့ဆၧ လၧမီၪအချိၬ လၧယရုစလံၫ့ အဂဲးအကၠီၪ့ လၧအဒၪ ဆၧဘၪလိၬအိၭလိၬ လၧအဂး တၭ, ဆၧဘၪလိၬအိၭလိၬ အီၪလၧအဂးအ့ၬ. ကဆါ ယဟိဝၩ စံၭဝ့ၫဒၪ. 17 ဘဲၫနီၪၥိၭဆ့ နဝ့ၫဒၪ, ၦၡၩ အဖိၪခွၫဧ့, အီၪက့ၪနမ့ၬ ထၫ့ဒၩ နၡၩခမျၧးအဖိၪမုၪၥံၪ လၧအချဲၩ့ဆၧ လၧမီၪအချိၬ လၧအၥၭဒၪဝ့ၫ အဖၧၩ့, ဒဲနဝ့ၫဒၪ ချဲၩ့ဆၧ လၧမီၪအချိၬ ထၫ့ဒၩ အဝ့ၫၥံၪ, 18 တၭ စံၭအဝ့ၫၥံၪ, ယဟိဝၩ စံၭဘဲၫယီၩ, ၦမုၪ လၧအဆၭ ခိၪခုၪ့ၥံၪ လၧၦကၠုၪ့အၥၭ အဂး, ဒဲဆၧချုၬဘံၭမ့ၬ ဘၪဆဲၫ့ လၧကိၭဂၩဒ့ၭ အခံးအဂၩ့နီၪ မိဘၪအၡၪ့လီၫ! မွဲနၥံၪ မိအၪ့ဎၬ မၩဂၭဂီၩ့ ယၡၩခမျၧးနီၪတၭ, အီၪက့ၪမၧၫ့ နၥံၪအနၫ့ဆါဒၪ နၥံၪဝ့ၫဆ့ဧၪ. 19 မွဲနၥံၪ မၩၥံၫ ၦအၥၭ လၧအလကြၨၭၥံၫဘၪတၭ, ဒုၭမၧၫ့ဒံၭ ၦအၥၭ လၧအလကြၨၭမၧၫ့ဘၪ, မွဲနၥံၪ ချဲၩ့ဆၧ ကဘျံၭကဘျၪ လၧယၡၩခမျၧး လၧအခိၭနၪ နၥံၪ အဆၧချဲၩ့ဘျံၭချဲၩ့ဘျၪ အကၠီၩ့တၭ, နၥံၪ မိမၩဘၪၥၭလိၪ ယၧၩ လၧယၡၩခမျၧး အကျၩ, လၧဘုၪမုယီၩ အထီၩ့ဒူၪလဖၪ အဂး, ဒဲလၧကိၪအလီၪ့လဖၪ အဂးဆ့ဧၪ. 20 မၩအၥၭဘဲၫနီၪတၭ, ကဆါ ယဟိဝၩ စံၭဘဲၫယီၩ, ယိခွါ, ယထၫ့ဒၩ ခိၪခုၪ့နီၪ လၧနၥံၪ အီၪလၧအလီၩ့ခိၭၥူၪ အၪ့လွ့ၫ ၦၡၩ လၧဆၧဂၭဂီၩ့ အဂးနီၪ; ဘဲၫၥိၭ အမိဖီၩ့ဖျ့ၭ နၥံၪတၭ, ယမိထုၭထၪ့ခွံၬ ခိၪခုၪ့နီၪ လၧနၥံၪအစူၪ ဒဲယမိမၩဖီၩ့မၩဖျ့ၭ ၦၥၭလဖၪ လၧနၥံၪ အၪ့လံၬဝ့ၫ တၭ, အဝ့ၫၥံၪ မိဖီၩ့ဖျ့ၭ နၥံၪလီၫ. 21 ယမိထုၭထၪ့ခွံၬဆ့ နၥံၪအခိၪခုၪ့လဖၪနီၪတၭ, မၩဖီၩ့မၩဖျ့ၭ ယၡၩခမျၧး လၧနၥံၪ အစူၪဖၧၩ့တၭ; အဝ့ၫၥံၪ အီၪလၧၩ့ လၧနၥံၪ အစူၪဖၧၩ့အ့ၬ. ဘဲၫၥိၭ နၥံၪ ထီးအၪ့လံၬလၧၩ့ အဝ့ၫၥံၪ လဂ့ၩတၭ, နၥံၪ မိၥ့ၪယၫ လၧယမွဲ ယဟိဝၩ လီၫ. 22 အဂဲးဘဲၫယီၩ လၧဆၧချဲၩ့ဘျံၭချဲၩ့ဘျၪ အကၠီၩ့နီၪ, နၥံၪ ဒုၭၥုၪ့အုၭၥၭအုၭ ၦအတီၩအလီၩ့ လၧယလဒုၭၥၭအုၭဘၪတၭ, မွဲနၥံၪ လီၩဘၪ ၦလတီၩလလီၩ့ဘၪ လၧအမိမၧၫ့ဝ့ၫ အကၠီၩ့နီၪ, နၥံၪ မၩဆီၪ့ထၪ့ အစူၪ ဘဲၫၥိၭ အထီးကၠၪခွံၬအၥၭ လၧအဖၧၩ့ၥၭ လတီၩလလီၩ့ဘၪနီၪ လဂ့ၩတၭ; 23 မၩအၥၭဘဲၫနီၪတၭ, နၥံၪ မိဒၪလၧၩ့ ဆၧပျီၩပျီၩအ့ၬ; ဒဲမိအၪ့ဖၩ့လၧၩ့ဆၧ နးမံၩ့အ့ၬ. အဂဲးဘဲၫယီၩ ယမိမၩဖီၩ့မၩဖျ့ၭ ယၡၩခမျၧး လၧနၥံၪ အစူၪဖၧၩ့ တၭ, နၥံၪ မိၥ့ၪယၫ လၧယမွဲ ယဟိဝၩ လီၫ. 

1 ထီးနီၪလဖၧၫ့ ၦလၧအံၫစရ့လၭ အၥုၪ့က့ၭၥၭၡါ အကျၩ လနၩ့ ဂဲၫလၧယအီၪတၭ, ဆၧၫ့နၩ့ လၧယမ့ၬယၫ လီၫ. 2 တၭ ယဟိဝၩအလူ လၩ့ဘၪယၧၩ, စံၭဝ့ၫဒၪ, 3 ၦၡၩ အဖိၪခွၫဧ့, ၦၡၩလဖၪယီၩ အီၪက့ၪယူၭ ဆၧဂၩ့ဆၧဖၪ့ လၧအၥၭခံဖၧၩ့တၭ, အီၪက့ၪယူၭ အဆၧဒဲၩဘၭ အဆၧဘၪထၧၩ့အလး လၧအဝ့ၫၥံၪ အမ့ၬယၫ ယူၭ. ထီးအဝ့ၫၥံၪ အ့ၪအၪ့စၪ့ဆၧ လၧယၧၩတၭ, မွဲယ မိခိၭနၪ အလူဆ့ဧၪ. 4 မၩအၥၭဘဲၫနီၪတၭ, ချဲၩ့ဆၧ လၧအဝ့ၫၥံၪတၭ, စံၭအဝ့ၫၥံၪ, ကဆါ ယဟိဝၩ စံၭဘဲၫယီၩ, ၦလဂၩဂၩ လၧအံၫစရ့လၭ အၡၩဂံၪ့ဖိၪ အကျၩ လၧအအီၪက့ၪ ဆၧဂၩ့ လၧအၥၭခံဖၧၩ့ ဒဲအီၪက့ၪ အဆၧဒဲၩဘၭ အဆၧဘၪထၧၩ့အလး လၧအမ့ၬယၫတၭ, ဂဲၫဝ့ၫ လၧမီၪအအီၪနီၪ, ယၧၩ ယဟိဝၩယီၩ, မိစံၭဆၧၫ့ အဝ့ၫ ဘဲၫအဆၧဂၩ့ အၪဒုၩ အၥိၭနီၪ, 5 ဘဲၫၥိၭ ယမိမၩန့ အံၫစရ့လၭ အၡၩဂံၪ့ဖိၪ လၧအၥၭဒၪဝ့ၫ; အဂဲးဘဲၫယီၩ လၧဆၧဂၩ့ၥံၪ အကၠီၩ့နီၪ, အဝ့ၫၥံၪ ကိၭဂၩဒ့ၭ ကဲၪထၪ့ဝ့ၫ လၧၦလခီၫဘၩ့မုးဖိၪ လၧယမ့ၬယၫလီၫ. 6 မၩအၥၭဘဲၫနီၪတၭ, စံၭအံၫစရ့လၭ အၡၩဂံၪ့ဖိၪ, ကဆါ ယဟိဝၩ စံၭဘဲၫယီၩ, ကၠၪခွံၬ နၥံၪအၥၭ, ကၠၪခွံၬ နၥံၪအၥၭ လၧနၥံၪ အဆၧဂၩ့ၥံၪ, ဒဲကၠၪခွံၬ နၥံၪအမ့ၬ လၧနၥံၪ အဆၧၥၭလိၪလဖၪ အအီၪဆံၭ. 7 အဂဲးဘဲၫယီၩ ၦလဂၩဂၩ လၧအံၫစရ့လၭ အၡၩဂံၪ့ဖိၪအကျၩ, ဒဲလၧၦလခီၫဘၩ့မုးဖိၪ လၧအအီၪလၧၦအံၫစရ့လၭဖိၪ အကျၩ လၧအမၩ လၩ့မုလၩ့ဖၭလၩ့အၥၭ လၧယၧၩ, ဒဲအီၪက့ၪ ဆၧဂၩ့ၥံၪ လၧအၥၭခံဖၧၩ့ ဒဲအီၪက့ၪ ဆၧဒဲၩဘၭ အဆၧဘၪထၧၩ့အလး လၧအမ့ၬယၫ, ဒဲဂဲၫဝ့ၫ လၧမီၪအအီၪ ဘဲၫၥိၭ အမိအၪ့စၪ့ဆၧ လၧယၧၩနီၪ, ယၧၩ ယဟိဝၩယီၩ ယမိစံၭဆၧၫ့ အဝ့ၫ လၧယနၫ့ဆါဒၪယဝ့ၫလီၫ. 8 ယမိအီၪက့ၪ ယမ့ၬ ထၫ့ဒုၪဒၩ ၦလဂၩနီၪတၭ, ယမိအီၪက့ၪ ၦလဂၩနီၪ လၧဆၧမၩနဲၪ့, ဒဲဆၧချဲၩ့ဒီၩ့အလးတၭ, ယမိဒၪ့ထ့ၬခွံၬ အဝ့ၫ လၧယၡၩခမျၧး အကျၩတၭ, နၥံၪ မိၥ့ၪယၫ လၧယမွဲ ယဟိဝၩ လီၫ. 9 မီၪလဂၩ ထီးအချဲၩ့ဆၧတၭ, ဘၪ ဆၧအၪ့လီၫဝ့ၫ တၭ, ယၧၩ ယဟိဝၩယီၩ ယအၪ့လီၫန့ယူၭ မီၪလဂၩနီၪ, ယမိယၩ့ထၪ့ ယစူၪ လၧအလီၩ့ ဒဲမၩဂၭဂီၩ့ အဝ့ၫ လၧယၡၩခမျၧး အံၫစရ့လၭအကျၩလီၫ. 10 တၭ အဝ့ၫၥံၪ မိဘၪထိး အဆၧဒဲၩဘၭနီၪ; မီၪ မိဘၪထိး ဆၧဒဲၩဘၭ, ဘဲၫၦလၧအအၪ့စၪ့ဆၧ လၧအဝ့ၫ ဘၪထိး ဆၧဒဲၩဘၭ အၥိၭနီၪ, 11 ဘဲၫၥိၭ အံၫစရ့လၭ အၡၩဂံၪ့ဖိၪ ထီးဂၭဖျိၭလၧၩ့ လၧယအီၪ လဂ့ၩတၭ, ဘဲၫၥိၭ အထီးဘၪ လၧၩ့ဘၪ ဆၧၥၭလိၪ လၧအမၩမၪဆၧ ထီးအလူၬ အဖၧၩ့ လဂ့ၩ; မွဲဘဲၫၥိၭ အမိကဲၪထၪ့ ယၡၩခမျၧးတၭ, ယ မိကဲၪထၪ့ အဝ့ၫၥံၪအယွၩ, ကဆါ ယဟိဝၩ စံၭဝ့ၫဒၪ. 12 ယဟိဝၩအလူ လၩ့ဘၪဒီၭယၧၩတၭ, စံၭဝ့ၫဒၪ, 13 ၦၡၩ အဖိၪခွၫဧ့, ထီးခးလဘံၪ့ အ့ၪမၩ ဆၧဒဲၩဘၭ, ဒဲမၩမၪဘၪယၧၩ နၭနၭလ့ၬတၭ, ယမိယၩ့ထၪ့ ယစူၪ လၧအဖၫ့ခိၪတၭ, ယမိမၩခါ အကိၪ အနိၪထိၭဘီၩ့ တၭ, ယမိအၪ့မၧၫ့လၩ့ ဆၧၥၭဝံလၩ့ဒိၩ လၧအအီၪ တၭ, ယမိဒၪ့ထ့ၬခွံၬ ၦၡၩ ဒဲဆၧဖိၪဆၧဎါ လၧအဖၧၩ့ တၭ, 14 စနိအၫ, ဒဲစဒၫ့နအ့လၭ, ဒဲစယိဘၭ ၥၧၫ့ဂၩနီၪ အ့ၪအီၪလၧအဖၧၩ့ လါနၫ့တၭ, အဝ့ၫၥံၪ မိမၩဖီၩ့ဖျ့ၭ န့ၫအၥၭမၧၫ့ဒၪဝ့ၫ လၧအဆၧတီၩဆၧလီၩ့ အကၠီၩ့, ကဆါ ယဟိဝၩစံၭဝ့ၫဒၪ. 15 ထီးယ အ့ၪအၪ့မၧၫ့ ဆၧဖိၪဆၧဎါအဒဲၩ့ ခၫ့ဂၬ ထံၫၥံၪခးၥံၪနီၪတၭ, အဝ့ၫၥံၪ မၩဂၭဂီၩ့ဝ့ၫ, ဒဲအအီၪယူဝ့ၫ ထီးၦၡၩ လခၫ့ဂၬဘၪဝ့ၫ လၧဆၧဖိၪဆၧဎါ အကၠီၩ့ တၭ, 16 ၦၥၧၫ့ဂၩနီၪ အ့ၪအီၪဝ့ၫလၧအဖၧၩ့ လါနၫ့တၭ, ယမၧၫ့ယဝ့ၫ, ကဆါ ယဟိဝၩစံၭဝ့ၫဒၪ, ဖိၪမုၪၥံၪမွဲဂ့ၩ, ဖိၪခွၫၥံၪမွဲဂ့ၩ, ၦၡၩနီၪ မၩဖီၩ့မၩဖျ့ၭ ၥ့ၪနးဂၩအ့ၬ, မၩဖီၩ့န့ၫ အနၫ့ဆါဒၪဝ့ၫလီၫ. တၭ အခးနီၪ မိအီၪယူဝ့ၫ လီၫ. 17 ထီးယ အ့ၪဒုၭဂဲၫဘၪ ခးနီၪ လၧနၭလဘံၪ့တၭ, စံၭ, နၭဧ့, လ့ၩခၫ့ဂၬ ခးနီၪဆံၭ. တၭ ယမိဒၪ့ထ့ၬခွံၬ ၦၡၩ ဆၧဖိၪဆၧဎါ လၧအဖၧၩ့တၭ, 18 ၦၥၧၫ့ဂၩနီၪ အ့ၪအီၪလၧအဖၧၩ့ လါနၫ့တၭ, ယမၧၫ့ယဝ့ၫ, ကဆါ ယဟိဝၩ စံၭဝ့ၫဒၪ, ဖိၪမုၪၥံၪမွဲဂ့ၩ, ဖိၪခွၫၥံၪမွဲဂ့ၩ, ၦၡၩနီၪ မၩဖီၩ့မၩဖျ့ၭဘၪအ့ၬ. မိဖီၩ့ဖျ့ၭန့ၫ အဝ့ၫၥံၪ အနၫ့ဆါဒၪဝ့ၫနီၪလီၫ. 19 ထီးယ အ့ၪအၪ့မၧၫ့လၩ့ ဆၧၥံၫချဲၫ့ လၧခးနီၪ အဖၧၩ့, ဒဲလူၫလၩ့ ယၥၭခဲၩထၪ့ လၧဆၧၥွံၪ အဖၫ့ခိၪ, ဘဲၫၥိၭ ယမိဒၪ့ထ့ၬခွံၬ ၦၡၩ ဒဲဆၧဖိၪဆၧဎါ လၧအဖၧၩ့တၭ, 20 စနိအၫ, ဒဲစဒၫ့နအ့လၭ, ဒဲစယိဘၭ အ့ၪအီၪလၧအဖၧၩ့ လါနၫ့, ယမၧၫ့ယဝ့ၫ, ကဆါ ယဟိဝၩ စံၭဝ့ၫဒၪ, ဖိၪမုၪၥံၪမွဲဂ့ၩ, အဖိၪခွၫၥံၪမွဲဂ့ၩ, ၦၡၩနီၪ မၩဖီၩ့မၩဖျ့ၭအ့ၬ, မိမၩဖီၩ့မၩဖျ့ၭ လၧအဆၧတီၩဆၧလီၩ့ အကၠီၩ့ န့ၫအဝ့ၫၥံၪ အနၫ့ဆါဒၪဝ့ၫလီၫ. 21 မၩအၥၭဘဲၫနီၪတၭ, ကဆါ ယဟိဝၩ, စံၭဝ့ၫ ဘဲၫယီၩ, ထီးယ အ့ၪအၪ့မၧၫ့လၩ့ ယဆၧစ့ၩရၫ့အၧၩ့ လံမံၩ့ လၧယရုစလံၫ့ အဖၫ့ခိၪ နၭၥံၪဖၩ့ၥံၪ, ဒဲဆၧၥၭဝံလၩ့ဒိၩ, ဒဲဆၧဖိၪဆၧဎါအဒဲၩ့, ဒဲဆၧၥံၫချဲၫ့ ဘဲၫၥိၭ အမိဒၪ့ထ့ၬခွံၬ ၦၡၩ ဒဲဆၧဖိၪဆၧဎါ လၧအဖၧၩ့, မွဲနၭနဲၪ့ဒံၭ အနီၪ ဆံၭအၪလဲၪ; 22 မွဲလါနၫ့ဘဲၫနီၪတၭ, ယိခွါ, ဆၧမိအီၪက့ၪလၩ့ထး ၦလၧအမိဖီၩ့ဖျ့ၭ လနၩ့ လၧအဖၧၩ့တၭ, ဆၧမိဒုၭစဲၪ့ထၪ့ အဝ့ၫ, ၦမုၪၥံၪ ဒဲၦခွၫၥံၪလီၫ. ယိခွါ, အဝ့ၫၥံၪ မိဂဲၫထၪ့ လၧနၥံၪအအီၪ တၭ, နၥံၪ မိဒၪဘၪ အဖၧၩ့ၥၭ ဒဲအမၩဆၧတၭ, နၥံၪ မိဘၪ ဆၧမၩမုၬထၪ့ထဲၩ့ နၥံၪ လၧဆၧအၧၩ့ အဂဲးအကၠီၪ့ လၧယဒုၭဂဲၫဘၪ ယရုစလံၫ့, လၧကယဲ ဆၧလၧယဒုၭဂဲၫဘၪဝ့ၫ အဂဲးအကၠီၪ့လီၫ. 23 ထီးနၥံၪ အ့ၪဒၪဘၪ အဝ့ၫၥံၪ အဖၧၩ့ၥၭ ဒဲအမၩဆၧတၭ, မိမၩမုၬထၪ့ထဲၩ့ နၥံၪအၥၭတၭ, နၥံၪ မိၥ့ၪယၫ လၧယမၩ အဝ့ၫ လၧဆၧထီးအလူၬတၭ, မွဲအဂဲး လအီၪဘၪ လၧယမၩနီၪ မွဲအ့ၬ. ကဆါ ယဟိဝၩစံၭဝ့ၫဒၪ. 

အဇံၫခအ့လၭ Ezekiel 15 

1 ယဟိဝၩအလူ လၩ့ဘၪ ယၧၩ တၭ, စံၭဝ့ၫဒၪ, 2 ၦၡၩ အဖိၪခွၫဧ့, စဘံၭမု အၥံၪ့ ဂ့ၩနဲၪ့ ၥံၪ့အဂူၫဂၩ လၧဆၧနီၪလဲၪ. မွဲၥံၪ့ထဲၩ့ လၧၥံၪ့ၥံၪ လၧၡါမုနၧၫ့ဖၫ အကျၩနီၪ မွဲအ့ၬဧၪ. 3 ၦၡၩ မိမၩန့ အၥံၪ့ ဘဲၫၥိၭ အမိတဲၩ့ ဆၧလမံၩ့မံၩ့ လၧအဝ့ၫဆ့ဧၪ. ၦမိမၩန့ နိၪစဲၩလဘီၩ့ လၧအဖၧၩ့ ဘဲၫၥိၭ အဘျၭထၪ့ ဆၧလမံၩ့မံၩ့ လၧအလီၩ့ဆ့ဧၪ. 4 ယိခွါ, ၦဖျုၭလၩ့ဝ့ၫ လၧၥံၪ့မု အဂး လၧမ့ၪကျၩ တၭ, မ့ၪအၪ့ခွံၬ အထိၭနၫ နံၫခီၫလူၬ ဒဲအၥၭကျၩနီၪ ခိဎီၩဆ့လီၫ. အနီၪတၭ, ဂ့ၩဝ့ၫဘၪဝ့ၫ လၧတဲၩ့ ဆၧလမံၩ့မံၩ့ အဂးဆ့ဧၪ. 5 ယိခွါ, လၧအအီၪ ထၧၫ့ဘီၩ့ယၫနီၪ ဂ့ၩ လၧတဲၩ့ဆၧ နးမံၩ့အ့ၬ; ထီးမ့ၪအၪ့ခွံၬ, ဒဲခိဎီၩဝ့ၫနီၪ, မိဂ့ၩမိဘၪ လၧတဲၩ့ ဆၧလမံၩ့မံၩ့ အဂး ဘဲၫၥ့ၪလဲၪ! 6 မၩအၥၭဘဲၫနီၪတၭ, ကဆါ ယဟိဝၩ စံၭဘဲၫယီၩ, ဘဲၫစဘံၭမုအၥံၪ့ လၧၥံၪ့ၥံၪဝၪၥံၪ လၧၡါမုနၧၫ့ဖၫ အကျၩ လၧယဖ့ၪလၫ့ဝ့ၫ လၧမ့ၪ လၧၥံၪ့မု အဂး အၥိၭနီၪ, ယမိဖ့ၪလၫ့ခွံၬ ၦယရုစလံၫ့ဖိၪ ဘဲၫနီၪၥိၭလီၫ. 7 မွဲမၬ, ယမိအီၪက့ၪ ယမ့ၬ ထၫ့ဒၩ အဝ့ၫၥံၪတၭ, အဝ့ၫၥံၪ မိစဲၪ့ထၪ့ခွံၬ လၧမ့ၪ အီၪလစီၪ့တၭ, မ့ၪ လစီၪ့ဒၪနီၪ မိအၪ့ခွံၬဝ့ၫဒၪလီၫ. ထီးယ အ့ၪအီၪက့ၪ ယမ့ၬ ထၫ့ဒၩ အဝ့ၫၥံၪ တၭ, နၥံၪ မိၥ့ၪယၫ လၧယမွဲ ယဟိဝၩ လီၫ. 8 ယမိမၩယူ ထံၫၥံၪခးၥံၪနီၪ လၧအမၩမၪဆၧ နၭနၭလ့ၬ အကၠီၩ့, ကဆါ ယဟိဝၩစံၭဝ့ၫဒၪ. 

အဇံၫခအ့လၭ Ezekiel 16 

1 ယဟိဝၩအလူ လၩ့ဘၪဒီၭယၧၩတၭ, စံၭဝ့ၫဒၪ, 2 ၦၡၩ အဖိၪခွၫဧ့, ဒုၭၥ့ၪယၫ ယရုစလံၫ့ လၧအဆၧၥၭလိၪလဖၪ, 3 တၭ စံၭ, ကဆါ ယဟိဝၩစံၭ, ယရုစလံၫ့ ဘဲၫယီၩ, နအီၪအလး လၧအခၪ့ထံၭ; ဒဲနအီၪဖျဲၪအလးနီၪ, မွဲခးကၫနအၫ့လီၫ. နဖါမွဲ ၦအၫမိၫဖိၪ, ဒဲနမိမွဲ ၦဟံၥၭဖိၪလီၫ. 4 ဆၧလၧနအီၪဖျဲၪ အမုနံၩနီၪ ဆၧလကူၭထ့ၬဘၪ နဒ့ၩ လၧမုလနံၩ လၧနအီၪဖျဲၪနီၪ, ဆၧၥူၫဝၭဆံၫ့ နၧၩ လၧထံၫ လၧနဆံၫ့ထၪ့ အ့ၬ. ဆၧလဎွံၪဘၪနၧၩ လၧထံၫလၪတၭ, ဆၧဘီၪ့ထၪ့နၧၩ လၧဆၧယၬ ဘီၪ့ဆၧနီၪ ဆ့အ့ၬ. 5 ဆၧအမ့ၬၥၪ လလီၫ့ကီၩ့ဘၪနၧၩ, ထီးအမိယၫ့ၥၭနၧၩ, ဘဲၫၥိၭ အမိမၩ ဆၧလမံၩ့မံၩ့နီၪ လၧနဂး; အ့ၪမွဲ လၧမုလနံၩ လၧနအီၪဖျဲၪနီၪ ဆၧခွံၬၡိၭခွံၬနၧၩ လၧဆၧပျၩ့ဖၧၩ့ ထီးနၥၭလိၪလၩ့ နနၫ့ဆါဒၪနဝ့ၫလီၫ. 6 ထီးယလ့ၩဖီၩ့ခွံၬနၧၩတၭ, ယဒၪဘၪနၧၩ လၧနဘၪ ဆၧစံၪစၪ လၧနၥွံၪဒၪနဝ့ၫ အဖၧၩ့တၭ, လၧနအီၪလၧနၥွံၪဒၪနဝ့ၫ အဖၧၩ့နီၪ, ယစံၭနၧၩ, မၧၫ့ဆံၭ. မွဲမၬ, ယစံၭ နၧၩ လၧနအီၪလၧနၥွံၪဖၧၩ့နီၪ, မၧၫ့ဆံၭ. 7 ယဒုၭအၪထၪ့ယူၭနၧၩ အထီၫ့ၥံၪ ဘဲၫ ဆၧအမဲၪထၪ့ လၧမံၩ့လၬကျၩ အၥိၭနီၪတၭ; နဒိၪထၪ့ ဒဲနဂၩ့ထီၫထၪ့တၭ, န ကဲၪထၪ့ဝ့ၫ ၦအီၪလၧအဎံၫအလၩ လၩ့မဲၩဒၪဆၧလီၫ. နနူ ဒိၭထၪ့ ဒဲနခိၪၥူၫ ထီၫထၪ့တၭ, အ့ၪမွဲ နအီၪဘိၪ့နီၪ, နကီၩ့နၥိၭ အီၪအ့ၬ. 8 ထီးယလ့ၩဖီၩ့ခွံၬနၧၩနီၪ ယဒၪဘၪနၧၩတၭ, ယိခွါ, နဆၧၫ့နထီမွဲ ဆၧအဲၪ အဆၧၫ့အထီ လီၫ. ယဒၩလၩ့ ယဖၬဘဲၩ့ လၧနလီၩ့ ဒဲချုၬဘံၭ နဆၧအီၪဘိၪ့တၭ, ယဆိၪလၩ့ယၥၭလၧနၧၩ, ဒဲယအုၩ့လၩ့ဆၧ လၧနၧၩတၭ, နကဲၪထၪ့ ယဆၧ, ကဆါ ယဟိဝၩစံၭဝ့ၫဒၪ. 9 ထီးနီၪလဖၧၫ့ ယၥူၫဝၭနၧၩ လၧထံၫ; မွဲမၬ, ယၥူၫဝၭဆံၫ့ခွံၬ နၥွံၪ လၧနလီၩ့ဆံၫ့တၭ, ယ ဂုၪ နၧၩ လၧၥိၪလီၫ. 10 ယဒုၭကီၩ့ၥိၭနၧၩ လၧဆၧကီၩ့ဆၧၥိၭဆၭကံၪအၥၭ ဒဲဖျၪ့ နခၪ့ လၧခၪ့ဖံၭဆၧဖံၭ, ဒဲယ ခဲးထူၬ နယးဒံၩ့ လၧဆၧဘွၩဖျ့ၪလံၬကံၭ ယဒုၭလုၬဘံၭ နၧၩ လၧထိလီၫ. 11 ယအီၪက့ၪ ကယၧၩ့နၧၩ လၧဆၧကယၧၩ့ကယီၫတၭ, ယ ဒုၭၥိၭ နစူၪ လၧထဲၩ့ဎွံၪ, ဒဲယ ဒုၭလံၬ နခိၬ လၧၥွ့ၫ, 12 ဒဲယဒုၭထူထၪ့နၧၩ လၧနၫခွၩ့, ဒဲယ ဒုၭဒံၭထၪ့နၧၩ လၧနါဒံၭ, ဒဲယဒုၭချုၬနၧၩ လၧ၁ရဖူၩ အဎံၫအလၩလီၫ. 13 နဘၪယူၭ ဆၧအီၪက့ၪ ကယၧၩ့ကယီၫ နၧၩ လၧထီၫ့ၥံၪလွ့ၫၥံၪ ကျိၪၥံၪစ့ၩၥံၪတၭ, နကီၩ့နၥိၭ မွဲဆၧဘွၩ ဖျ့ၫလံၬကံၭ ဒဲထိ, ဒဲဆၧဆၭကံၪအၥၭလီၫ. နအၪ့ ကိၪအမုၬ, ဒဲန့ၫစၩ့, ဒဲၥိၪ, နဎံၫနလၩ ဂ့ၩမၬလီၫ. တၭ နဘီၪထၪ့ယီၫထၪ့ ထီးနကဲၪထၪ့ နးဎွၩမုၪလီၫ. 14 နမံၩ့ ဂၧၫ့ထၪ့ၥၩလၩ့ လၧနဎံၫနလၩ အကၠီၩ့ လၧၦဆၨၩလဖၪ အကျၩလီၫ. အဂဲးဘဲၫယီၩ မွဲအလၧၫ့အဎွ့ၩ လၧဆၧအဂ့ၩအဘၪ လၧယအီၪက့ၪ လၧနလီၩ့ အကၠီၩ့နီၪ, ကဆါ ယဟိဝၩစံၭဝ့ၫဒၪ. 15 မွဲလါနၫ့တၭ, နဒိၭနဲၩ့နၥၭ လၧနဎံၫနလၩ အဖၧၩ့, ဒဲနမၩဒီၩ့ ၦမဲၩဎွဲၩမုၪ လၧနမံၩ့ ဂၧၫ့ထၪ့ၥၩလၩ့ အကၠီၩ့, ဒဲနမၩ ဆၧလဲးဆၧဘျၪ အၪမၬ, လၧကယဲ ၦလၧအလဲးလီၩ့ လၧနအီၪလီၫ. အနီၪမွဲ အဆၧလီၫ. 16 နမၩန့ဆၧ လၧနကီၩ့နၥိၭ အကျၩတၭ, နမၩ ဆၧအလးထၪ့ထီၫ ကယၧၩ့ကယီၫ ဒဲဆၧကံၪကဲၩ့တၭ, နကဲၪ ၦမဲၩဎွဲၩမုၪ လၧအဖၫ့ခိၪလီၫ. ဆၧဘဲၫနီၪၥိၭ လဂဲၫဘၪ နးဆိၭတၭ, မိမၩလၧၩ့အၥၭဆ့အ့ၬ. 17 နမၩန့ နကယၧၩ့ကယီၫ အဎံၫအလၩ လၧယထီၫ့ၥံၪလွ့ၫၥံၪ ဒဲယကျိၪၥံၪစ့ၩၥံၪ အကျၩ, လၧယဖ့ၪလၫ့ယူၭ နၧၩတၭ, န တဲၩ့ ၦခွၫအဂၩ့ လၧအဝ့ၫ လၧနဂးတၭ, နမၩ ဆၧလဲးဆၧဘျၪ လၧအဝ့ၫၥံၪ, 18 နမၩန့ နကီၩ့နၥိၭဆၭကံၪအၥၭတၭ, မၩဘံၭ အဝ့ၫၥံၪတၭ, နအီၪက့ၪ ယၥိၪၥံၪ ချၫၥံၪ, ဒဲယဆၧဆူၭခဲၩနၧၫ့မၧၫ့ လၧအမ့ၬယၫလီၫ. 19 ယဆၧအၪ့ လၧယဖ့ၪလၫ့ နၧၩ, ကိၪမုၬ ဒဲၥိၪ, ဒဲန့ၫစၩ့ လၧယလုအၪ့နၧၩနီၪ, နအီၪက့ၪလၩ့ လၧအဝ့ၫၥံၪ အမ့ၬယၫ လၧဆၧနၧၫ့မၧၫ့မုၬ အဂးလီၫ. တၭ ဆၧမၩအၥၭ ဘဲၫနီၪ ကဆါ ယဟိဝၩ စံၭဝ့ၫဒၪ. 20 လၧနီၪအမ့ၬယၫ နမၩန့ နဖိၪမုၪၥံၪ ဒဲနဖိၪခွၫၥံၪ လၧနအီၪဖျဲၪန့ လၧယဂးတၭ, လုထၪ့ ဆၧဂၩ့နီၪ လၧအဝ့ၫၥံၪ လၧဆၧမိအၪ့ခွံၬ အဝ့ၫၥံၪ အဂဲးလီၫ. နမၩ ဆၧလဲးဆၧဘျၪနီၪ အ့ၪလအၪဘၪတၭ, 21 မွဲနမၩၥံၫ ယဖိၪလဖၪ တၭ, ဖ့ၪလၫ့ခွံၬ အဝ့ၫၥံၪ ဘဲၫၥိၭ အမိခၫ့ဂၬ မ့ၪ လၧဆၧဂၩ့ အဂးနီၪဆ့ဧၪ. 22 လၧနဆၧဘၪၥၭလိၪ ထီးအလူၬ အဖၧၩ့, ဒဲလၧနမၩ ဆၧလဲးဆၧဘျၪ ထီးအလူၬ အဖၧၩ့နီၪ, နလနၪ့ထၪ့ထဲၩ့ဘၪ လၧနဖိၪၥၪဒံၭ အမုနံၩလဖၪ, ထီးနအီၪဘိၪ့ ဒဲနကီၩ့နၥိၭ လအီၪဘၪတၭ, နဘၪ ဆၧစံၪစၪယူၭ လၧနၥွံၪဖၧၩ့လီၫ. 23 နဘၪအၡၪ့, နဘၪအၡၪ့လီၫ. ကဆါ ယဟိဝၩစံၭဝ့ၫဒၪ, လၧနဆၧအၧၩ့ ထီးအလူၬ အလးခဲၫ့နီၪ, 24 ဆၧမၩအၥၭ လၧနမၩ ဆၧခိၪၥိၭထၪ့အၥၭ လၧနဂး, ဒဲမၩ ဆၧအလးထၪ့ထီၫ လၧဖၧၩ့ၥၭမု ကိၭဘီၩ့ဒ့ၭ အဖၧၩ့ လၧနဂးလီၫ. 25 နမၩ နလးထၪ့ထီၫ လၧကယဲ ဖၧၩ့ၥၭ အခၪ့ထံၭ, ဒဲဒုၭၥၭလိၪ နဎံၫနလၩတၭ, နထၩ့ထါ နခၪ့ လၧကယဲ ၦလၧအလဲးလီၩ့ လၧနၧၩ လဂၩလါလါ အဂး, ဒဲမၩအၪထၪ့ နဆၧလဲးဆၧဘျၪလဖၪလီၫ. 26 နမၩမၪမုၪ မၩမၪခွၫ လၧၦအံဇံၭဖိၪၥံၪ ၦအီၪဝ့ၫလၧနနဲၩ့ထံၭ, အဖံၭအယၪဖၭဒိၪ; ဒဲနမၩအၪထၪ့ နဆၧလဲးဆၧဘျၪၥံၪ လၧနမိထိၪဂဲၩ ယၥၭထၪ့ အဂဲးလီၫ. 27 မၩအၥၭဘဲၫနီၪတၭ, ယိခွါ, ယယၩ့ထၪ့ယူၭ ယစူၪထၫ့ဒၩနၧၩ, ဒဲမၩၡၩလၩ့ နဆၧအၪ့ဆၧအီၩ; ဒဲဖ့ၪလၫ့ခွံၬနၧၩ ထီးဒၪ ၦအၥၭ လၧအၥၭဂဲၫ့နၧၩ, ၦဖလံၡၫဖိၪမုၪ လၧအမ့ၬမဲ လၧနဆၧလဲးဆၧဘျၪ အဖၧၩ့ၥၭ အကၠီၩ့လီၫ. 28 နမၩဒီၩ့ အ့ၭကံၫမုၪ လၧၦအစံရအၫဖိၪ အၥိၭနီၪ, လၧနမၩဘျဲၩ လၥ့ၪဘၪ အကၠီၩ့လီၫ. မွဲမၬ, နမၩဒီၩ့ မဲၩဎွဲၩမုၪ လၧအဝ့ၫၥံၪ လါနၫ့တၭ, နမၩဘျဲၩၥ့ၪအ့ၬ. 29 န မၩအၪထၪ့ နဆၧလဲးဆၧဘျၪ လၧခးကၫနအၫ့ ဖိးလၧခၫလဒံအၫ လါနၫ့တၭ, နမၩဘျဲၩၥ့ၪအ့ၬ. 30-31 နမၩ ဆၧခိၪၥိၭထၪ့အၥၭ လၧဖၧၩ့ၥၭ ကိၭဘီၩ့ဒ့ၭ အခၪ့ထံၭတၭ, မၩ ဆၧအလးထၪ့ထီၫ လၧဖၧၩ့ၥၭမု ကိၭဘီၩ့ဒ့ၭ အဖၧၩ့, နမၩဆၧ ထီးအလူၬနီၪ လၧၦအ့ၭကံၫမုၪ လၧအအီၪက့ၪဒူၩအၥၭတၭ, နၥၭလဲးၥၭဘျၪ ဘဲၫၥ့ၪလဲၪ! ကဆါ ယဟိဝၩစံၭဝ့ၫ, 30-31 နမီၪ့ဎီၩ့ လၧမဲၩဎွဲၩမုၪအ့ၬ. အဂဲးဘဲၫယီၩ နထိး ဆၧအလံၩ့အလဲၫ အ့ၬ. 32 မွဲဘဲၫ ၦအမၫ လၧအအဲၪဘိၩ့ အဝၩ အၥိၭနီၪ လၧအမၩန့ ၦဂူၫဂၩ လၧအဝၩအလးလီၫ. 33 ၦခွၫ ဖ့ၪ ဆၧအလံၩ့အလဲၫ လၧၦအ့ၭကံၫမုၪ ထီးအလူၬလီၫ. အ့ၪမွဲ နဝ့ၫဒၪယီၩ နဖ့ၪကယဲ ၦလၧအအဲၪနၧၩ လၧအလံၩ့အလဲၪတၭ, နအၪ့မၧၫ့လံၩ့ အဝ့ၫ လၧစ့ၩ ဘဲၫၥိၭ အမိဂဲၫ လၧကိၭခီၫဒ့ၭ လၧနအီၪ လၧနမၩဆၧလဲးဆၧဘျၪ အဂးလီၫ. 34 တၭ လၧနမၩ ဆၧလဲးဆၧဘျၪ အဖၧၩ့နီၪ, နလၩ့မဲၩ နဲၪ့ဒံၭ ၦမုၪအဂူၫဂၩလီၫ. ၦဖိၬနခဲၫ့ ဘဲၫၥိၭ အမိမၩ ဆၧလဲးဆၧဘျၪ နးဂၩအ့ၬ. နဖ့ၪလၫ့ ဆၧအလံၩ့အလဲၫတၭ, ဆၧလဖ့ၪလၫ့ဘၪ နလံၩ့နလဲၫ မၩအၥၭဘဲၫနီၪတၭ, နလၩ့မဲၩဒၪဆၧလီၫ. 35 မၩအၥၭဘဲၫနီၪတၭ, ၦမဲၩဎွဲၩမုၪဧ့, ခိၭနၪ ယဟိဝၩအလူဆံၭ. 36 ကဆါ ယဟိဝၩ စံၭဘဲၫယီၩ, မွဲနဆၧစံၪစၪ ဂါလၩ့အၥၭတၭ, နဆၧအီၪဘိၪ့အီၪဖျီၪ လၧနမၩ ဆၧလဲးဆၧဘျၪ လၧၦလၧအအဲၪနၧၩလဖၪ အၥိၭ, ဒဲလၧနဆၧဂၩ့ၥံၪ အဆၧၥၭလိၪ အဖၧၩ့, ဒဲလၧနဖိၪလဖၪအၥွံၪ လၧနဖ့ၪလၫ့ အဝ့ၫၥံၪ အကၠီၩ့တၭ, 37 ယိခွါ, မၩအၥၭဘဲၫနီၪတၭ, ယမိဒုၭအီၪကီၪ့ ၦလၧအအဲၪနၧၩ ထီးအလူၬ, ၦလၧအဘၪအၥၭလၧနၧၩ, ကယဲ ၦလၧနအဲၪဝ့ၫ အီၪလၧကယဲ ၦလၧနၥၭဂဲၫ့ဝ့ၫတၭ, ယမိဒုၭအီၪကိၩ့အီၪကီၪ့ ဝၬဖီၩ့ ထၫ့ဒၩနၧၩတၭ, ယမိနဲၪဖျီၪထၪ့ နဆၧအီၪဘိၪ့ လၧအဝ့ၫၥံၪ အမ့ၬယၫ, ဘဲၫၥိၭ အမိဒၪဘၪ နအီၪဘိၪ့ ထီးအလူၬလီၫ. 38 ယမိစ့ၩရၫ့နၧၩ ဘဲၫၦမုၪ လၧအအဲၪဘိၩ့ အဝၩ, ဒဲဂါလၩ့ အၥွံၪလဖၪ ဘၪ ဆၧစ့ၩရၫ့ဝ့ၫ အၥိၭနီၪတၭ, ယမိဖ့ၪလၫ့နၧၩ လၧဆၧၥွံၪ လၧယၥၭခဲၩထၪ့ ဒဲယၥၭကဲၪ့ လီၫ. 39 ယမိဖ့ၪလၫ့ခွံၬနၧၩ လၧအဝ့ၫၥံၪ အစူၪဖၧၩ့, ဒဲမိမၩလၩ့ဎီးခွံၬ နဆၧခိၪၥိၭထၪ့အၥၭ, ဒဲမိမၩဂၭဂီၩ့ခွံၬ နလးထၪ့ထီၫလဖၪ, ဒဲမိဘဲၪ့လၩ့ခွံၬ နကီၩ့နၥိၭ, ဒဲမိမၩန့ထၪ့ခွံၬ နကယၧၩ့ကယီၫ လၧအဎံၫအလၩ, ဒဲမိအီၪက့ၪလၩ့နၧၩ အီၪဘိၪ့တၭ, နကီၩ့နၥိၭအီၪအ့ၬ. 40 အဝ့ၫၥံၪ မိဂဲၫထၪ့ လၧၦလဒီၪ့ ဒဲထၫ့ဒၩနၧၩ, မိခွံၬနၧၩ လၧလိး ဒဲဆ့ၭဖျီၫ့နၧၩ လၧနၭလီၫ. 41 မိဆူၭထၪ့ခွံၬ နဂံၪ့လဖၪ လၧမ့ၪ ဒဲမၩ ဆၧစ့ၩရၫ့လဖၪ လၧနၧၩ လၧၦမုၪ အၪဂၩ အမ့ၬယၫတၭ, ယမိမၩပထုၬနၧၩ လၧနမၩဒီၩ့ ၦမဲၩဎွဲၩမုၪတၭ, နမိဖ့ၪဘၪလၧၩ့ ဆၧအလံၩ့အလဲၫအ့ၬ. 42 ယမိဒုၭအီၪပွံၭ ယၥၭခဲၩထၪ့ လၧနလီၩ့, ဒဲယၥၭကဲၪ့ မိစဲၪ့ဒၪနၧၩတၭ, ယမိအီၪလၩ့မါပံၭတၭ, ယၥၭထၪ့လၧၩ့အ့ၬ. 43 မွဲနလနၪ့ထၪ့ဘၪ နဖိၪၥၪဒံၭ အမုနံၩလဖၪနီၪ, အ့ၪမွဲ နထိၪဂဲၩ ယၥၭထၪ့ လၧဆၧထီးအလူၬ အကၠီၩ့နီၪတၭ; ယိခွါ, မၩအၥၭဘဲၫနီၪတၭ, ယမိဖ့ၪထဲၩ့ နဖၧၩ့ၥၭ လၧနခိၪဎွံၪ အဖၫ့ခိၪနီၪ, ကဆါ ယဟိဝၩ စံၭဝ့ၫဒၪ. တၭ နမိမၩဘၪ ဆၧလဲးဆၧဘျၪယီၩ လၧနဆၧၥၭလိၪ ထီးအလူၬ အဖၫ့ခိၪနီၪအ့ၬ. 44 ယိခွါ, ကယဲ ၦလၧအချဲၩ့ဒီၩ့လၩ့ဆၧနီၪ, မိချဲၩ့ဆၧ လၧနဂဲးတၭ, စံၭ, ဘဲၫမိအၥိၭနီၪ, ဖိၪမုၪမွဲ ဘဲၫနီၪအၥိၭဆ့လီၫ. 45 နဝ့ၫဒၪယီၩ နမွဲ နမိအဖိၪမုၪ လၧအၥၭလိၪအဝၩ ဒဲအဖိၪအလံၩတၭ, နမွဲ ထၧၫ့ဖုဝဲမုၪလဖၪ အထၧၫ့ဖုဝဲမုၪ လၧအဝ့ၫၥံၪ ၥၭလိၪ အဝၩၥံၪ, ဒဲအဖိၪအလံၩလီၫ. နမိမွဲ ၦဟံၥၭဖိၪ, ဒဲနဖါမွဲ ၦအၫမိၫဖိၪလီၫ. 46 တၭ နဝဲမုၪနီၪ မွဲစမ့ရအၫ အီၪဝ့ၫ လၧအဖိၪမုၪၥံၪ လၧအအီၪဝ့ၫ လၧနစူၪစ့ၪလခီၫ, ဒဲနဖုမုၪ လၧအအီၪ လၧနစူၪထွ့ၪလခီၫနီၪ, မွဲစီဒၧၫ့ အီၪဝ့ၫ လၧအဖိၪမုၪၥံၪနီၪလီၫ. 47 မွဲလါနၫ့တၭ, နဖိၬဘၪ အဝ့ၫၥံၪ အဖၧၩ့ၥၭအ့ၬ. တၭ နမၩဘၪ ဘဲၫအဆၧၥၭလိၪ အၥိၭနီၪဆ့အ့ၬ. အနီၪ နအီၪက့ၪ လၧဆၧအဆံၭလၨၪ တၭ, န အၧၩ့နဲၪ့ အဝ့ၫၥံၪ လၧနဖၧၩ့ၥၭဖၧၩ့ဒံၭလီၫ. 48 ယမၧၫ့ယဝ့ၫ ကဆါ ယဟိဝၩစံၭဝ့ၫဒၪ, နဖုမုၪ စီဒၧၫ့ အဝ့ၫဒၪမွဲဂ့ၩ, အဖိၪမုၪမွဲဂ့ၩ, မၩဆၧ ဘဲၫနမၩ နဝ့ၫ ဒဲနဖိၪမုၪၥံၪ အၥိၭနီၪအ့ၬ. 49 ယိခွါ, နဖုမုၪ စီဒၧၫ့ အဆၧဒဲၩဘၭမွဲ အယီၩ, အီၪက့ၪအၥၭထၪ့ထီၫ, အၪ့ ဆၧဘျဲၩအၪ့တၭ, အီၪကၠုၪ့အၥၭ အၪအၪလ့ၬနီၪ အီၪဝ့ၫလၧအဖၧၩ့, အဝ့ၫဒၪ ဒဲအဖိၪမုၪၥံၪတၭ, မၩဆီၪ့ထၪ့ ၦၡၪ့ဖိၪယၬဖိၪ, ဒဲၦဘၪၡၪ့ဘၪနၭ အစူၪအ့ၬ. 50 တၭ အဝ့ၫၥံၪ အီၪက့ၪဖိၫလိၫအၥၭတၭ, မၩ ဆၧဘၪၥၭလိၪ လၧယမ့ၬယၫလီၫ. ထီးယဒၪဆၧတၭ, ယခွံၬၡိၭ အဝ့ၫၥံၪလီၫ. 51 မၩမၪဆၧ ဘဲၫနမၩမၪဆၧ အၥိၭနီၪ, စမ့ရအၫ မၩဖိၭဖၫ့ဝါအ့ၬ. မွဲနမၩအၪထၪ့ နဆၧၥၭလိၪနီၪ အၪနဲၪ့ဒံၭ အဝ့ၫၥံၪတၭ, နအီၪက့ၪတီၩ နထၧၫ့ဖုဝဲမုၪၥံၪ လၧကယဲ နဆၧဘၪၥၭလိၪလဖၪ အဖၧၩ့ လၧနမၩနဝ့ၫလီၫ. 52 နဝ့ၫဒၪယီၩ, အီၪဒၪဆ့ လၧနမ့ၬမဲဒၪနဝ့ၫ လၧနစ့ၩရၫ့ နထၧၫ့ဖုဝဲမုၪဆံၭ. အဂဲးဘဲၫယီၩ အဝ့ၫၥံၪနီၪ တီၩနဲၪ့ဒံၭနၧၩ, လၧနဆၧဒဲၩဘၭ လၧနမၩ ဆၧၥၭလိၪ နၭနဲၪ့ဒံၭ အဝ့ၫၥံၪ အကၠီၩ့လီၫ. မွဲမၬ, အီၪက့ၪမဲနမ့ၬ ဒဲအီၪဒၪဆၧ, ဒဲမ့ၬမဲဆံၭ. 53 ထီးယ အ့ၪဒုၭဂဲၫထဲၩ့ အၡၩလ့ၩကဲၪဎီး, စီဒၧၫ့ ဒဲအဖိၪမုၪလဖၪ လၧအလ့ၩကဲၪဎီး, ဒဲစမ့ရအၫ ဒဲအဖိၪမုၪၥံၪ လၧအလ့ၩကဲၪဎီးနီၪ, ထီးနီၪလဖၧၫ့ ယမိဒုၭဂဲၫထဲၩ့ နၧၩ လၧနလ့ၩကဲၪဎီး လၧအကျၩ, 54 ဘဲၫၥိၭ နမိအီၪဒၪဆၧ လၧနမ့ၬမဲဒၪနဝ့ၫ, ဒဲနမိအီၪက့ၪမဲနမ့ၬ လၧကယဲ ဆၧလၧနမၩဆၧ အကၠီၩ့, လၧနမၩမုၬထၪ့ထဲၩ့ အဝ့ၫၥံၪ အကၠီၩ့လီၫ. 55 နထၧၫ့ဖုဝဲမုၪ စီဒၧၫ့ ဒဲအဖိၪမုၪၥံၪ အ့ၪထဲၩ့ထဲၩ့ဝ့ၫ လၧအလး လၧအအီၪဝ့ၫ အခၪ့ထံၭ, ဒဲစမ့ရအၫ ဒဲအဖိၪမုၪၥံၪ မိထဲၩ့ထဲၩ့ဝ့ၫ လၧအလး လၧအခၪ့ထံၭ, ဒဲနဝ့ၫဒၪဆ့ ဒဲနဖိၪမုၪၥံၪ မိထဲၩ့ထဲၩ့ လၧနၥံၪအလး လၧအခၪ့ထံၭလီၫ. 56 လါနၫ့တၭ, လၧနအီၪက့ၪထၪ့ထီၫ နၥၭအမုနံၩ လၧနဆၧဒဲၩဘၭ လချုၭ အီၪဖျီၪဒံၭဘၪနီၪ န ဎွံၩ့ဘၪ နထၧၫ့ဖုဝဲမုၪ စီဒၧၫ့ အမံၩ့ လၧနနိၭအ့ၬ. 57 ဘဲၫန ဘၪ ဆၧဒုၪဒွ့ၪ လၧၦစံရအၫ အဖိၪမုၪၥံၪ လၧကယဲ ၦအီၪဝၬဖီၩ့အဝ့ၫ, ဒဲလၧၦဖလံၡၫဖိၪ အဖိၪမုၪၥံၪ လၧအမၩကြၩ့ထမးနၧၩ ကိၭစီၪ့ဒ့ၭ အၥိၭနီၪလီၫ. 58 နထိးဘၪယူၭ နဆၧၥၭလဲးၥၭဘျၪ, ဒဲနဆၧဘၪၥၭလိၪလဖၪနီၪ, ကဆါ ယဟိဝၩစံၭဝ့ၫဒၪ. 59 အဂဲးဘဲၫယီၩ ကဆါ ယဟိဝၩစံၭဘဲၫယီၩ, ယ မိမၩနၧၩ ဘဲၫနမၩဆၧ အၥိၭ, နလဒူၩလယၪ့ဘၪ ဆၧဆိၪလၩ့အၥၭနီၪတၭ, နမၩဂၭဂီၩ့ ဆၧအုၩ့လၩ့ လၧနမၩဝ့ၫနီၪလီၫ. 60 မွဲလါနၫ့တၭ, ယမိနၪ့ထၪ့ထဲၩ့ ယဆၧအုၩ့လၩ့ လၧနၧၩ လၧနၥၭဘၪ့ဒံၭ အမုနံၩလဖၪနီၪတၭ, ယမိဒုၭအီၪဂုးအီၪခၧၫ့နၧၩ လၧဆၧအုၩ့လၩ့ အဆိၩအကၠၪလီၫ. 61 ထီးန အ့ၪထိးဆၧၫ့ နထၧၫ့ဖုဝဲမုၪလဖၪ, နဝဲမုၪ ဒဲနဖုမုၪတၭ, ယမိဖ့ၪလၫ့ အဝ့ၫၥံၪ ဘဲၫၥိၭ အမိကဲၪထၪ့ နဖိၪမုၪ လါနၫ့တၭ, လမွဲဘၪ လၧနဆၧအုၩ့လၩ့ အဖၧၩ့နီၪ, နမိနၪ့ထၪ့ထဲၩ့ နဖၧၩ့ၥၭလဖၪတၭ, နမ့ၬမိမဲလီၫ. 62 ယမိဒုၭအီၪဂုးအီၪခၧၫ့ ယဆၧအုၩ့လၩ့ လၧနၧၩတၭ, နမိၥ့ၪယၫ လၧယမွဲ ယဟိဝၩ လီၫ. 63 ဘဲၫၥိၭ ထီးယ အ့ၪဖျါခွံၬ ကယဲ ဆၧလၧနမၩတၭ, နမိနၪ့ထၪ့ထဲၩ့ဆၧ, ဒဲဆၧထီၫမံၫထီၫမၪ, ဒဲလၧနမ့ၬမဲ အကၠီၩ့နီၪ, ထီးအၩ့ထၪ့လၧၩ့ နနိၭ လဂ့ၩ, ကဆါ ယဟိဝၩစံၭဝ့ၫဒၪ. 

အဇံၫခအ့လၭ Ezekiel 17 

1 ယဟိဝၩအလူ လၩ့ဘၪ ယၧၩ တၭ, စံၭဝ့ၫဒၪ, 2 ၦၡၩ အဖိၪခွၫဧ့, ၡီၩ့ၡါဆၧ ဒဲချဲၩ့ဒီၩ့လၩ့ဆၧ လၧအံၫစရ့လၭ အၡၩဂံၪ့ဖိၪဘီၪ. 3 စံၭ, ကဆါ ယဟိဝၩစံၭဘဲၫယီၩ, လံၬကျီၫ့ကျီၫ့ဖၭဒိၪလဘံၪ့ အီၪလၧအဒံၭဖၭလဲ, ဒဲအဒံၭဖၭထီၫ, ဒဲဎွ့ၩဝ့ၫ လၧဆီၪ့ၥံၪ လၧအကံၪကဲၩ့ ဂဲၫထီၩ့ လၧလ့ၭဘနၧၫ့တၭ, မၩန့ ၥံၪ့ၡိၫအ့ရ့ၭ အထဲၩ့လထဲၩ့ လၧအထီၫထုၬလီၫ. 4 အၪ့ဒ့ၭဝ့ၫ လၧအထဲၩ့ဖိၪၥံၪ အထိၭနၫတၭ, ဆိၬဝ့ၫ လၧၦမၩဖနံၬဖိၪ အခးဖၧၩ့တၭ, အီၪက့ၪလၩ့ဝ့ၫ လၧၦမၩဖနံၬ အဒိၩ့ဖၧၩ့လီၫ. 5 မၩန့ ခးအချံၫအၥၪဆ့တၭ, ၥုၪ့ဝ့ၫ လၧဂၪ့ခိၪအဝၩ့ လၧအဒုၭၥၪထၪ့ဝ့ၫလီၫ. ၥုၪ့လၩ့ဝ့ၫ လၧထံၫဖၭဒိၪ အနဲၩ့, အီၪက့ၪဝ့ၫ ဘဲၫၥံၪ့ဖံစလီၫ့ အၥိၭနီၪလီၫ. 6 ဒိၪထၪ့လဲထၪ့ဝ့ၫတၭ, ကဲၪထၪ့ စဘံၭမုအဖၨၪတၭ; အထဲၩ့လဖၪ ကၠၪအၥၭ လၧအအီၪတၭ, အဝံလဖၪ အီၪဝ့ၫ လၧအဖၫ့လၬလီၫ. ကဲၪထၪ့ဝ့ၫ လၧစဘံၭမုလမုတၭ, ထဲၩ့ဖၫ့ထၪ့တၭ, ဒိၪထၪ့ဝ့ၫဒၪလီၫ. 7 လံၬကျီၫ့ကျီၫ့ဖၭဒိၪ အဂူၫဂၩလဘံၪ့ အီၪဝ့ၫ လၧအဒံၭဖၭလဲ, ဒဲလၧအဆီၪ့ အၪအၪလ့ၬလီၫ. တၭ ယိခွါ, စဘံၭမုလမုနီၪ ဆဲၩလၩ့စိၩ အဝံ လၧအအီၪ, ဆဲၩလၩ့စိၩ အထဲၩ့ လၧအအီၪ ဘဲၫၥိၭ အဆၧမိအၪ့ထုၫ့ကီၪ့ ထံၫ လၧအဝ့ၫ လၧထံၫချိၬ ထီးဆၧအလး လၧအၥုၪ့လၩ့အၥၭ လၧအဖၧၩ့နီၪလီၫ. 8 ဘၪ ဆၧၥုၪ့လၩ့အၥၭ လၧဂၪ့ခိၪဂ့ၩလဝၩ့ အဖၧၩ့ လၧထံၫဖၭဒိၪအနဲၩ့ ဘဲၫၥိၭ အမိထဲၩ့ဖၫ့ထၪ့, ဒဲၥၪထၪ့တၭ, ကဲၪထၪ့ စဘံၭမုလမု လၧအဎံၫအလၩလီၫ. 9 စံၭနဝ့ၫ, ကဆါ ယဟိဝၩစံၭ ဘဲၫယီၩ, မိဘီၪထၪ့ယီၫထၪ့ဆ့ဧၪ. ဆၧမိထ့ၭထၪ့ခွံၬ အဝံလဖၪ, ဒဲမိဒၪ့ထ့ၬခွံၬအၥၪ, ဘဲၫၥိၭ အမိလၩ့ယံၭ နီၪ, မွဲအ့ၬဧၪ. အထဲၩ့ဖၫ့ထၪ့ အဒိၭအလၪ ထီးအလူၬ မိလၩ့ယံၭဝ့ၫလီၫ. မွဲလါနၫ့ ဆၧအစီၩ့အမၩ့ လအီၪဘၪ, ဒဲၦၡၩခမျၧး အၪဂၩ လအီၪဘၪတၭ, မိထ့ၭထၪ့ခွံၬ အဝ့ၫ လၧအဝံလီၫ. 10 မွဲမၬ, ယိခွါ, ဘၪ ဆၧၥုၪ့လၩ့ယူၭ အၥၭယူၭ လါနၫ့တၭ, မိဘီၪထၪ့ယီၫထၪ့ဆ့ဧၪ. ထီးလံၩ လၧမုထၪ့လခီၫ ဘၪ အဝ့ၫတၭ, မိလၩ့ယံၭ ထၧၫ့မုယၫ မွဲအ့ၬဧၪ. မိလၩ့ယံၭ လၧဆၧအကၠီၪ့ အဖၧၩ့ ထီးအလး လၧအမဲၪထၪ့ဝ့ၫလီၫ. 11 ယဟိဝၩအလူ လၩ့ဘၪယၧၩတၭ, စံၭဝ့ၫဒၪ. 12 စံၭ ၦဂံၪ့ဖိၪ လၧအပိၩ့ထၪ့ဆၧ, ဆၧနီၪလဖၪမွဲ ဘဲၫၥ့ၪလဲၪ နီၪ, နၥံၪ ၥ့ၪယၫအ့ၬဧၪ. စံၭ, ယိခွါ, ဘၭဘလၧၫ့ အစဎွၩ ဂဲၫဝ့ၫ လၧယရုစလံၫ့တၭ, မၩန့ အစဎွၩ ဒဲအၦဒိၪဖၭဒိၪလဖၪတၭ, ဆိၬထၪ့ဝ့ၫ လၧအနၫ့ဆါဒၪဝ့ၫ အၥိၭ ထီၩ့လၧဘၭဘလၧၫ့, 13 တၭ မၩန့ ၦလၧစဎွၩ အချံၫအၥၪ အကျၩ လဂၩတၭ, အုၩ့လၩ့ဆၧ လၧအဝ့ၫ, ဒဲဒုၭဆိၪလၩ့အၥၭ ဒဲမၩန့ထၪ့ခွံၬ ၦအဆီၪ့ လၧခးဖၧၩ့, 14 ဘဲၫၥိၭ အမိဒုၭဆၪ့လၩ့ ဘၩ့မုးအၥၭ, လၧအဆၧထီးအီၪက့ၪထၪ့ထီၫအၥၭ လဂ့ၩ. ဘဲၫၥိၭ အမိထီးန့ ဆၧအုၩ့လၩ့ တၭ, အဆၧမိအီၪဂုးအီၪခၧၫ့လီၫ. 15 မွဲလါနၫ့တၭ, အဝ့ၫဒၪ အၪ့မၧၫ့လၩ့ အၥီၫ့လဖၪ လၧခးအံဇံၭ, ဘဲၫၥိၭ အဝ့ၫၥံၪ မိဖ့ၪလၫ့ အဝ့ၫ လၧကၥ့ၪ, ဒဲၦခမျၧး အၪဂၩ အကၠီၩ့ တၭ, ပိၩ့ထၪ့ဝ့ၫလီၫ. မွဲအမိဘီၪထၪ့ယီၫထၪ့ဆ့ဧၪ. တၭ ၦလၧအမၩဆၧ ဘဲၫနီၪ မိဖျ့ၭဆ့ဧၪ. အ့ၪမိမၩဂၭဂီၩ့ ဆၧအုၩ့လၩ့နီၪ, မွဲအမိဖီၩ့ဖျ့ၭဆ့ဧၪ. 16 ယမၧၫ့ယဝ့ၫ, ကဆါ ယဟိဝၩစံၭဝ့ၫဒၪ, မွဲမၬ, ထီးစဎွၩ အီၪဝ့ၫအလး လဂၩ လၧအအီၪက့ၪ အဝ့ၫ လၧစဎွၩ, ၦလၧအလဒူၩလယၪ့ဘၪ အဆၧဆိၪလၩ့အၥၭ, ဒဲမၩဂၭဂီၩ့ အဆၧအုၩ့လၩ့နီၪ မိၥံၫဝ့ၫ လၧအဝ့ၫ အၥိၭ ဒၪလ့ၬ, လၧဘၭဘလၧၫ့ အၥၭကျၩလီၫ. 17 ထီးအမၩစီၩ့ထၪ့ဆၧ, ဒဲမၩထၪ့ထိၬၥံၪ ဘဲၫၥိၭ အမိဒၪ့ထ့ၬခွံၬ ၦအၪဂၩတၭ, ဖၫရိၫ ဒဲအၥုၭမုခမျၧး ဒဲၦခမျၧးဖၭဒိၪနီၪ မၩဘၪ လၧအဂး လၧဆၧဒုၭၥုၭ အဖၧၩ့ နးမံၩ့အ့ၬ. 18 မွဲအလဒူၩလယၪ့ဘၪ အဆၧဆိၪလၩ့အၥၭတၭ, မၩဂၭဂီၩ့ ဆၧအုၩ့လၩ့လီၫ. ယိခွါ, ဖ့ၪလၫ့ယူၭ အစူၪ လါနၫ့တၭ, မၩ ဆၧထီးအလူၬနီၪတၭ ဖီၩ့ဖျ့ၭဘၪဝ့ၫအ့ၬ. 19 မၩအၥၭဘဲၫနီၪတၭ, ကဆါ ယဟိဝၩစံၭဘဲၫယီၩ, ယမၧၫ့ယဝ့ၫ, မွဲမၬ, ယဆၧဆိၪလၩ့ယၥၭ လၧအလဒူၩလယၪ့ဘၪဝ့ၫ, ဒဲယဆၧအုၩ့လၩ့ လၧအမၩဂၭဂီၩ့ဝ့ၫ အကၠီၩ့နီၪ, ယမိဖ့ၪထဲၩ့ဆၧ လၧအဝ့ၫ လၧအခိၪဎွံၪဒၪဝ့ၫ အဖၫ့ခိၪနီၪလီၫ. 20 ယမိခွံၬယၡၬ လၧအဖၫ့ခိၪတၭ, အဝ့ၫ မိဘၪ ယဖျံၩခွၩ့တၭ, ယမိဆိၬထၪ့ အဝ့ၫ ထီၩ့လၧဘၭဘလၧၫ့တၭ, ယမိချဲၩ့ခွး လၧအဝ့ၫ ထီးနီၪ လၧအဆၧမၪ လၧအမၩမၪဘၪယၧၩ အကၠီၩ့နီၪလီၫ. 21 အၡၩ လၧအစဲၪ့ဆၧ ဒဲအၥုၭမု ထီးအလူၬနီၪ မိလၩ့ထံၩဖါ လၧနၭၥံၪဖၩ့ၥံၪ, ဒဲၦအီၪလၩ့ထးလဖၪနီၪ မိလၩ့ပြံၩလၩ့ပြၩ လၧလံၩ ကိၭခီၫဒ့ၭ အကျၩလီၫ. တၭ နၥံၪ မိၥ့ၪယၫ လၧယၧၩ, ယဟိဝၩယီၩ ယချဲၩ့ဆၧ လီၫ. 22 ကဆါ ယဟိဝၩစံၭဘဲၫယီၩ, ယမိမၩန့ ၥံၪ့ၡိၫအ့ရ့ၭ ထီၫနီၪ အထဲၩ့ထီၫထုၬ လထဲၩ့တၭ, ယမိၥုၪ့လၩ့ဝ့ၫ တၭ, ယမိအၪ့မၩန့ခွံၬ ဆၧအဒိၭ လၧအထဲၩ့ထီၫထုၬ အခံၫတၭ, ယမိၥုၪ့လၩ့ဝ့ၫ လၧခိၪလီၩ့ထၪ့ထီၫ ဒဲဖၭထီၫ လၩ့မဲၩဒၪဆၧ လဖျိၪ့ အလီၩ့လီၫ. 23 လၧအံၫစရ့လၭ အခိၪလီၩ့ထၪ့ထီၫ အလီၩ့နီၪ ယမိၥုၪ့လၩ့ အဝ့ၫတၭ, ၥၪထၪ့ ဒဲကဲၪထၪ့ ၥံၪ့ၡိၫအ့ရ့ၭ အဂ့ၩ လထုၪ့တၭ, ထိၪၥံၪလံၪၥံၪ ကိၭအမံၩ့ဒ့ၭ မိအီၪလၧအဖၫ့လၬ, ဒဲလၧအထဲၩ့လဖၪ လၧအလၩဒုၩအကျၩနီၪ, မိအီၪဝ့ၫလီၫ. 24 ကယဲ ၥံၪ့ လၧမံၩ့လၬကျၩ ထီးအလူၬနီၪ မိၥ့ၪယၫဝ့ၫ ဆၧလၧယၧၩ ယဟိဝၩယီၩ, ယမၩလၩ့ဖၨၪ ၥံၪ့အထီၫ, ဒဲအီၪက့ၪထီၫ ၥံၪ့အဖၨၪ, ဒဲယဒုၭဎဲၫ့ထၪ့ခွံၬ ၥံၪ့အၥံၫ့ဆ့ၬ, ဒဲယဒုၭဒိၭထၪ့ထဲၩ့ ၥံၪ့ဎဲၫ့နီၪလီၫ. ဆၧလၧယၧၩ ယဟိဝၩယီၩ, ယချဲၩ့ဆၧတၭ, ယမၩယဝ့ၫလီၫ. 

အဇံၫခအ့လၭ Ezekiel 18 

1 ယဟိဝၩအလူ လၩ့ဘၪဒီၭယၧၩတၭ, စံၭဝ့ၫဒၪ, 2 ဖါလဖၪ အၪ့ စဘံၭၥၪဆဲၪ့တၭ, ဖိၪၥၪၥံၪ အမဲၪအၥွၪဎံၩ့နီၪ, နၥံၪ လၧအချဲၩ့ဒီၩ့လၩ့ဆၧနီၪ, လၧခးအံၫစရ့လၭ အဂဲး, မွဲနၥံၪစံၭ ဘဲၫၥ့ၪလဲၪ. 3 ယမၧၫ့ယဝ့ၫ, ကဆါ ယဟိဝၩစံၭဝ့ၫဒၪ, နၥံၪ ချဲၩ့ဒီၩ့လၩ့ ဆၧယီၩ လၧအံၫစရ့လၭ အဖၧၩ့, အလးမိအီၪလၧၩ့အ့ၬ. 4 ယိခွါ, ၦအၥၭ ထီးအလူၬမွဲ ယဆၧ; ဘဲၫဖါအၥၭ အၥိၭနီၪ, ဖိၪခွၫနီၪ မွဲယဆၧ ဘဲၫနီၪၥိၭဆ့လီၫ. ၦအၥၭ လၧအမၩ ဆၧဒဲၩဘၭနီၪ မိၥံၫဝ့ၫဒၪလီၫ. 5 အ့ၪမွဲ ၦအ့ၪတီၩအ့ၪလီၩ့ ဒဲမၩဆၧစ့ၩရၫ့ ဒဲဆၧတီၩဆၧလီၩ့နီၪ, 6 ဒဲလအၪ့ဘၪဆၧ လၧခိၪလီၩ့, ဒဲအ့ၪလစၪ့ထၪ့ဘၪ အမ့ၬ လၧအံၫစရ့လၭ အၡၩဂံၪ့ဖိၪ အဆၧဂၩ့ အအီၪ, ဒဲအ့ၪလမၩစံၪစၪဘၪ ၦလၧအနဲၩ့ထံၭအမၫ, ဒဲအ့ၪလၥုၭဘူၭဘၪအၥၭ လၧၦမုၪ လၧအထူၫအရူၫဘၪဝ့ၫ အအီၪ, 7 ဒဲအ့ၪလမၩအၧၩ့ဘၪ ၦနးဂၩ, ဒဲအ့ၪဖ့ၪထဲၩ့ ၦလၧအဒ့ၪအမါ အီၪ အဆၧပီၩ့လၩ့, ဒဲအ့ၪလမၩန့ဆီၪ့ဘၪ ၦဂူၫဂၩ အဆၧ, အ့ၪဖ့ၪလၫ့ အဆၧအၪ့ လၧၦလၧအၥၭဝံအၥၭ, ဒဲအ့ၪချုၬဘံၭ ၦအီၪဘိၪ့ လၧဖၬဘဲၩ့လဘံၪ့, 8 တၭ အ့ၪလဖ့ၪလၫ့ဘၪ ဆၧလၧစ့ၩအအ့ၪ အဂး, ဒဲအ့ၪလအၪ့မၩန့ဘၪ စ့ၩအအ့ၪနီၪ အ့ၪထုၭထဲၩ့ အစူၪ လၧဆၧအၧၩ့, ဒဲအ့ၪစ့ၩရၫ့ ဆၧတီၩ လၧၦၡၩ ဒဲၦၡၩ အဘိၩ့ဆၧၩ့, 9 တၭ အ့ၪလ့ၩဆၧ လၧယဆၧမၪလူၬ အဖၧၩ့တၭ, အ့ၪထီးန့ ယဆၧစ့ၩရၫ့နီၪ ဘဲၫၥိၭ အမိမၩ ဆၧအမွဲအတီၩတၭ, အဝ့ၫဒၪမွဲ အတီၩအလီၩ့ တၭ, မိမၧၫ့ဝ့ၫတၡါ, ကဆါ ယဟိဝၩစံၭဝ့ၫဒၪ. 10 အ့ၪမွဲ အဝ့ၫဒၪ အ့ၪထၪ့ဖိၪ အဖိၪခွၫလဂၩ လၧအမွဲ ၦထမျိၭထမျၬ, ၦလူၫလၩ့ဆၧၥွံၪတၭ အ့ၪမၩဆၧ ဘဲၫ ဆၧနီၪလမံၩ့မံၩ့ အၥိၭ, 11 တၭ အ့ၪလထီးန့ဘၪ ဆၧထီးအလူၬနီၪတၭ, အ့ၪအၪ့ဆၧ လၧခိၪလီၩ့ အလီၩ့တၭ, အ့ၪမၩစံၪစၪ ၦလၧအနဲၩ့ထံၭအမၫ, 12 အ့ၪမၩအၧၩ့ ၦၡၪ့ဖိၪယၬဖိၪ, ဒဲၦဘၪၡၪ့ဘၪနၭ, အ့ၪမၩဆီၪ့ ၦဂူၫဂၩအဆၧ တၭ, အ့ၪလဖ့ၪထဲၩ့ဘၪ ဆၧပီၩ့လၩ့, အ့ၪယိထၪ့ဆၧ လၧဆၧဂၩ့အအီၪ, အ့ၪမၩ ဆၧၥၭလိၪ, 13 အ့ၪဖ့ၪလၫ့ ဆၧလၧစ့ၩအအ့ၪ အဂး, ဒဲမၩန့ စ့ၩအအ့ၪနီၪ, မွဲအမိမၧၫ့ဝ့ၫဆ့ဧၪ, မၧၫ့ဝ့ၫအ့ၬ. မၩယူၭ ဆၧၥၭလိၪ ထီးအလူၬနီၪယူၭ, မိၥံၫတၡါတၭ, အၥွံၪ မိအီၪဝ့ၫ လၧအလီၩ့ ဒၪဝ့ၫလီၫ. 14 မွဲလါနၫ့တၭ, ယိခွါ, အဝ့ၫဒၪ အ့ၪထၪ့ဖိၪ အဖိၪခွၫလဂၩ လၧအဒၪဘၪ အဖါ အဆၧဒဲၩဘၭ ထီးအလူၬ လၧအမၩဝ့ၫ, အ့ၪဒၪဘၪဝ့ၫ, ဒဲလမၩဘၪ ဘဲၫနီၪတၭ, 15 အ့ၪလအၪ့ဘၪဆၧ လၧခိၪလီၩ့ အလီၩ့, အ့ၪလယိထၪ့ဘၪ လၧအံၫစရ့လၭ အၡၩဂံၪ့ဖိၪ အဆၧဂၩ့ အအီၪ, အ့ၪလမၩစံၪစၪဘၪ ၦလၧအနဲၩ့ထံၭ အမၫတၭ, 16 အ့ၪလမၩအၧၩ့ဘၪ ၦနးဂၩ, အ့ၪလမၩန့ဘၪ ဆၧပီၩ့လၩ့, အ့ၪလမၩန့ဆီၪ့ဘၪ ၦဂူၫဂၩအဆၧ, အ့ၪဖ့ၪလၫ့ အဆၧအၪ့ လၧၦၥၭဝံအၥၭ, အ့ၪချုၬဘံၭ ၦအီၪဘိၪ့ လၧဖၬဘဲၩ့လဘံၪ့, 17 အ့ၪလအီၪက့ၪဘၪ အစူၪ လၧၦၡၪ့ဖိၪယၬဖိၪ အလီၩ့, အ့ၪလမၩန့ဘၪ စ့ၩအအ့ၪ, ဒဲဆၧအၪထၪ့, အ့ၪမၩ ယဆၧစ့ၩရၫ့, ဒဲလ့ၩဆၧ လၧယဆၧမၪလူၬ အဖၧၩ့နီၪတၭ, အဝ့ၫဒၪ မိၥံၫဘၪ လၧအဖါ အဆၧဒဲၩဘၭ အကၠီၩ့အ့ၬ; မိမၧၫ့တၡါလီၫ. 18 ဆၧလၧအဖါလဂၩနီၪ, မွဲအမၩအၧၩ့ဆၧ, အၥၭနီၩ့တၭ, မၩန့ဆီၪ့ အထၧၫ့ဖုဝဲအဆၧတၭ, မၩ ဆၧလၧအလဂ့ၩလဘၪ လၧအၡၩခမျၧး အကျၩ, ယိခွါ, အဝ့ၫဒၪ မိၥံၫဝ့ၫ လၧအဆၧဒဲၩဘၭ အဖၧၩ့လီၫ. 19 မွဲလါနၫ့ နၥံၪစံၭ, မွဲဘၪလဲၪ, ဖိၪခွၫ ထိးဘၪ ဖါအဆၧဒဲၩဘၭနီၪ, မွဲအ့ၬဧၪ, ထီးဖိၪခွၫ အ့ၪမၩ ဆၧစ့ၩရၫ့ ဒဲဆၧတီၩဆၧလီၩ့, ထီးန့ဝ့ၫ လၧယမၪလူၬ ဆၧထီးအလူၬ, ဒဲမၩဝ့ၫနီၪ, မိမၧၫ့တၡါလီၫ. 20 ၦၡၩ လၧအမၩ ဆၧဒဲၩဘၭနီၪ, အဝ့ၫဒၪ မိၥံၫလီၫ. ဖိၪခွၫ ထိးဘၪ ဖါအဆၧဒဲၩဘၭအ့ၬ. တၭ အဖါ ထိးဘၪ အဖိၪခွၫ အဆၧဒဲၩဘၭဆ့ အ့ၬ. ၦတီၩၦလီၩ့ အဆၧတီၩဆၧလီၩ့နီၪ, မိအီၪဝ့ၫ လၧအလီၩ့, ဒဲၦလတီၩလလီၩ့ဘၪ အဆၧလတီၩလလီၩ့ဘၪနီၪ မိအီၪဝ့ၫ လၧအလီၩ့ဆ့လီၫ. 21 ၦလတီၩလလီၩ့ဘၪ အ့ၪကၠၪခွံၬအၥၭ လၧဆၧဒဲၩဘၭ ထီးအလူၬ လၧအမၩဝ့ၫတၭ, အ့ၪထီးန့ ယဆၧမၪလူၬ ထီးအလူၬနီၪ, ဒဲမၩ ဆၧစ့ၩရၫ့ ဒဲဆၧတီၩဆၧလီၩ့နီၪ, မိမၧၫ့တၡါ, ၥံၫ ဘၪအ့ၬ. 22 အဆၧမၪ လၧအမၩဝ့ၫနီၪ, ဆၧနၪ့ထၪ့ ထၫ့ဒၩဝ့ၫအ့ၬ; အဆၧတီၩဆၧလီၩ့ လၧအမၩဝ့ၫနီၪ မိမၧၫ့ဝ့ၫ လၧအဖၧၩ့လီၫ. 23 ၦလတီၩလလီၩ့ဘၪ ၥံၫဝ့ၫနီၪ, မွဲ အဘၪယၥၭဆ့ဧၪ; ကဆါ ယဟိဝၩစံၭဝ့ၫဒၪ. လၧအမိကၠၪခွံၬအၥၭ လၧအဖၧၩ့ၥၭတၭ, မၧၫ့ဝ့ၫနီၪ ဘၪယၥၭ, မွဲအ့ၬဧၪ. 24 ထီးၦတီၩၦလီၩ့ အ့ၪကၠၪခွံၬအၥၭ လၧအဆၧတီၩဆၧလီၩ့, ဒဲမၩ ဆၧဒဲၩဘၭတၭ, မၩ ကယဲ ဆၧၥၭလိၪ ဘဲၫၦလတီၩလလီၩ့ဘၪ မၩဝ့ၫ အၥိၭနီၪတၭ, မွဲအမိမၧၫ့ဝ့ၫဆ့ဧၪ. ဆၧနၪ့ထၪ့ထဲၩ့ အဆၧတီၩဆၧလီၩ့ လၧအမၩဝ့ၫ လၧအဂး နးမံၩ့အ့ၬ. လၧအဆၧမၪ လၧအမၩဝ့ၫ အဖၧၩ့ ဒဲလၧအဆၧဒဲၩဘၭ, လၧအမၩဝ့ၫ အဖၧၩ့ နီၪ, မိၥံၫဝ့ၫ လၧအဖၧၩ့နီၪလီၫ. 25 မွဲလါနၫ့တၭ, နၥံၪစံၭ, ယဟိဝၩအဖၧၩ့ၥၭနီၪ တီၩ အ့ၬ, ဘၪအ့ၬ, အံၫစရ့လၭ အၡၩဂံၪ့ဖိၪၥံၪဧ့, ခိၭနၪ ဆံၭ. ယဖၧၩ့ၥၭတီၩအ့ၬဧၪ, ဘၪအ့ၬဧၪ. နၥံၪအဖၧၩ့ၥၭလဖၪ လတီၩလလီၩ့ဘၪနီၪ, မွဲအ့ၬဧၪ. 26 ထီးၦတီၩၦလီၩ့ ကၠၪခွံၬအၥၭ လၧဆၧတီၩဆၧလီၩ့တၭ, မၩ ဆၧဒဲၩဘၭတၭ, ၥံၫဝ့ၫ လၧအဖၧၩ့နီၪ, လၧအဆၧဒဲၩဘၭ လၧအမၩဝ့ၫ အကၠီၩ့နီၪ မိၥံၫဝ့ၫလီၫ. 27 ထီးၦလတီၩလလီၩ့ဘၪ အ့ၪကၠၪခွံၬအၥၭ လၧအဆၧလတီၩလလီၩ့ဘၪ လၧအမၩဝ့ၫတၭ, မၩ ဆၧစ့ၩရၫ့ ဒဲဆၧတီၩဆၧလီၩ့ တၭ, အၥၭမိမၧၫ့ဝ့ၫလီၫ. 28 မွဲအယိဆီၫ့မီၪ့တၭ, ကၠၪခွံၬအၥၭ လၧအဆၧမၪ လၧအမၩဝ့ၫနီၪတၭ, မိမၧၫ့တၡါ တၭ, ၥံၫဘၪအ့ၬ. 29 မွဲလါနၫ့တၭ, အံၫစရ့လၭ အၡၩဂံၪ့ဖိၪ စံၭဝ့ၫဒၪ, ယဟိဝၩအဖၧၩ့ၥၭ လတီၩလလီၩ့ဘၪ လီၫ. အံၫစရ့လၭ အၡၩဂံၪ့ဖိၪၥံၪဧ့, ယဝ့ၫဒၪယဖၧၩ့ၥၭလဖၪနီၪ, မွဲအတီၩအ့ၬဧၪ. နၥံၪအဖၧၩ့ၥၭလဖၪ လတီၩဘၪနီၪ, မွဲအ့ၬဧၪ. 30 မၩအၥၭဘဲၫနီၪတၭ, အံၫစရ့လၭ အၡၩဂံၪ့ဖိၪၥံၪဧ့, ယမိစ့ၩရၫ့ နၥံၪ လဂၩဘၪလဂၩ ဘဲၫအဖၧၩ့ၥၭဒၪဝ့ၫ အၥိၭနီၪ ဆုၬဆုၬ, ကဆါ ယဟိဝၩစံၭဝ့ၫဒၪ. ကၠၪခွံၬနၥံၪအၥၭ, ကၠၪခွံၬနၥံၪအၥၭ လၧနၥံၪအဆၧမၪ ထီးအလူၬနီၪဆံၭ. တၭ ဆၧဒဲၩဘၭ ကဲၪထၪ့ နၥံၪ အဆၧလၩ့ထံၩဖါအလးအ့ၬ. 31 ခွံၬၡိၭခွံၬ နၥံၪ အဆၧမၪ လၧနၥံၪ မၩမၪဝ့ၫ ထီးအလူၬ တၭ, မၩအီၪထၪ့ နၥံၪ အၥုၪ့ၥၫ့ၥၭၥၫ့ဆံၭ. အဂဲးဘဲၫယီၩ အံၫစရ့လၭ အၡၩဂံၪ့ဖိၪၥံၪဧ့, နၥံၪ မိၥံၫနီၪ မွဲဘၪလဲၪ. 32 အဂဲးဘဲၫယီၩ ထီးၦၥံၫတၭ, ၥံၫဝ့ၫနီၪ ဘၪယၥၭ နးဆံၭအ့ၬ. ကဆါ ယဟိဝၩစံၭဝ့ၫဒၪ. မၩအၥၭဘဲၫနီၪတၭ, ကၠၪခွံၬနၥံၪအၥၭတၭ, မၧၫ့ နၥံၪဝ့ၫဆံၭ. 

အဇံၫခအ့လၭ Ezekiel 19 

1 နဝ့ၫဒၪယီၩ, ဆၧလၧအံၫစရ့လၭ အၦဒိၪဖၭဒိၪလဖၪ အကၠီၩ့နီၪ, ဂၪ့ဆၧယၧၩ့ဆၧ နဝ့ၫဆံၭ; 2 တၭ စံၭ, နမိနီၪမွဲ ဆၧနီၫလဲၪ. မွဲဆၬလၥၧၫ့မိလဒုၩလီၫ. ခိၬလၩ့ လၧဆၬလၥၧၫ့ အကျၩ, ဘုၪအၪ့ အဖိၪ လၧဆၬလၥၧၫ့ အၥၭဘၪ့ အကျၩလီၫ. 3 ဘုၪအၪ့အဖိၪလဒုၩနီၪ; ကဲၪထၪ့ဝ့ၫ လၧဆၬလၥၧၫ့ဖၫဖျဲၪလဒုၩတၭ, မၩလိၪ အၪ့ဂူၬဆီၪ့ဆၧ, အၪ့ခွံၬ ၦၡၩလီၫ. 4 ၦဆၨၩလဖၪ နါဂၧၫ့ဆၧ လၧအဂဲးလီၫ. အဝ့ၫၥံၪ ဖီၪ့န့ဝ့ၫ လၧအဆၧဖၧၩ့, ဒဲမီၩ့ထၪ့ဝ့ၫ လၧၥွ့ၫထၭ လၧခးအံဇံၭ အဖၧၩ့လီၫ. 5 အမိနီၪ ဒၪဘၪဝ့ၫ လၧအအီၪခိၭဆၧ ပျီၩပျီၩတၭ, အဆၧမုလါအဂး ဂၭဂီၩ့ဝ့ၫတၭ, မၩန့ အဖိၪ အဂူၫဂၩလဒုၩတၭ, အီၪက့ၪဝ့ၫ လၧဆၬလၥၧၫ့ဖၫဖျဲၪလဒုၩလီၫ. 6 အဆၧစဲၪ့ဝံၩ့ဝၩ့ လၧဆၬလၥၧၫ့ အကျၩတၭ, ကဲၪထၪ့ ဆၬလၥၧၫ့ဖၫဖျဲၪလဒုၩတၭ, မၩလိၪ အၪ့ဂူၬဆီၪ့ဆၧ အၪ့ခွံၬ ၦၡၩ လီၫ. 7 အဝ့ၫဒၪ ၥ့ၪယၫ အဝ့ၫၥံၪ အၡၩမုၪမဲၫလဖၪ ဒဲမၩဂၭဂီၩ့လူၬခွံၬ အဒိၩ့လဖၪ, ဒဲထံၫၥံၪခးၥံၪ, ဒဲအဆၧမၩဎွ့ၩဝ့ၫနီၪ အီၪယူဝ့ၫ လၧအယုၩ့ ဆၧအၥီၫ အကၠီၩ့နီၪလီၫ. 8 ထီးနီၪလဖၧၫ့ ၦဆၨၩလဖၪ အီၪက့ၪအၥၭ ထၫ့ဒၩ အဝ့ၫ အီၪဖီၩ့ အခးလဖၪ အဖၧၩ့တၭ, ခွံၬအၡၬ လၧအဖၫ့ခိၪတၭ, ဖီၪ့န့ အဝ့ၫ လၧအဆၧဖၧၩ့လီၫ 9 ဒုၭနုၬ အဝ့ၫ အီၪလၧၥွ့ၫထၭ လၧဆၧအဖၧၩ့တၭ, ဆိၬဝ့ၫ ထီၩ့လၧဘၭဘလၧၫ့ အစဎွၩ အအီၪတၭ, ဒုၭနုၬဝ့ၫ လၧထီၫ့ဖၧၩ့, ဘဲၫၥိၭ ဆၧထီးနါဂၧၫ့လၧၩ့အလူ လၧအံၫစရ့လၭ အခိၪလီၩ့ ထိၩ့ချိၬအကျၩ လဂ့ၩလီၫ. 10 နမိမွဲ ဘဲၫနနၫ့ဆါဒၪ နဝ့ၫအၥိၭ, မၩအၥၭ ဘဲၫစဘံၭမု ၥုၪ့လၩ့အၥၭ လၧထံၫနဲၩ့ အၥိၭနီၪလီၫ. မွဲထံၫအီၪ အၪ အကၠီၩ့တၭ, ၥၪထၪ့ဝ့ၫတၭ, ဎွ့ၩဝ့ၫ လၧအထဲၩ့အဖၫ့လီၫ. 11 အီၪဝ့ၫလၧအနိၪထိၭဘီၩ့ လၧၦလၧအပၧၩ့ဆၧ အနိၪထိၭ စဎွၩ အဂးတၭ, အမုထၪ့ဝ့ၫ လၧထဲၩ့လဖၪ အကျၩ တၭ, အီၪဖျီၪထၪ့ ထီၫထီၫလ့ၬ လၧအထဲၩ့ အၪထဲၩ့ အကျၩလီၫ. 12 မွဲလါနၫ့တၭ ဆၧထ့ၭထၪ့ခွံၬဝ့ၫ လၧဆၧၥၭခဲၩထၪ့, ဆၧမၩလၩ့ဒၩ အဝ့ၫ လၧဂၪ့ခိၪ အလီၩ့တၭ, လံၩ ဂဲၫထၪ့ လၧမုထၪ့လခီၫ မၩဎဲၫ့ထၪ့ခွံၬ အဆၧၥၪ, အနိၪထိၭဘီၩ့ခၧၫ့လဖၪ ခါဝ့ၫတၭ, ဎဲၫ့လၩ့ဝ့ၫနီၪ; မ့ၪအၪ့ခွံၬဝ့ၫလီၫ. 13 ဘိၩ့နဲၪ့ယီၩ ဘၪ ဆၧၥုၪ့လၩ့ဝ့ၫ လၧဂၪ့ခိၪဎဲၫ့, ဒဲဆၧဎဲၫ့ထၬ အဖၧၩ့ လၧၡါမုနၧၫ့ဖၫ အဖၧၩ့လီၫ. 14 တၭ မ့ၪဂဲၫထၪ့ယူၭ လၧအနိၪဘီၩ့လဘီၩ့ အဖၧၩ့ လၧအထဲၩ့ကျၩတၭ, အၪ့ခွံၬယူၭ အဆၧၥၪယူၭ. အီၪလၧနိၪထိၭခၧၫ့ နိၪထိၭ စဎွၩ လၧအမိပၧၩ့ဆၧ အဂး နးဘီၩ့အ့ၬ. အနီၪမွဲ ဂၪ့ဆၧယၧၩ့ဆၧတၭ, မိဘၪအီၪဝ့ၫ လၧဂၪ့ဆၧယၧၩ့ဆၧ အဂးဆ့လီၫ. 

1 လၧနံၪ့ နွ့ၫနံၪ့လနံၪ့ လၩယဲဘံၪ့လဘံၪ့, လၩထၪ့ ဆံၫနံၩလနံၩနီၪ ဆၧမၩအၥၭ လၧအံၫစရ့လၭ အၥုၪ့က့ၭၥၭၡါလနၩ့ ဂဲၫအၪ့စၪ့ ယဟိဝၩတၭ, ဆၧၫ့နၩ့ဝ့ၫ လၧယမ့ၬယၫလီၫ. 2 ထီးနီၪလဖၧၫ့ ယဟိဝၩအလူ လၩ့ဘၪ ယၧၩတၭ, စံၭဝ့ၫဒၪ, 3 ၦၡၩ အဖိၪခွၫဧ့, ချဲၩ့ဆၧ လၧအံၫစရ့လၭ အၥုၪ့က့ၭၥၭၡါတၭ, စံၭအဝ့ၫၥံၪ ကဆါ ယဟိဝၩ စံၭဘဲၫယီၩ, နၥံၪ ဂဲၫအၪ့စၪ့ယၧၩဆ့ဧၪ. ယမၧၫ့ယဝ့ၫ ကဆါ ယဟိဝၩစံၭဝ့ၫဒၪ, ယဒိၭဆၧအၪ့စၪ့ လၧနၥံၪ အ့ၬ. 4 နမိစ့ၩရၫ့ အဝ့ၫၥံၪဆ့ဧၪ, ၦၡၩ အဖိၪခွၫဧ့, နမိစ့ၩရၫ့ အဝ့ၫၥံၪဆ့ဧၪ, ဒုၭၥ့ၪယၫ အဝ့ၫၥံၪ လၧအဖါလဖၪ အဆၧၥၭလိၪဆံၭ. 5 စံၭအဝ့ၫၥံၪ, ကဆါ ယဟိဝၩစံၭ ဘဲၫယီၩ, မုလနံၩ လၧယရွံန့ အံၫစရ့လၭ, ဒဲယူၬထၪ့ ယစူၪ လၧစယၫကူၭ အၡၩဂံၪ့ဖိၪ အချံၫအၥၪ, ဒဲနဲၪဖျီၪထၪ့အၥၭ လၧအဝ့ၫၥံၪ အမ့ၬယၫ လၧခးအံဇံၭ အဖၧၩ့, ဒဲယယူၬထၪ့ ယစူၪ လၧအအီၪတၭ, စံၭ, ယမွဲယဟိဝၩ နၥံၪအယွၩလီၫ. 6 မုလနံၩနီၪ ယယူၬထၪ့ ယစူၪ လၧအအီၪတၭ, ယဆိၪလၩ့ယၥၭ လၧယမိဒုၭစဲၪ့ထၪ့ခွံၬ အဝ့ၫၥံၪ လၧခးအံဇံၭ အဖၧၩ့ လ့ၩနုၬ လၧခးလဘံၪ့ လၧယအၪ့ဎၬယူၭ လၧအဂး လၧအယွၩဝ့ၫ လၧဆၧနူထံၫ ဒဲန့ၫစၩ့ လၧအမွဲခး ကိၭဘံၪ့ဒ့ၭၥံၪ အဎံၫအလၩလီၫ. 7 တၭ ယစံၭအဝ့ၫၥံၪ, လဂၩဘၪလဂၩ အမ့ၬၥၪ အဆၧၥၭလိၪနီၪ, မွဲအခွံၬၡိၭခွံၬ ကိၭဂၩဒ့ၭ ဆုၬဆုၬဆံၭ. မၩဘၪၥၭလိၪ နၥံၪအၥၭ လၧအံဇံၭ အဆၧဂၩ့ဆၧဖၪ့ လဂ့ၩ, ယဝ့ၫဒၪယီၩ ယမွဲ ယဟိဝၩ နၥံၪအယွၩလီၫ. 8 မွဲလါနၫ့တၭ, အဝ့ၫၥံၪ ပိၩ့ထၪ့ယၧၩ ခိၭနၪယလူအ့ၬ. ခွံၬၡိၭ လဂၩဘၪလဂၩ အမ့ၬၥၪ အဆၧၥၭလိၪ ဆုၬဆုၬအ့ၬ. တၭ စဲၪ့ဒၪ အံဇံၭ အဆၧဂၩ့ဆၧဖၪ့ဆ့အ့ၬ. ထီးနီၪလဖၧၫ့ ယစံၭ, ယမိဂါလၩ့ ယၥၭခဲၩထၪ့ လၧအလီၩ့, ဘဲၫၥိၭ ယမိမၩလူၬခွံၬ ယၥၭထၪ့ လၧအဖၩ့ခိၪ လၧခးအံဇံၭ အၥၭကျၩလီၫ. 9 မွဲလါနၫ့တၭ ယမၩဆၧ လၧယမံၩ့ အကၠီၩ့ ဘဲၫၥိၭ အထီး ဘၪၥၭလိၪဆၧ လၧၦဆၨၩလဖၪ အမ့ၬယၫ လၧအဝ့ၫၥံၪ အီၪဝ့ၫ လၧအကျၩ လဂ့ၩနီၪ, ဒဲလၧယဒုၭစဲၪ့ထၪ့ အဝ့ၫၥံၪ လၧခးအံဇံၭ အဖၧၩ့တၭ, ယနဲၪဖျီၪထၪ့ယၥၭ လၧအဝ့ၫၥံၪ အမ့ၬယၫလီၫ. 10 ယဒုၭစဲၪ့ထၪ့ အဝ့ၫၥံၪ လၧခးအံဇံၭ အဖၧၩ့တၭ, ၥိၫ့ဝ့ၫ လၧၡါမုနၧၫ့ဖၫလီၫ. 11 ယဖ့ၪလၫ့ အဝ့ၫၥံၪ လၧယဆၧမၪလူၬလဖၪတၭ, ယဒုၭၥ့ၪယၫ အဝ့ၫၥံၪ လၧယဆၧစ့ၩရၫ့ လၧၦအ့ၪထီးန့ဝ့ၫတၭ, မိမၧၫ့ဝ့ၫ လၧအဖၧၩ့လီၫ. 12 ယဖ့ၪလၫ့ဆ့ အဝ့ၫၥံၪ လၧယမးၥံၫအနံၩလဖၪ လၧအကဲၪထၪ့ ဆၧမၩနဲၪ့ လၧယၧၩ ဒဲအဝ့ၫၥံၪ အဘိၩ့ဆၧၩ့, ဘဲၫၥိၭ အမိၥ့ၪယၫ လၧယၧၩ ယဟိဝၩယီၩ ယအီၪက့ၪဆံၫ့ဎံၪ အဝ့ၫၥံၪလီၫ. 13 မွဲလါနၫ့ဘိၩ အံၫစရ့လၭ အၡၩဂံၪ့ဖိၪ ပိၩ့ထၪ့ယၧၩ လၧၡါမုနၧၫ့ဖၫလီၫ. အဝ့ၫၥံၪ လ့ၩ လၧယဆၧမၪလူၬ အဖၧၩ့အ့ၬ. လဒူၩလယၪ့ဘၪ ယဆၧစ့ၩရၫ့ လၧၦအ့ၪထီးန့ဝ့ၫ မိမၧၫ့ လၧအဖၧၩ့, ဒဲမၩဘၪၥၭလိၪ ယမးၥံၫအနံၩလဖၪ နၭမၬလီၫ. ထီးနီၪလဖၧၫ့ ယ စံၭ, ယမိဂါလၩ့ ယၥၭခဲၩထၪ့ လၧအလီၩ့ လၧၡါမုနၧၫ့ဖၫ ဘဲၫၥိၭ ယမိမၩလူၬခွံၬဝ့ၫ အဂဲးလီၫ. 14 မွဲလါနၫ့ဘိၩ လၧၦဆၨၩၥံၪ လၧယဒုၭစဲၪ့ထၪ့ခွံၬ ၦၡၩ လၧအမ့ၬယၫနီၪ, ယမၩဆၧ လၧယမံၩ့ အကၠီၩ့, ဘဲၫၥိၭ အထီးဘၪၥၭလိၪ လၧအကျၩ လဂ့ၩလီၫ. 15 ယယူၬထၪ့ ယစူၪ လၧအအီၪလၧၡါမုနၧၫ့ဖၫတၭ, ယဆိၪလၩ့ယၥၭ လၧယမိဒုၭဂဲၫနုၬ အဝ့ၫၥံၪ လၧခးဖၧၩ့ လၧယဖ့ၪလၫ့ယူၭ အဝ့ၫၥံၪ လၧအလၩ့ယွၩဝ့ၫ လၧဆၧနူထံၫ ဒဲန့ၫစၩ့ လၧအမွဲခး ကိၭဘံၪ့ဒ့ၭၥံၪ အဆၧဎံၫဆၧလၩလီၫ. 16 အဂဲးဘဲၫယီၩ အဝ့ၫၥံၪ လဒူၩလယၪ့ဘၪ ယဆၧစ့ၩရၫ့လဖၪတၭ, လ့ၩ လၧယဆၧမၪလူၬလဖၪ အဖၧၩ့အ့ၬ. အ့ၪမွဲ မၩဘၪၥၭလိၪ ယမးၥံၫအနံၩလဖၪလီၫ. အဂဲးဘဲၫယီၩ အၥၭလ့ၩ ဖိၬအဆၧဂၩ့လဖၪ အခဲၫ့လီၫ. 17 မွဲလါနၫ့ဘဲၫနီၪ ယမ့ၬၥၪၥံၪ လီၫ့ကီၩ့ အဝ့ၫၥံၪ, ယလမၩဂၭဂီၩ့ဘၪ အဝ့ၫၥံၪ, ဒဲယလမၩလူၬခွံၬဘၪ အဝ့ၫၥံၪ လၧၡါမုနၧၫ့ဖၫလီၫ. 18 အ့ၪမွဲ ယစံၭ အဝ့ၫၥံၪ အဖိၪအလံၩ လၧၡါမုနၧၫ့ဖၫနီၪ, ထီး လ့ၩဆၧ လၧနၥံၪအဖါၥံၪ အထူၫအရူၫ အဖၧၩ့ လဂ့ၩ, ဒဲထီးန့ အဝ့ၫၥံၪ အဆၧစ့ၩရၫ့ လဂ့ၩ; ဒဲနၥံၪ ထီးမၩဘၪၥၭလိၪ နၥံၪအၥၭ လၧအဝ့ၫၥံၪ အဆၧဂၩ့ဆၧဖၪ့ လဂ့ၩ. 19 ယဝ့ၫဒၪယီၩ ယမွဲယဟိဝၩ နၥံၪအယွၩတၭ, လ့ၩ လၧယဆၧမၪလူၬ အဖၧၩ့တၭ, ထီးန့ ယဆၧစ့ၩရၫ့လဖၪ ဒဲမၩဝ့ၫဆံၭ. 20 အီၪက့ၪဆံၫ့ဎံၪ ယမးၥံၫအနံၩလဖၪဆံၭ. ဆၧမိကဲၪထၪ့ ဆၧမၩနဲၪ့ လၧယၧၩ ဒဲနၥံၪ အဘိၩ့ဆၧၩ့ ဘဲၫၥိၭ နၥံၪ မိၥ့ၪယၫ လၧယမွဲ ယဟိဝၩ နၥံၪအယွၩ လီၫ. 21 မွဲလါနၫ့တၭ အဖိၪအလံၩ ပိၩ့ထၪ့ယၧၩ ဒဲလလ့ၩဘၪ လၧယဆၧမၪလူၬလဖၪ အဖၧၩ့, ဒဲလထီးန့ဘၪ ယဆၧစ့ၩရၫ့လဖၪ ဘဲၫၥိၭ အမိမၩဝ့ၫ အဂး, လၧၦအ့ၪမၩဝ့ၫတၭ, မိမၧၫ့ဝ့ၫ လၧအဖၧၩ့နီၪ; တၭ အဝ့ၫၥံၪ မၩဘၪၥၭလိၪ ယမးၥံၫအနံၩလဖၪလီၫ. ထီးနီၪလဖၧၫ့ ယစံၭ, ယမိဂါလၩ့ ယၥၭခဲၩထၪ့ လၧအလီၩ့ ဘဲၫၥိၭ ယမိမၩလူၬခွံၬ ယၥၭထၪ့ အဝ့ၫၥံၪ လၧၡါမုနၧၫ့ဖၫလီၫ. 22 မွဲလါနၫ့တၭ, ယထုၭထဲၩ့ ယစူၪ, ဒဲမၩဆၧ လၧယမံၩ့ အကၠီၩ့, ဘဲၫၥိၭ အထီးဘၪၥၭလိၪ လၧၦဆၨၩလဖၪ အမ့ၬယၫ လၧယဒုၭစဲၪ့ထၪ့ခွံၬ အဝ့ၫၥံၪ လၧအမ့ၬယၫလီၫ. 23 ယ ယၩ့ထၪ့ဆ့ ယစူၪ လၧအအီၪလၧၡါမုနၧၫ့ဖၫ, ဒဲယဆိၪလၩ့ယၥၭ လၧယမိမၩပြံၩပြၩ အဝ့ၫၥံၪ လၧၦဆၨၩလဖၪ အကျၩ, ဒဲမၩလၩ့မုလၩ့ဖၭဝ့ၫ လၧခးလဖၪ အဖၧၩ့ လီၫ. 24 အဂဲးဘဲၫယီၩ အဝ့ၫၥံၪ လမၩဘၪ ယဆၧစ့ၩရၫ့, ဒဲလဒူၩလယၪ့ဘၪ ယဆၧမၪလူၬလဖၪ, ဒဲမၩဘၪၥၭလိၪ ယမးၥံၫအနံၩလဖၪတၭ, အမ့ၬၥၪလဖၪ ယိထွ့ၫ အဖါၥံၪ အဆၧဂၩ့ဆၧဖၪ့ အခဲၫ့လီၫ. 25 မၩအၥၭဘဲၫနီၪတၭ, ယဖ့ၪလၫ့ဆ့ အဝ့ၫၥံၪ လၧဆၧအထူၫအရူၫ လၧအလဂ့ၩဘၪ, ဒဲဆၧစ့ၩရၫ့ လၧအလမၧၫ့ဘၪဝ့ၫ လၧအဖၧၩ့, 26 ဒဲယမၩဘၪၥၭလိၪ အဝ့ၫၥံၪ လၧအဆၧမၩဘိၪ့ဒၪဝ့ၫအဖၧၩ့, လၧအဒုၭခၫ့ဂၬ ကယဲ ၦအဖိၪဝဲၡါ လၧမ့ၪဖၧၩ့ အကၠီၩ့, ဘဲၫၥိၭ ယမိမၩဂၭဂီၩ့ အဝ့ၫၥံၪ, လၧအမိၥ့ၪယၫ လၧယမွဲ ယဟိဝၩ အဂဲးလီၫ. 27 မၩအၥၭဘဲၫနီၪတၭ, ၦၡၩ အဖိၪခွၫဧ့, ချဲၩ့ဆၧ လၧအံၫစရ့လၭ အၡၩဂံၪ့ဖိၪတၭ, စံၭအဝ့ၫၥံၪ, ကဆါ ယဟိဝၩစံၭဘဲၫယီၩ, လါနၫ့ လၧဆၧယီၩအဖၧၩ့ နၥံၪအဖါလဖၪ ဒုၪဒွ့ၪယၧၩ, ဒဲမၩမၪဘၪယၧၩလီၫ. 28 အဂဲးဘဲၫယီၩ ထီးယဂဲၫဒုၭနုၬ အဝ့ၫၥံၪ လၧခးဖၧၩ့ လၧယ ယူၬထၪ့ ယစူၪ, ဒဲဆိၪလၩ့ယၥၭ လၧယမိဖ့ၪလၫ့ အဝ့ၫၥံၪတၭ, အဝ့ၫၥံၪ ဒၪဘၪဝ့ၫ လၧဆၧစီၩ့ခိၪထီၫ ထီးအလူၬ, ဒဲၥံၪ့အတၪ့ ထီးအလူၬတၭ, လုထၪ့ အဆၧလု ထီးနီၪ, ဒဲမၩဘိၪ့ဆၧ လၧအထိၪဂဲၩ ဆၧၥၭထၪ့, ဒဲမၩဘိၪ့ အဆၧနၧၫ့မၧၫ့မုၬ ထီးနီၪ, ဒဲလူၫလၩ့ အဆၧလုအီၩ ထီးနီၪလီၫ. 29 ထီးနီၪလဖၧၫ့ ယစံၭအဝ့ၫၥံၪ, ဆၧအလးထၪ့ထီၫ ထီးနၥံၪလ့ၩဆၧနီၪ, မွဲဘဲၫၥ့ၪလဲၪ. လါနၫ့တၭ, အမံၩ့မွဲ ဆၧအလးထၪ့ထီၫ ထီးမုဆၫလနံၩယီၩလီၫ. 30 မၩအၥၭဘဲၫနီၪတၭ, စံၭ အံၫစရ့လၭ အၡၩဂံၪ့ဖိၪ, ကဆါ ယဟိဝၩစံၭဘဲၫယီၩ, နၥံၪ ဘၪၥၭလိၪ ဘဲၫ နၥံၪအဖါ အၥိၭ, ဒဲနၥံၪ မၩ ဆၧလဲးဆၧဘျၪ ဖိၬအဆၧဘၪၥၭလိၪ အခဲၫ့အ့ၬဧၪ. 31 ထီးနၥံၪ မၩဘိၪ့ နၥံၪအဆၧ ဒဲထီးနၥံၪ ဒုၭခၫ့ဂၬ နၥံၪအဖိၪခွၫၥံၪ လၧမ့ၪဖၧၩ့တၭ, နၥံၪ မၩဘၪၥၭလိၪ နၥံၪအၥၭ လၧနၥံၪ အဆၧဂၩ့ဆၧဖၪ့ ထီး လၧမုဆၫလနံၩယီၩတၭ; ယမိဒိၭဆၧအၪ့စၪ့ လၧနၥံၪ ဆ့ဧၪ. အံၫစရ့လၭ အၡၩဂံၪ့ဖိၪၥံၪဧ့, ယမၧၫ့ယဝ့ၫ, ကဆါ ယဟိဝၩ စံၭဝ့ၫဒၪ, ယဒိၭဆၧအၪ့စၪ့ လၧနၥံၪ အ့ၬ. 32 ဆၧဂဲၫထၪ့ လၧနၥံၪ အၥၭဖၧၩ့, ထီးနၥံၪစံၭ, ပမိမၩ ဘဲၫၦဆၨၩလဖၪ အၥိၭ, ဘဲၫထံၫၥံၪခးၥံၪ အဂံၪ့ဒီၪ့လဖၪ လၧအမၩ ၥံၪ့ၥံၪဝၪၥံၪ, ဒဲလိးၥံၪလဲၫ့ၥံၪ အဆၧမၩ အၥိၭနီၪ ကဲၪထၪ့ဆၧအ့ၬ. 33 ယမၧၫ့ယဝ့ၫ ကဆါ ယဟိဝၩစံၭဝ့ၫဒၪ, မွဲမၬ, ယမိပၧၩ့ နၥံၪ လၧယစူၪဆီၪ့, ဒဲယစူၪဒူၪယၩ့ထၪ့အၥၭ, ဒဲလၧယၥၭခဲၩထၪ့ ဂါလၩ့အၥၭလီၫ. 34 ယမိဒုၭစဲၪ့ထၪ့ခွံၬ နၥံၪ လၧၦဆၨၩလဖၪ အကျၩတၭ, ယမိအၪ့ထုၫ့ကီၪ့ နၥံၪ လၧခးလဖၪ အဖၧၩ့ ထီးနၥံၪ အီၪပြံၩပြၩ လၧအဖၧၩ့ လၧယစူၪဆီၪ့ ဒဲယစူၪဒူၪယၩ့ထၪ့အၥၭ; ဒဲလၧယၥၭခဲၩထၪ့ ဂါလၩ့အၥၭလီၫ. 35 ယမိဒုၭဂဲၫနၥံၪ လၧၦဆၨၩလဖၪ အၡါမုနၧၫ့ဖၫတၭ, ယချဲၩ့ခွး ယိမ့ၬခီၫမ့ၬ လၧနၥံၪ ထီးနီၪလီၫ. 36 ဘဲၫယစ့ၩရၫ့ နၥံၪအဖါ လၧခးအံဇံၭ အၡါမုနၧၫ့ဖၫ အၥိၭနီၪ, ယမိစ့ၩရၫ့ နၥံၪ ဘဲၫနီၪၥိၭ, ကဆါ ယဟိဝၩစံၭဝ့ၫဒၪ. 37 ယမိဒုၭခၫ့ဂၬ နၥံၪ လၧနိၪထး အဖၫ့လၬတၭ, ယမိဒုၭဂဲၫနုၬ နၥံၪ လၧဆၧအုၩ့လၩ့ အဆၧစၧၩ့ထၬ အဖၧၩ့လီၫ. 38 ယမိဒုၭစဲၪ့ထၪ့ခွံၬ ၦပိၩ့ထၪ့ဆၧ, ဒဲၦလၧအမၩမၪဘၪယၧၩ လၧနၥံၪ အကျၩတၭ, ယမိဒုၭစဲၪ့ထၪ့ အဝ့ၫၥံၪ လၧခးဖၧၩ့ ထီးအအီၪဝ့ၫ လၧအဖၧၩ့တၭ, လ့ၩနုၬဘၪ လၧခးအံၫစရ့လၭ အဖၧၩ့အ့ၬ. တၭ နၥံၪ မိၥ့ၪယၫ လၧယမွဲ ယဟိဝၩ လီၫ. 39 ဆၧလၧနၥံၪဝ့ၫယီၩ, အံၫစရ့လၭ အၡၩဂံၪ့ဖိၪၥံၪဧ့, ကဆါ ယဟိဝၩစံၭဘဲၫယီၩ, နၥံၪ အ့ၪလခိၭနၪဘၪ ယလူ တၭ, လ့ၩဘီၪ, မၩ နၥံၪဝ့ၫ လၧဆၧဂၩ့ဆၧဖၪ့ အဆၧ လၧယၫ ကိၭဂၩဒ့ၭ ဆုၬဆုၬဆံၭ. မွဲလါနၫ့တၭ, မၩဘၪၥၭလိၪလၧၩ့ ယမံၩ့ဆံၫ့ဎံၪ လၧနၥံၪ အဆၧမၩဘိၪ့, ဒဲနၥံၪ အဆၧဂၩ့နီၪ လဂ့ၩ. 40 အဂဲးဘဲၫယီၩ လၧယခိၪလီၩ့ ဆံၫ့ဎံၪ အလီၩ့ လၧအံၫစရ့လၭ အခိၪလီၩ့ထီၫ အလီၩ့နီၪ အံၫစရ့လၭ အၡၩဂံၪ့ဖိၪ ထီးအလူၬ, ဒဲကယဲ ၦလၧအအီၪလၧခးဖၧၩ့ ထီးအလူၬနီၪ မိမၩ ယဆၧ ထီးနီၪလီၫ. ယမိထိးဆၧၫ့ အဝ့ၫၥံၪ ထီးနီၪတၭ, ယမိအၪ့ကံၩ့ နၥံၪ အဆၧမၩဘိၪ့, ဒဲနၥံၪ အဆၧမၩဘိၪ့ အဆၧၥၪဆိၫ, ဒဲဆၧလၧနၥံၪ အီၪက့ၪဆံၫ့ဎံၪ ထီးအလူၬနီၪလီၫ. 41 ထီး ယအ့ၪဒုၭစဲၪ့ထၪ့ခွံၬ နၥံၪ လၧၦဆၨၩလဖၪ အကျၩ, ဒဲအၪ့ထုၫ့ကီၪ့ နၥံၪ လၧကယဲ ခး လၧနၥံၪ အီၪပြံၩပြၩ လၧအဖၧၩ့တၭ, ယမိထိးဆၧၫ့ နၥံၪ ဘဲၫဆၧနၧၫ့မၧၫ့ အၥိၭ လီၫ. တၭ ဆၧမိအီၪက့ၪဆံၫ့ဎံၪယၧၩ လၧနၥံၪ အကၠီၩ့ လၧၦဆၨၩလဖၪ အမ့ၬယၫလီၫ. 42 ထီးယဒုၭဂဲၫနုၬ နၥံၪ လၧခးအံၫစရ့လၭ အဖၧၩ့ လၧယယူၬထၪ့ ယစူၪ ဒဲဆိၪလၩ့ယၥၭ လၧယမိဖ့ၪလၫ့ဝ့ၫ လၧနၥံၪ အဖါလဖၪတၭ, နၥံၪ မိၥ့ၪယၫ လၧယမွဲ ယဟိဝၩ လီၫ. 43 ထီးနီၪ နၥံၪ မိနၪ့ထၪ့ထဲၩ့ နၥံၪ အဖၧၩ့ၥုၪ့ဖၧၩ့ၥၭ ဒဲနၥံၪ မၩ ဆၧထီးအလူၬ လၧနၥံၪ ဘၪၥၭလိၪ လၧအဖၧၩ့တၭ, နၥံၪ မိၥၭဂဲၫ့လၩ့နၥံၪအၥၭ လၧကယဲ နၥံၪ မၩဆၧအၧၩ့ လၧနၥံၪမၩဝ့ၫ အကၠီၩ့လီၫ. 44 ထီးယမၩဆၧ လၧနၥံၪ လၧယမံၩ့ အကၠီၩ့ လမွဲဘၪ ဘဲၫနၥံၪ အဖၧၩ့ၥၭအၧၩ့ အၥိၭ, ဒဲလမွဲဘၪ ဘဲၫနၥံၪ မၩ ဆၧဘၪၥၭလိၪ အၥိၭတၭ, နၥံၪ မိၥ့ၪယၫ လၧယမွဲ ယဟိဝၩ, အံၫစရ့လၭ အၡၩဂံၪ့ဖိၪၥံၪဧ့, ကဆါ ယဟိဝၩစံၭဝ့ၫဒၪ. 45 လၧနီၪအမ့ၬယၫ ယဟိဝၩအလူ လၩ့ဘၪယၧၩတၭ, စံၭဝ့ၫဒၪ, 46 ၦၡၩ အဖိၪခွၫဧ့, ဒိၭနမ့ၬ လၧမုခံၫ့လခီၫ ဆံၭ. ဒုၭလၩ့ဆၩ့ နဆၧချဲၩ့ လၧမုခံၫ့တၭ, ချဲၩ့ဆၧ လၧမီၪအချိၬ ထၫ့ဒၩၥံၪ့လဒီၪ့ လၧမံၩ့လၬကျၩ လၧမုခံၫ့လခီၫနီၪဆံၭ. 47 တၭ စံၭ ၥံၪ့လဒီၪ့ လၧမုခံၫ့လခီၫ, ခိၭနၪ ယဟိဝၩအလူဆံၭ. ကဆါ ယဟိဝၩစံၭဘဲၫယီၩ, ယိခွါ, ယမိဆူၭခဲၩထၪ့ မ့ၪ လၧနကျၩ လၧအမိအၪ့ခွံၬ ကယဲ ၥံၪ့ၥံၫ့ဆ့ၬ ဒဲကယဲ ၥံၪ့ဎဲၫ့ လထုၪ့လါလါ လၧနကျၩလီၫ. မ့ၪလၪ လၩ့ဖံၭဘၪအ့ၬ; မိအၪ့ခွံၬ ကယဲ ၦမ့ၬၥံၪ လၧမုခံၫ့ ဖိးလၧမုဖၩနီၪ ထီးအလူၬ; 48 ကယဲ ဆၧဖံၭဆၧယၪ မိဒၪဘၪဝ့ၫ လၧယၧၩ, ယဟိဝၩယီၩ ယဆူၭခဲၩခွံၬ အဝ့ၫၥံၪတၭ, လၩ့ဖံၭဘၪအ့ၬ. 49 ထီးနီၪလဖၧၫ့ ယစံၭ, အၩလါ, ကဆါ ယဟိဝၩဧ့! ၦစံၭ လၧအဂဲးနီၪ, အဝ့ၫဒၪ ချဲၩ့ ဆၧချဲၩ့အဒီၩ့ မွဲအ့ၬဧၪ. 

1 ယဟိဝၩအလူ လၩ့ဘၪ ယၧၩ တၭ, စံၭဝ့ၫဒၪ, 2 ၦၡၩ အဖိၪခွၫဧ့, ဒိၭနမ့ၬ လၧယရုစလံၫ့တၭ, ဒုၭလၩ့ဆၩ့ နဆၧချဲၩ့ လၧဆၧအလးဆံၫ့ဎံၪလဖၪ အအီၪ, ဒဲချဲၩ့ဆၧ လၧမီၪအချိၬ ထၫ့ဒၩ အံၫစရ့လၭ အခး, 3 တၭ စံၭ ခးအံၫစရ့လၭ ယဟိဝၩ စံၭဘဲၫယီၩ, ယိခွါ, ယထၫ့ဒၩနၧၩ တၭ, ယမိထုၭထၪ့ခွံၬ ယနၭ လၧအကၠိၭဖၧၩ့, ယမိဒၪ့ထ့ၬခွံၬ ၦအတီၩ ဒဲၦလတီၩဘၪ လၧနကျၩလီၫ. 4 မွဲယမိဒၪ့ထ့ၬခွံၬ ၦအတီၩ, ဒဲၦလတီၩဘၪ လၧနကျၩတၭ, ယနၭ မိဂဲၫထၪ့ လၧအကၠိၭဖၧၩ့ ထၫ့ဒၩ ဆၧဖံၭဆၧယၪ ထီးအလူၬ လၧမုခံၫ့ ဖိးလၧမုဖၩလီၫ. 5 တၭ ဆၧဖံၭဆၧယၪ ထီးအလူၬ မိၥ့ၪယၫဆၧ လၧယၧၩ, ယဟိဝၩယီၩ, ယ ထုၭထၪ့ခွံၬယူၭ ယနၭ လၧအကၠိၭဖၧၩ့တၭ, မိဖျၪ့နုၬလၧၩ့အၥၭအ့ၬ. 6 တၭ နဝ့ၫဒၪယီၩ, ၦၡၩ အဖိၪခွၫဧ့, ဂၪ့အုၩဂၪ့ထိၬဆံၭ, ဂၪ့အုၩဂၪ့ထိၬ နၭနၭလ့ၬ, ဒဲနယးဒံၩ့ ခါ လၧအဝ့ၫၥံၪ အမ့ၬယၫဆံၭ. 7 ထီးၦစံၭနၧၩ, နဂၪ့အုၩဂၪ့ထိၬ မွဲဘၪလဲၪနီၪတၭ, ဆၧမၩအၥၭ လၧနမိဘၪစံၭ, ဆၧလၧဆၧပရၧၫ့ အကၠီၩ့နီၪ လၧအဂဲၫဝ့ၫ အကၠီၩ့ လီၫ. တၭ ၦၡၩအၥၭ မိဖံၪထၪ့ ကိၭဂၩဒ့ၭ, ဒဲၦအစူၪ မိလၩ့ဆါ ထီးအလူၬ, ဒဲၦအၥၭ မိလၩ့ဘဲၩ ကိၭဂၩဒ့ၭ, ဒဲၦအခၪ့လုးခိၪ မိကဲၪထၪ့ ဘဲၫထံၫအၥိၭ ထီးအလူၬလီၫ. ယိခွါ, ဆၧဂဲၫဝ့ၫတၭ, မိမၩအၥၭ, ကဆါ ယဟိဝၩစံၭဝ့ၫဒၪ. 8 ယဟိဝၩအလူ လၩ့ဘၪဒီၭယၧၩတၭ, စံၭဝ့ၫဒၪ, 9 ၦၡၩ အဖိၪခွၫဧ့, ချဲၩ့ဆၧ လၧမီၪအချိၬတၭ, စံၭ, ယဟိဝၩစံၭဘဲၫယီၩ, စံၭ, နၭလဘံၪ့, နၭလဘံၪ့ ကျဲၩ့ယူၭအၥၭ, ဒဲကျဲၩ့ဖျ့ၫယူၭ အၥၭယူၭ. 10 ကျဲၩ့ယူၭအၥၭ ဘဲၫၥိၭ အမိမၩၥံၫဆၧ နၭနၭလ့ၬတၭ, ကျဲၩ့ဖျ့ၫယူၭအၥၭ ဘဲၫၥိၭ အမိယုၩ့ယဲလီၫ. အ့ၪလမွဲဘၪဘဲၫနီၪတၭ ပမိၥၭထိၬဆ့ဧၪ. ယဖိၪခွၫ အနိၪထိၭဘီၩ့ မၩကြၩ့ထမး နိၪထိၭ ကိၭဘီၩ့ဒ့ၭလီၫ. 11 ဖ့ၪလၫ့ဝ့ၫ ဘဲၫၥိၭ ပမိကျဲၩ့ဖျ့ၫ လၧၦမိမၩဆၧ လၧအဝ့ၫလီၫ. နၭလဘံၪ့နီၪ ကျဲၩ့ယူၭအၥၭ, ဒဲကျဲၩ့ဖျ့ၫယူၭအၥၭ ဘဲၫၥိၭ အမိဖ့ၪလၫ့ အဝ့ၫ လၧၦမၩၥံၫဆၧ အစူၪဖၧၩ့လီၫ. 12 ၦၡၩ အဖိၪခွၫဧ့, ကိၭထၪ့ ဒဲအိၩ့ယိၩ့ထၪ့ဆံၭ. အဂဲးဘဲၫယီၩ မိဘၪ ယၡၩခမျၧးအလီၩ့, မိဘၪ အံၫစရ့လၭ အၦဒိၪဖၭဒိၪ ထီးအလူၬ အလီၩ့လီၫ. ဆၧဖ့ၪလၫ့ခွံၬ အဝ့ၫၥံၪ လၧနၭၥံၪဖၩ့ၥံၪ အီၪဝ့ၫ လၧယၡၩခမျၧးလီၫ. မၩအၥၭဘဲၫနီၪတၭ, ဒိၪလၩ့ နကံၪဒူၪဆံၭ. 13 အဂဲးဘဲၫယီၩ ဆၧမၩခွါယူၭ ဆၧယူၭ, နိၪထိၭ လၧအမၩကြၩ့ထမး လဘီၩ့နီၪ အ့ၪလအီၪလၧၩ့ဘၪတၭ, မွဲဘဲၫၥ့ၪလဲၪ, ကဆါ ယဟိဝၩစံၭဝ့ၫဒၪ. 14 နဝ့ၫဒၪၦၡၩ အဖိၪခွၫဧ့, ချဲၩ့ဆၧ လၧမီၪအချိၬတၭ, ဒဲၩ နစူၪဆံၭ. အဂဲးဘဲၫယီၩ နၭၥံၪဖၩ့ၥံၪ ဂဲၫဝ့ၫ နံၫဘျၩ့ ၥၧၫ့ဘျၩ့လီၫ. နၭလဘံၪ့ လၧအမၩၥံၫဆၧ, နၭလဘံၪ့ လၧအမၩၥံၫဆၧ အၪအၪလ့ၬ လၧအအီၪဝၬဖီၩ့ဝ့ၫ ကိၭခီၫဒ့ၭလီၫ. 15 ယအီၪက့ၪနၭ လၧအမၩၥၭမဲၪဆၧ လၧအတရၫ့ ထီးအလူၬ အလီၩ့, ဘဲၫၥိၭ အၥၭ မိလၩ့ဘဲၩ ဒဲအဆၧလၩ့ဎီး အလးမိအၪထၪ့လီၫ. ယအီၪက့ၪနၭ အမၩၥၭမဲၪ ဆၧဆဲၫဎၩ့ ဒဲအတရၫ့ ထီးအလူၬလီၫ. အၩလါ! ဆၧမိဒုၭယုၩ့ယဲဝ့ၫ ဘဲၫၥ့ၪလဲၪ. ကျဲၩ့ဖျ့ၫအၥၭ လၧမၩၥံၫဆၧ အဂးလီၫ. 16 အီၪလစီၪ့ဎး ကျီၪ့ဆၧ လၧနစူၪထွ့ၪလခီၫဆံၭ. တဲၩ့ဝဲၩနၥၭ ကျီၪ့ဆၧ လၧနစူၪစ့ၪ ထီးနဒိၭနမ့ၬနီၪဆံၭ, 17 ယဝ့ၫဒၪယီၩ ယမိဒဲၩဆ့ယစူၪတၭ, ယၥၭခဲၩထၪ့ မိထုၬလီၫ. ယၧၩ ယဟိဝၩယီၩ ယချဲၩ့ဆၧလီၫ. 18 ယဟိဝၩအလူ လၩ့ဘၪဒီၭ ယၧၩတၭ, စံၭဝ့ၫဒၪ, 19 ၦၡၩ အဖိၪခွၫဧ့, ဘဲၫၥိၭ ဘၭဘလၧၫ့ အစဎွၩ အနၭလဘံၪ့ မိဂဲၫဝ့ၫတၭ; အီၪက့ၪ ဖၧၩ့ၥၭနံၫဘီၩ့နီၪ လၧနဂး ဆံၭ. နံၫဘီၩ့လူၬနီၪ မိဘၪဂဲၫထၪ့ လၧခးလဘံၪ့ဎး အဖၧၩ့လီၫ. ရွံန့ ဆၧအလးလစီၪ့တၭ, ရွံန့ဝ့ၫနီၪ လၧဖၧၩ့ၥၭ လ့ၩ လၧဒိၩ့ဖၧၩ့လဘီၩ့ အခၪ့ထံၭနီၪဆံၭ. 20 အီၪက့ၪဖၧၩ့ၥၭလဘီၩ့ ဘဲၫၥိၭ နၭလဘံၪ့နီၪ မိဂဲၫလၧၦအၫမၧၫ့ဖိၪ လၧရၭဘၭ အဖၧၩ့, ဒဲလၧယုဒၫ ဖိးလၧယရုစလံၫ့ ဒိၩ့လဖျိၪ့ အီၪလၧအခိၪဒၧၩ့နီၪဆံၭ. 21 အဂဲးဘဲၫယီၩ ဘၭဘလၧၫ့အစဎွၩ ဆၧၫ့ထုၪ့ဝ့ၫ ထီးဖၧၩ့ၥၭထဲၩ့ဖၭ လၧဖၧၩ့ၥၭ နံၫဘီၩ့ အခၪ့ထံၭ, ဘဲၫၥိၭ အမိအၪ့ဖၩ့ဆၧ လီၫ. မၩ ဆၧအူၪဆၧပီၩတၭ, အဝ့ၫ မၩယုၩ့ယဲ အဖျါလဖၪ, အဝ့ၫ အၪ့စၪ့ဆၧ လၧဆၧဂၩ့လဖၪတၭ, ယိဝ့ၫ လၧဆၧအၥုၪ့လီၫ. 22 မိမၩန့ ဆၧအူၪဆၧပီၩ လၧယရုစလံၫ့ အဂး, လၧအစူၪထွ့ၪနီၪ, ဘဲၫၥိၭ, ၦမိအီၪက့ၪလၩ့ စဲၭဘုၪ့ဖိးဆၧ, ဘဲၫၥိၭ ၦမိအၩ့ထၪ့အနိၭ, ဒဲကိၭၡၭထၪ့ ဘဲၫၥိၭ ပမိထုၭထၪ့အလူ, ဘဲၫၥိၭ ပမိအီၪက့ၪ စဲၭဘုၪ့ဖိးဆၧ အီၪဆဲၫဎၩ့ လၧတရၫ့လဖၪနီၪ, ဒဲဘဲၫၥိၭ ပမိမၩ ထိၬနီၪလီၫ. 23 ၦလဖၪနီၪ ဆိၪလၩ့အၥၭ လၧအဝ့ၫ အကၠီၩ့တၭ, အဝ့ၫနီၪ မိမၩအၥၭဘဲၫ ဆၧအၪ့ဖၩ့ အၪ့လီၫဆၧ လၧအဝ့ၫၥံၪ အမ့ၬယၫ အၥိၭလီၫ. မွဲလါနၫ့တၭ, မိဒုၭနၪ့ထၪ့ထဲၩ့ အဝ့ၫၥံၪ အဆၧဒဲၩဘၭ, ဘဲၫၥိၭ အမိဘၪ ဆၧမၩန့ဝ့ၫလီၫ. 24 မၩအၥၭဘဲၫနီၪတၭ, ကဆါ ယဟိဝၩစံၭဘဲၫယီၩ, မွဲနၥံၪ အဆၧမၪ အီၪဖျီၪထၪ့တၭ, နၥံၪ ဒုၭနၪ့ထၪ့ထဲၩ့ နၥံၪ အဆၧဒဲၩဘၭလီၫ. နၥံၪအဆၧဒဲၩဘၭ အီၪဖျီၪဝ့ၫ လၧနၥံၪမၩဆၧ ထီးအလူၬ အကျၩလီၫ. ယစံၭမွဲနၥံၪ နၪ့ထၪ့ထဲၩ့ယူၭ နၥံၪအၥၭယူၭတၭ, ဆၧမိမၩန့ နၥံၪ လၧဆၧအစူၪလီၫ. 25 နဝ့ၫဒၪယီၩ အံၫစရ့လၭ အၦဒိၪဖၭဒိၪ အအၧၩ့လတီၩလလီၩ့ဘၪ, လၧအမုနံၩလနံၩဘၪယူၭ ထီးအဆၧၫ့အထီ လၧဆၧဒဲၩဘၭ မိလူၬဝ့ၫ, လဂၩဧ့, 26 ကဆါ ယဟိဝၩစံၭဘဲၫယီၩ, ဘဲၪ့လၩ့ခွံၬ ဖျံၩပၪပဲၪတၭ, ထုၭလၩ့ထဲၩ့ ၁ရဖူၩဆံၭ. မွဲလၧၩ့ နဆၧအ့ၬ. ယအီၪက့ၪထၪ့ထီၫ ၦလၧအဆၪ့လၩ့အၥၭတၭ, ယဆၪ့လၩ့ ၦလၧအအီၪက့ၪထၪ့ထီၫအၥၭလီၫ. 27 ယမိချုၬလၩ့, ချုၬလၩ့, ချုၬလၩ့ဝ့ၫလီၫ. ဆၧလမိအီၪလၧၩ့ဘၪ ထီးၦလဂၩ လၧအမွဲအဆၧတီၩ မိဂဲၫထီၩ့တၭ, ယမိဖ့ၪလၫ့ လၧအဝ့ၫနီၪလီၫ. 28 နဝ့ၫဒၪ ၦၡၩ အဖိၪခွၫဧ့, ချဲၩ့ဆၧ လၧမီၪအချိၬတၭ, စံၭ, ကဆါ ယဟိဝၩစံၭ ၦအၫမၧၫ့ဖိၪ အဂဲး, ဒဲလၧအဆၧဒုၪဒွ့ၪ အဂဲး ဘဲၫယီၩ, နစံၭနဝ့ၫ, နၭၥံၪဖၩ့ၥံၪ ထုၭထၪ့ခွံၬယူၭ အၥၭယူၭ, ကျဲၩ့ဖျ့ၫယူၭအၥၭ ယုၩ့ယဲဖၩ့ထၪ့ လၧဆၧမၩၥံၫ ဆၧအဂး လၧဆၧမၪလူၬ ဆၧအဂး လီၫ. 29 အဝ့ၫၥံၪ ဒၪ ဆၧပျီၩပျီၩ လၧနဂး, ဒဲချဲၩ့ဘျံၭချဲၩ့ဘျၪ လၧမီၪအချိၬ လၧနဂး, ဘဲၫၥိၭ အမိဒုၭလၩ့ဘၪနၧၩ လၧၦလတီၩလလီၩ့ဘၪအခိၬ လၧအဘၪ ဆၧမၩၥံၫဝ့ၫ, ၦလၧအမုလနံၩဘၪ ထီးအဆၧၫ့အထီ လၧဆၧဒဲၩဘၭ မၩလူၬဆၧလီၫ. 30 ဖျၪ့နုၬထဲၩ့ နၭ လၧအကၠိၭဖၧၩ့ ဆံၭ. ယမိစ့ၩရၫ့နၧၩ ထီးအလး လၧဆၧတဲၩ့လၩ့နၧၩ လၧအဖၧၩ့, လၧနအီၪဖျဲၪ အခးဖၧၩ့လီၫ. 31 ယမိဂါလၩ့ ယၥၭထၪ့ဆီၪ့ လၧနဖၫ့ခိၪ, ယမိအူၪဘၪနၧၩ လၧယၥၭခဲၩထၪ့ အမ့ၪတၭ, ယမိဖ့ၪလၫ့ခွံၬနၧၩ လၧၦဘၪဆဲၫ့ လၧဆၧဖိၪဆၧဎါ အစူၪဖၧၩ့ လၧအမၩဂၭဂီၩ့ဆၧၥ့ၪ လီၫ. 32 နမိကဲၪထၪ့ ၥံၪ့မု လၧမ့ၪ အဂး, နၥွံၪ မိအီၪလၧခး အၥၭကျၩလီၫ. ၦၡၩ မိနၪ့ထၪ့ထဲၩ့လၧၩ့နၧၩအ့ၬ. အဂဲးဘဲၫယီၩ ဆၧလၧယၧၩ ယဟိဝၩယီၩ ယချဲၩ့ဆၧလီၫ. 

1 လၧနီၪအမ့ၬယၫ, ယဟိဝၩအလူ လၩ့ဘၪယၧၩတၭ, စံၭဝ့ၫဒၪ, 2 နဝ့ၫဒၪယီၩ ၦၡၩ အဖိၪခွၫဧ့, နမိစ့ၩရၫ့ ဒိၩ့ အီၪလၧဆၧၥွံၪနီၪဧၪ. မွဲမၬ, ဒုၭၥ့ၪယၫ အဝ့ၫ လၧအဆၧဘၪၥၭလိၪ ထီးအလူၬနီၪဆံၭ. 3 တၭ စံၭ, ကဆါ ယဟိဝၩစံၭဘဲၫယီၩ, ဒိၩ့ လၧအဂါလၩ့ ဆၧၥွံၪ လၧအၥၭကျၩ ဘဲၫၥိၭ အဆၧၫ့အထီ မိဘၪ, ဒဲတဲၩ့ အဆၧဂၩ့ ဘဲၫၥိၭ အမိဘၪၥၭလိၪအၥၭ လဖျိၪ့ဧ့, 4 နဘၪ ဆၧဒဲၩဘၭ လၧဆၧၥွံၪ လၧနဂါလၩ့ဝ့ၫ အကၠီၩ့, ဒဲမၩဘၪၥၭလိၪ နၥၭ လၧနဆၧဂၩ့ လၧနတဲၩ့ဝ့ၫ အကၠီၩ့, နဒုၭဂဲၫဘူၭ နမုနံၩလဖၪတၭ, နဒုၭဘၪ နနံၪ့နလၩလီၫ. မၩအၥၭဘဲၫနီၪတၭ, ယအီၪက့ၪနၧၩ လၧဆၧဒုၪဒွ့ၪအလး လၧၦဆၨၩလဖၪ အကျၩ, ဒဲဆၧမၩကြၩ့ထမး အလး လၧခးထီးအလူၬ အဖၧၩ့လီၫ. 5 ၦအီၪဘူၭ, ဒဲၦအီၪယဲၩ့လၧနၧၩ, မိမၩကြၩ့ထမးနၧၩ, ဘဲၫၦလၧအမံၩ့ ဘၪၥၭလိၪ, ၦဘၪ ဆၧခိဆၧဝီၩ အၪအၪလ့ၬ အၥိၭနီၪလီၫ. 6 ယိခွါ, အံၫစရ့လၭ အၦဒိၪဖၭဒိၪလဖၪနီၪ အီၪဝ့ၫလၧနဖၧၩ့, လဂၩဘၪလဂၩ ဘဲၫအစီၩ့အမၩ့ အီၪဝ့ၫ အၥိၭနီၪ, အစူၪ အီၪလၧအမိဂါလၩ့ ဆၧၥွံၪ ဆုၬဆုၬလီၫ. 7 ၦမၩကြၩ့ထမးအမိ ဒဲအဖါ လၧနဖၧၩ့နီၪ, ၦမၩၡၪ့မၩနၭ ၦလခီၫဘၩ့မုးဖိၪ လၧနဖၧၩ့နီၪ, ဒဲၦမၩအၧၩ့ ၦဖိၪဎွ့ၪ ဒဲၦမုၪမဲၫ လၧနဖၧၩ့နီၪဆ့လီၫ. 8 နလဒူၩယယၪ့ဘၪ ယဆၧဆံၫ့ဎံၪလဖၪတၭ, နမၩဘၪၥၭလိၪ ယမးၥံၫအနံၩလဖၪ လီၫ. 9 ၦလ့ၩချဲၩ့ခဲၪဆၧ ဘဲၫၥိၭ အမိဂါလၩ့ ဆၧၥွံၪ အီၪဝ့ၫ လၧနဖၧၩ့လီၫ. ၦအၪ့ဆၧ လၧခိၪလီၩ့ အလီၩ့ လၧနဖၧၩ့တၭ; ၦမၩ ဆၧလဲးဆၧဘျၪ လၧနဖၧၩ့လီၫ. 10 ၦနဲၪဖျီၪအဖါ အဆၧအီၪဘိၪ့ လၧနဖၧၩ့လီၫ. ၦဆၪ့လၩ့ ၦမုၪ လၧအလဆံၫ့ဘၪ လၧအအီၪ လၧဆၧလၩ့ဖၭ အဖၧၩ့ လီၫ. 11 ၦလဂၩ မၩ ဆၧဘၪၥၭလိၪ လၧၦအီၪလၧအနဲၩ့ထံၭအမၫ, ဒဲအလဂၩဒၪနီၪ မၩစံၪစၪ အဒဲၪ လၧအၥၭလဲးၥၭဘျၪတၭ, ၦအဂူၫဂၩလဂၩ ဆၪ့လၩ့ အထၧၫ့ဖုဝဲမုၪ, လၧအမွဲ အဖါအဖိၪမုၪ လၧနဖၧၩ့လီၫ. 12 ၦမၩန့ လၬဆီၪ့ လၧနဖၧၩ့ ဘဲၫၥိၭ အမိဂါလၩ့ ဆၧၥွံၪလီၫ. တၭ နမၩန့ စ့ၩအအ့ၪ, ဒဲဆၧအၪထၪ့တၭ, လၧနအၪ့ဘျံၭအၪ့ဘျၪ ၦလၧနနဲၩ့ထံၭအဆၧ အကၠီၩ့နီၪ, နမၩအၪထၪ့ နဆၧတၭ, နၥၭနၪ့ယၧၩ, ကဆါ ယဟိဝၩစံၭဝ့ၫဒၪ. 13 မၩအၥၭဘဲၫနီၪတၭ, ယိခွါ, ယဒဲၩ ယစူၪ လၧနအၪ့ဘျံၭအၪ့ဘျၪဆၧ လၧနန့ဝ့ၫ အလီၩ့, ဒဲလၧၦအၥွံၪ လၧအဂါလၩ့အၥၭ လၧနၥၭကျၩ အလီၩ့လီၫ. 14 မုလနံၩ လၧယမိမၩနၧၩနီၪ မွဲနထိး မိကဲၪဧၪ. နစူၪ မိဆီၪ့ဆ့ဧၪ. ဆၧလၧယၧၩ ယဟိဝၩယီၩ, ယချဲၩ့ဆၧတၭ, ယမိမၩလီၫ. 15 ယမိမၩ လၩ့ပြံၩလၩ့ပြၩနၧၩ လၧၦဆၨၩလဖၪအကျၩ ဒဲမၩလၩ့မုလၩ့ဖၭနၧၩ လၧခးလဖၪ အဖၧၩ့တၭ, ယမိမၩလူၬခွံၬ နဆၧအၧၩ့ လၧနဖၧၩ့လီၫ. 16 နမိမၩၥၭလိၪလၩ့နၥၭ လၧၦဆၨၩလဖၪ အမ့ၬယၫတၭ, နမိၥ့ၪယၫ လၧယမွဲ ယဟိဝၩ လီၫ. 17 ယဟိဝၩအလူ လၩ့ဘၪယၧၩတၭ, စံၭဝ့ၫဒၪ, 18 ၦၡၩ အဖိၪခွၫဧ့, အံၫစရ့လၭ အၡၩဂံၪ့ဖိၪ ကဲၪထၪ့ လၧဆၧအအ့ၪလၧယဂးလီၫ. အဝ့ၫၥံၪ ထီးအလူၬမွဲ ထီး ဒဲၡၬ, ထၭ ဒဲၡၬၥၧၫ့ လၧမ့ၪဖံၫ့ချၪ အဖၧၩ့နီၪတၭ; မွဲစ့ၩအအ့ၪလီၫ. 19 မၩအၥၭဘဲၫနီၪတၭ, ကဆါ ယဟိဝၩစံၭဘဲၫယီၩ, မွဲနၥံၪ ထီးအလူၬ ကဲၪထၪ့ ဆၧအအ့ၪတၭ, မၩအၥၭဘဲၫနီၪတၭ, ယိခွါ, ယမိဒုၭအီၪကီၪ့နၥံၪ လၧယရုစလံၫ့ အၥၭကျၩလီၫ. 20 ဘဲၫၦအီၪက့ၪကီၪ့စ့ၩ, ဒဲထီၫ့, ဒဲထၭ, ဒဲၡၬ ၥၧၫ့, ဒဲၡၬ လၧမ့ၪဖံၫ့ချၪ အၥၭကျၩ ဘဲၫၥိၭ အမိအူၪဘၪ မ့ၪ လၧအဖၫ့ခိၪ, ဒဲမၩဖံၪထၪ့ဝ့ၫ အၥိၭ, ယမိအီၪက့ၪကီၪ့ နၥံၪ လၧယၥၭထၪ့ ဒဲလၧယၥၭခဲၩထၪ့ အဖၧၩ့တၭ, ယမိအီၪက့ၪလၩ့ နၥံၪ ထီးနီၪတၭ, မၩဖံၪထၪ့ နၥံၪ ဘဲၫနီၪၥိၭလီၫ. 21 မွဲမၬ, ယမိအီၪက့ၪကီၪ့ နၥံၪတၭ, ယမိအူၪဘၪ နၥံၪ လၧယၥၭခဲၩထၪ့ အမ့ၪတၭ, နၥံၪ မိဖံၪထၪ့ လၧအကျၩလီၫ. 22 ဘဲၫစ့ၩ ဖံၪထၪ့ လၧမ့ၪဖံၫ့ချၪ အကျၩ အၥိၭနီၪ, နၥံၪ မိဖံၪထၪ့ လၧအကျၩ ဘဲၫနီၪၥိၭတၭ, နၥံၪ မိၥ့ၪယၫ လၧယၧၩ, ယဟိဝၩယီၩ, ယဂါလၩ့ ယၥၭခဲၩထၪ့ လၧနၥံၪ အလီၩ့လီၫ. 23 ယဟိဝၩအလူ လၩ့ဘၪယၧၩတၭ, စံၭဝ့ၫဒၪ, 24 ၦၡၩ အဖိၪခွၫဧ့, စံၭအဝ့ၫ, နမွဲ ခးလဘံၪ့ လၧဆၧလမၩဆံၫ့ဘၪတၭ, ဆၧဂဲၫဆၧၩ့လၩ့ လၧအဖၫ့ခိၪ လၧယၥၭခဲၩထၪ့ အမုလနံၩ အဖၧၩ့အ့ၬ. 25 မီၪလဖၪ အဆၧအုၩ့လၩ့အအၧၩ့ အီၪဝ့ၫ လၧအဖၧၩ့လီၫ. ဘဲၫဆၬလၥၧၫ့ လၧအယုၩ့ဆၧတၭ, အဲၪ့ၡၫ့ဆၧ လၧအအၪ့ဂူၬန့ဝ့ၫ အၥိၭနီၪ; အဝ့ၫၥံၪ အၪ့ခွံၬ ၦအၥၭၡီၩ့တၭ, အဝ့ၫၥံၪ မၩန့ ဆၧအီၪက့ၪကီၪ့ အၥၭ ဒဲအဆၧလူဒိၪဎွ့ၩဒိၪနီၪ, ဒဲအဝ့ၫၥံၪ ဒုၭကဲၪထၪ့ ၦမုၪမဲၫ အၪဂၩ လၧအကျၩလီၫ. 26 အၡၩလုဆၧလဖၪနီၪ လုခၫ့ဖၬ ယဆၧၥီၪ့ဆၧၥၫ့တၭ, မၩဘၪၥၭလိၪ ယဆၧဆံၫ့ဎံၪလဖၪ, ဒဲဒုၭနဲၪ ဆၧအဆံၫ့ ဒဲဆၧလဆံၫ့ဘၪ အဆၧၫ့ နးစီၪ့အ့ၬ. အီၪက့ၪ ကဒုၩ အမ့ၬၥၪ လၧယမးၥံၫအနံၩလဖၪတၭ, မၩဘၪၥၭလိၪယၧၩ လၧအကျၩ လီၫ. 27 အၦဒိၪဖၭဒိၪ လၧအဖၧၩ့နီၪ မၩအၥၭ ဘဲၫထွံၪမံၩ့ အဲၪ့ၡၫ့ဆၧ လၧအအၪ့ဂူၬန့ဝ့ၫ အၥိၭနီၪလီၫ. ဂါလၩ့ ဆၧၥွံၪ, ဒဲမၩဂၭဂီၩ့ ၦအၥၭၡီၩ့, ဘဲၫၥိၭ အမိန့အၪထၪ့ အဆၧလတီၩဘၪလီၫ. 28 အမီၪလဖၪ ဂုၪဆၧ လၧအၩ့ကထၨလဘုၭဘၪ ဒၪဘၪ ဆၧပျီၩပျီၩ, ဒဲအၪ့ဖၩ့ ဆၧအဘျံၭအဘျၪ လၧအဝ့ၫၥံၪ အဂးတၭ, စံၭ, ကဆါ ယဟိဝၩ စံၭဘဲၫယီၩတၭ, ယဟိဝၩ ချဲၩ့ဆၧအ့ၬ. 29 ထံၫၥံၪခးၥံၪ အၡၩခမျၧး မၩအၧၩ့ဆၧ, ဒဲအၪ့ဂူၬဆီၪ့ဆၧတၭ, နၥံၪ မိမၩခိမၩဝီၩ ၦၡၪ့ဖိၪယၬဖိၪ, ဒဲၦဘၪၡၪ့ဘၪနၭ တၭ, မွဲမၬ, မၩအၧၩ့ ၦလခီၫဘၩ့မုးဖိၪတၭ, ဆၧစ့ၩရၫ့ အီၪအ့ၬ. 30 ယအၪ့ဎၬယူၭ ၦလၧအကျၩလဂၩ လၧအမိဝၩ့ထၬဝ့ၫ, ဒဲဆၧၫ့ထုၪ့ လၧဆၧဘုၪ့ဖိးအလး လၧယမ့ၬယၫ လၧခး အဂး, ဘဲၫၥိၭ ယထီးမၩဂၭဂီၩ့ အဝ့ၫ လဂ့ၩ, လါနၫ့တၭ, ယဒၪန့ နးမံၩ့အ့ၬ. 31 မၩအၥၭဘဲၫနီၪတၭ, ယဂါလၩ့ယူၭ ယၥၭဆီၪ့ လၧအဖၫ့ခိၪ ယမၩလူၬခွံၬယူၭ အဝ့ၫၥံၪ လၧယၥၭခဲၩထၪ့ အမ့ၪယူၭလီၫ. ယဖ့ၪဆၧၫ့ထဲၩ့ယူၭ အဝ့ၫၥံၪ အဖၧၩ့ၥၭဒၪဝ့ၫ လၧအခိၪဎွံၪလဖၪ အလီၩ့, ကဆါ ယဟိဝၩစံၭဝ့ၫဒၪ. 

1 ယဟိဝၩအလူ လၩ့ဘၪဒီၭ ယၧၩ တၭ, စံၭဝ့ၫဒၪ, 2 ၦၡၩ အဖိၪခွၫဧ့, ၦမုၪနံၩဂၩ, အမိလဂၩဎး အီၪဝ့ၫ လဖၧၫ့ လီၫ. 3 တၭ အဝ့ၫၥံၪ မၩ ဆၧလဲးဆၧဘျၪ လၧခးအံဇံၭ အဖၧၩ့, မၩ ဆၧလဲးဆၧဘျၪ လၧအၥၭဘၪ့ အဘိၩ့ဘၭ လီၫ. ထီးနီၪ ဘၪ ဆၧဘံၭအနူ ထီးနီၪ ၦဘံၭဆၫ ၦမုၪနၩ့ အနူခံၫလီၫ. 4 အဝဲလဂၩ အမံၩ့မွဲ နးအဟိလၫ, အဖုလဂၩ အမံၩ့မွဲ နးအဟိလဘၫလီၫ. ကဲၪထၪ့ ယဆၧတၭ, ဆီၫ့အီၪန့ ဖိၪခွၫလဖၪ, ဒဲဖိၪမုၪလဖၪလီၫ. ဆၧလၧအမံၩ့နီၪ, နးအဟိလၫမွဲ စမ့ရအၫ, ဒဲနးအဟိလဘၫ, မွဲ ယရုစလံၫ့လီၫ. 5 ထီးအမွဲ ယဆၧနီၪ နးအဟိလၫ မၩဒီၩ့ ၦမဲၩဎွဲၩမုၪလီၫ. အဲၪ လၧအၥၭလဲးၥၭဘျၪ ၦလၧအအဲၪ အဝ့ၫ, ၦလၧအနဲၩ့ထံၭ, ၦအစံရအၫဖိၪလဖၪ, 6 ကီၩ့ၥိၭ ဆၧလၫ, ၦၥုၭခိၪၥံၪ, ဒဲၦဒိၪၥံၪ, ၦဖိၪၥၪခွၫ လၧအဘၪ ၦအၥၭ ထီးအလူၬ, ၦထူၬကၥ့ၪလဖၪနီၪ မွဲလၧအထူၬ ကၥ့ၪလီၫ. 7 ဘဲၫနီၪၥိၭ မၩ ဆၧလဲးဆၧဘျၪ လၧအဝ့ၫၥံၪ, လၧကယဲ အစံရအၫအၡၩ ရွံန့ ဖိၪ ထီးအလူၬ, ဒဲလၧကယဲ ၦလၧအအဲၪဝ့ၫ လၧအၥၭလဲးၥၭဘျၪ, မၩဘၪၥၭလိၪအၥၭ လၧအဆၧဂၩ့ဆၧဖၪ့ ထီးအလူၬလီၫ. 8 စဲၪ့ဒၪခွံၬ အဆၧလဲးဆၧဘျၪ ဘၪဆဲၫ့ လၧခးအံဇံၭနီၪဆ့အ့ၬ. အဂဲးဘဲၫယီၩ အဝ့ၫၥံၪ မံၫဎုၬ လၧအၥိၭ လၧအၥၭဘၪ့ အဘိၩ့ဘၭတၭ, အဝ့ၫၥံၪ ဘံၭဆၫ အမုၪနၩ့အနူတၭ, ဂါလၩ့ အဆၧလဲးဆၧဘျၪ လၧအလီၩ့လီၫ. 9 မၩအၥၭဘဲၫနီၪတၭ, ယဖ့ၪလၫ့ခွံၬ အဝ့ၫ လၧၦလၧအအဲၪ အဝ့ၫ အစူၪဖၧၩ့ လၧၦအစံရအၫဖိၪ လၧအအဲၪဝ့ၫ လၧအၥၭလဲးၥၭဘျၪ အစူၪဖၧၩ့လီၫ. 10 အဝ့ၫၥံၪ နဲၪဖျီၪထၪ့ အဆၧအီၪဘိၪ့ လီၫ. မၩန့ အဖိၪခွၫၥံၪ, ဒဲအဖိၪမုၪၥံၪတၭ, မၩၥံၫ အဝ့ၫဒၪ လၧနၭတၭ, အမံၩ့အၧၩ့ ဂၧၫ့ထၪ့ၥၩလၩ့ဝ့ၫ လၧၦမုၪ အကျၩလီၫ. အဂဲးဘဲၫယီၩ အဝ့ၫၥံၪ မၩဝ့ၫ လၧအဆၧစ့ၩရၫ့လီၫ. 11 အထၧၫ့ဖုဝဲမုၪ နးအဟိလဘၫ ဒၪဘၪဆၧနီၪ လါနၫ့, အဲၪ အဆၧ လၧအၥၭလဲးၥၭဘျၪ နၭနဲၪ့ဒံၭ အဝ့ၫ လဂၩလီၫ. မၩ အဆၧလဲးဆၧဘျၪနီၪ နၭနဲၪ့ဒံၭ အထၧၫ့ဖုဝဲမုၪ အဆၧလဲးဆၧဘျၪနီၪလီၫ. 12 ၦအစံရအၫဖိၪ အီၪလၧအနဲၩ့ထံၭနီၪ, အဲၪဝ့ၫ လၧအၥၭလဲးၥၭဘျၪ, မွဲ ၦၥုၭခိၪၥံၪ, ဒဲၦဒိၪၥံၪ, ကီၩ့ၥိၭဆၧ လၧၫ့လၧၫ့ဎွ့ၩဎွ့ၩ, ၦထူၬကၥ့ၪလဖၪနီၪ မွဲအထူၬကၥ့ၪ, ၦဖိၪၥၪခွၫ လၧအဘၪ ၦအၥၭ ထီးအလူၬလီၫ. 13 ထီးနီၪလဖၧၫ့ ယဒၪဘၪ လၧအဘၪၥၭလိၪ, လၧၦနံၫဂၩနီၪ ဖိၬဖၧၩ့ၥၭ လဘီၩ့ဎး, လါနၫ့တၭ, 14 ၦမုၪနီၪ မၩအၪထၪ့ အဆၧလဲးဆၧဘျၪ လီၫ. အဂဲးဘဲၫယီၩ ဒၪဘၪ ၦခွၫအဂၩ့ အီၪကွ့ၭအၥၭ လၧဆၧဒီၪ့ အလီၩ့, ၦခၫလဒံအၫဖိၪ အဂၩ့ ကွ့ၭအၥၭ လၧၥံၪထံၫအဝီၩ, 15 ခဲးထူၬ အယးဒံၩ့ လၧခၧၩ့ယး, အီၪဝ့ၫ လၧအခိၪဖုၪ့ကံၪကဲၩ့ ဖျီၪဝ့ၫ ဘဲၫၦဒိၪဖၭဒိၪ ထီးအလူၬ အၥိၭ, ဘဲၫၦဘၭဘလၧၫ့ဖိၪ လၧခၫလဒံအၫ အဖၧၩ့ အအီၪဖျဲၪ အခးလီၫ. 16 ထီးအဒၪဘၪဝ့ၫ လၧအမ့ၬတၭ, အဲၪဝ့ၫ လၧအၥၭလဲးၥၭဘျၪတၭ, အၪ့မၧၫ့ အၥီၫ့လဖၪ လ့ၩ လၧအအီၪ လၧခးခၫလဒံအၫ အဖၧၩ့လီၫ. 17 ဘၭဘလၧၫ့ အဖိၪခွၫလဖၪ ဂဲၫဝ့ၫ လၧအအီၪလၧဆၧအဲၪ အလးမံၫဖၧၩ့တၭ, မၩဘၪၥၭလိၪဝ့ၫ လၧဆၧလဲးဆၧဘျၪတၭ, အဆၧဘၪၥၭလိၪ လၧအဝ့ၫ, အၥၭ လၩ့ၡၪ လၧအဝ့ၫလီၫ. 18 နဲၪဖျီၪထၪ့ အဆၧလဲးဆၧဘျၪတၭ, နဲၪဖျီၪထၪ့ အဆၧအီၪဘိၪ့လီၫ. ထီးနီၪလဖၧၫ့ ယၥၭ လၩ့ၡၪ လၧအဝ့ၫ, ဘဲၫယၥၭ လၩ့ၡၪယူၭ လၧအထၧၫ့ဖုဝဲမုၪ အၥိၭနီၪလီၫ. 19 အဂဲးဘဲၫယီၩ မွဲအနၪ့ထၪ့ထဲၩ့ အၥၭဘၪ့အမုနံၩ ထီးအမၩ ဆၧလဲးဆၧဘျၪ လၧခးအံဇံၭ အဖၧၩ့ အကၠီၩ့တၭ, မၩအၪထၪ့ ဆၧလဲးဆၧဘျၪလီၫ. 20 တၭ အဲၪဝ့ၫ ၦအၥံၪဝၩ လၧအဖံၭအယၪ မၩအၥၭဘဲၫ ကၥ့ၪယီၩ့ အဖံၭအယၪ အၥိၭ ဒဲအဆၨၩအဆၬနီၪ မၩအၥၭ ဘဲၫကၥ့ၪ အဆၨၩအဆၬ အၥိၭနီၪလီၫ. 21 တၭ နနၪ့ထၪ့ထဲၩ့ နၥၭဘၪ့ အၥၭလဲးၥၭဘျၪ ထီးၦအံဇံၭဖိၪ ဘံၭဆၫ နနူခံၫ လၧနၥၭဘၪ့အနူ အကၠီၩ့လီၫ. 22 မၩအၥၭဘဲၫနီၪတၭ, နးအဟိလဘၫဧ့, ကဆါ ယဟိဝၩစံၭဘဲၫယီၩ, ယိခွါ, ယမိထိၪဂဲၩ ၦလၧအအဲၪနၧၩ ထၫ့ဒၩနၧၩ ၦလၧနၥၭ လၩ့ၡၪ လၧအဝ့ၫတၭ, ယမိဒုၭဂဲၫ အဝ့ၫ ထၫ့ဒၩနၧၩ ဝၬဖီၩ့ဝ့ၫ, 23 ၦဘၭဘလၧၫ့ဖိၪ, ဒဲၦခၫလဒံအၫဖိၪ ထီးအလူၬ, ဖံကီၭ, ဒဲၡိအၫ, ဒဲကိအၫ, ဒဲအစံရအၫဖိၪ ထီးအလူၬ အီၪလၧအၥိၭ, အဝ့ၫၥံၪ ထီးအလူၬနီၪ မွဲၦဖိၪၥၪခွၫ လၧအဘၪ ၦအၥၭ, ၦၥုၭခိၪၥံၪ ဒဲၦဒိၪၥံၪ, ဒဲၦဒိၪဖၭဒိၪလဖၪ, ၦလၧအမံၩ့ ဂၧၫ့ထၪ့ၥၩလၩ့လဖၪ, အဝ့ၫၥံၪ ထီးအလူၬထူၬကၥ့ၪလီၫ. 24 တၭ အဝ့ၫၥံၪ မိဂဲၫထၪ့ ထၫ့ဒၩနၧၩ အီၪလၧလဲၪ့ၥုၭၥံၪ, ဒဲလဲၪ့ၥံၪ, ဒဲၦခမျၧး အဒီၪ့ဖၭဒိၪလဖၪလီၫ. တၭ အဝ့ၫၥံၪ အီၪက့ၪ ထၫ့ဒုၪဒၩနၧၩ လၧထၩ့ဖံၭဖၭဒိၪ, ဒဲထၩ့ဖံၭဖိၪ, ဒဲခိၪလူၬၥုၭ ဝၬဝၬတၭ, ယမိအီၪက့ၪ ဆၧစ့ၩရၫ့ လၧအဝ့ၫၥံၪ အမ့ၬယၫတၭ, အဝ့ၫၥံၪ မိစ့ၩရၫ့နၧၩ, ဘဲၫအဝ့ၫၥံၪ အဆၧစ့ၩရၫ့ အထူၫအရူၫ အီၪဝ့ၫအၥိၭနီၪလီၫ. 25 ယမိအီၪက့ၪ ယၥၭကဲၪ့ ထၫ့ဒၩနၧၩတၭ, အဝ့ၫၥံၪ မိမၩနၧၩ လၧအၥၭခဲၩထၪ့လီၫ. မိမၩန့ထၪ့ခွံၬ နနၫဖူၫ ဒဲနနါၥံၪတၭ, နဆၨၩနဆၬ မိလၩ့ထံၩဖါ လၧနၭလီၫ. အဝ့ၫၥံၪ မိမၩန့ နဖိၪခွၫၥံၪ ဒဲနဖိၪမုၪၥံၪတၭ, မ့ၪ မိအၪ့ခွံၬ နဆၨၩနဆၬလီၫ. 26 အဝ့ၫၥံၪ မိဘဲၪ့လၩ့ခွံၬ နကီၩ့နၥိၭ, ဒဲမၩန့ထၪ့ခွံၬ နကယၧၩ့ကယီၫ အဎံၫအလၩလီၫ. 27 ယ မိဒုၭထုၬ နၥၭလဲးၥၭဘျၪ ဒဲနမၩ ဆၧလဲးဆၧဘျၪ ဘၪဆဲၫ့ လၧခးအံဇံၭတၭ, နစၪ့ထၪ့လၧၩ့ နမ့ၬၥၪ လၧအခး ဒဲနၪ့ထၪ့ထဲၩ့လၧၩ့ အံဇံၭဆ့အ့ၬ. 28 အဂဲးဘဲၫယီၩ ကဆါ ယဟိဝၩစံၭဘဲၫယီၩ, ယိခွါ, ယမိဖ့ၪလၫ့ခွံၬနၧၩ လၧၦလၧန ၥၭဂဲၫ့ဝ့ၫ အစူၪဖၧၩ့, လၧၦလၧနၥၭ လၩ့ၡၪ လၧအဝ့ၫ အစူၪဖၧၩ့လီၫ. 29 အဝ့ၫၥံၪ မိမၩနၧၩ လၧအၥၭဂဲၫ့ဆၧတၭ, မိမၩန့ထၪ့ခွံၬ နမၩဆၧ ထီးအလူၬတၭ, မိစဲၪ့ဒၪနၧၩ လၧနအီၪဘိၪ့တၭ, နကီၩ့နၥိၭအီၪအ့ၬ. နဆၧလဲးဆၧဘျၪ အဆၧအီၪဘိၪ့, ဒဲနၥၭလဲးၥၭဘျၪ, ဒဲနမၩ ဆၧလဲးဆၧဘျၪနီၪ မိအီၪဖျီၪထၪ့လီၫ. 30 ယမိမၩနၧၩ လၧဆၧနီၪလဖၪ လၧနလ့ၩ မၩဆၧလဲးဆၧဘျၪ ဖိၬၦဆၨၩလဖၪ အခဲၫ့ အကၠီၩ့, လၧနဘၪၥၭလိၪ လၧဆၧဂၩ့လဖၪ အကၠီၩ့လီၫ. 31 နဖိၬနထၧၫ့ဖုဝဲမုၪ အဖၧၩ့ၥၭတၭ, ယမိဖ့ၪလၫ့ အဝ့ၫဒၪ အလိၫ့လဖျိၪ့ လၧနစူၪဖၧၩ့လီၫ. 32 ကဆါ ယဟိဝၩစံၭဘဲၫယီၩ, နမိဘၪအီၩ နထၧၫ့ဖုဝဲမုၪ အလိၫ့ လၧအယိၬ ဒဲအဒိၪလီၫ. နမိဘၪကဲၪထၪ့ ဆၧနံဘၪဒုၪဒွ့ၪအလး, ဒဲဆၧမၩကြၩ့ထမး အလးတၭ, ဆၧထီဝ့ၫ အၪမၬလီၫ. 33 နမိဎွ့ၩ လၧဆၧအီၩမၧၩ့နၥၭ, ဒဲဆၧၥုၪ့အုၭၥၭအုၭလီၫ. ဆၧထီၫမံၫထီၫမၪ ဒဲဆၧအီၪယူ အလိၫ့နီၪ, မွဲနထၧၫ့ဖုဝဲမုၪ စမ့ရအၫ အလိၫ့လဖျိၪ့ လီၫ. 34 နမိဘၪအီၩဝ့ၫ, ဒဲအၪ့ဆူၭထၪ့ခွံၬ, ဒဲအဲၪ့ကျိၩလိၫ့ အကဲၩ့အခီၫ, ဒဲထုၭထ့ၬခွံၬ နနူဒၪနဝ့ၫလီၫ. အဂဲးဘဲၫယီၩ, ယချဲၩ့ယူၭ ဆၧယူၭ ကဆါ ယဟိဝၩစံၭဝ့ၫဒၪ. 35 ကဆါ ယဟိဝၩစံၭဝ့ၫ ဘဲၫယီၩ, မွဲနၥၭနၪ့ယၧၩ, ဒဲခွံၬၡိၭယၧၩ လၧနချိၫ့ အကၠီၩ့, မၩအၥၭဘဲၫနီၪတၭ, ထိးဒၪ နဆၧ လၧနၥၭလဲးၥၭဘျၪ, ဒဲနမၩ ဆၧလဲးဆၧဘျၪ နီၪဆံၭ. 36 ယဟိဝၩစံၭယၧၩ, ၦၡၩ အဖိၪခွၫဧ့, မွဲနမိစ့ၩရၫ့ နးအဟိလၫ ဒဲနးအဟိလဘၫၥံၪဆ့ဧၪ. မွဲမၬ, ဒုၭနဲၪ အဝ့ၫၥံၪ, လၧအဆၧဘၪၥၭလိၪလဖၪနီၪဆံၭ. 37 လၧအအဲၪဘိၩ့မၫ အဲၪဘိၩ့ဝၩ အကၠီၩ့တၭ, ဆၧၥွံၪ အီၪလၧအဝ့ၫၥံၪ အစူၪဖၧၩ့နီၪ; လၧအအဲၪဘိၩ့မၫ အဲၪဘိၩ့ဝၩ လၧအဆၧဂၩ့လဖၪတၭ, အၪ့မၧၫ့ အဖိၪခွၫၥံၪ လၧအဆီၫ့အီၪန့ လၧယဂးလဖၪ ခၫ့ဂၬ မ့ၪ လၧဆၧမိအၪ့ခွံၬဝ့ၫ အဂဲးလီၫ. 38 မၩဆ့ယၧၩ လၧဆၧယီၩ, မၩဘၪၥၭလိၪ ယလးဆံၫ့ဎံၪတၭ, မၩကြၩ့ထမး ယမးၥံၫအနံၩလဖၪ လနံၩဎးလီၫ. 39 အဂဲးဘဲၫယီၩ ထီးအမၩၥံၫ အဖိၪအလံၩ လၧဆၧဂၩ့လဖၪ အဂးတၭ, ဂဲၫ လၧယလးဆံၫ့ဎံၪ အဖၧၩ့ လၧအမၩဘၪၥၭလိၪဝ့ၫ လနံၩဎးတၭ; ယိခွါ, မၩယူၭဝ့ၫ ဘဲၫနီၪ လၧယဂံၪ့ အၥၭခံဖၧၩ့နီၪယူၭ. 40 လၧနီၪအမ့ၬယၫ နၥံၪ အၪ့မၧၫ့လၩ့ ၦၡၩ ဂဲၫလၧအယဲၩ့, နၥံၪ အၪ့မၧၫ့လၩ့ အၥီၫ့လဖၪ လ့ၩလၧအအီၪတၭ, ယိခွါ, ဂဲၫဝ့ၫလီၫ. နၥူၫဝၭဆံၫ့နၥၭ လၧအဂး, နဂုၪနမ့ၬ ဒဲနကယၧၩ့ကယီၫနၥၭ, 41 နဆၧၫ့နၩ့ လၧဆၧအလးမံၫ အဎံၫအလၩ, ဒဲတဲၩ့ဝဲၩ စပွဲ လၧအမ့ၬယၫတၭ, နအီၪက့ၪ ယဆၧနၧၫ့မၧၫ့ ဒဲယၥိၪ ထီးနီၪလီၫ. 42 ၦၡၩခမျၧး အီၪမုၬ အၥီၫ အီၪဝ့ၫ လၧအဝ့ၫ လစီၪ့ဎးတၭ, ၦဂဲၫဆိၬ ၦအီၩလၨၪဆၧ လၧၡါမုနၧၫ့ဖၫ လၧအၥိၭ လၧအစူၪ လၧထဲၫ့ဎွံၪ ဒဲချုၬ အခိၪလူၬ အဎံၫအလၩ အီၪလၧအခိၪဎွံၪ အလီၩ့လီၫ. 43 ထီးနီၪလဖၧၫ့ ယစံၭလၧအၥၭၡါယူၭ လၧဆၧအဲၪဘိၩ့မၫ အဲၪဘိၩ့ဝၩ အဖၧၩ့ လဂၩ အဂဲး, ဘိၩ့နဲၪ့ယီၩ မွဲ အဝ့ၫၥံၪ မိမၩ ဆၧလဲးဆၧဘျၪ လၧအဝ့ၫ လၧအနၫ့ဆါဒၪလ့ၬဆ့ဧၪ. 44 အဝ့ၫၥံၪ လ့ၩနုၬ လၧအအီၪ, ဘဲၫၦလ့ၩနုၬ လၧမဲၩဎွဲၩမုၪ အအီၪ အၥိၭနီၪလီၫ. တၭ လ့ၩနုၬ လၧၦမုၪ လၧအၥၭလဲးၥၭဘျၪ နးအဟိလၫ, ဒဲနးအဟိလဘၫ အအီၪ ဘဲၫနီၪၥိၭလီၫ. 45 ၦၡၩ အတီၩအလီၩ့လဖၪနီၪ, ၦမိစ့ၩရၫ့ ဘဲၫၦအဲၪဘိၩ့ဝၩ ဘၪ ဆၧစ့ၩရၫ့ အၥိၭ, ဘဲၫၦမုၪ လၧအဂါလၩ့ ဆၧၥွံၪ ဘၪ ဆၧစ့ၩရၫ့ အၥိၭလီၫ. အဂဲးဘဲၫယီၩ မွဲၦအဲၪဘိၩ့ဝၩတၭ, ဆၧၥွံၪ အီၪလၧအစူၪဖၧၩ့လီၫ. 46 အဂဲးဘဲၫယီၩ, ကဆါ ယဟိဝၩစံၭဘဲၫယီၩ, ယမိဒုၭဂဲၫထၫ့ဒၩ အဝ့ၫၥံၪ လၧၦလဒီၪ့ဖၭဒိၪတၭ, ယမိဖ့ၪလၫ့ခွံၬဝ့ၫ လၧၦမၩခိမၩဝီၩဝ့ၫ, ဒဲအၪ့ဂူၬဆီၪ့ အဆၧလီၫ. 47 ၦလဒီၪ့နီၪ မိခွံၬဝ့ၫ လၧလိး ဒဲဒၪ့ထ့ၬခွံၬဝ့ၫ လၧနၭတၭ, မိမၩၥံၫ အဖိၪခွၫၥံၪ ဒဲအဖိၪမုၪၥံၪ, ဒဲဆူၭခွံၬ အဂံၪ့ၥံၪ လၧမ့ၪ လီၫ. 48 ယမိဒုၭထုၬ ဆၧၥၭလဲးၥၭဘျၪ လၧခးဖၧၩ့, ဘဲၫၥိၭ ၦမုၪ ထီးအလူၬ မိထီးလၩ့အၥၭ, ဘဲၫၥိၭ အထီးမၩဖိၬ အဝ့ၫၥံၪ အၥၭလဲးၥၭဘျၪ အခဲၫ့ လဂ့ၩလီၫ. 49 အဝ့ၫၥံၪ မိဖ့ၪထဲၩ့ နၥံၪ အၥၭလဲးၥၭဘျၪ လၧနၥံၪ အလီၩ့တၭ, နၥံၪ မိဘၪထိး နၥံၪ အဆၧဂၩ့လဖၪ အဆၧဒဲၩဘၭတၭ, နၥံၪ မိၥ့ၪယၫ လၧယမွဲ ကဆါ ယဟိဝၩ လီၫ. 

1 လၧခွံၫနံၪ့လနံၪ့, လၩဆံၫဘံၪ့လဘံၪ့, လၩထၪ့ ဆံၫနံၩလနံၩနီၪ, ယဟိဝၩအလူ လၩ့ဘၪဒီၭယၧၩတၭ, စံၭဝ့ၫဒၪ, 2 ၦၡၩ အဖိၪခွၫဧ့, ကွ့ၭ လၧနဂး မုလနံၩအမံၩ့, မွဲလနံၩယီၩ ဒၪလ့ၬဆံၭ. ဘၭဘလၧၫ့ အစဎွၩ အီၪက့ၪလၩ့အၥၭ ထၫ့ဒၩ ယရုစလံၫ့ လၧမုလနံၩယီၩ လနံၩဎး လီၫ. 3 ချဲၩ့ဒီၩ့လၩ့ဆၧ လၧၦဂံၪ့ဖိၪ အပိၩ့ထၪ့ဒၪဆၧ တၭ, စံၭအဝ့ၫၥံၪ, ကဆါ ယဟိဝၩစံၭဘဲၫယီၩ, ဒီၩ့ထၪ့ ဖၧၩ့တၭ, ဒီၩ့ထၪ့ဝ့ၫ ဒဲဂါလၩ့ ထံၫ လၧအဖၧၩ့ဆံၭ, 4 အၪ့ထုၫ့ကီၪ့တၭ, ဒုၭနုၬ ဆၧအလီၪ့လဖၪ လၧအဖၧၩ့, ကယဲ ဆၧအလီၪ့ လၧအဂ့ၩ ဒၪလ့ၬ, ကံၪဒူၪ ဒဲခိၬထံၭခိၪ, မၩဎွ့ၩ အဝ့ၫ လၧဆၧအဎွံၪအနၧၩ့ လၧအဂ့ၩအဘၪ ဆံၭ. 5 တၭ မၩန့ ဆၧအဂ့ၩထုၬ လၧၥိၪ ဒဲဘ့ၪအကျၩ တၭ, မၩ ဆၧလပိၩ့ လၧအဖၫ့လၬ လၧဆၧအဎွံၪအနၧၩ့ အဂး, ဒုၭလၬထၪ့ဝ့ၫ အ့ၪဂ့ၩ, အၪ့ဎွံ ဆၧဎွံၪလဖၪ လၧအဖၧၩ့ဆံၭ. 6 မၩအၥၭဘဲၫနီၪတၭ, ကဆါ ယဟိဝၩစံၭဘဲၫယီၩ, ဒိၩ့ အီၪလၧဆၧၥွံၪ; ဖၧၩ့ လၧအအ့ၪ အီၪဝ့ၫ လၧအဖၧၩ့, အအ့ၪလစဲၪ့ထၪ့ခွံၬဘၪ လၧအအီၪနီၪ, ဘၪအၡၪ့လီၫ. ဂဲၫဆိၬထၪ့ဝ့ၫ လလီၪ့ဘၪလလီၪ့ဆံၭ. မွဲၦထီးဖၭ လၧအဂး လဂ့ၩ. 7 အဂဲးဘဲၫယီၩ ဆၧအၥွံၪ အီၪဝ့ၫ လၧအၥၭကျၩတၭ, ဆၧဂါလၩ့ဝ့ၫ လၧလိးၥံၪလဲၫ့ၥံၪ အဖၫ့ခိၪလီၫ. ဂါလၩ့ဝ့ၫ လၧဂၪ့ခိၪ အလီၩ့ ဘဲၫၥိၭ အမိလၩ့ဘၧၩ့ဝ့ၫ လၧဂၪ့ခိၪမုၬနီၪ မွဲအ့ၬ. 8 ဘဲၫၥိၭ ဆၧအၥၭ မိခဲၩထၪ့ ဒဲမိမၩဆၧၫ့ ဆၧအၧၩ့တၭ, ယအီၪက့ၪလၩ့ ဆၧအၥွံၪ လၧအဂါလၩ့ဝ့ၫ လၧလဲၫ့ခိၪ ဘဲၫၥိၭ အထီးလၩ့ဘၧၩ့ လဂ့ၩ. 9 မၩအၥၭဘဲၫနီၪတၭ, ကဆါ ယဟိဝၩ စံၭဘဲၫယီၩ, ဒိၩ့ အီၪလၧဆၧၥွံၪနီၪ ဘၪအၡၪ့လီၫ. ယမၩ ဆၧပိၩ့ လၧမ့ၪအဂး ဖၭဒိၪလပိၩ့လီၫ. 10 ဖျုၭလၩ့ ၥံၪ့မုအၪ, မၩခဲၩထၪ့ မ့ၪ, အၪ့ဎွံမံၫ့ ဆၧယၪ, ဒုၭနုၬ ဆၧဂဲၪတၭ, ဆူၭထၪ့ခွံၬ ဆၧဎွံၪဆံၭ. 11 ထီးနီၪလဖၧၫ့ အီၪက့ၪဖၧၩ့ အီၪခီၫဝ့ၫနီၪ လၧမ့ၪအၧၩ့ဖၭ အဖၫ့ခိၪ, ဘဲၫၥိၭ အထီးဘၩ့ မိခိထၪ့တၭ, မိဆူၭထၪ့ခွံၬ အဆၧဘၪၥၭလိၪ မိဖံၪထၪ့ဝ့ၫ လၧအဖၧၩ့, ဒဲအအ့ၪ မိလူၬဝ့ၫနီၪဆံၭ. 12 အဝ့ၫနီၪ မၩပွံၭယၥၭ လၧဆၧမၩလါနၫ့တၭ, အအ့ၪ အၪနီၪ စဲၪ့ထၪ့ လၧအဖၧၩ့အ့ၬ. အအ့ၪ အီၪဒၪဆၧ လၧမ့ၪကျၩလီၫ. 13 ဆၧလဲးဆၧဘျၪ အီၪဝ့ၫ လၧနဆၧလဆံၫ့ဘၪ အဖၧၩ့လီၫ. အဂဲးဘဲၫယီၩ ထီးယမၩဆံၫ့နၧၩ တၭ, နဆံၫ့ထၪ့အ့ၬ. ဆၧလၥူၫဝၭလၧၩ့ဘၪ ဆၧစံၪစၪ လၧနလီၩ့ ထီးယမၪလူၬ ယၥၭခဲၩထၪ့ အီၪဒၪဆၧ လၧနလီၩ့လီၫ. 14 ယၧၩ, ယဟိဝၩယီၩ, ယချဲၩ့ယူၭ ဆၧယူၭ, ဆၧမိမၩအၥၭတၭ, ယမိမၩယဝ့ၫလီၫ. ယကၠၪခွံၬယၥၭအ့ၬ; တၭ ယလီၫ့ကီၩ့အ့ၬ; ယနီၫ့ယါလၩ့ထဲၩ့ယၥၭအ့ၬ, ဘဲၫနဖၧၩ့ၥၭ အၥိၭနီၪ, ဒဲဘဲၫနမၩဆၧ အၥိၭနီၪ, ပမိစ့ၩရၫ့နၧၩ, ကဆါ ယဟိဝၩစံၭဝ့ၫဒၪ. မီၪအမၫၥံၫ အဂဲး. 15 ယဟိဝၩအလူ လၩ့ဘၪဆ့ယၧၩတၭ, စံၭဝ့ၫဒၪ, 16 ၦၡၩ အဖိၪခွၫဧ့, ယိခွါ, ယမၩန့ထၪ့ခွံၬဆၧလၧအဘၪ နမ့ၬၥၪၥံၪ လၧဆၧထး လဘျၩ့လီၫ. မွဲလါနၫ့တၭ, နဂၪ့နယၧၩ့ဘၪအ့ၬ. ဒဲနမ့ၬထံၫ မိလၩ့ယွၩဘၪဆ့အ့ၬ. 17 ဂၪ့အုၩဂၪ့ထိၬ လဂ့ၩ. ဂၪ့ လၧၦၥံၫ အကၠီၩ့ လဂ့ၩ. ဖုၪ့ထၪ့ နခိၪဖုၪ့ လၧနခိၪဎွံၪ, ဖျၪ့ထၪ့ နခၪ့ဖံၭ လၧနခၪ့တၭ, ကၭဘံၭ နနိၭ လဂ့ၩ. အၪ့ ၦၡၩ အဆၧအၪ့ လဂ့ၩ. 18 ယချဲၩ့ယူၭ ဆၧလၧၦခမျၧး လၧမုဂီၩတၭ, လၧမုဂၪလၩ့နီၪ ယမၫ ၥံၫဝ့ၫလီၫ. တၭ မုဆဲၪ့ထၪ့နီၪ ယမၩဆၧ ဘဲၫဆၧမၪလူၬယၧၩ အၥိၭနီၪလီၫ. 19 တၭ ၦခမျၧးစံၭယၧၩ, ဆၧလဖၪ လၧနမၩ ဘၪဆဲၫ့ လၧပၧၩ ဘဲၫၥ့ၪလဲၪနီၪ, မွဲနလီၩဘၪပၧၩအ့ၬဧၪ. 20 ယ စံၭအဝ့ၫၥံၪ, ယဟိဝၩအလူ လၩ့ဘၪယၧၩတၭ, စံၭဝ့ၫဒၪ, 21 စံၭ အံၫစရ့လၭ အၡၩဂံၪ့ဖိၪ, ကဆါ ယဟိဝၩစံၭ ဘဲၫယီၩ, ယိခွါ, ယမိမၩဘၪၥၭလိၪ ယလးဆံၫ့ဎံၪ, နၥံၪဒိၭနဲၩ့နၥံၪအၥၭအလး လၧနၥံၪ အီၪက့ၪဖိၫလိၫ နၥံၪအၥၭ လၧအကၠီၩ့, ဆၧလၧအဘၪ နၥံၪအမ့ၬၥၪၥံၪ ဒဲဆၧလၧနၥံၪ လီၫ့ကီၩ့ဝ့ၫလီၫ. နၥံၪ အဖိၪခွၫၥံၪ, ဒဲနၥံၪ အဖိၪမုၪၥံၪ လၧအအီၪလၩ့ထး လၧနၥံၪ အၥိၭနီၪ မိလၩ့ထံၩဖါ လၧနၭၥံၪဖၩ့ၥံၪလီၫ. 22 နၥံၪ မၩဆၧ ဘဲၫယမၩ အၥိၭနီၪလီၫ. နၥံၪ ကၭဘံၭ နၥံၪအနိၭအ့ၬ, ဒဲအၪ့ ၦၡၩ အဆၧအၪ့အ့ၬ. 23 နၥံၪအခိၪဖုၪ့ မိအီၪလၧနၥံၪ အခိၪဎွံၪ တၭ, နၥံၪအခၪ့ဖံၭ မိအီၪလၧနၥံၪ အခၪ့လီၩ့လီၫ. နၥံၪ မိဂၪ့မိယၧၩ့အ့ၬ, နၥံၪ မိဎွ့လၩ့ခွံၬ လၧနၥံၪ အဆၧဒဲၩဘၭ အဖၧၩ့တၭ, နၥံၪ မိဂၪ့အုၩဂၪ့ထိၬ လဂၩ ဒဲလဂၩ လီၫ. 24 တၭ စအဇံၫခအ့လၭ မိကဲၪထၪ့ ဆၧမၩနဲၪ့လမံၩ့ လၧနၥံၪ အဂးလီၫ. ဘဲၫအဝ့ၫဒၪ မၩယူၭ ဆၧထီးအလူၬ အၥိၭနီၪ, နၥံၪ မိမၩဒီၭ နၥံၪဝ့ၫလီၫ. ထီးဆၧနီၪ မၩအၥၭတၭ, နၥံၪ မိၥ့ၪယၫ လၧယမွဲ ကဆါ ယဟိဝၩ လီၫ. 25 နဝ့ၫဒၪယီၩ ၦၡၩ အဖိၪခွၫဧ့, မုလနံၩ လၧယမၩန့ထၪ့ထဲၩ့ အဂဲးအဘၭ, အလၩအဖၩ့, အၥုၪ့ဎွံၫၥၭယီၫ ဆၧလၧအဘၪ အမ့ၬၥၪၥံၪ, ဒဲဆၧလၧအလီၫ့ကီၩ့ဝ့ၫ အဖိၪခွၫၥံၪ, ဒဲအဖိၪမုၪၥံၪနီၪတၭ, 26 ဆၧလၧမုလနံၩနီၪ, ၦလၧအဖီၩ့ဖျ့ၭလဂၩ မိဂဲၫလၧနအီၪ ဘဲၫၥိၭ အမိဒုၭနါဂၧၫ့နၧၩ လၧဆၧလၧနနါဖၧၩ့လီၫ. 27 ဆၧလၧမုလနံၩနီၪ နနိၭ မိအၩ့ထၪ့အၥၭ လၧၦလၧအဖီၩ့ဖျ့ၭဆၧ အဂး, န မိချဲၩ့ဆၧတၭ, အီၪအုၭအၭလၧၩ့အ့ၬ. နမိကဲၪထၪ့ ဆၧမၩနဲၪ့လမံၩ့ လၧအဝ့ၫၥံၪ အဂးတၭ, အဝ့ၫၥံၪ မိၥ့ၪယၫ လၧယမွဲ ယဟိဝၩ လီၫ. 

အဇံၫခအ့လၭ Ezekiel 25 

1 ယဟိဝၩအလူ လၩ့ဘၪဒီၭယၧၩတၭ, စံၭဝ့ၫဒၪ. 2 ၦၡၩ အဖိၪခွၫဧ့, အီၪက့ၪနမ့ၬ ထၫ့ဒၩ ၦအၫမၧၫ့ဖိၪလဖၪတၭ, ချဲၩ့ဆၧ လၧမီၪအချိၬ ထၫ့ဒၩ အဝ့ၫၥံၪ, 3 တၭ စံၭ ၦအၫမၧၫ့ဖိၪ ခိၭနၪကဆါ ယဟိဝၩအလူဆံၭ. ကဆါ ယဟိဝၩစံၭဘဲၫယီၩ, လၧယလးဆံၫ့ဎံၪ ဘၪယူၭ ဆၧမၩဘၪၥၭလိၪဝ့ၫနီၪ, ဒဲအံၫစရ့လၭအခး အီၪယူဝ့ၫ, ဒဲယုဒၫ အၡၩဂံၪ့ဖိၪ လ့ၩကဲၪယူၭ လၧဎီးတၭ, မွဲနၥံၪစံၭ, အၩဟါ! ထၫ့ဒၩ အဝ့ၫလီၫ. 4 မၩအၥၭဘဲၫနီၪတၭ, ယိခွါ, ယမိဖ့ၪလၫ့နၧၩ လၧၦမုထၪ့ဖိၪ လၧအန့ၥၫဆၧ အလး, ဒဲအဝ့ၫၥံၪ မိမၩထၪ့ အနီးလဖၪ လၧနဖၧၩ့ မိအၪ့ဘၪ နဆၧၥၪ, ဒဲမိအီၩဘၪ နဆၧနူထံၫလီၫ. 5 ယမိအီၪက့ၪ ရၭဘၫ လၧကလအူၭ အတၩ့ခူၬ အဂး ဒဲအၫမၧၫ့ဖိၪ အခး လၧၥိၪ ဒဲဘ့ၪလဖၪ ခိၬလၩ့အလးတၭ, နၥံၪ မိၥ့ၪယၫ လၧယမွဲ ယဟိဝၩ လီၫ. 6 အဂဲးဘဲၫယီၩ ကဆါ ယဟိဝၩစံၭဘဲၫယီၩ, မွဲနဒဲၩနစူၪ, ဒဲနဆ့ၪနခၪ့တၭ, နၥၭထိၬ လၧနၥၭ အဆၧမၩကြၩ့ထမး ထီးအလူၬ ထၫ့ဒၩ ခးအံၫစရ့လၭတၭ, 7 ယိခွါ, မၩအၥၭဘဲၫနီၪတၭ, ယမိယၩ့ထၪ့ ယစူၪ လၧနလီၩ့တၭ, အီၪက့ၪနၧၩ လၧဆၧအၪ့ဂူၬဆီၪ့ လၧၦဆၨၩလဖၪ အဂးတၭ, ယမိဒၪ့ထ့ၬခွံၬနၧၩ လၧၦခမျၧး အကျၩတၭ, ယမိမၩလၩ့မါ နၧၩ လၧထံၫၥံၪခးၥံၪ အဖၧၩ့တၭ, ယမိမၩဂၭဂီၩ့နၧၩ တၭ, နမိၥ့ၪယၫ လၧယမွဲ ယဟိဝၩ လီၫ. 8 ကဆါ ယဟိဝၩစံၭဘဲၫယီၩ, လၧမိအၭ ဒဲစံအၫနီၪ စံၭ, ယိခွါ, ယုဒၫ အၡၩဂံၪ့ဖိၪ မၩအၥၭ ဘဲၫၦဆၨၩ ထီးအလူၬ အၥိၭနီၪ အကၠီၩ့တၭ, 9 မၩအၥၭဘဲၫနီၪတၭ, ယိခွါ, ယမိဝဲထၪ့ မိအၭ အကဖၩ လၧအဒိၩ့လဖၪ အီၪဝ့ၫ လၧအနဲၩ့ထံၭ, ထံၫၥံၪခးၥံၪ အလၩအဖၩ့ ဘ့ၭ၁ယ့ၭစမီၭ, ဘၫအလၭမံအိၫ့ ဒဲကံၫရၥ့အံၫ့, 10 ဒဲၦအၫမၧၫ့ဖိၪ, ယမိဖ့ၪလၫ့ အဝ့ၫၥံၪ လၧဆၧန့ၥၫ လၧၦမုထၪ့ဖိၪ အအီၪ, ဘဲၫၥိၭ ဆၧထီးနၪ့ထၪ့ထဲၩ့လၧၩ့ ၦအၫမၧၫ့ဖိၪ လၧၦဆၨၩလဖၪအကျၩ လဂ့ၩလီၫ. 11 ယမိမၩ ဆၧစ့ၩရၫ့ လၧမိအၭ အလီၩ့တၭ, အဝ့ၫၥံၪ မိၥ့ၪယၫဝ့ၫ လၧယမွဲ ယဟိဝၩ လီၫ. 12 ကဆါ ယဟိဝၩစံၭဘဲၫယီၩ လၧအံဒၧၫ့ မၩဆၧၫ့ ဆၧအၧၩ့ ထၫ့ဒၩ ယုဒၫ အၡၩဂံၪ့ဖိၪတၭ, မၩ ဆၧဒဲၩဘၭ အဒိၪအယိၬ, ဒဲမၩဆၧၫ့ ဆၧအၧၩ့ အကၠီၩ့တၭ, 13 ကဆါ ယဟိဝၩစံၭဘဲၫယီၩ, ယမိယၩ့ထၪ့ ယစူၪ လၧအံဒၧၫ့ အဖၫ့ခိၪတၭ, ယမိဖ့ၬခွံၬ ၦၡၩ ဒဲဆၧဖိၪဆၧဎါ လၧအဖၧၩ့တၭ, ယမိမၩယူ အဝ့ၫ လၧတံမၧၫ့, ဒဲၦဒံဒၫ့ဖိၪ မိလၩ့ထံၩဖါ လၧနၭၥံၪဖၩ့ၥံၪလီၫ. 14 ယမိမၩဆၧၫ့ ဆၧအၧၩ့ လၧအံဒၧၫ့ အလီၩ့ လၧယၡၩခမျၧး အံၫစရ့လၭ အစူၪ တၭ, မိမၩဘၪ အံဒၧၫ့ ဘဲၫယၥၭထၪ့ ဒဲဘဲၫယၥၭခဲၩထၪ့ အၥိၭတၭ, အဝ့ၫၥံၪ မိၥ့ၪယၫဝ့ၫ လၧယမၩဆၧၫ့ ဆၧအၧၩ့နီၪ, ကဆါ ယဟိဝၩစံၭဝ့ၫဒၪ. 15 ကဆါ ယဟိဝၩစံၭဘဲၫယီၩ မွဲၦဖလံၡၫဖိၪ မၩဆၧ လၧဆၧမၩဆၧၫ့ ဆၧအၧၩ့ ဒဲမၩဆၧၫ့ ဆၧအၧၩ့ လၧအၥၭမၩကြၩ့ထမး ဘဲၫၥိၭ အမိမၩဂၭဂီၩ့ဆၧ လၧဆၧၥၭဂဲၫ့ လၧဖျိၩ့ အကၠီၩ့လီၫ. 16 မၩအၥၭဘဲၫနီၪတၭ, ကဆါ ယဟိဝၩစံၭဘဲၫယီၩ, ယိခွါ, ယမိယၩ့ထၪ့ ယစူၪ လၧၦဖလံၡၫဖိၪ အဖၫ့ခိၪတၭ, ယမိဒၪ့ထ့ၬခွံၬ ၦကရံၥၭဖိၪ, ဒဲမၩဂၭဂီၩ့ ဆၧအီၪလၩ့ထး လၧမၫဆမံၭနဲၩ့လီၫ. 17 ယမိမၩဆၧၫ့ ဆၧအၧၩ့ နၭနၭလ့ၬ လၧအလီၩ့, အီၪလၧဆၧအၪ့ၥီၪ့ အီၪလၧဆၧၥၭခဲၩထၪ့, ထီးယမၩဆၧၫ့ ဆၧအၧၩ့ လၧအလီၩ့တၭ, အဝ့ၫၥံၪ မိၥ့ၪယၫဝ့ၫ လၧယမွဲ ယဟိဝၩ လီၫ. 

အဇံၫခအ့လၭ Ezekiel 26 

1 လၧနံၪ့ လဆံၫလနံၪ့ လၩထၪ့ လနံၩနီၪ ဆၧမၩအၥၭ လၧယဟိဝၩအလူ လၩ့ဘၪယၧၩတၭ, စံၭဝ့ၫဒၪ, 2 ၦၡၩ အဖိၪခွၫဧ့, လၧတဲအၫ ချဲၩ့ထၫ့ဒၩ ယရုစလံၫ့ အကၠီၩ့, ဒဲစံၭ, အၩလါ! ၦလၧအမွဲ ၦဆၨၩလဖၪ အတရၫ့နီၪ ခါခွံၬယူၭ; ဆၧမိကၠၪအၥၭ လၧယအီၪတၭ, ယမိလၧၫ့ထၪ့ဎွ့ၩထၪ့ ယဝ့ၫ, အဝ့ၫဒၪ အီၪယူယူၭ, 3 မၩအၥၭဘဲၫနီၪတၭ, ကဆါ ယဟိဝၩစံၭဘဲၫယီၩ, ယိခွါ, ယထၫ့ဒၩနၧၩ, တဲအၫဧ့, တၭ ယမိအၪ့မၧၫ့ ၦအၪဆၨၩ ဂဲၫထၫ့ဒၩနၧၩ, ဘဲၫမၫဆမံၭ ဒုၭဂဲၫထၪ့ အလပီၩလဖၪ အၥိၭနီၪလီၫ. 4 ဆၧမိမၩဂၭဂီၩ့ တဲအၫ အခိၪဒၧၩ့, ဒဲမၩလၩ့ဎီး အထိၬထီၫလဖၪတၭ, ယမိကွၭခွံၬ အဂၪ့ခိၪအမုၬ လၧအဖၫ့ခိၪတၭ, အီၪက့ၪဝ့ၫ ဘဲၫလဲၫ့လဖျိၪ့ အဒၩ့ခိၪ အၥိၭနီၪလီၫ. 5 မိကဲၪထၪ့ ဆၧအလး လၧမၫဆမံၭဖၧၩ့ ထီးၦအၪ့လိၫလၩ့ အၡၬလဖၪ လၧအဖၫ့ခိၪလီၫ. အဂဲးဘဲၫယီၩ ယချဲၩ့ယူၭ ဆၧယူၭ, ကဆါ ယဟိဝၩစံၭဝ့ၫဒၪ, တၭ အဝ့ၫ မိကဲၪထၪ့ ဆၧအၪ့ဂူၬဆီၪ့ လၧၦဆၨၩလဖၪ အဂး လီၫ. 6 အဖိၪမုၪလဖၪ အီၪဝ့ၫ လၧမံၩ့လၬကျၩနီၪ, မိဘၪ ဆၧမၩၥံၫဝ့ၫ လၧဖၩ့ၥံၪနၭၥံၪတၭ; မိၥ့ၪယၫဝ့ၫ လၧယမွဲ ယဟိဝၩ လီၫ. 7 အဂဲးဘဲၫယီၩ ကဆါ ယဟိဝၩစံၭဘဲၫယီၩ, ယိခွါ, ယမိဒုၭဂဲၫဘၪ တဲအၫ လၧဘၭဘလၧၫ့ အစဎွၩ န့ၭဘူၫခၭန့ဇၫ အစဎွၩလဖၪ အစဎွၩ လၧမုဖၩလခီၫ, အီၪဝ့ၫ လၧကၥ့ၪလဖၪ ဒဲလဲၪ့ၥုၭလဖၪ, ဒဲၦထူၬကၥ့ၪ, ၦအဒီၪ့လဖၪ, ဒဲၦခမျၧး အၪအၪလ့ၬလီၫ. 8 အဝ့ၫဒၪ မိမၩၥံၫ နဖိၪမုၪလဖၪ လၧဂၪ့ခိၪအဝၩ့ အကျၩ လၧနၭၥံၪဖၩ့ၥံၪ တၭ, မိမၩခိၪဒၧၩ့ ထၫ့ဒၩနၧၩ, ဒဲမၩထိၬၥံၪထၭၥံၪ ထၫ့ဒၩနၧၩတၭ, မိဆိၬထၪ့ ထၩ့ဖံၭ ထၫ့ဒၩနၧၩလီၫ. 9 မိအီၪက့ၪလၩ့ စဲၭဘုၪ့ဖိးဆၧဆဲၫဎၩ့ လၧနခိၪဒၧၩ့တၭ, မိမၩလၩ့ဎီး နထိၬၥံၪ လၧအကွၩလဖၪလီၫ. 10 မွဲအကၥ့ၪ အီၪ အၪဒုၩ အကၠီၩ့တၭ, ဆၧအမုၬ မိမၩဘံၭနၧၩလီၫ. ထီး အဂဲၫနုၬ လၧနတရၫ့ ဘဲၫၦၡၩ ဂဲၫနုၬ ဒိၩ့ လၧဆၧဘုၪ့ဖိး အၥိၭနီၪတၭ, နခိၪဒၧၩ့ မိဝၭဝ့ၫ လၧၦထူၬကၥ့ၪ, ဒဲလဲၪ့ပၪ, ဒဲလဲၪ့ၥုၭအၥီၫ အကၠီၩ့လီၫ. 11 မိယဲးလၩ့ နဖၧၩ့ၥၭ ထီးအလူၬ လၧအကၥ့ၪ အခၪ့မံၪလီၫ. မိမၩၥံၫ နၡၩခမျၧး လၧနၭၥံၪဖၩ့ၥံၪတၭ, နဂဲးနဘၭ အဆၧဂၩ့ဆၧဖၪ့ မိလၩ့ဒၩ လၧဂၪ့ခိၪ အဖၫ့ခိၪလီၫ. 12 အဝ့ၫၥံၪ မိအၪ့ဂူၬန့ဆီၪ့ နဆၧထူၭဆၧလၧၫ့ ဒဲမိမၩန့ဆီၪ့ ဆၧလၧနမၩဖနံၬနီၪတၭ, အဝ့ၫၥံၪ မိမၩလၩ့ဎီးခွံၬ နခိၪဒၧၩ့နီၪတၭ, မိမၩဂၭဂီၩ့ခွံၬ နဂံၪ့ အဎံၫအလၩတၭ, မိခွံၬၡိၭခွံၬ နလိး, ဒဲနၥံၪ့ ဒဲဂၪ့ခိၪအမုၬ လၧထံၫကျၩလီၫ. 13 ယမိမၩထုၬ နဆၧၥံၫကျံၩ အၥီၫတၭ, နနါဒံၩ့အၥီၫ မိဂၧၫ့ထၪ့လၧၩ့အ့ၬ. 14 ယမိဒုၭကဲၪထၪ့နၧၩ ဘဲၫလဲၫ့ဒၩ့ခိၪ အၥိၭလီၫ. နမိကဲၪထၪ့ ဆၧအလး ထီးၦအၪ့လိၫလၩ့ ၡၬၥံၪ လၧအဖၫ့ခိၪလီၫ. ၦမၩကဲၪထၪ့ထဲၩ့လၧၩ့နၧၩအ့ၬ. အဂဲးဘဲၫယီၩ ဆၧလၧယၧၩ ယဟိဝၩယီၩ, ယချဲၩ့ယူၭ ဆၧယူၭ, ကဆါ ယဟိဝၩစံၭဝ့ၫဒၪ. 15 ကဆါ ယဟိဝၩစံၭ တဲအၫ ဘဲၫယီၩ, ကျိၩ့လဖၪ ဝၭၡိၩ့ၡိၬဝ့ၫ လၧနလၩ့ဎီးလဖၪ အကၠီၩ့, လၧၦဘၪ ဆၧဆ့ၭဝ့ၫလဖၪ ဂၪ့အုၩဂၪ့ထိၬ အကၠီၩ့, ဒဲလၧဆၧမၩၥံၫ ဆၧလၧအမၩအၥၭ လၧနစူၪဖၧၩ့ အကၠီၩ့လီၫ. 16 ထီးနီၪလဖၧၫ့ မၫဆမံၭ အၦဒိၪဖၭဒိၪ ထီးအလူၬ မိဂဲၫလၩ့ လၧအလးဆီၩ့ဆီတၭ, အီၪက့ၪခွံၬ အဆဲၫ့ဖၭထီၫ, ဘဲၪ့လၩ့ခွံၬ အကီၩ့အၥိၭဆၭကံၪလီၫ. မိကီၩ့ၥိၭထၪ့ ဆၧဝၭထိၬ တၭ, ဆၧၫ့နၩ့ လၧဂၪ့ခိၪ အဖၫ့ခိၪတၭ, ဝၭထိၬဝၭတ့ၭ ဒဲထီၫမံၫထီၫမၪ လၧနကၠီၩ့လီၫ. 17 အဝ့ၫၥံၪ မိဂၪ့ဆၧယၧၩ့ဆၧ လၧနကၠီၩ့တၭ, စံၭနၧၩ, ဆၧလၧအအီၪလၧၦမၫဆမံၭဖိၪ လၧအဖၧၩ့, ဒိၩ့ လၧအမံၩ့ဂၧၫ့ထၪ့ၥၩလၩ့ လၧအအီၪခၧၫ့ လၧမၫဆမံၭ အဖၧၩ့ဧ့, နဘၪ ဆၧဂၭဂီၩ့ ဘဲၫၥ့ၪလဲၪ; နဝ့ၫဒၪ, ဒဲၦဒိၩ့ဖိၪ လၧအမၩၥၭမဲၪ ကယဲ ၦလၧအအီၪဝ့ၫ လၧအနဲၩ့ထံၭလီၫ. 18 ဘိၩ့နဲၪ့ယီၩ ကျိၩ့လဖၪ ဝၭၡိၩ့ၡိၬဝ့ၫ လၧနလၩ့ဎီး အမုနံၩအဖၧၩ့လီၫ. မွဲမၬ, ကျိၩ့လဖၪ အီၪဝ့ၫ လၧမၫဆမံၭဖၧၩ့ ဝၭၡိၩ့ၡိၬ လၧနစဲၪ့ထၪ့ခွံၬ အကၠီၩ့လီၫ. 19 အဂဲးဘဲၫယီၩ ကဆါ ယဟိဝၩစံၭ ဘဲၫယီၩ, ထီးယ အ့ၪအီၪက့ၪနၧၩ လၧဒိၩ့အီၪယူဝ့ၫ, ဘဲၫဒိၩ့လဖၪ လၧၦဒိၩ့ဖိၪလအီၪဘၪ လၧအဖၧၩ့ အၥိၭနီၪ, ထီးယ အ့ၪဒုၭဂဲၫထၪ့ ထံၫယိၬဖၧၩ့ လၧနဖၫ့ခိၪ တၭ, ထံၫဖၭဒိၪ မိလုၬဘံၭနၧၩတၭ, 20 ယမိဆၪ့လၩ့နၧၩ ဖိးလၧၦလၧအလ့ၩလၩ့ လၧဆၧဖၧၩ့, လၧၦခမျၧး လၧအအီၪလၧဖျိၩ့ အၥိၭတၭ, ယမိဒုၭအီၪနၧၩ လၧဂၪ့ခိၪလၬ လၧအလးအီၪယူ လၧဖျိၩ့, အီၪလၧၦလၧအလ့ၩလၩ့ လၧဆၧဖၧၩ့ အၥိၭ, ဘဲၫၥိၭ ၦမိအီၪလၧနဖၧၩ့ လဂ့ၩ တၭ, ယမိအီၪက့ၪ ဆၧလၩဖၩ့ လၧဆၧမၧၫ့ အခးဖၧၩ့ လီၫ. 21 ယမိအီၪက့ၪဎွ့ၩနၧၩ လၧဆၧၥၭမဲၪအလးတၭ, နအီၪလၧၩ့အ့ၬ. ၦအ့ၪအၪ့ဎၬနၧၩ လါနၫ့နီၪ, မိဒၪန့လၧၩ့နၧၩ နးဆိၭအ့ၬ. ကဆါ ယဟိဝၩစံၭဝ့ၫဒၪ. 

1 ယဟိဝၩအလူ လၩ့ဘၪဒီၭ ယၧၩ တၭ, စံၭဝ့ၫဒၪ, 2 ၦၡၩ အဖိၪခွၫဧ့, ဒုၭအီၪထၪ့ ဂၪ့ဆၧယၧၩ့ဆၧ လၧတဲအၫ အကၠီၩ့, 3 တၭ စံၭ, တဲအၫ, ဒိၩ့ လၧအအီၪလၧဆၧလ့ၩနုၬ လၧမၫဆမံၭဖၧၩ့, ၦဆၨၩလဖၪ အၡၩဖနံၬဖိၪ လၧခး လၧမၫဆမံၭနဲၩ့ အၪဘံၪ့ အဂး, လဖျိၪ့ဧ့, ကဆါ ယဟိဝၩစံၭဘဲၫယီၩ, တဲအၫဧ့, နစံၭ, ယဎံၫယလၩ လၧၫ့ထၪ့ဎွ့ၩထၪ့လီၫ. 4 နနဲၩ့ထံၭၥံၪ အီၪလၧမၫဆမံၭဖၧၩ့, နၡၩမၩထၪ့ဆၧၥံၪ မၩလၧၫ့ထၪ့ဎွ့ၩထၪ့ နဎံၫနလၩလီၫ. 5 အဝ့ၫၥံၪ မၩ နၥံၪ့ပၪ ထီးအလူၬ လၧၥံၪ့ၡိၫ လၧစံနၧၫ, ဒဲမၩန့ ၥံၪ့ၡိၫအ့ရ့ၭ လၧလ့ၭဘနၧၫ့တၭ, မၩ ယါထုၪ့လဖၪ လၧနဂးလီၫ. 6 လၧဘၫၡၫ့ အၥံၪ့ထိၭဖၫနီၪ, အဝ့ၫၥံၪ မၩ တငၨၭလဖၪ လၧနဂးတၭ, ၦအၭၡၧၫဖိၪၥံၪလဒီၪ့ မၩထၪ့ နလးဆၧၫ့နၩ့လဖၪ လၧကဆၫ့မဲၪနီၪ, လၧအဂဲၫဆိၬထၪ့ခွံၬ လၧကျိၩ့ ဆံၭတံၫ့လဖၪ အဖၧၩ့လီၫ. 7 ဆၧဘွၩ ဖျ့ၫလံၬကံၭ ဒဲဆၧဆၭကံၪ ဂဲၫလၧခးအံဇံၭနီၪ, မွဲဆၧလၧနပၠၪထၪ့ လၧနယါလၪ အဂးလီၫ. ဆၧလၫ, ဒဲဆၧလုၭဖုၭ လၧအဂဲၫ လၧအံၫလဲၡၫ အကျိၩ့ၥံၪနီၪမွဲ ဆၧမၩဘံၭနၧၩလီၫ. 8 ၦအီၪဝ့ၫ လၧဇဲဒၧၫ့, ဒဲအၫဝၭမွဲ နကဘၩ့ဖိၪလီၫ. နၡၩကိၪ့ဆၧၥ့ၪ လၧအအီၪဝ့ၫ လၧနဖၧၩ့ နီၪ, မွဲနၡၩရိၬ၁န့ၫဖိၪ, တဲအၫဧ့! 9 ဂံလဘၭ အၡၩၥုၪ့က့ၭၥၭၡါ, ဒဲၦမၩဆၧၥ့ၪ လၧအဖၧၩ့နီၪ, မွဲနၡၩၥံၪထ့ၫကဘၩ့လီၫ. မၫဆမံၭ အကဘၩ့ ထီးအလူၬ, ဒဲအကဘၩ့ဖိၪ အီၪဝ့ၫ လၧနဖၧၩ့, ဘဲၫၥိၭ အမိမၩန့ နဆၧဖနံၬ လီၫ. 10 ၦပၧၡၫဖိၪ, ဒဲၦလုဒံၫဖိၪ, ဒဲၦဖုၫတၫဖိၪ အီၪဝ့ၫ လၧနၥုၭမုအကျၩ, နၡၩဒုၭၥုၭလီၫ. တၭ အဝ့ၫၥံၪ ဘျၭထၪ့ ဆၧပဒၩ့ ဒဲခိၪလူၬၥုၭ လၧနဖၧၩ့, မၩလၩမၩဖၩ့နၧၩ လီၫ. 11 ၦအၫဝၭဖိၪ ဒဲနၥုၭမု ထီးအလူၬ အီၪဝ့ၫ လၧနခိၪဒၧၩ့ဝၬဖီၩ့ဝ့ၫ, ဒဲၦၥုၭဖိၪဆီၪ့ အီၪဝ့ၫ လၧနတၨၭထီၫ အဖၧၩ့လီၫ. အဝ့ၫၥံၪ ဘျၭထၪ့ အဆၧပဒၩ့ လၧနခိၪဒၧၩ့ အလီၩ့ဝၬဖီၩ့ဝ့ၫ; မၩလၧၫ့ထၪ့ဎွ့ၩထၪ့ နဎံၫနလၩလီၫ. 12 တၫၡံၭမွဲ နၡၩဖနံၬဖိၪ လၧဆၧဖိၪဆၧလံၩ ကိၭမံၩ့ဒ့ၭ အီၪဝ့ၫ အၪအၪလ့ၬ အကၠီၩ့လီၫ. အဝ့ၫၥံၪ အၪ့ဆၫခွံၬ စ့ၩ, ဒဲထၭ, ဒဲၡၬ, ဒဲၡၬၥၧၫ့နီၪ လၧနဖၠၫဖၧၩ့လီၫ. 13 ယၫဝၫ့, တုဘလၭ, ဒဲမ့ၫၡ့ၭနီၪ မွဲနၡၩဖနံၬဖိၪလီၫ. အဝ့ၫၥံၪ အၪ့ဆၫခွံၬ ၦၡၩၥံၪ, ဒဲထွ့ၫထီးဘၩ့ လၧဖၠၫဖၧၩ့လီၫ. 14 တိၫဂၫမၫ အၡၩဂံၪ့ဖိၪ အၪ့ဆၫခွံၬ ကၥ့ၪ, ဒဲၦထူၬကၥ့ၪ ဒဲကၥ့ၪလၫ လၧနဖၠၫဖၧၩ့လီၫ. 15 ၦဒံဒၫ့ဖိၪမွဲ နၡၩဖနံၬဖိၪ လီၫ. ခးအၪဘံၪ့ လၧမၫဆမံၭနဲၩ့ မၩဖနံၬ လၧနစူၪဖၧၩ့ လီၫ. အဝ့ၫၥံၪ ဂဲၫဆိၬ အၪ့လဲၩ ဆၧနိၩ့လဖၪ, ဒဲကဆၫ့မဲၪ, ဒဲၥံၪ့အယၪၥၧၫ့လီၫ. 16 စံရအၫမွဲ နၡၩဖနံၬဖိၪ လၧနတဲၩ့ဆၧ အၪမံၩ့ အကၠီၩ့လီၫ. အဝ့ၫၥံၪ အၪ့ဆၫခွံၬ ထၫ့မျါဝီၩ, ဒဲဆၧလုၭဖုၭ, ဒဲဆၧဆၭကံၪ, ဒဲဆၧဘွၩ ဖျ့ၫလံၬကံၭ, ဒဲလိးနိၩ့, ဒဲထၫ့မျါဝီၩလုၭ, လၧနဖၠၫဖၧၩ့လီၫ. 17 ယုဒၫ ဒဲအံၫစရ့လၭ အၡၩခးဖိၪ, မွဲနၡၩဖနံၬဖိၪလီၫ. အဝ့ၫၥံၪ အၪ့ဆၫခွံၬ မံၫ့နံၭ အဘုၪကၠိၩ့ ဒဲကိၪဆၧၫ့, ဒဲန့ၫစၩ့, ဒဲၥိၪ, ဒဲၥံၪ့စရံအထူၭ လၧနဖၠၫဖၧၩ့လီၫ. 18 ဒမၭစကၧၭ မွဲနၡၩဖနံၬဖိၪ လၧနတဲၩ့ဆၧ အၪမံၩ့ အကၠီၩ့, လၧနဆၧဖိၪဆၧလံၩ ကိၭမံၩ့ဒ့ၭ အီၪ အၪအၪလ့ၬ အကၠီၩ့လီၫ. အဝ့ၫၥံၪ အၪ့ဆၫခွံၬ ဟ့ၭလဘိၭ အစဘံၭထံၫ, ဒဲၥိၪအဆီၪ့ဘွၩလီၫ. 19 ဒၫ့ ဒဲယၫဝၫ့ ဂဲၫဆိၬ လူၪလဖၪ, လၧနဖၠၫဖၧၩ့လီၫ. ယၭ၁ဒဲၩ့ယုၩ့ယဲ, ဒဲကဒါရၫအဖံၭ, ဒဲလၫ့ယ့ၫ အီၪဝ့ၫ လၧနဖၠၫဖၧၩ့လီၫ. 20 ဒံဒၫ့မွဲ နၡၩဖနံၬဖိၪတၭ, ဂဲၫဆိၬ ဆၧကီၩ့ဆၧၥိၭ လၧအလူဒိၪဎွ့ၩဒိၪ လၧလဲၪ့ၥုၭ အဂးလီၫ. 21 အရ့ဘၠၫ, ဒဲက့ဒၫ အၦဒိၪဖၭဒိၪ ထီးအလူၬနီၪ, မွဲနၡၩဖနံၬမၩ လၧနၥိၭတၭ; အဝ့ၫၥံၪ မၩဖနံၬ လၧၥိၪဖိၪ, ဒဲၥိၪဖၫ လၧဘ့ၪ ဒဲနၧၩလီၫ. 22 ၡံဘၫ, ဒဲရၫမၫနီၪ မွဲနၡၩဖနံၬဖိၪလီၫ. တၭ အဝ့ၫၥံၪ အၪ့ဆၫ ဆၧနၧၫ့မၧၫ့ အၪမံၩ့, ဒဲထၫ့မျါ အၪမံၩ့, ဒဲထီၫ့ၥံၪလွ့ၫၥံၪ, လၧနဖၠၫဖၧၩ့လီၫ. 23 ဟၫရၫ့ ဒဲခၫ့နံၫ, ဒဲအံဒံၫ့ ဒဲၡံဘၫ, ဒဲအၭၡၧၫ, ဒဲခံလမၭ အၡၩမၩဖနံၬနီၪ, မွဲနၡၩမၩဖနံၬဖိၪလီၫ. 24 အဝ့ၫၥံၪ အၪ့ဆၫ ဆၧကီၩ့ဆၧၥိၭ အလၧၫ့အဎွ့ၩ, ဒဲဖၬဘဲၩ့ အလၫ, ဒဲဆၧဆၭကံၪ, ဒဲတလၫၥံၪ့ၡိၫအ့ရ့ၭ အတလၫၥံၪ့စၧၩ့ထၬအၥၭ လၧဖျံၩ, အီၪလၧဆၧကီၩ့ဆၧၥိၭ အဂ့ၩအဘွၩနီၪ, လၧနဖၠၫဖၧၩ့လီၫ. 25 တၫၡံၭ အကဘၩ့နီၪမွဲ ဆၧလၧအဆိၬ နဖနံၬလဖၪလီၫ. နလၧၫ့ထၪ့ဎွ့ၩထၪ့တၭ, အီၪဝ့ၫ လၧဆၧအလၩအဖၩ့ ဒိၪမၬ လၧမၫဆမံၭဖၧၩ့ လီၫ. 26 နၡၩခုးတငၨၭလဖၪ ၥိၫ့ယူၭနၧၩ လၧထံၫဖၭဒိၪ အဖၧၩ့, လံၩမုထၪ့နီၪ မၩခါခွံၬနၧၩ လၧမၫဆမံၭ အၥၭခံဖၧၩ့လီၫ. 27 နဆၧထူၭဆၧလၧၫ့, ဒဲနဖၠၫလဖၪ, ဒဲနဆၧဖနံၬၥံၪ, ဒဲနၡၩကဘၩ့ဖိၪ, ဒဲနၡၩရိၬ၁န့ၫ, ဒဲနၡၩၥံၪထ့ၫကဘၩ့, ဒဲၦအၪ့ခၩဆၧ လၧနဖနံၬလဖၪ, ဒဲနၡၩၥုၭဖိၪ ထီးအလူၬ အီၪဝ့ၫ လၧနဖၧၩ့, ဒဲကယဲ နၡၩၥုၭဖိၪၥံၪ လၧအအီၪလၧနကျၩ မိလၩ့ထ့ၬ လၧမၫဆမံၭဖၧၩ့, လၧနထီၩ့ လၧဆၧဂၭဂီၩ့ အမုလနံၩ အဖၧၩ့နီၪလီၫ. 28 ဆၧအလးအီၪလၧခီၫ့ ဝၬဖီၩ့နၧၩလဖၪ မိဝၭၡိၩ့ၡိၬ လၧနၡၩ ရိၬ၁န့ၫ အကိၭၡၭထၪ့ အကၠီၩ့လီၫ. 29 ကယဲ ၦလၧအခုးတငၨၭ ထီးအလူၬ, ဒဲၦကဘၩ့ဖိၪၥံၪ, ဒဲမၫဆမံၭ အၡၩရိၬ၁န့ၫ ထီးအလူၬ, မိစဲၪ့လၩ့ခွံၬ လၧအကဘၩ့ဖၧၩ့တၭ, မိဆၧၫ့ထုၪ့ လၧခီၫ့, 30 မိဒုၭနါဂၧၫ့ အလူထၫ့ဒၩနၧၩ, မိဂၪ့ နၭနၭလ့ၬ, မိဎွံၪထၪ့ ဂၪ့ခိၪမုၬ လၧအခိၪဎွံၪ အဖၫ့ခိၪတၭ, မိလွၫလၩ့အၥၭ လၧဖံၫ့ချၪ အဖၧၩ့လီၫ. 31 အဝ့ၫၥံၪ မိလိၩ့ အခိၪဆံၫ့ဆၫ့ပျၩ့ လၧနကၠီၩ့တၭ, မိခဲးထူၬအၥၭ လၧရၧၬအဆၧယၬတၭ, မိဂၪ့ လၧနကၠီၩ့ လၧအၥၭဆၫတၭ, ဂၪ့နၭနၭလ့ၬလီၫ. 32 ဂၪ့ဆၧယၧၩ့ဆၧ အဘိၩ့ဘၭတၭ, မိမၩ ဆၧဂၪ့အုၩဂၪ့ထိၬနီၪ, ဂၪ့ဆၧ လၧနကၠီၩ့တၭ, စံၭ, ဒိၩ့ မၩအၥၭ ဘဲၫတဲအၫ အၥိၭ လၧအဘၪ ဆၧဂၭဂီၩ့ဝ့ၫ လၧမၫဆမံၭ အၥၭကျၩနီၪ, မွဲဒိၩ့ပလၫနီၪလဲၪ. 33 ထီးနဆၧဖနံၬ စဲၪ့ထၪ့ လၧမၫဆမံၭဖၧၩ့နီၪ, နဒုၭမံၫ့ၥုၪ့မံၫ့ၥၭ ၦအၪဆၨၩ, နဒုၭထူၭထၪ့လၧၫ့ထၪ့ ဂၪ့ခိၪ, အစဎွၩလဖၪ လၧနဆၧထူၭဆၧလၧၫ့ အအၪအဒိၪ, ဒဲနဆၧဖနံၬလဖၪလီၫ. 34 ထီး န အ့ၪဂၭဂီၩ့ခွံၬ လၧမၫဆမံၭဖၧၩ့ လၧထံၫယိၬ အဖၧၩ့နီၪတၭ, ဆၧဖနံၬလဖၪ ဒဲနဆၧအီၪလၧနဖၧၩ့ ထီးအလူၬနီၪ မိဂၭဂီၩ့ဝ့ၫလီၫ. 35 ၦခးဖိၪ လၧကျိၩ့လဖၪ အလီၩ့နီၪ မိထီၫမံၫထီၫမၪ လၧနကၠီၩ့ ထီးအလူၬ, ဒဲအဝ့ၫၥံၪ အစဎွၩလဖၪ မိၥၭမဲၪဆၧ နၭလ့ၬတၭ, အဆီၪ့ဎး, အမ့ၬလၩ့ၡါဝ့ၫလီၫ. 36 ၦဖနံၬဖိၪ လၧၦဆၨၩလဖၪအကျၩ မိဒုၪဒွ့ၪနၧၩ, နမိကဲၪထၪ့ ဆၧၥၭမဲၪဖၭဒိၪအလးတၭ, န လအီၪလၧၩ့ဘၪ လၩ့ဆိၩလၩ့ကၠၪလီၫ. 

1 ယဟိဝၩအလူ လၩ့ဘၪဒီၭယၧၩတၭ, စံၭဝ့ၫဒၪ, 2 ၦၡၩ အဖိၪခွၫဧ့, စံၭ လၧတဲအၫ အၦဒိၪဖၭဒိၪနီၪ, ကဆါ ယဟိဝၩစံၭဘဲၫယီၩ, မွဲနၥၭ အီၪထၪ့ထီၫတၭ, နစံၭ ယူၭ, ယမွဲ ယွၩလဂၩ, ယဆၧၫ့နၩ့ လၧယွၩအလးဆၧၫ့နၩ့ လၧမၫဆမံၭ အၥၭကျၩနီၪတၭ, နအီၪက့ၪနၥၭ ဘဲၫ ယွၩလဂၩအၥၭ လါနၫ့တၭ; နမွဲ ၦၡၩလဂၩတၭ, မွဲယွၩ လဂၩအ့ၬ. 3 ယိခွါ, နအီၪက့ၪနၥၭ ကိၪ့ၥ့ၪနဲၪ့ဒံၭ စဒၫ့နအ့လၭတၭ, ဆၧအီၪၥူၪအီၪကဒုၩ လၧနၧၩ နးမံၩ့အ့ၬ. 4 လၧနထူၭထၪ့လၧၫ့ထၪ့ လၧနဆၧကိၪ့ၥ့ၪကိၪ့ဘၪ ဒဲနၥုၪ့ဆၭၥၭဆၭ အကၠီၩ့တၭ, နအီၪလၧထီၫ့ ဒဲစ့ၩ လၧနအီၪက့ၪကီၪ့ဆၧ အလးဖၧၩ့လီၫ. 5 နမၩအၪထၪ့ နဆၧထူၭဆၧလၧၫ့ လၧဆၧကိၪ့ၥ့ၪကိၪ့ဘၪဖၭဒိၪ လၧနမၩဖနံၬဆၧလီၫ. နမၩထၪ့ထီၫနၥၭ လၧနဆၧထူၭဆၧလၧၫ့ အကၠီၩ့လီၫ. 6 မၩအၥၭဘဲၫနီၪတၭ, ကဆါ ယဟိဝၩစံၭ ဘဲၫယီၩ, မွဲနအီၪက့ၪနၥၭ ဘဲၫယွၩလဂၩအၥၭ အၥိၭ တၭ. 7 ယိခွါ, ယမိဒုၭဂဲၫဘၪနၧၩ လၧၦလခီၫဘၩ့မုးဖိၪ, ၦမၩၥၭမဲၪဆၧ လၧၦဆၨၩလဖၪ အကျၩ, ဒဲမိထုၭထၪ့ခွံၬ အနၭ ထၫ့ဒၩ နဆၧကိၪ့ၥ့ၪကိၪ့ဘၪ အဎံၫအလၩတၭ, မိမၩဘၪၥၭလိၪ နဆၧယုၩ့ယဲလီၫ. 8 တၭ အဝ့ၫၥံၪ မိဆၪ့လၩ့နၧၩ လၧဆၧဖၧၩ့တၭ, နမိၥံၫ ဘဲၫၦလၧအဘၪ ဆၧမၩၥံၫဝ့ၫ လၧမၫဆမံၭ အၥၭကျၩ အၥိၭနီၪလီၫ. 9 လၧၦလၧအမၩၥံၫနၧၩ အမ့ၬယၫနီၪ နမိစံၭ လၧယမွဲ ယွၩလဂၩနီၪဆ့ဧၪ, အ့ၪမွဲ နမွဲယွၩအ့ၬ, မွဲၦၡၩလဂၩ လၧၦလၧအမၩၥံၫနၧၩ အစူၪဖၧၩ့လီၫ. 10 နမိဘၪၥံၫ ဘဲၫ ၦလၧအလဒိၭဘၪ ဆၧကူၭတရံၭ ၥံၫဝ့ၫ အၥိၭ, လၧၦလခီၫဘၩ့မုးဖိၪ အစူၪဖၧၩ့လီၫ. အဂဲးဘဲၫယီၩ ယဝ့ၫဒၪယီၩ, ယချဲၩ့ယူၭ ဆၧယူၭ, ကဆါ ယဟိဝၩစံၭဝ့ၫဒၪ. 11 လၧနီၪအမ့ၬယၫ ယဟိဝၩအလူ လၩ့ဘၪယၧၩ, စံၭဝ့ၫဒၪ, 12 ၦၡၩ အဖိၪခွၫဧ့, ဒုၭအီၪထၪ့ ဂၪ့ဆၧယၧၩ့ဆၧ လၧတဲအၫ အစဎွၩ အကၠီၩ့တၭ, စံၭအဝ့ၫဒၪ, ကဆါ ယဟိဝၩ စံၭဘဲၫယီၩ, ဆၧလၧအလၧၫ့ဎွ့ၩ လၧဆၧကိၪ့ၥ့ၪကိၪ့ဘၪတၭ, လၧၫ့ထၪ့ဎွ့ၩထၪ့ လၧဆၧအဎံၫအလၩ န စဲၩနဲၪ့ထၬဝ့ၫဒၪလီၫ. 13 နအီၪယူၭ လၧအံဒံၫ့ ယွၩအကျိၭ အဖၧၩ့; ထၫ့မျါ ကိၭမံၩ့ဒ့ၭ, မွဲဆၧချုၬဘံၭနၧၩ, ထၫ့မျါ ဆၫ့ၥွံၪ, ထၫ့မျါ ဘၩ့အုၭ၁ဖၬယၩ, ထၫ့မျါ မဟူယၩထီၩ့အၥၭ, ထၫ့မျါ ဘၩ့ယ့ၫ, ထၫ့မျါ နကၥွဲၭ, ထၫ့မျါ နံၩလၩ, ထၫ့မျါဝီၩ, ထၫ့မျါ တ့မၠၭ, ဒဲထီၫ့လီၫ. ဆၧအမ့ၬအဖၧၩ့ တဲၩ့အၥၭ လၧနထၫ့မျါ အဂးနီၪ အၪဝ့ၫ လၧနၧၩ, မုလနံၩ လၧနအီၪဖျဲၪနီၪ တဲၩ့ဝဲၩအၥၭလီၫ. 14 နမွဲ ခ့ၫရူၬ ဒိၭဂုၪအၥၭ လဒုၩ လၧအကၭဘံၭထၬအၥၭ, ယအီၪက့ၪနၧၩ လၧယွၩ အခိၪလီၩ့ဆံၫ့ဎံၪ အလီၩ့လီၫ. နစဲၪ့ဝံၩ့ဝၩ့ဆၧ လၧလိးမ့ၪအကျၩလီၫ. 15 နဘီၪထၪ့ယီၫထၪ့ လၧနဖၧၩ့ၥၭ ခီၫလၧနမုလနံၩ လၧနအီၪဖျဲၪ ထီးဆၧဒၪန့ ဆၧဒဲၩဘၭ လၧနဖၧၩ့လီၫ. 16 နဎွ့ၩ လၧဆၧမၩဆီၪ့လ့ၬ လၧနဆၧဖနံၬလဖၪ အၪလ့ၬ အကၠီၩ့တၭ, နမၩယူၭ ဆၧဒဲၩဘၭယူၭ, မၩအၥၭဘဲၫနီၪတၭ, ယမိခွံၬၡိၬခွံၬ နၧၩ လၧယွၩ အခိၪလီၩ့ အလီၩ့, ဘဲၫဆၧဘၪၥၭလိၪ အၥိၭနီၪ ခ့ၫရူၬ လၧအမၩဘံၭဆၧ လဂၩဧ့, ယမိမၩဂၭဂီၩ့နၧၩ လၧလိးမ့ၪ အကျၩလီၫ. 17 နအီၪက့ၪထၪ့ထီၫ နၥၭ လၧနဎံၫနလၩ အကၠီၩ့, နမၩဘၪၥၭလိၪ နဆၧကိၪ့ၥ့ၪကိၪ့ဘၪ လၧနဆၧယုၩ့ယဲ အကၠီၩ့လီၫ. ယမိခွံၬလၩ့ခွံၬနၧၩ လၧဂၪ့ခိၪ အဖၫ့ခိၪ, ယမိအီၪက့ၪနၧၩ လၧစဎွၩလဖၪ အမ့ၬယၫ ဘဲၫၥိၭ အမိယိဖၧၩ့နၧၩလီၫ. 18 နမၩဘၪၥၭလိၪ နလးဆံၫ့ဎံၪလဖၪ လၧနဆၧဒဲၩဘၭ အၪမံၩ့ အကၠီၩ့, လၧနမၩဖနံၬ ဆၧလတီၩလလီၩ့ဘၪ အကၠီၩ့လီၫ. တၭ ယမိဒုၭဂဲၫထၪ့ မ့ၪ လၧနၥၭကျၩ လၧအမိအၪ့ခွံၬ နၧၩ, ဒဲယမိဒုၭကဲၪထၪ့နၧၩ, လၧဖံၫ့ချၪ လၧဂၪ့ခိၪချိၫ့, လၧၦလၧအယိနၧၩလဖၪ အမ့ၬယၫ ထီးအလူၬလီၫ. 19 ကယဲ ၦလၧအၥ့ၪယၫနၧၩ လၧၦၡၩခမျၧး ထီးအလူၬ အကျၩနီၪ မိထီၫမံၫထီၫမၪ လၧနကၠီၩ့လီၫ. နကဲၪထၪ့ ဆၧၥၭမဲၪဖၭဒိၪအလးတၭ, နလအီၪလၧၩ့ဘၪ လၩ့ဆိၩလၩ့ကၠၪလီၫ. 20 ယဟိဝၩအလူ လၩ့ဘၪဒီၭယၧၩတၭ, စံၭဝ့ၫဒၪ, 21 ၦၡၩ အဖိၪခွၫဧ့, အီၪက့ၪနမ့ၬ ထၫ့ဒုၪဒၩ ဇဲဒၧၫ့တၭ, ချဲၩ့ဆၧ လၧမီၪအချိၬ ထၫ့ဒၩဝ့ၫတၭ, 22 စံၭ, ကဆါ ယဟိဝၩစံၭဘဲၫယီၩ, ယိခွါ, ဇဲဒၧၫ့ဧ့, ယထၫ့ဒၩနၧၩတၭ, ယမိဒိၭ ဆၧလၩဆၧဖၩ့ လၧနၥၭကျၩတၭ, ထီးယ အ့ၪမၩ ဆၧစ့ၩရၫ့ လၧအဖၧၩ့တၭ, ဆၧမိအီၪက့ၪဆံၫ့ဎံၪ ယၧၩ လၧအဖၧၩ့နီၪ, ၦလဖၪ မိၥ့ၪယၫဝ့ၫ လၧယမွဲ ယဟိဝၩ လီၫ. 23 ယမိအၪ့မၧၫ့လၩ့ ဆၧၥံၫချဲၫ့ လၧအအီၪ, ဆၧၥွံၪ လၧအဖၧၩ့ၥၭဖၧၩ့ ဒဲၦဘၪဆ့ၭ မိလၩ့ထံၩဖါ လၧအကျၩ လၧနၭၥံၪဖၩ့ၥံၪ လၧအအီၪဝၬဖီၩ့ ထၫ့ဒၩ အဝ့ၫတၭ, အဝ့ၫၥံၪ မိၥ့ၪယၫ လၧယမွဲ ယဟိဝၩ လီၫ. 24 ဆၧဆူၪ လၧအဘၪဆ့ၭဆၧ မွဲဂ့ၩ, ဒဲဆၧဆူၪဆၧမဲၪ လၧအမၩဆၫဆၧ မွဲဂ့ၩ, အီၪလၧၩ့ လၧအံၫစရ့လၭ အၡၩဂံၪ့ဖိၪ, ဒဲလၧၦလၧအဝၬဖီၩ့ဝ့ၫ ထီးအလူၬ အကျၩ လၧအမၩကြၩ့ထမး အဝ့ၫၥံၪအ့ၬ. တၭ အဝ့ၫၥံၪ မိၥ့ၪယၫဝ့ၫ လၧယမွဲ ကဆါ ယဟိဝၩ လီၫ. 25 ကဆါ ယဟိဝၩ စံၭဘဲၫယီၩ, ထီးယ အ့ၪအၪ့ထုၫ့ကီၪ့ အံၫစရ့လၭ အၡၩဂံၪ့ဖိၪ လၧၦဆၨၩလဖၪ အကျၩ ထီးအလး လၧအအီၪပြံၩပြၩ လၧအကျၩတၭ, ဆၧမိအီၪက့ၪဆံၫ့ဎံၪ ယၧၩ လၧအကၠီၩ့ လၧၦဆၨၩလဖၪ အမ့ၬယၫတၭ, မိအီၪဝ့ၫ လၧခးလဘံၪ့ အဖၧၩ့ လၧယဖ့ၪလၫ့ယူၭ ယခ့ၫယၡၩ စယၫကူၭနီၪလီၫ. 26 အဝ့ၫၥံၪ မိအီၪထီးနီၪ အီၪဂုးခၧၫ့တၭ, မိမၩ ဂံၪ့ၥံၪဎၫ့ၥံၪ, ဒဲၥုၪ့ စဘံၭမုအလးတၭ, ထီးယမၩ ဆၧစ့ၩရၫ့ လၧၦလၧအမၩကြၩ့ထမးဘၪ အဝ့ၫ ဝၬဖီၩ့ဝ့ၫ ထီးအလူၬ အလီၩ့တၭ, မွဲမၬ, မိအီၪဝ့ၫ ဂုးခၧၫ့တၭ, မိၥ့ၪယၫဝ့ၫ လၧယမွဲ ယဟိဝၩ အဝ့ၫၥံၪအယွၩ လီၫ. 

1 လၧနံၪ့ ဆံၫနံၪ့လနံၪ့ လၩ ဆံၫဘံၪ့လဘံၪ့ လၩထၪ့ လဆံၫနံၫနံၩလနံၩနီၪ, ယဟိဝၩအလူ လၩ့ဘၪယၧၩတၭ, စံၭဝ့ၫဒၪ, 2 ၦၡၩအဖိၪဧ့, အီၪက့ၪနမ့ၬ ထၫ့ဒၩ ခးအံဇံၭ အစဎွၩ ဖၫရိၫတၭ, ချဲၩ့ဆၧ လၧမီၪအချိၬ ထၫ့ဒၩ အဝ့ၫ, ဒဲထၫ့ဒၩ ခးအံဇံၭ ထၧၫ့ဘံၪ့ယၫတၭ, 3 ချဲၩ့ဆၧတၭ, စံၭ, ကဆါ ယဟိဝၩစံၭဘဲၫယီၩ, ယိခွါ, ယထၫ့ဒၩနၧၩ, ဖၫရိၫ အံဇံၭ အစဎွၩ, မၪဖၭဒိၪ လၧအမံၫနၩ့ လၧထံၫမိၡါ အဖၧၩ့တၭ, စံၭ, ယထံၫမိၡါမွဲ ယဆၧ, ယတဲၩ့ဝ့ၫ လၧယဂးဒၪယဝ့ၫ လဂၩဧ့, 4 ယမိပုၭ နခၪလၬ လၧနိၪပုၭတၭ, ယမိဒုၭဘုၭထၬ ဒ့ၪၥံၪယၪၥံၪ လၧနဘံၪ့ၥံၪ တၭ, ယမိမီၩ့ကၠူၭထၪ့ခွံၬနၧၩ လၧထံၫမိၡါ အကျၩ, ဒဲကယဲ ဒ့ၪၥံၪယၪၥံၪ လၧနထံၫမိၡါ အဖၧၩ့ လၧအဘုၭထၬ လၧနဘံၪ့ၥံၪနီၪဆ့လီၫ. 5 ယမိခွံၬၡိၭခွံၬနၧၩ လၧၡါမုနၧၫ့ဖၫ, နဝ့ၫဒၪ ဒဲဒ့ၪၥံၪယၪၥံၪ လၧထံၫမိၡါ အဖၧၩ့ ထီးအလူၬ, နမိလၩ့ထ့ၬ လၧဆၧပျၩ့ဖၧၩ့တၭ, ဆၧလအီၪက့ၪကီၪ့ဘၪနၧၩ, ဒဲအၪ့ထုၫ့ကီၪ့ဘၪနၧၩဆ့အ့ၬ. ယဖ့ၪလၫ့ယူၭနၧၩ လၧဆၧဖိၪဆၧဎါ လၧမံၩ့လၬကျၩ, ဒဲလၧထိၪၥံၪလံၪၥံၪ လၧမူၭဖိၭဖၫ့ လၧဆၧအၪ့ အဂး လီၫ. 6 လၧအကဲၪထၪ့ နိၪထိၭလဘီၩ့ လၧအံၫစရ့လၭ အၡၩဂံၪ့ဖိၪ အဂးတၭ, ၦအံဇံၭဖိၪ ထီးအလူၬ မိၥ့ၪယၫဝ့ၫ လၧယမွဲ ယဟိဝၩ လီၫ. 7 ထီးအဝ့ၫၥံၪ မၩန့နၧၩ လၧနစူၪတၭ, နမၩခါခွံၬ, ဒဲအဝ့ၫၥံၪ အခိၬထံၭခိၪ ဘၪ လၩ့ဘျူၭခွံၬ ထၧၫ့ဘံၪ့ယၫလီၫ. ထီးအဒိၭနဲၩ့အၥၭ လၧနၧၩနီၪ, နမၩခါခွံၬတၭ, ဒုၭဝၭထိၬ အယံးဒံၩ့ ထီးအလူၬလီၫ. 8 မၩအၥၭဘဲၫနီၪတၭ, ကဆါ ယဟိဝၩစံၭ ဘဲၫယီၩ, ယိခွါ, ယမိဒုၭဘၪနၧၩ လၧနၭလဘံၪ့နီၪ, ဒဲဒၪ့ထ့ၬခွံၬ ၦၡၩ ဒဲဆၧဖိၪဆၧဎါ လၧနဖၧၩ့လီၫ. 9 ခးအံဇံၭ မိအီၪယူဝ့ၫတၭ, မိၥ့ၪယၫဝ့ၫ လၧယမွဲ ယဟိဝၩ လီၫ. အဂဲးဘဲၫယီၩ အဝ့ၫဒၪ စံၭဝ့ၫ, ထံၫမိၡါမွဲ ယဆၧ တၭ; ယ တဲၩ့ အဝ့ၫလီၫ. 10 မၩအၥၭဘဲၫနီၪတၭ, ယိခွါ, ယထၫ့ဒၩနၧၩ, ယထၫ့ဒၩ နထံၫမိၡါလဖၪတၭ, ယမိမၩဂၭဂီၩ့ ခးအံဇံၭတၭ, မိအီၪယူဝ့ၫ လူၬထူၬဆံၫ့ဘၩ့ လၧမံကဒီၫလၭ, ဖိးလၧစဲၫအံနံၫ, ထီၩ့လၧကုၡၫ အခးနဲၩ့ထံၭလီၫ. 11 ၦၡၩအခၪ့ လမိခၫ့ဂၬဘၪဝ့ၫ, ဒဲဆၧဖိၪဆၧဎါအခၪ့ လမိခၫ့ဂၬဘၪဝ့ၫတၭ, ၦလမိအီၪဘၪ လၧအဖၧၩ့ အနံၪ့လံဆံၫလီၫ. 12 ယမိမၩအီၪယူ ခးအံဇံၭ လၧခးလဖၪ လၧအအီၪယူဝ့ၫ အကျၩ, အဒိၩ့လဖၪ လၧဆၧမၩလူၬထူၬဝ့ၫ အကျၩနီၪ မိအီၪယူ အနံၪ့ လံဆံၫလီၫ. တၭ ယမိမၩ လၩ့ပြံၩလၩ့ပြၩ ၦအံဇံၭဖိၪ လၧၦဆၨၩလဖၪ အကျၩတၭ, ယမိမၩလၩ့မုလၩ့ဖၭဝ့ၫ လၧခးလဖၪအကျၩလီၫ. 13 ကဆါ ယဟိဝၩစံၭဘဲၫယီၩ, အနံၪ့ လံဆံၫအထုၬနီၪ ယမိအၪ့ထုၫ့ကီၪ့ထဲၩ့ ၦအံဇံၭဖိၪ လၧၦဆၨၩလဖၪ အကျၩ ထီးအအီၪပြံၩပြၩနီၪ, 14 ယမိဒုၭဂဲၫထဲၩ့ထဲၩ့ အံဇံၭအၡၩ လ့ၩကဲၪဎီးတၭ, ယမိဒုၭဂဲၫထဲၩ့ကဒၩထဲၩ့ အဝ့ၫၥံၪ ထီၩ့လၧခးပၫၥြီၭ အဖၧၩ့, လၧခး ထီးအအီၪဖျဲၪ လၧအဖၧၩ့တၭ, အဝ့ၫၥံၪ မိကဲၪထၪ့ ဘၩ့မုး လၧအလၩအဖၩ့လအီၪဘၪ လဘၩ့မုး ထီးနီၪလီၫ. 15 အလၩအဖၩ့ မိဆံၭနဲၪ့ဒံၭ ဘၩ့မုး ထီးအလူၬ အလၩအဖၩ့လီၫ. မိအီၪက့ၪထၪ့ထီၫလၧၩ့အၥၭ လၧၦဆၨၩလဖၪ အဖၫ့ခိၪ အ့ၬ. ယမိမၩၡၩလၩ့ အဝ့ၫ ဘဲၫၥိၭ အထီးပၧၩ့လၧၩ့ ၦဆၨၩလဖၪ လဂ့ၩလီၫ. 16 ကဲၪထၪ့လၧၩ့ အံၫစရ့လၭ အၡၩဂံၪ့ဖိၪ အဆၧဒိၭနဲၩ့အၥၭ အလးအ့ၬ. ထီးအကၠၪ ဖိၬအဝ့ၫၥံၪအၥၭ အခဲၫ့တၭ, ဒုၭနၪ့ထၪ့ထဲၩ့ယၧၩ လၧဆၧဒဲၩဘၭလီၫ. အ့ၪမွဲ အဝ့ၫၥံၪ မိၥ့ၪယၫဝ့ၫ လၧယမွဲ ကဆါ ယဟိဝၩ လီၫ. 17 တၭ ဆၧမၩအၥၭ လၧနံၪ့ နံၫဆံၫနွ့ၫနံၪ့ လနံၪ့ လၩခၪ့ထံၭ လၩထၪ့လနံၩနီၪ, ယဟိဝၩအလူ လၩ့ဘၪယၧၩ တၭ စံၭဝ့ၫဒၪ, 18 ၦၡၩ အဖိၪခွၫဧ့, ဘၭဘလၧၫ့ အစဎွၩ န့ၭဘူၫခၭန့ဇၫ ဒုၭမၩအၥုၭမု လၧအဆၧမၩဖၭဒိၪ ထၫ့ဒၩ တဲအၫလီၫ. ကယဲ ၦအခိၪဎွံၪဆၧ ဒုၭကဲၪ ၦအခိၪချၩ, ဒဲကယဲ ၦအခိၬထံၭခိၪနီၪ အဖံၭလၩ့ဘျူၭခွံၬဝ့ၫလီၫ. မွဲလါနၫ့တၭ, အဝ့ၫဒၪမွဲဂ့ၩ, အၥုၭမုမွဲဂ့ၩ, န့ဘၪ အလံၩ့အလဲၫ လၧတဲအၫ အစူၪဖၧၩ့ လၧဆၧမၩ လၧအမၩထၫ့ဒၩဝ့ၫ အဂးအ့ၬ. 19 မၩအၥၭဘဲၫနီၪတၭ, ကဆါ ယဟိဝၩစံၭဘဲၫယီၩ, ယိခွါ, ယမိဖ့ၪလၫ့ ခးအံဇံၭ လၧဘၭဘလၧၫ့ အစဎွၩ န့ၭဘူၭခၭန့ဇၫ အစူၪဖၧၩ့တၭ, အဝ့ၫဒၪ မိမၩန့ အၡၩခမျၧးတၭ, မိအၪ့ဂူၬန့ဆီၪ့ အဆၧတၭ, မိအၪ့ဂူၬန့ အဆၧဖိၪဆၧလံၩတၭ, ဆၧမိကဲၪထၪ့ အလံၩ့အလဲၫ, လၧအၥုၭမုခမျၧး အဂးလီၫ. 20 ယဖ့ၪလၫ့ယူၭ အဝ့ၫ လၧခးအံဇံၭ လၧအမၩဆၧ လၧအမၩထၫ့ဒၩဝ့ၫ အကၠီၩ့ အဂဲးဘဲၫယီၩ အဝ့ၫၥံၪ မၩဆၧ လၧယဂး ကဆါ ယဟိဝၩစံၭဝ့ၫဒၪ. 21 ဆၧလၧမုလနံၩနီၪ ယမိဒုၭထၪ့ အံၫစရ့လၭ အၡၩဂံၪ့ဖိၪ အနိၩ့လဘီၩ့တၭ, ယမိဖ့ၪလၫ့ နအၩ့ထၪ့နနိၭ လၧအကျၩတၭ, အဝ့ၫၥံၪ မိၥ့ၪယၫ လၧယမွဲ ယဟိဝၩ လီၫ. 

1 ယဟိဝၩအလူ လၩ့ဘၪဒီၭ ယၧၩ တၭ, စံၭဝ့ၫဒၪ, 2 ၦၡၩ အဖိၪခွၫဧ့, ချဲၩ့ဆၧ လၧမီၪအချိၬတၭ, စံၭ, ကဆါ ယဟိဝၩ စံၭဘဲၫယီၩ, အိၩ့ယိၩ့ထၪ့ နၥံၪဝ့ၫဆံၭ, မုနံၩ လနံၩနီၪ ဘၪအၡၪ့ဖီၩ! 3 အဂဲးဘဲၫယီၩ မုလနံၩနီၪ အီၪဘူၭထၪ့ယူၭ, ယဟိဝၩအမုလနံၩ အီၪဘူၭထၪ့ယူၭ, မုလနံၩ အီၪလၧဆၧအုၪ့; ၦဆၨၩလဖၪ အဆၧၫ့အထီဘၪယူၭ. 4 နၭၥံၪဖၩ့ၥံၪ မိဘၪ လၧခးအံဇံၭ အလီၩ့တၭ, ထီး ၦဘၪ ဆၧမၩၥံၫဝ့ၫလဖၪ အ့ၪလၩ့ထံၩဖါ လၧခးအံဇံၭ အဖၧၩ့တၭ, ဆၧၥၭမဲၪၥၭဖျဲၩ့ မိအီၪဝ့ၫ လၧကုၡၫ အဖၧၩ့ တၭ, ဆၧမိမၩန့ထၪ့ခွံၬအၡၩခမျၧး, ဒဲအခၪ့ထံၭလဖၪ မိလၩ့ဎီးခွံၬဝ့ၫလီၫ. 5 ကုၡၫ, လံဘၠၫ ဒဲလုဒံၫအၫ ၦကျီၪမွံၩအၥၭ ထီးအလူၬ, ဒဲခၠူၭ, ဒဲကယဲ ၦခးဖိၪ လၧအအုၩ့လၩ့ဆၧ လၧအဝ့ၫ အၥိၭ ထီးအလူၬနီၪ, မိလၩ့ထံၩဖါ လၧအၥိၭ လၧနၭၥံၪဖၩ့ၥံၪလီၫ. 6 ယဟိဝၩစံၭဘဲၫယီၩ, ၦၡၩ လၧအမၩဆၧၩ့ အံၭဇံၭလဖၪ မိလၩ့ထံၩဖါဝ့ၫတၭ, အစီၩ့အမၩ့ အဆၧအီၪက့ၪထၪ့ထီၫ အၥၭနီၪ, ဆၧမိဆၪ့လၩ့ဝ့ၫလီၫ. လၧမံကဒီၫလၭ ဖိးလၧစဲၫအံနံၫနီၪ မိလၩ့ထံၩဖါ လၧနၭၥံၪဖၩ့ၥံၪ လၧအဖၧၩ့; ကဆါ ယဟိဝၩ စံၭဝ့ၫဒၪ, 7 မိအီၪယူဝ့ၫ လၧခး လၧအအီၪယူဝ့ၫလဖၪ အကျၩတၭ, အဒိၩ့လဖၪ မိအီၪဝ့ၫ လၧဒိၩ့ လၧဆၧမၩလူၬထူၬဝ့ၫလဖၪ အကျၩလီၫ. 8 ထီးယ အ့ၪဆူၭခဲၩထၪ့ မ့ၪ လၧခးအံဇံၭ အဖၧၩ့တၭ, ၦမၩဆၧၩ့ဝ့ၫ မိထီၩ့လၧဆၧဂၭဂီၩ့တၭ; အဝ့ၫၥံၪ မိၥ့ၪယၫဝ့ၫ လၧယမွဲ ယဟိဝၩ လီၫ. 9 ဆၧလၧမုနံၩလဖၪနီၪ အၥီၫ့လဖၪ မိစဲၪ့ထၪ့ လၧယအီၪ လၧကဘၩ့ဖၧၩ့ ဘဲၫၥိၭ အမိမၩၥၭမဲၪ ၦကုၡၫဖိၪ လၧအလထီးလၩ့ဘၪအၥၭတၭ, မိဘၪ ဆၧၥၭမဲၪၥၭဖျဲၩ့ ဘဲၫလၧအံဇံၭ အမုလနံၩ အၥိၭနီၪလီၫ. အဂဲးဘဲၫယီၩ ယိခွါ, ဆၧဂဲၫဝ့ၫလီၫ. 10 ကဆါ ယဟိဝၩ စံၭဘဲၫယီၩ, ယမိဒုၭထုၭခွံၬ အံဇံၭအၡၩခမျၧး လၧဘၭဘလၧၫ့ အစဎွၩ န့ၭဘူၫခၭန့ဇၫ အစူၪဖၧၩ့လီၫ. 11 အဝ့ၫဒၪ ဒဲအၡၩခမျၧး အီၪဝ့ၫလၧအၥိၭ, ဆၧမၩၥၭမဲၪ ဆၧလၧၦဆၨၩလဖၪ အကျၩနီၪ, မိဂဲၫ မၩဂၭဂီၩ့ ခးလဘံၪ့နီၪတၭ, မိထုၭထၪ့ခွံၬ အနၭ ထၫ့ဒၩ ခးအံဇံၭတၭ, မၩဎွ့ၩ ခးလဘံၪ့နီၪ လၧၦဘၪ ဆၧမၩၥံၫဝ့ၫလီၫ. 12 ယမိဒုၭလၩ့ၥံၭခွံၬ ထံၫမိၡါ အထံၫတၭ, ယမိအၪ့ဆၫခွံၬ ခးနီၪ လၧၦလတီၩလလီၩ့ဘၪ အစူၪဖၧၩ့တၭ, ယမိမၩယူ ခး ဒဲကယဲ ဆၧလၧအအီၪဝ့ၫ လၧအဖၧၩ့ လၧၦလခီၫဘၩ့မုး အစူၪဖၧၩ့လီၫ. ယၧၩ, ယဟိဝၩယီၩ, ယချဲၩ့ယူၭ ဆၧယူၭ. 13 ကဆါ ယဟိဝၩစံၭဘဲၫယီၩ, ယမိမၩဂၭဂီၩ့ ဆၧဂၩ့ဆၧဖၪ့လဖၪ ယမိမၩလၩ့မါခွံၬ ဆၧဂၩ့ဆၧဖၪ့ လၧနီဖၭ အဖၧၩ့တၭ, ၦဒိၪဖၭဒိၪလဂၩ အီၪလၧၩ့ လၧခးအံဇံၭ အဖၧၩ့ နးဂၩအ့ၬ. တၭ ယမိဒုၭဘၪ ခးအံဇံၭ လၧအဆၧၥၭမဲၪၥၭဖျဲၩ့လီၫ. 14 ယမၩယူ ပၫၥြီၭတၭ, ယမိဆူၭခဲၩထၪ့ မ့ၪ လၧဇိအၫ့ အဖၧၩ့တၭ, ယမိမၩ ဆၧစ့ၩရၫ့ လၧနိၫ အဖၧၩ့လီၫ. 15 ယမိဂါလၩ့ ယၥၭခဲၩထၪ့ လၧဇံၫ့, အံဇံၭ အဂဲးအဘၭ အဖၫ့ခိၪတၭ, ယမိဒၪ့ထ့ၬခွံၬ နိၫ အၡၩခမျၧးလီၫ. 16 ယမိဆူၭခဲၩထၪ့ မ့ၪ လၧခးအံဇံၭ အဖၧၩ့ တၭ, ဇံၫ့နီၪ မိဝၭၡိၩ့ၡိၬတၭ, နိၫနီၪ မိထ့ဖၭတၭ, နီဖၭ မိဘၪ ဆၧမၩဆီၪ့ဝ့ၫ ၥံၫ့ၥံၫ့နံၩလီၫ. 17 အၫဝံၫ့, ဒဲဖံၫဘဲစ့ၭ, အၡၩၥၭဘၪ့နီၪ, မိလၩ့ထံၩဖါ လၧနၭတၭ ၦမုၪလဖၪနီၪ မိလ့ၩကဲၪဎီးလီၫ. 18 လၧတၫဖၫ့ဟ့ၭဆ့ မုနံၩ မိခံၭလၩ့ တၭ, ထီးယ အ့ၪမၩခါခွံၬ အံဇံၭ အနိၪထိၭဘီၩ့ လၧအဖၧၩ့, ဒဲအဂဲးအဘၭ အၥၭထၪ့ထီၫ မိထုၬဝ့ၫ လၧအဖၧၩ့ လီၫ. ဆၧအုၪ့ မိမၩဘံၭ အဝ့ၫတၭ, အဖိၪမုၪလဖၪ မိလ့ၩကဲၪဎီးလီၫ. 19 ယမိမၩ ဆၧစ့ၩရၫ့ လၧခးအံဇံၭ အဖၧၩ့တၭ အဝ့ၫၥံၪ မိၥ့ၪယၫဝ့ၫ လၧယမွဲ ယဟိဝၩ လီၫ. 20 လၧနံၪ့ လဆံၫလနံၪ့ လၩခၪ့ထံၭ, လၩထၪ့ နွ့ၫနံၩလနံၩနီၪ ဆၧမၩအၥၭ လၧယဟိဝၩအလူ လၩ့ဘၪယၧၩ တၭ စံၭဝ့ၫဒၪ. 21 ၦၡၩ အဖိၪခွၫဧ့, ယမၩခါယူၭ အံဇံၭ အစဎွၩ ဖၫရိၫ အစူၪဒူၪယူၭ. တၭ, ယိခွါ, ဆၧဘီၪ့ဘံၭထၬဝ့ၫ, ဘဲၫၥိၭ အမိအီၪက့ၪၥံၪ [ၥံၪ့ဎွံ] လၧအလီၩ့ အ့ၬ; ဆၧဘီၪ့ဘံၭထၬ အဝ့ၫ ဘဲၫၥိၭ အမိဒုၭဆီၪ့ထၪ့ဝ့ၫ လၧအမိမၩန့ နၭ အဂးဆ့အ့ၬ. 22 မၩအၥၭဘဲၫနီၪတၭ, ကဆါ ယဟိဝၩစံၭဘဲၫယီၩ, ယိခွါ, ယထၫ့ဒၩ အံဇံၭ အစဎွၩ ဖၫရိၫတၭ, ယမိမၩခါ အစူၪဒူၪ နံၫခီၫ, အဆီၪ့လခီၫ, ဒဲအဆါလခီၫတၭ, ယမိဒုၭလၩ့ထ့ၬခွံၬ နၭ လၧအစူၪဖၧၩ့လီၫ. 23 ယမိမၩ လၩ့ပြံၩလၩ့ပြၩ ၦအံဇံၭဖိၪ လၧၦဆၨၩလဖၪ အကျၩတၭ, ယမိမၩလၩ့မုလၩ့ဖၭဝ့ၫ လၧခးလဖၪ အကျၩလီၫ. 24 အ့ၪမွဲ ယမိဒုၭဆီၪ့ထၪ့ ဘၭဘလၧၫ့ အစူၪဒူၪတၭ, ယမိဒုၭနုၬ ယနၭ လၧအစူၪဖၧၩ့လီၫ. ယမိမၩခါခွံၬ ဖၫရိၫ အစူၪဒူၪတၭ, အဝ့ၫ မိဂၪ့အုၩဂၪ့ထိၬ လၧအမ့ၬယၫ ဘဲၫၦလၧအဘၪဆ့ၭၥံၫ အဆၧဂၪ့အုၩဂၪ့ထိၬ အၥိၭနီၪလီၫ. 25 မွဲမၬ ယမိဒုၭဆီၪ့ထၪ့ ဘၭဘလၧၫ့ အစဎွၩ အစူၪဒူၪတၭ, ဖၫရိၫ အစူၪဒူၪ မိလၩ့ဆါဝ့ၫလီၫ. ထီးယ အ့ၪဒုၭနုၬ ယနၭ လၧဘၭဘလၧၫ့ အစဎွၩ အစူၪဖၧၩ့တၭ, အဝ့ၫဒၪ မိယၩ့ထၪ့ဝ့ၫ လၧခးအံဇံၭ အဖၫ့ခိၪတၭ, အဝ့ၫၥံၪ မိၥ့ၪယၫဝ့ၫ လၧယမွဲ ယဟိဝၩ လီၫ. 26 ယမိမၩ လၩ့ပြံၩလၩ့ပြၩ ၦအံဇံၭဖိၪ လၧၦဆၨၩလဖၪ အကျၩတၭ, မၩလၩ့မုလၩ့ဖၭဝ့ၫ လၧခးလဖၪ အကျၩတၭ, အဝ့ၫၥံၪ မိၥ့ၪယၫဝ့ၫ လၧယမွဲ ယဟိဝၩ လီၫ. 

1 ဆၧမၩအၥၭ လၧနံၪ့ လဆံၫလနံၪ့ လၩၥၧၫ့ဘံၪ့လဘံၪ့ လၩထၪ့လနံၩနီၪ ယဟိဝၩအလူ လၩ့ဘၪယၧၩတၭ, စံၭဝ့ၫဒၪ, 2 ၦၡၩ အဖိၪခွၫဧ့, စံၭ အံဇံၭ အစဎွၩ ဖၫရိၫ ဒဲအၡၩခမျၧးလဖၪဆံၭ. လၧနဆၧဒိၪဆၧထီၫ အဖၧၩ့နီၪမွဲ ဆၧမၩနၥၭ ဘဲၫပလၫလဂၩလဲၪ. 3 ယိခွါ, ၦအစံရအၫဖိၪ မွဲယူၭ ၥံၪ့ၡိၫအ့ရ့ၭ လၧလ့ၭဘနၧၫ့ အလီၩ့ အီၪလၧအထဲၩ့လဖၪ အဎံၫအလၩ လထံၭ, မွဲၥံၪ့လၩဒုၩ ဒဲအထံၭထီၫတၭ, အခံၫ အီၪဝ့ၫ လၧအထဲၩ့ အၪထဲၩ့ အကျၩနီၪလီၫ. 4 ထံၫ ဒုၭဒိၪထၪ့ဝ့ၫ, ထံၫယိၬ ဒုၭထီၫထၪ့ဝ့ၫတၭ, အထံၫချိၬလဖၪ ယွၩလၩ့ ဝၬဖီၩ့ အဆၧၥုၪ့လၩ့အၥၭ အလးတၭ, ထဲၩ့ဖၫ့ ထၪ့ အထံၫချိၬဖိၪ ဘၪ ကယဲ ၥံၪ့ၥံၪ အီၪလၧဂၪ့ခိၪ အဝၩ့ဖၧၩ့နီၪ ထီးအလူၬလီၫ. 5 မၩအၥၭဘဲၫနီၪတၭ, အထံၭ ထီၫနဲၪ့ဒံၭ ကယဲ ၥံၪ့ လၧမံၩ့လၬကျၩ, ဒဲအထဲၩ့ အၪထၪ့တၭ, အထဲၩ့ ထီၫထၪ့, မွဲထံၫအၪတၭ, ဒိၪထၪ့ဝ့ၫလီၫ. 6 ထိၪၥံၪလံၪၥံၪ လၧမူၭဖိၭဖၫ့ ထီးအလူၬနီၪ မၩ အၥွံၫ လၧအခံၫ တၭ, ဆၧဖိၪဆၧဎါ လၧမံၩ့လၬကျၩ ထီးအလူၬ ဖိၪဆါန့ အဖိၪ လၧအလၩဒုၩ အဖၫ့လၬတၭ, ၦဆၨၩဖၭဒိၪ ထီးအလူၬ အီၪဝ့ၫ လၧအလၩဒုၩကျၩလီၫ. 7 အီၪဝ့ၫ လၧအဎံၫအလၩ လၧအဆၧဒိၪဆၧထီၫ အကၠီၩ့ လၧအထဲၩ့ထီၫ အကၠီၩ့လီၫ. အဂဲးဘဲၫယီၩ အဝံ အၪဝ့ၫ လၧထံၫအၪ အနဲၩ့လီၫ. 8 ၥံၪ့ၡိၫအ့ရ့ၭ လၧယွၩအကျိၭ အလးဖၧၩ့လဖၪနီၪ အီၪကဒုၩ အဝ့ၫၥ့ၪအ့ၬ, ၥံၪ့ၡိၫၥံၪ လန့ၫဎီၩ့ဘၪ လၧအထဲၩ့တၭ, ၥံၪ့ဧၫမိၫၥံၪ လန့ၫၥိၭဘၪ လၧအထဲၩ့အဖၫ့တၭ, ၥံၪ့ န့ၫဎီၩ့ လၧအဝ့ၫ အီၪလၧအဎံၫအလၩ အီၪလၧယွၩအကျိၭဖၧၩ့အ့ၬ. 9 ယ အီၪက့ၪ အဎံၫအလၩ လၧအလီၩ့ အီၪလၧအလၩဒုၩ အလီၩ့လီၫ. ကယဲ အံဒံၫ့ အၥံၪ့ လၧယွၩအကျိၭဖၧၩ့ ထီးအလူၬနီၪ ၥၭခ့ၬဝ့ၫလီၫ. 10 မၩအၥၭဘဲၫနီၪတၭ, ကဆါ ယဟိဝၩစံၭ ဘဲၫယီၩ, မွဲနအီၪက့ၪထၪ့ထီၫနၥၭ, ဒဲအဝ့ၫ ယူၬထၪ့ အခံၫ လၧအထဲၩ့ အၪထဲၩ့ အကျၩတၭ, အီၪက့ၪထၪ့ထီၫ အၥၭ လၧအထီၫ အကၠီၩ့တၭ, 11 ယဖ့ၪလၫ့ခွံၬ အဝ့ၫ လၧၦအဆီၪ့ လၧၦဆၨၩလဖၪ အကျၩ လဂၩ အစူၪဖၧၩ့ လၧအမိမၩဆီၪ့ တၡါ အဝ့ၫလီၫ. ယနၫ့ထၪ့ခွံၬ အဝ့ၫ လၧအဆၧဒဲၩဘၭ အကၠီၩ့လီၫ. 12 ၦလခီၫဘၩ့မုးဖိၪ ဆၧမၩၥၭမဲၪ ဆၧလၧၦဆၨၩလဖၪအကျၩ, ခူၬလၩ့ခွံၬ အဝ့ၫနီၪ, စဲၪ့ဒၪဝ့ၫတၭ; လၧအထဲၩ့လၩ့ဒၩ လၧခိၪလီၩ့ အလီၩ့, ဒဲလၧခိၪလီၩ့ဆူၭ ထီးအလူၬ အဖၧၩ့တၭ, ၦကိၭဆၨၩဒ့ၭ လၧဂၪ့ခိၪချိၫ့ မိစဲၪ့ထၪ့ခွံၬ လၧအလၩဒုၩ အဖၫ့လၬတၭ, စဲၪ့ဒၪ အဝ့ၫလီၫ. 13 လၧအဆၧဂၭဂီၩ့ အဖၫ့ခိၪနီၪ မူၭဖိၭဖၫ့ အထိၪၥံၪလံၪၥံၪ မိအီၪထး, ဒဲဆၧဖိၪဆၧဎါ အီၪဝ့ၫ လၧအထဲၩ့လဖၪ အဖၫ့ခိၪ ထီးအလူၬ လီၫ. 14 ဘဲၫၥိၭ ၥံၪ့ၥံၪ လၧထံၫနဲၩ့ ထီးအီၪက့ၪထၪ့ထီၫအၥၭ လၧအထီၫဝ့ၫ အကၠီၩ့ နးဆံၭ လဂ့ၩ, ဒဲအထီးယူၬထၪ့ အခံၫ လၧအလၩဒုၩအကျၩ လဂ့ၩ, ဘဲၫၥိၭ ၥံၪ့ လၧအအီၩထံၫ ထီးအလူၬ, မွဲအထီးဆၧၫ့ထုၪ့ လၧအထီၫဝ့ၫ အကၠီၩ့နီၪ နးထံၭ လဂ့ၩလီၫ. အဂဲးဘဲၫယီၩ ဆၧဖ့ၪလၫ့ခွံၬ အဝ့ၫၥံၪ လၧဆၧၥံၫ လၧဂၪ့ခိၪလၬ လၧၦၡၩအကျၩ, လၧၦလၧအလ့ၩလၩ့ လၧဆၧဖၧၩ့ အၥိၭလီၫ. 15 ကဆါ ယဟိဝၩစံၭဘဲၫယီၩ, မုလနံၩ လၧအလ့ၩလၩ့ လၧဖျုဖၧၩ့နီၪ, ယမိဒုၭဂၪ့ဆၧ လၧအကၠီၩ့; ယ ကၭဘံၭထၬ ဆၧယိၬနီၪ လၧအကၠီၩ့, ဒဲယ ပဒၩ့ အထံၫချိၬလဖၪ လၧအကၠီၩ့, ဒဲအထံၫဖၭဒိၪလဖၪ အီၪထီဝ့ၫလီၫ. ယ ဒုၭဂၪ့ လ့ၭဘနၧၫ့ လၧအကၠီၩ့တၭ, ၥံၪ့ၥံၪ လၧမံၩ့လၬကျၩ ထီးအလူၬ အၥၭ မိလၩ့ဘဲၩ လၧအကၠီၩ့လီၫ. 16 ထီးယခွံၬလၩ့ခွံၬယူၭ အဝ့ၫ လၧဖျုဖၧၩ့ ဒဲၦလၧအလ့ၩဆၧ လၧဆၧဖၧၩ့ အအီၪတၭ, ယဒုၭဝၭထိၬ ၦဆၨၩလဖၪ လၧအလၩ့ထံၩဖါ အၥီၫ အကၠီၩ့လီၫ. အံဒံၫ့ အၥံၪ့ ထီးအလူၬ, ဒဲဆၧဘၪရွံန့ဝ့ၫ, ဒဲဆၧဂ့ၩ လၧလ့ၭဘနၧၫ့ အလီၩ့, ကယဲ ဆၧလၧအအီၩထံၫ ထီးအလူၬနီၪ, မိမုၬထၪ့ထဲၩ့ လၧဂၪ့ခိၪလၬလီၫ. 17 အဝ့ၫၥံၪနီၪ လၩ့ဆ့ လၧဖျုဖၧၩ့ လၧအၥိၭ, လၧၦလၧအဘၪ ဆၧမၩၥံၫဝ့ၫ လၧနၭၥံၪဖၩ့ၥံၪ အအီၪ, ဒဲၦလၧအမွဲ အစူၪဒူၪ လၧအအီၪလၧအလၩဒုၩ ဖၫ့လၬ လၧၦဆၨၩလဖၪ အကျၩလီၫ. 18 နလၩနဖၩ့ ဒဲနဆၧဒိၪဆၧထီၫနီၪ လၩ့ဂၬ လၧၥံၪ့ လၧအံဒံၫ့ အၥံၪ့ကျၩနီၪ ထုၪ့ထုၪ့လဲၪ. မွဲမၬ, နမိဘၪ ဆၧဆၪ့လၩ့နၧၩ လၧအံဒံၫ့ အၥံၪ့လဖၪ အၥိၭ လၧဂၪ့ခိၪလၬလီၫ. နမိမံၫနၩ့ လၧၦလဒိၭဘၪ ဆၧကူၭတရံၭဖိၪ, ဒဲၦဘၪ ဆၧမၩၥံၫဝ့ၫ လၧနၭၥံၪဖၩ့ၥံၪ အကျၩလီၫ. အဝ့ၫနီၪမွဲ ဖၫရိၫ ဒဲအၡၩခမျၧး ထီးအလူၬ, ကဆါ ယဟိဝၩ စံၭဝ့ၫဒၪ. 

1 လၧလဆံၫနံၫနံၪ့လနံၪ့နီၪ, လၩလဆံၫနံၫဘံၪ့လဘံၪ့, လၩထၪ့ လနံၩနီၪ, ဆၧမၩအၥၭ လၧယဟိဝၩအလူ လၩ့ဘၪယၧၩတၭ, စံၭဝ့ၫဒၪ, 2 ၦၡၩ အဖိၪခွၫဧ့, မၩထၪ့ ဂၪ့ဆၧယၧၩ့ဆၧ လၧအံဇံၭ အစဎွၩ ဖၫရိၫ အကၠီၩ့ တၭ, စံၭ အဝ့ၫ နမၩနၥၭ ဘဲၫဆၬလၥၧၫ့ဖိၪ လၧၦဆၨၩလဖၪအကျၩ အၥိၭ, နမၩနၥၭ ဘဲၫမၪ လၧမၫဆမံၭဖၧၩ့ အၥိၭလီၫ. နဂဲၫ လၧထံၫမိၡါလဖၪ အဖၧၩ့တၭ, နမၩဒုၪထၪ့ ထံၫ လၧနခၪ့တၭ, မၩ ထံၫမိၡါအထံၫ လဆံၫ့ဘၪ လီၫ. 3 ကဆါ ယဟိဝၩစံၭဘဲၫယီၩ, ယမိခွံၬ ယၡၬ လၧနဖၫ့ခိၪ လၧၦဆၨၩခမျၧး အကျၩတၭ, အဝ့ၫၥံၪ မိမီၩ့ ကၠူၭထၪ့နၧၩ လၧယၡၬဖၧၩ့လီၫ. 4 ထီးနီၪလဖၧၫ့ ယမိအီၪက့ၪလၩ့ထးနၧၩ လၧခီၫ့တၭ, ယမိခွံၬၡိၭခွံၬနၧၩ လၧဆၧပျၩ့ဖၧၩ့တၭ, ယမိဒုၭဆီးလၩ့ မူၭဖိၭဖၫ့ အထိၪၥံၪလံၪၥံၪ လၧနဖၫ့ခိၪ ထီးအလူၬတၭ, ယမိဒုၭအၪ့ဘျဲၩအၪ့ ဂၪ့ခိၪ ထၧၫ့ဘံၪ့ယၫ အဆၧဖိၪဆၧဎါ လၧနၧၩလီၫ. 5 ယမိအီၪက့ၪလၩ့ နယၪ လၧခိၪလီၩ့ အလီၩ့တၭ, ယမိမၩဎွ့ၩ ခိၪလီၩ့ဆူၭ လၧနဆၧထၪ့ထီၫလီၫ. 6 ယမိမၩဘၪစီၪဆ့ ခးလဘံၪ့ လၧနၥွံၪ ထီၩ့လၧခိၪလီၩ့ ထိၩ့ချိၬ, ဒဲထံၫချိၬလဖၪလီၫ. 7 ထီးယ အ့ၪမၩလၩ့ဖံၭခွံၬနၧၩ တၭ, ယမိချုၬဘံၭ မူၭခိၪ ဒဲဒုၭခံၭလၩ့ ၡၪလဖၪ, ယမိချုၬဘံၭ မု လၧဆၧအုၪ့တၭ, လၩ မိဖၩ့ထၪ့အ့ၬ. 8 ကယဲ ဆၧဖၩ့ယုၩ့ယဲ လၧနဖၫ့ခိၪ လၧမူၭခိၪနီၪ, ယမိမၩခံၭလၩ့ ဒဲဒုၭခံၭန့ နခး ထၧၫ့ဘံၪ့ယၫ, ကဆါ ယဟိဝၩစံၭဝ့ၫဒၪ. 9 ထီးယ အ့ၪမၩဂၭဂီၩ့နၧၩ လၧၦဆၨၩလဖၪ အကျၩ လၧခးလဖၪ အဖၧၩ့ လၧနလၥ့ၪယၫဘၪဝ့ၫနီၪ, ယ မိမၩခိမၩဝီၩ ၦအၪဆၨၩ အၥၭလီၫ. 10 မွဲမၬ, ထီးယ အ့ၪၥွၫ့ဆၧ လၧယနၭ လၧအဝ့ၫၥံၪ အမ့ၬယၫတၭ, ယမိဒုၭထီၫမံၫထီၫမၪ ၦခမျၧး အၪစီၪ့ လၧနကၠီၩ့, ဒဲအစဎွၩ မိၥၭမဲၪဆၧဆီၪ့ လၧနကၠီၩ့လီၫ, မိဝၭထိၬဆိၫဆိ လဂၩလါလါ လၧအၥၭမၧၫ့ဒၪဝ့ၫ အဖၧၩ့ ဆုၬဆုၬ ထီးမုလနံၩ လၧနလၩ့ထံၩဖါလီၫ. 11 အဂဲးဘဲၫယီၩ, ကဆါ ယဟိဝၩ စံၭဘဲၫယီၩ, ဘၭဘလၧၫ့ အစဎွၩ အနၭ မိဘၪနၧၩလီၫ. 12 ယမိဒုၭလၩ့ထံၩဖါ နၡၩခမျၧး လၧၦအဆီၪ့ အနၭလဖၪ, ၦထီးအလူၬနီၪ, မွဲၦမၩၥၭမဲၪဆၧ လၧၦဆၨၩလဖၪ အကျၩတၭ, မိမၩဂၭဂီၩ့ အံဇံၭ အၥၭထၪ့ထီၫတၭ, အၡၩခမျၧး မိထီၩ့လၧဆၧဂၭဂီၩ့ ထီးအလူၬလီၫ. 13 ယမိမၩဂၭဂီၩ့ဆ့ အဆၧဖိၪဆၧဎါ အဒိၩ့ ထီးအလူၬ လၧထံၫဖၭဒိၪ အနဲၩ့ထံၭတၭ, ၦၡၩအခၪ့ မိမၩဒုၪထၪ့လၧၩ့ဝ့ၫ အ့ၬ. တၭ ဆၧဖိၪဆၧဎါအဒိၩ့ အခၪ့ယဲးလၩ့လၧၩ့ဆၧ လၧထံၫဖၭဒိၪ အကျၩဆ့အ့ၬ. 14 ထီးနီၪလဖၧၫ့ ယမိဒုၭဎံၪထၪ့ အထံၫလဖၪတၭ, ဒုၭလၩ့ယွၩ အထံၫ ဘဲၫ ၥိၪ အၥိၭနီၪ, ကဆါ ယဟိဝၩစံၭဝ့ၫဒၪ. 15 ထီးအထီ လၧယမၩယူ ခးအံဇံၭ ဒဲခးပျီၩပျီၩ လၧကယဲ ဆၧအလၧၫ့အဎွ့ၩယူၭ လၧအဖၧၩ့, ထီးအထီ လၧယမိကျီၪ့ခွံၬ ကယဲ ၦလၧအအီၪဝ့ၫ လၧအဖၧၩ့တၭ; ထီးနီၪလဖၧၫ့ အဝ့ၫၥံၪ မိၥ့ၪယၫ လၧယမွဲ ယဟိဝၩ လီၫ. 16 အနီၪမွဲ ဂၪ့ဆၧယၧၩ့ဆၧ လၧအဝ့ၫၥံၪ မၩဝ့ၫ လၧအကၠီၩ့လီၫ. ၦဆၨၩလဖၪ အဖိၪမုၪနီၪ မိမၩ ဆၧယၧၩ့ဘၪ လၧအကၠီၩ့လီၫ. မိမၩ ဆၧယၧၩ့ဘၪ လၧခးအံဇံၭ အကၠီၩ့ ဒဲလၧအၡၩခမျၧး အကၠီၩ့, ကဆါ ယဟိဝၩစံၭဝ့ၫဒၪ. 17 လၧလဆံၫနံၫနံၪ့လနံၪ့ လၩထၪ့ လဆံၫယဲနံၩလနံၩ နီၪ, ဆၧမၩအၥၭ လၧယဟိဝၩအလူ လၩ့ဘၪယၧၩတၭ, စံၭဝ့ၫဒၪ, 18 ၦၡၩ အဖိၪခွၫဧ့, ဂၪ့အုၩဂၪ့ထိၬ လၧအံဇံၭ အၡၩခမျၧး အကၠီၩ့တၭ, ခွံၬလၩ့ခွံၬ အဝ့ၫၥံၪ, အဝ့ၫဒၪ ဒဲၦဆၨၩလဖၪ လၧအမံၩ့ ဂၧၫ့ထၪ့ၥၩလၩ့ အဖိၪမုၪလဖၪ လၧဂၪ့ခိၪလၬ လၧၦလၧအလ့ၩလၩ့ လၧဆၧဖၧၩ့နီၪ ဆံၭ. 19 နဎံၫနဲၪ့ နလၩနဲၪ့ဒံၭ ပလၫလဂၩလဲၪ. လ့ၩလၩ့ဘီၪ. မံၫနၩ့ လၧၦလၧအလဒိၭဘၪ ဆၧကူၭတရံၭလဖၪ အၥိၭဆံၭ. 20 အဝ့ၫၥံၪ မိလၩ့ထံၩဖါဝ့ၫ လၧၦလၧအဘၪ ဆၧမၩၥံၫဝ့ၫ လၧနၭလဖၪ အကျၩလီၫ. ဆၧဖ့ၪလၫ့ယူၭ အဝ့ၫဒၪ လၧနၭၥံၪဖၩ့ၥံၪလီၫ. မီၩ့ထၪ့ခွံၬ အဝ့ၫ, ဒဲအၡၩခမျၧး ထီးအလူၬနီၪဆံၭ. 21 ၦအဆီၪ့ထုၬ လၧၦအဆီၪ့ အကျၩနီၪ လၧဖျုအၥၭခံဖၧၩ့ မိချဲၩ့ဆၧ လၧအဝ့ၫ, ဒဲၦလၧအမၩဆၧၩ့ အဝ့ၫလီၫ. အဂဲးဘဲၫယီၩ လ့ၩလၩ့ယူၭဝ့ၫယူၭ, မံၫနၩ့တၭ ဘၪ ဆၧကူၭတရံၭ အ့ၬ. ဘၪ ဆၧမၩၥံၫဝ့ၫ လၧနၭလီၫ. 22 အၭၡၧၫ ဒဲအဆၧအီၪကီၪ့ ထီးအလူၬ အီၪဝ့ၫ ထီးနီၪလီၫ. အဆၧၥွၪခိၪၥံၪ အီၪဝၬဖီၩ့ဝ့ၫနီၪ, ၦဘၪ ဆၧမၩၥံၫဝ့ၫ ထီးအလူၬ, လၩ့ထံၩဖါဝ့ၫ လၧနၭၥံၪဖၩ့ၥံၪလီၫ. 23 အဆၧၥွၪခိၪ အီၪဝ့ၫ လၧဆၧဖၧၩ့ အခဲၫ့ဒၭတၭ, အဆၧအီၪကီၪ့အီၪဖီၩ့ လၧအဆၧၥွၪခိၪလီၫ. ဘၪ ဆၧမၩၥံၫဝ့ၫ ထီးအလူၬ, လၩ့ထံၩဖါဝ့ၫ လၧနၭၥံၪဖၩ့ၥံၪ, ၦလၧအမၩၥၭမဲၪဆၧ လၧခးမၧၫ့ အဖၧၩ့လီၫ. 24 အံလၫ့ ဒဲအၡၩခမျၧး ထီးအလူၬ အီၪဝၬဖီၩ့ဝ့ၫ လၧအဆၧၥွၪခိၪနီၪ, ဘၪ ဆၧမၩၥံၫဝ့ၫ ထီးအလူၬ လၩ့ထံၩဖါဝ့ၫ လၧနၭၥံၪဖၩ့ၥံၪ လဒိၭဘၪ ဆၧကူၭတရံၭတၭ, လ့ၩလၩ့ဝ့ၫ လၧဂၪ့ခိၪလၬ, ၦလၧအမၩၥၭမဲၪဆၧ လၧခးမၧၫ့ အဖၧၩ့လီၫ. မွဲလါနၫ့ဘိၩ အီၪဒၪအဆၧ ဒဲအဆၧမ့ၬမဲ, ဒဲၦလၧအလ့ၩလၩ့ လၧဆၧဖၧၩ့နီၪ အၥိၭလီၫ. 25 ၦအီၪက့ၪလၩ့န့ အဝ့ၫ အီၪလၧအလးမံၫ အီၪလၧအၡၩခမျၧး ထီးအလူၬ လၧၦဘၪ ဆၧမၩၥံၫဝ့ၫ လၧအကျၩ, အဆၧၥွၪခိၪလဖၪ အီၪဝၬဖီၩ့ အဝ့ၫလီၫ. လဒိၭဘၪ ဆၧကူၭတရံၭ နးဂၩတၭ, ဘၪ ဆၧမၩၥံၫဝ့ၫ လၧနၭၥံၪဖၩ့ၥံၪလီၫ. မၩၥၭမဲၪဆၧ လၧခးမၧၫ့ အဖၧၩ့ လါနၫ့တၭ, အီၪဒၪအဆၧ လၧအမ့ၬမဲ ဘဲၫၦလၧအလ့ၩလၩ့ယူၭ လၧဆၧဖၧၩ့ အၥိၭလီၫ. ဆၧအီၪက့ၪလၩ့ အဝ့ၫ လၧၦလၧအဘၪ ဆၧမၩၥံၫဝ့ၫလဖၪနီၪ အကျၩလီၫ. 26 မံၡ့ၭ, ဒဲတုဘလၭ, ဒဲအၡၩခမျၧး ထီးအလူၬ အီၪဝ့ၫ ထီးနီၪ အဆၧၥွၪခိၪလဖၪ အီၪဝၬဖီၩ့ဝ့ၫ, ထီးအလူၬ လဒိၭဘၪ ဆၧကူၭတရံၭနီၪ, အဝ့ၫၥံၪ မၩၥၭမဲၪဆၧ လၧခးမၧၫ့ အဖၧၩ့ လါနၫ့တၭ, ဘၪ ဆၧမၩၥံၫဝ့ၫ လၧနၭၥံၪဖၩ့ၥံၪလီၫ. 27 မၩၥၭမဲၪ ၦအဆီၪ့ လၧခးမၧၫ့ အဖၧၩ့ လါနၫ့တၭ, မိမံၫနၩ့ လၧၦအဆီၪ့ လၧအလဒိၭဘၪ ဆၧကူၭတရံၭလဖၪ လၧအလၩ့ထံၩဖါဝ့ၫ လၧအကျၩ လၧအလ့ၩလၩ့ လၧဖျုဖၧၩ့ အီၪလၧအဒုၭ ဆၧအစူၪဝဲၩ, ဆၧအီၪက့ၪ အနၭၥံၪဖၩ့ၥံၪ လၧအခိၪဎွံၪ အဖၫ့လၬတၭ, အဆၧအၧၩ့ဆၧၥၫ့ အီၪဝ့ၫ လၧအဎွံၪအနၧၩ့ အဖၫ့ခိၪနီၪ မွဲအ့ၬဧၪ. 28 မွဲမၬ, နဝ့ၫဒၪ နမိဘၪ ဆၧမၩခါလၩ့ခွံၬ လၧၦလဒိၭဘၪ ဆၧကူၭတရံၭ အကျၩတၭ, မိမံၫနၩ့ လၧၦလၧအဘၪ ဆၧမၩၥံၫဝ့ၫ လၧနၭၥံၪဖၩ့ၥံၪ အၥိၭလီၫ. 29 အံဒၧၫ့ ဒဲအစဎွၩလဖၪ, ဒဲအၦဒိၪဖၭဒိၪလဖၪ အီၪဝ့ၫ လၧအဂဲးဆီၪ့ဘၭဆီၪ့ ထီးအလူၬနီၪ, မံၫနၩ့ လၧၦလၧအဘၪ ဆၧမၩၥံၫဝ့ၫ လၧနၭၥံၪဖၩ့ၥံၪ အၥိၭနီၪ အီၪ ထီးနီၪလီၫ. အဝ့ၫၥံၪ မိမံၫနၩ့ဝ့ၫ လၧၦလဒိၭဘၪ ဆၧကူၭတရံၭလဖၪ, ဒဲၦလၧအလ့ၩလၩ့ယူၭ လၧဆၧယိၬ အဖၧၩ့ အၥိၭလီၫ. 30 မုဖၩ အၦဒိၪဖၭဒိၪ အီၪထီးနီၪ, အဝ့ၫၥံၪ ထီးအလူၬ, ဒဲၦစဲဒၧၫ့ဖိၪ ထီးအလူၬ လၧအလ့ၩလၩ့ လၧၦဘၪ ဆၧမၩၥံၫဝ့ၫလီၫ. လၧအဆၧမၩၥၭမဲၪ ဆၧလၧအစီၩ့အမၩ့ အဘိၩ့ဘၭတၭ, ဆၧအီၪက့ၪမဲအမ့ၬလီၫ. လဒိၭဘၪ ဆၧကူၭတရံၭတၭ, မံၫနၩ့ဝ့ၫ အီၪလၧၦလၧအဘၪ ဆၧမၩၥံၫဝ့ၫ လၧနၭၥံၪဖၩ့ၥံၪ အၥိၭတၭ, အီၪဒၪအဆၧ လၧအမ့ၬမဲ, ဒဲၦလၧအလ့ၩလၩ့ လၧဆၧယိၬ အဖၧၩ့ အၥိၭလီၫ. 31 ဖၫရိၫ မိဒၪဘၪ အဝ့ၫၥံၪတၭ, မိမၩမုၬထၪ့ထဲၩ့အၥၭ လၧအၡၩခမျၧး ထီးအလူၬ အကၠီၩ့, ဖၫရိၫ ဒဲအၡၩၥုၭမု လၧအဘၪ ဆၧမၩၥံၫဝ့ၫ လၧနၭၥံၪဖၩ့ၥံၪ ထီးအလူၬ, ကဆါ ယဟိဝၩစံၭဝ့ၫဒၪ. 32 အဂဲးဘဲၫယီၩ, ယဖ့ၪလၫ့ ယဆၧမၩၥၭမဲၪ လၧၦမၧၫ့ အခးဖၧၩ့ လါနၫ့တၭ, ဆၧအီၪက့ၪလၩ့ အဝ့ၫ လၧၦလဒိၭဘၪ ဆၧကူၭတရံၭ အကျၩ, အီၪလၧၦလၧအဘၪ ဆၧမၩၥံၫဝ့ၫ လၧနၭၥံၪဖၩ့ၥံၪ, ဖၫရိၫ ဒၪလ့ၬ, ဒဲအၡၩခမျၧး ထီးအလူၬ အၥိၭ, ကဆါ ယဟိဝၩစံၭဝ့ၫဒၪ. 

1 ယဟိဝၩအလူ လၩ့ဘၪဒီၭ ယၧၩ တၭ, စံၭဝ့ၫဒၪ, 2 ၦၡၩ အဖိၪခွၫဧ့, ချဲၩ့ဆၧ လၧနၡၩခမျၧး အဖိၪၥံၪတၭ, စံၭ အဝ့ၫၥံၪ ထီးယဒုၭဘၪ ခး လၧနၭၥံၪတၭ, ၦခးဖိၪ အ့ၪမၩန့ ၦလဂၩ လၧအခးနဲၩ့ထံၭတၭ, အီၪက့ၪဝ့ၫ လၧၦခိၭဆၧတၭ, 3 ထီးအဝ့ၫနီၪ အ့ၪဒၪဘၪ နၭၥံၪဖၩ့ၥံၪ ဂဲၫဘၪ ခးနီၪတၭ, အ့ၪအူၪထၪ့ ခွ့ၩတၭ, ဒုၭထီးလၩ့ ၦခမျၧးအၥၭတၭ, 4 ထီးဒၪ ၦလၧအနါဂၧၫ့ ခွ့ၩအၥီၫ လဂၩဂၩတၭ; အ့ၪလထီးလၩ့ဘၪအၥၭနီၪ, နၭၥံၪဖၩ့ၥံၪ အ့ၪဂဲၫဖ့ၬၥံၫခွံၬ အဝ့ၫၥံၪတၭ, အၥွံၪ မိအီၪလၧအခိၪဎွံၪဒၪဝ့ၫ အလီၩ့လီၫ. 5 နါဂၧၫ့ ခွ့ၩအၥီၫ လါနၫ့တၭ, ထီးလၩ့ အၥၭအ့ၬ. အၥွံၪ မိအီၪလၧအလီၩ့ဒၪဝ့ၫလီၫ. အ့ၪမွဲ ၦလၧအထီးလၩ့အၥၭနီၪ မိမၩဖီၩ့ဖျ့ၭအၥၭလီၫ. 6 လါနၫ့ ၦခိၭဆၧ အ့ၪဒၪဘၪ နၭၥံၪဖၩ့ၥံၪ ဂဲၫဝ့ၫတၭ, လအူၪထၪ့ဘၪခွ့ၩနီၪ, လဒုၭထီးလၩ့ဘၪ ၦခမျၧးအၥၭတၭ, နၭၥံၪဖၩ့ၥံၪ အ့ၪဂဲၫဖ့ၬၥံၫခွံၬ ၦလဂၩဂၩ လၧအကျၩနီၪ, ဆၧဆိၬထၪ့ခွံၬဝ့ၫ လၧအဆၧဒဲၩဘၭ အကၠီၩ့လီၫ. လါနၫ့တၭ, ယမိအၪ့ဎၬ အၥွံၪ လၧၦခိၭဆၧ အစူၪဖၧၩ့လီၫ. 7 နဝ့ၫဒၪ ၦၡၩအဖိၪခွၫဧ့, ယအီၪက့ၪယူၭနၧၩ လၧၦခိၭဆၧ လၧအံၫစရ့လၭ အၡၩဂံၪ့ဖိၪ အဂးတၭ, နမိဘၪခိၭနၪ ဆၧချဲၩ့ လၧယနိၭ, ဒဲဒုၭထီးလၩ့ အဝ့ၫၥံၪအၥၭ လၧယၧၩလီၫ. 8 ထီးယစံၭ လၧၦလတီၩလလီၩ့ဘၪ, ၦလတီၩလလီၩ့ဘၪ လဂၩဧ့, နမိၥံၫ တၡါတၭ; န အ့ၪလချဲၩ့ဘၪ ဘဲၫၥိၭ နမိဒုၭထီးလၩ့ ၦလတီၩလလီၩ့ဘၪ အၥၭ ဘဲၫၥိၭ အမိကၠၪခွံၬ လၧအဖၧၩ့ၥၭတၭ, ဆၧလၧၦလတီၩလလီၩ့ဘၪ လဂၩနီၪ မိၥံၫဝ့ၫ လၧအဆၧဒဲၩဘၭ အကၠီၩ့လီၫ. မွဲလါနၫ့ဘိၩ, ယမိအၪ့ဎၬ အၥွံၪ လၧနစူၪဖၧၩ့ လီၫ. 9 မွဲလါနၫ့ဘဲၫနီၪ န အ့ၪဒုၭထီးလၩ့ ၦလတီၩလလီၩ့ဘၪ အၥၭနီၪ လၧအမိကၠၪခွံၬဝ့ၫ လၧအဖၧၩ့ၥၭတၭ, အ့ၪလကၠၪခွံၬဘၪ လၧအဖၧၩ့ၥၭနီၪ, မိၥံၫဝ့ၫ လၧအဆၧဒဲၩဘၭ အကၠီၩ့; မွဲလါနၫ့ နမၩဖီၩ့မၩဖျ့ၭယူၭ နၥၭဒၪနဝ့ၫယူၭ. 10 နဝ့ၫဒၪ ၦၡၩအဖိၪခွၫဧ့, စံၭ အံၫစရ့လၭ အၡၩဂံၪ့ဖိၪ, နၥံၪ ချဲၩ့ဆၧယီၩ, နၥံၪစံၭ, ပဆၧမၪ ဒဲပဆၧဒဲၩဘၭနီၪ အီၪဝ့ၫ လၧပလီၩ့တၭ, ပမိဎွ့လၩ့ခွံၬ လၧအကၠီၩ့တၭ, ထီးနီၪလဖၧၫ့ ပမိမၧၫ့ဒံၭ ဘဲၫၥ့ၪလဲၪ. 11 တၭ စံၭအဝ့ၫၥံၪ, ယမၧၫ့ယဝ့ၫ ကဆါ ယဟိဝၩစံၭဝ့ၫဒၪ, ၦလတီၩလလီၩ့ဘၪ မိၥံၫနီၪ, ဘၪယၥၭအ့ၬ; မွဲအဘၪယၥၭ လၧၦလတီၩလလီၩ့ဘၪ ကၠၪခွံၬအၥၭ လၧအဖၧၩ့ၥၭတၭ, မၧၫ့ဝ့ၫလီၫ. ကၠၪခွံၬနၥံၪဝ့ၫ, ကၠၪခွံၬနၥံၪဝ့ၫ, လၧနၥံၪ အဖၧၩ့ၥၭအၧၩ့ဆံၭ. အဂဲးဘဲၫယီၩ အံၫစရ့လၭ အၡၩဂံၪ့ဖိၪၥံၪဧ့, နၥံၪ မိၥံၫ မွဲဘၪလဲၪ. 12 မၩအၥၭဘဲၫနီၪတၭ, နဝ့ၫဒၪယီၩ ၦၡၩအဖိၪခွၫဧ့, စံၭ နခ့ၫနၡၩခမျၧးဖိၪ, ၦအတီၩအလီၩ့လဂၩ အဆၧတီၩဆၧလီၩ့နီၪ မၩဖီၩ့ဖျ့ၭ အဝ့ၫ လၧအမၩမၪဆၧ အမုနံၩ အဖၧၩ့ ၥ့ၪအ့ၬ. ၦလတီၩလလီၩ့ဘၪ လဂၩနီၪ လၧမုလနံၩအဖၧၩ့ လၧအကၠၪခွံၬအၥၭ လၧအဆၧလတီၩလလီၩ့ဘၪနီၪ, မိလၩ့ထံၩဖါ လၧအဆၧလတီၩလလီၩ့ဘၪ အကၠီၩ့နီၪအ့ၬ; ၦအတီၩအလီၩ့နီၪ လၧမုလနံၩ အဖၧၩ့ လၧအမၩ ဆၧဒဲၩဘၭနီၪ မိမၧၫ့ဝ့ၫ လၧအဆၧတီၩဆၧလီၩ့ အကၠီၩ့နီၪ ၥ့ၪဆ့အ့ၬ. 13 ထီးယ အ့ၪစံၭ လၧၦအတီၩအလီၩ့ အဂဲးနီၪ, မိမၧၫ့ တၡါဝ့ၫတၭ; အ့ၪဒိၭနဲၩ့အၥၭ လၧအဆၧတီၩဆၧလီၩ့ဒၪဝ့ၫ, ဒဲမၩ ဆၧဒဲၩဘၭတၭ, ဆၧနၪ့ထၪ့ထဲၩ့ အဆၧတီၩဆၧလီၩ့ နးမံၩ့အ့ၬ. အ့ၪမွဲ အမိၥံၫဝ့ၫ လၧအဆၧဒဲၩဘၭ လၧအမၩဝ့ၫ အကၠီၩ့နီၪလီၫ. 14 ထီးယ အ့ၪစံၭ လၧၦလတီၩလလီၩ့ဘၪ အဂဲး, နမိၥံၫ တၡါနီၪ; အ့ၪကၠၪခွံၬအၥၭ လၧအဆၧဒဲၩဘၭနီၪတၭ, မၩ ဆၧစ့ၩရၫ့ ဒဲဆၧတီၩဆၧလီၩ့ တၭ, 15 ၦလတီၩဘၪ အ့ၪဖ့ၪထဲၩ့ ဆၧပီၩ့လၩ့ အ့ၪဖ့ၪထဲၩ့ ဆၧလၧအအၪ့ဂူၬဆီၪ့န့ဝ့ၫ, လမၩဘၪ ဆၧဒဲၩဘၭ တၭ, အ့ၪလ့ၩဆၧ လၧဆၧမၧၫ့ အဆၧၥီၪ့ဆၧၥၫ့ အဖၧၩ့ တၭ, မိမၧၫ့ဝ့ၫနီၪ, ၥံၫဘၪအ့ၬ. 16 ဆၧနၪ့ထၪ့ထဲၩ့လၧၩ့ အဆၧဒဲၩဘၭ လၧအမၩဝ့ၫ အဂးနီၪ နးမံၩ့အ့ၬ. မၩယူၭဝ့ၫ လၧဆၧစ့ၩရၫ့ ဒဲဆၧတီၩဆၧလီၩ့လီၫ. မိမၧၫ့ တၡါ တၭ, မိၥံၫဘၪအ့ၬ. 17 လါနၫ့တၭ, နၡၩခမျၧးဖိၪၥံၪစံၭ, ယဟိဝၩအဖၧၩ့ၥၭမွဲ ဆၧလတီၩလလီၩ့ဘၪလီၫ. အ့ၪမွဲ အဝ့ၫၥံၪအဖၧၩ့ၥၭ တီၩအ့ၬဘၪအ့ၬ. 18 ထီးၦတီၩၦလီၩ့ အ့ၪကၠၪခွံၬအၥၭ လၧအဆၧတီၩဆၧလီၩ့တၭ, မၩ ဆၧဒဲၩဘၭနီၪ မိၥံၫဝ့ၫ လၧအကၠီၩ့လီၫ. 19 ထီးၦလတီၩလလီၩ့ဘၪ အ့ၪကၠၪခွံၬအၥၭ လၧအဆၧလတီၩလလီၩ့ဘၪတၭ, မၩ ဆၧစ့ၩရၫ့နီၪ, ဒဲအဆၧတီၩဆၧလီၩ့တၭ, မိမၧၫ့ဝ့ၫ လၧအကၠီၩ့လီၫ. 20 လါနၫ့တၭ, နၥံၪစံၭ, ယဟိဝၩ အဖၧၩ့ၥၭ, မွဲဆၧလတီၩဘၪနီၪလီၫ. ၦအံၫစရ့လၭ အၡၩဂံၪ့ဖိၪၥံၪဧ့, ယမိစ့ၩရၫ့ နၥံၪ လဂၩလါလါ လၧဆၧစ့ၩရၫ့ ဘဲၫအဖၧၩ့ၥၭဒၪဝ့ၫ အၥိၭနီၪ; လဂၩ ဘဲၫအဖၧၩ့ၥၭဒၪဝ့ၫ အၥိၭနီၪ ဆုၬဆုၬလီၫ. 21 တၭ လၧပကဲၪဎီး အနံၪ့ လဆံၫနံၫနံၪ့လနံၪ့ လၩဆံၫဘံၪ့လဘံၪ့ လၩထၪ့ ယဲနံၩလနံၩနီၪ, ဆၧမၩအၥၭ လၧၦလၧအဖီၩ့ဖျ့ၭ လၧယရုစလံၫ့ လဂၩ, ဂဲၫဝ့ၫ လၧယအီၪ တၭ, စံၭဝ့ၫဒၪ, ဆၧမၩလူၬထူၬယူၭ ဒိၩ့နီၪယူၭ, 22 တၭ ယဟိဝၩအစူၪ အီၪယူၭဝ့ၫ လၧယလီၩ့ လၧမုဂၪလၩ့ လၧၦလၧအဖီၩ့ဖျ့ၭဆၧ လဂၩ လချုၭ ဂဲၫဒံၭဘၪနီၪလီၫ. ဒုၭအၩ့ထၪ့ ယနိၭ ထီးအဝ့ၫ ဂဲၫလၧယအီၪ လၧမုဂီၩလီၫ. ဒုၭအၩ့ထၪ့ ယနိၭတၭ, ယအီၪအုၭအၭလၧၩ့အ့ၬ. 23 ထီးနီၪလဖၧၫ့ ယဟိဝၩအလူ လၩ့ဘၪယၧၩတၭ, စံၭဝ့ၫဒၪ, 24 ၦၡၩအဖိၪခွၫဧ့, ၦလၧအအီၪဝ့ၫ လၧအံၫစရ့လၭ အလးအီၪယူလဖၪနီၪ, ချဲၩ့ဆၧတၭ, စံၭဝ့ၫဒၪ, စအၫဘြဟၫ့မွဲ ၦလဂၩဎးတၭ, န့ၥၫ ထံၫၥံၪခးၥံၪနီၪလီၫ. အ့ၪမွဲ ပဝ့ၫဒၪယီၩ ပမွဲ ၦအၪဂၩတၭ; ဆၧဖ့ၪလၫ့ပၧၩ လၧထံၫၥံၪခးၥံၪ လၧၦန့ၥၫဆၧ အဂးလီၫ. 25 မၩအၥၭဘဲၫနီၪတၭ, စံၭအဝ့ၫၥံၪ, ကဆါ ယဟိဝၩစံၭဘဲၫယီၩ, နၥံၪ အၪ့ဆၧ လၧဆၧၥွံၪတၭ, နၥံၪ စၪ့ထၪ့ နၥံၪအမ့ၬ လၧနၥံၪ အဆၧဂၩ့ဆၧဖၪ့ အအီၪတၭ, နၥံၪ ဂါလၩ့ ဆၧၥွံၪလီၫ. မွဲနၥံၪ မိန့ဘၪ ထံၫၥံၪခးၥံၪ ဆ့ဧၪ. 26 နၥံၪ ဒိၭနဲၩ့နၥံၪအၥၭ လၧနၥံၪ အနၭတၭ; နၥံၪ မၩ ဆၧဘၪၥၭလိၪတၭ, နၥံၪ မၩဘၪၥၭလိၪ ၦလၧအနဲၩ့ထံၭ အမၫ, လဂၩ ၦလၧအနဲၩ့ထံၭ အမၫ ဆုၬဆုၬလီၫ. မွဲနၥံၪ မိန့ဘၪ ထံၫၥံၪခးၥံၪဆ့ဧၪ. 27 စံၭအဝ့ၫၥံၪ ဘဲၫယီၩ, ကဆါ ယဟိဝၩစံၭဘဲၫယီၩ, ယမၧၫ့ယဝ့ၫ, မွဲမၬ, ၦအီၪဝ့ၫ လၧဆၧအီၪယူ အဖၧၩ့လဖၪနီၪ မိလၩ့ထံၩဖါ လၧနၭၥံၪဖၩ့ၥံၪတၭ, ၦလၧအအီၪဝ့ၫ လၧမံၩ့လၬကျၩနီၪ ယမိဖ့ၪလၫ့ခွံၬဝ့ၫ လၧဆၧဖိၪဆၧဎါ ဘဲၫၥိၭ အမိအၪ့ခွံၬ အဝ့ၫ, ဒဲၦအီၪဝ့ၫ လၧထိၬလဖၪ အဖၧၩ့ ဒဲလၧဆၧအိၩဖၧၩ့နီၪ မိၥံၫဝ့ၫ လၧဆၧၥံၫချဲၫ့လီၫ. 28 အဂဲးဘဲၫယီၩ ယမိမၩအီၪယူ လူၬထူၬ ထံၫၥံၪခးၥံၪတၭ, အဆၧအဂဲးအဘၭ အၥၭထၪ့ထီၫနီၪ မိထုၬတၭ, အံၫစရ့လၭ အခိၪလီၩ့ ထိၩ့ချိၬ မိအီၪယူ ထီးၦခၫ့ဂၬဘၪဝ့ၫ နးဂၩအ့ၬ. 29 ထီးယ အ့ၪမၩအီၪယူ ထံၫၥံၪခးၥံၪနီၪ လၧအဆၧၥၭလိၪ လၧအမၩဝ့ၫ အကၠီၩ့တၭ, အဝ့ၫၥံၪ မိၥ့ၪယၫ လၧယမွဲ ယဟိဝၩ လီၫ. 30 နဝ့ၫဒၪယီၩ ၦၡၩအဖိၪခွၫဧ့, နၡၩခမျၧးဖိၪၥံၪ လၧအချဲၩ့ဆၧ လၧနဂဲး လၧဆၧအဒီၪ့ အနဲၩ့ထံၭ, ဒဲလၧဂံၪ့ အတရၫ့ထံၭတၭ, ချဲၩ့ဆၧ လဂၩ ဒဲလဂၩ, လဂၩ လၧအထၧၫ့ဖုဝဲတၭ, စံၭ, ဂဲၫဘီၪ, ဆၧချဲၩ့ လၧအဂဲၫ လၧယဟိဝၩ အအီၪနီၪ, မွဲဘဲၫၥ့ၪလဲၪ, ဘဲၫၥ့ၪလဲၪနီၪ, ခိၭနၪဆံၭ. 31 မွဲမၬ, အဝ့ၫၥံၪ ဂဲၫ လၧနအီၪ ဘဲၫၦခမျၧး အီၪကိၩ့အီၪကီၪ့ အၥိၭနီၪတၭ, ဆၧၫ့နၩ့ လၧနမ့ၬယၫ ဘဲၫယၡၩခမျၧး အၥိၭနီၪတၭ, နါဂၧၫ့ နဆၧချဲၩ့ လါနၫ့တၭ, မၩဝ့ၫ အ့ၬ. အဂဲးဘဲၫယီၩ အဲၪဆၧ အၪ လၧအနိၭ, အ့ၪမွဲ အၥၭ လ့ၩဖိၬ အဆၧၥၭကွံၩ အခဲၫ့လီၫ. 32 ယိခွါ, န အီၪလၧအဂး မၩအၥၭ ဘဲၫ ၦလၧအလူမုၬ လၧအၥံၫကျံၩဆၧ ဂ့ၩဂ့ၩၥ့ၪ လဂၩတၭ, ဒဲၦလၧအဒံၩ့ နါဒံၩ့မုၬမုၬ အၥိၭနီၪလီၫ. အဂဲးဘဲၫယီၩ နါဂၧၫ့ နဆၧချဲၩ့ လါနၫ့တၭ, မၩဝ့ၫအ့ၬ. 33 ထီး ဆၧမၩအၥၭတၭ, ယိခွါ, မိမၩအၥၭနီၪ, ထီးနီၪလဖၧၫ့ အဝ့ၫၥံၪ မိၥ့ၪယၫဝ့ၫ လၧမီၪလဂၩ အီၪယူၭ လၧအကျၩလီၫ. 

1 ယဟိဝၩအလူ လၩ့ဘၪ ယၧၩ တၭ, စံၭဝ့ၫဒၪ, 2 ၦၡၩအဖိၪခွၫဧ့, ချဲၩ့ဆၧ လၧမီၪအချိၬ ထၫ့ဒၩ အံၫစရ့လၭ အၡၩယိၥိၪလဖၪနီၪ; ချဲၩ့ဆၧ လၧမီၪအချိၬတၭ, စံၭ အဝ့ၫၥံၪ ကဆါ ယဟိဝၩ စံၭ ၦယိၥိၪလဖၪ ဘဲၫယီၩ, အံၫစရ့လၭ အၡၩယိၥိၪ လၧအယိ အၥၭဒၪဝ့ၫလဖၪနီၪ, ဘၪ အၡၪ့လီၫ. ၦယိၥိၪ မိဒုၭအၪ့ဘၪ အၥိၪလဒီၪ့ အဆၪ မွဲအ့ၬဧၪ. 3 နၥံၪ အၪ့ ဆၧအဘီၪ့, ဒဲနၥံၪ ကီၩ့ၥိၭ လၧၥိၪအဆီၪ့, နၥံၪ မၩၥံၫ ဆၧအဘီၪ့လီၫ. အ့ၪမွဲ ၥိၪလဒီၪ့အဆၪနီၪ နၥံၪ ဒုၭအၪ့ဘၪအ့ၬ. 4 ဆၧလၧအဂဲးဆါအဘၭဆါနီၪ, နၥံၪ ဒုၭဆီၪ့ထၪ့ဝ့ၫအ့ၬ. ဆၧလၧအဆၫထၪ့ဝ့ၫနီၪ နၥံၪ မၩဘျၪအ့ၬ. ဆၧလၧအဘၪထူၭနီၪ နၥံၪ ဘီၪ့ဘံၭထၬအ့ၬ. ဆၧလၧအဘၪ ဆၧနၫ့ထၪ့ခွံၬဝ့ၫနီၪ, နၥံၪ ဂဲၫထဲၩ့ဆိၬထဲၩ့ဝ့ၫအ့ၬ. ဆၧလၧအဂၭဖျိၭ ဖၧၩ့ၥၭနီၪ, နၥံၪ အၪ့ဎၬဝ့ၫအ့ၬ. အ့ၪမွဲ နၥံၪ ပၧၩ့ အဝ့ၫ လၧဆၧမၩဆီၪ့, ဒဲဆၧအစူၪဆီၪ့အခၪ့ဆီၪ့လီၫ. 5 မၩအၥၭဘဲၫနီၪတၭ, မွဲၦယိၥိၪ လအီၪဘၪ နးဂၩတၭ, ၥိၪနီၪ အီၪပြံၩပြၩဝ့ၫတၭ, လၧအအီၪပြံၩပြၩဝ့ၫ အဘိၩ့ဘၭနီၪ, ကဲၪထၪ့ ဆၧအၪ့ လၧကယဲ ဆၧဖိၪဆၧဎါ လၧမံၩ့လၬကျၩ အဂး လီၫ. 6 ယၥိၪ ဂၭဖျိၭ လၧခိၪလီၩ့ ထီးအလူၬ အလီၩ့, ဒဲလၧဆၧစီၩ့ခိၪထီၫ ကိၭဖျီၪ့ဒ့ၭ အလီၩ့လီၫ. မွဲမၬ, ယၥိၪ လဒီၪ့ လၩ့ပြံၩလၩ့ပြၩဝ့ၫ လၧခး ထၧၫ့ဘံၪ့ယၫ အဖၧၩ့ တၭ, ၦအၪ့ဎူၫအၪ့ဎၬဝ့ၫ အီၪအ့ၬ. 7 မၩအၥၭဘဲၫနီၪတၭ, ၦယိၥိၪၥံၪဧ့, ခိၭနၪ ယဟိဝၩအလူဆံၭ. 8 ယမၧၫ့ယဝ့ၫ, ကဆါ ယဟိဝၩစံၭဝ့ၫဒၪ, မွဲမၬ, မွဲယၥိၪလဒီၪ့ ကဲၪထၪ့ ဆၧအၪ့ဂူၬန့, ဒဲယၥိၪလဒီၪ့ ကဲၪထၪ့ ဆၧအၪ့ လၧကယဲ ဆၧဖိၪဆၧဎါ လၧမံၩ့လၬကျၩ ထီးအလူၬ အဂး, မွဲၦယိၥိၪ လအီၪဘၪတၭ, မွဲယၡၩယိၥိၪ လအၪ့ဎၬဘၪ ယၥိၪလဒီၪ့တၭ, ယိဒၪ အနၫ့ဆါအၥၭတၭ, ဒုၭအၪ့ ယၥိၪလဒီၪ့အဆၪ အ့ၬ. 9 ၦယိၥိၪၥံၪဧ့, ခိၭနၪ ယဟိဝၩအလူဆံၭ. 10 ကဆါ ယဟိဝၩ စံၭဘဲၫယီၩ, ယိခွါ, ယထၫ့ဒၩ ၦယိၥိၪတၭ, ယအၪ့ဎၬ ယၥိၪလဒီၪ့ လၧအစူၪဖၧၩ့ ဒဲဒုၭထုၬ အယိဆၧလဒီၪ့နီၪတၭ, ၦယိၥိၪနီၪ, မိယိဘၪလၧၩ့ အနၫ့ဆါဒၪဝ့ၫဆ့အ့ၬ. ယမိမၩဖီၩ့မၩဖျ့ၭ ယၥိၪလဒီၪ့ လၧအနိၭ ဘဲၫၥိၭ အထီးကဲၪထၪ့ ဆၧအၪ့ လၧအဝ့ၫၥံၪ အဂး လဂ့ၩလီၫ. 11 အဂဲးဘဲၫယီၩ, ကဆါ ယဟိဝၩစံၭဘဲၫယီၩ, ယိခွါ, ယဝ့ၫဒၪယီၩ, ယၧၩဒၪလ့ၬ, ယမိအၪ့ဎၬ ယၥိၪလဒီၪ့ တၭ ယမိအၪ့ဎၬဝ့ၫ, 12 ဘဲၫၦယိၥိၪလဒီၪ့ အၪ့ဎၬ အၥိၪလဒီၪ့, လၧမုလနံၩ လၧအအီၪလၧအၥိၪ လၧအအီၪပြံၩပြၩ အကျၩ အၥိၭနီၪ, ယမိအၪ့ဎၬ ယၥိၪလဒီၪ့ ဘဲၫနီၪၥိၭ, ဒဲမၩဖီၩ့မၩဖျ့ၭဝ့ၫ လၧကယဲ ဆၧအလး လၧအလၩ့ပြံၩလၩ့ပြၩ လၧအဖၧၩ့ လၧမုလနံၩ လၧအအီၪလၧဆၧအုၪ့ ဒဲဆၧခံၭနီၪလီၫ. 13 ယမိဒုၭဂဲၫထၪ့ခွံၬ အဝ့ၫၥံၪ, လၧၦဆၨၩလဖၪအကျၩ, ဒဲအၪ့ထုၫ့ကီၪ့ အဝ့ၫၥံၪ လၧခးထီးအလူၬ အဖၧၩ့တၭ, ယမိဒုၭဂဲၫထဲၩ့ အဝ့ၫၥံၪ လၧအခးဒၪဝ့ၫ အဖၧၩ့, ဒဲဒုၭအၪ့ဆၧ လၧအံၫစရ့လၭ အခိၪလီၩ့ ထိၩ့ချိၬအလီၩ့, လၧထံၫကၠီၪ့လဖၪ အနဲၩ့, ဒဲလၧၦအီၪဝ့ၫ လၧအလးဖၧၩ့ ထီးအလူၬ လၧထံၫၥံၪခးၥံၪ အဖၧၩ့လီၫ. 14 ယမိဒုၭအၪ့အဆၪ လၧဆၧအၪ့အဆၪအလး အဂ့ၩ အဖၧၩ့, ဒဲလၧအံၫစရ့လၭ အခိၪလီၩ့ထီၫ အလီၩ့နီၪ, အဖီၩ့ မိအီၪဝ့ၫတၭ, မိခိၬလၩ့ ထီးနီၪ လၧအဖီၩ့ ဂ့ၩလဖျိၪ့ အဖၧၩ့တၭ, မိအၪ့ အဆၪအွံၪ လၧအံၫစရ့လၭ အခိၪလီၩ့ ထိၩ့ချိၬ အလီၩ့လီၫ. 15 ယမိဒုၭအၪ့ ယၥိၪလဒီၪ့ အဆၪတၭ, ယမိဒုၭခိၬလၩ့ဝ့ၫ, ကဆါ ယဟိဝၩ စံၭဝ့ၫဒၪ, 16 ယမိအၪ့ဎၬ ဆၧလၧအလၩ့မါ, ဒဲဒုၭဂဲၫထဲၩ့ ဆၧလၧအဘၪ ဆၧနၫ့ထၪ့ခွံၬ အဝ့ၫတၭ, ယမိဘီၪ့ထၪ့ ဆၧလၧအခါတၭ, ယမိဒုၭဆီၪ့ထၪ့ ဆၧလၧအဆၫထၪ့ လီၫ. အ့ၪမွဲ ဆၧလၧအဘီၪ့ဝ့ၫ ဒဲဆီၪ့ဝ့ၫနီၪ, ယမိမၩဂၭဂီၩ့ဝ့ၫ, ယမိဒုၭအၪ့ အဝ့ၫၥံၪ လၧဆၧစ့ၩရၫ့လီၫ. 17 ဆၧလၧနၥံၪယီၩ, ယၥိၪ ဒဲဘ့ၪလဒီၪ့ဧ့, ကဆါ ယဟိဝၩစံၭဘဲၫယီၩ, ယိခွါ, ယစ့ၩရၫ့ဆၧ လၧၥိၪလဒုၩ ဒဲလဒုၩ အဘိၩ့ဆၧၩ့, ဒဲလၧၥိၪဖၫလဒုၩ, ဒဲဘ့ၪဖၫလဒုၩ အဘိၩ့ဆၧၩ့လီၫ. 18 နၥံၪ အၪ့ခွံၬ ဆၧအၪ့အဆၪအလး အဂ့ၩ, နၥံၪ ယဲးထဲးလၩ့ နၥံၪအခၪ့ လၧနၥံၪအၪ့ဆၪ အလး လၧအဆၧအီၪလၩ့ထးနီၪ, မွဲဆၧအဆံၭဆ့ဧၪ. နၥံၪ အီၩ ထံၫအယိၬတၭ, နၥံၪ မၩဒုၪထၪ့ ထံၫအီၪလၩ့ထးလဖၪ လၧနၥံၪအခၪ့နီၪ, မွဲဆၧအဆံၭဆ့ဧၪ. 19 ဆၧလၧယၥိၪ ဒဲယဘ့ၪ အၪ့ဆၧ လၧနၥံၪ ယဲးထဲးလၩ့ လၧနၥံၪအခၪ့, ဒဲအီၩဆၧ လၧနၥံၪ မၩဒုၪထၪ့ လၧနၥံၪအခၪ့ လီၫ. 20 မၩအၥၭဘဲၫနီၪတၭ, ကဆါ ယဟိဝၩစံၭဘဲၫယီၩ, ယိခွါ, ယဝ့ၫဒၪယီၩ, ယၧၩဒၪလ့ၬ, ယမိစ့ၩရၫ့ဆၧ လၧၥိၪဘီၪ့ ဒဲၥိၪဎွ့လၩ့ အဘိၩ့ဆၧၩ့လီၫ. 21 မွဲလၧနၥံၪ ဆၪ့ထဲးဆၧ လၧနၥံၪအကဖၩ ဒဲလၧနၥံၪအခိၬထံၭခိၪ, ဒဲဘျုၪ့ ကယဲ ဆၧလၧအဆၫဝ့ၫ လၧနၥံၪအနိၩ့ ထီးနၥံၪ မၩလၩ့ပြံၩပြၩဝ့ၫ အကၠီၩ့တၭ, 22 ယမိထိးထဲၩ့တၩ့ထဲၩ့ ယၥိၪလဒီၪ့တၭ, လကဲၪထၪ့လၧၩ့ဘၪ ဆၧအၪ့ဂူၬန့ အလးတၭ, ယမိစ့ၩရၫ့ဆၧ လၧၥိၪ ဒဲၥိၪ လဒုၩဒဲလဒုၩ အဘိၩ့ဆၧၩ့လီၫ. 23 ယမိအီၪက့ၪ ၦယိၥိၪလဂၩ လၧအဖၫ့ခိၪတၭ, အဝ့ၫဒၪ ယခ့ၫယၡၩ စဒၫဝံၭ ဒၪလ့ၬ မိယိဝ့ၫလီၫ. မိယိဝ့ၫတၭ, မိကဲၪထၪ့ အဝ့ၫၥံၪ အၡၩယိၥိၪ လီၫ. 24 ယၧၩ ယဟိဝၩယီၩ, ယမိကဲၪထၪ့ အဝ့ၫၥံၪအယွၩတၭ, ယခ့ၫယၡၩ စဒၫဝံၭ မိကဲၪထၪ့ ၦဒိၪဖၭဒိၪလဂၩ လၧအကျၩလီၫ. ယၧၩ ယဟိဝၩယီၩ, ယချဲၩ့ယူၭ ဆၧယူၭ. 25 ယမိအုၩ့လၩ့ ဆၧဘၪလိၬအိၭလိၬ အဆၧအုၩ့လၩ့ လၧအဝ့ၫၥံၪ, ယမိမၩထုၬခွံၬ ဆၧဖိၪဆၧဎါ အဒဲၩ့ လၧထံၫၥံၪခးၥံၪ အဖၧၩ့တၭ, အဝ့ၫၥံၪ မိအီၪဝ့ၫခၧၫ့မၬ, လၧၡါမုနၧၫ့ဖၫ အဖၧၩ့, ဒဲမံၫဝ့ၫ လၧၥံၪ့ကျၩ လီၫ. 26 ယမိအီၪက့ၪ အဝ့ၫၥံၪ ဒဲဆၧဝၬဖီၩ့ ယဆၧစီၩ့ခိၪ လၧဆၧဆိၪဂ့ၩအလးတၭ, ယမိဒုၭဂဲၫ ဆၧဆၧၩ့ လၧအထီဒၪဝ့ၫ အဖၧၩ့လီၫ. ဆၧဆိၪဂ့ၩ အဆၧဂဲၫဆၧၩ့နီၪ မိအီၪဝ့ၫလီၫ. 27 ၥံၪ့ လၧဂၪ့ခိၪ အဝၩ့ဖၧၩ့နီၪ မိၥၪထၪ့တၭ, ဂၪ့ခိၪ မိဒုၭအၪထၪ့ဆၧတၭ, အဝ့ၫၥံၪ မိအီၪခၧၫ့ လၧအခးဖၧၩ့တၭ, ထီးယမၩထ့ၬခွံၬ အနိၪယိၭဘီၩ့ အဖျံၩ တၭ, မၩဖီၩ့ဖျ့ၭဝ့ၫ လၧၦလၧအအၪ့မၧၫ့ဎီး အဝ့ၫၥံၪ တၭ, မိၥ့ၪယၫဝ့ၫ လၧယမွဲ ယဟိဝၩ လီၫ. 28 တၭ အဝ့ၫၥံၪ မိကဲၪထၪ့လၧၩ့ ဆၧအၪ့ဂူၬန့အလး လၧၦဆၨၩလဖၪ အဂးအ့ၬ. ထံၫၥံၪခးၥံၪ အဆၧဖိၪဆၧဎါ မိအၪ့ခွံၬ အဝ့ၫၥံၪဆ့အ့ၬ. အ့ၪမွဲ မိအီၪခၧၫ့တၭ, ဆၧမၩၥၭမဲၪ အဝ့ၫၥံၪအီၪ နးမံၩ့အ့ၬ. 29 ယမိဒုၭမဲၪထၪ့ ဆၧၥုၪ့လၩ့အၥၭ အလး လၧယမံၩ့ အကၠီၩ့တၭ, အဝ့ၫၥံၪ မိလူၬခွံၬလၧၩ့ လၧဆၧၥၭဝံလၩ့ဒိၩ လၧခးဖၧၩ့ အကၠီၩ့အ့ၬ; ဒဲမိဘၪလၧၩ့ ဆၧမ့ၬမဲ ဘၪဆဲၫ့ လၧၦဆၨၩလဖၪဆ့အ့ၬ. 30 ထီးနီၪလဖၧၫ့ အဝ့ၫၥံၪ မိၥ့ၪယၫဝ့ၫ လၧယၧၩ, ယဟိဝၩယီၩ အဝ့ၫၥံၪအယွၩနီၪ, အီၪဝ့ၫ လၧအဝ့ၫၥံၪ အၥိၭတၭ, အဝ့ၫၥံၪ အံၫစရ့လၭ အၡၩဂံၪ့ဖိၪနီၪ, မွဲယၡၩခမျၧး, ကဆါ ယဟိဝၩစံၭဝ့ၫဒၪ. 31 နၥံၪဝ့ၫဒၪ ယၥိၪလဒီၪ့, ယဆၧအၪ့အဆၪအလး အၥိၪလဒီၪ့နီၪ, မွဲၦၡၩတၭ, ယဝ့ၫဒၪယီၩ ယမွဲ နၥံၪအယွၩ ကဆါ ယဟိဝၩစံၭဝ့ၫဒၪ. 

အဇံၫခအ့လၭ Ezekiel 35 

1 လၧနီၪအမ့ၬယၫ ယဟိဝၩအလူ လၩ့ဘၪယၧၩတၭ, စံၭဝ့ၫဒၪ, 2 ၦၡၩ အဖိၪခွၫဧ့, အီၪက့ၪနမ့ၬ ထၫ့ဒၩ ခိၪလီၩ့ စံအၫတၭ, ချဲၩ့ဆၧ လၧမီၪအချိၬ ထၫ့ဒၩအဝ့ၫ, 3 တၭ, စံၭ, ကဆါ ယဟိဝၩစံၭဘဲၫယီၩ, ခိၪလီၩ့ စံအၫဧ့, ယိခွါ, ယထၫ့ဒၩနၧၩတၭ, ယမိယၩ့ထၪ့ ယစူၪ လၧနဖၫ့ခိၪတၭ, ယမိမၩအီၪယူနၧၩလီၫ. 4 ယမိမၩလူၬထူၬခွံၬ နဒိၩ့လဖၪတၭ, နမိအီၪယူဝ့ၫတၭ, နမိၥ့ၪယၫ လၧယမွဲ ယဟိဝၩ လီၫ. 5 အဂဲးဘဲၫယီၩ နၥၭဂဲၫ့ဆၧ လထံၪဎးဘီၩ့ဎးတၭ, နဖ့ၪလၫ့ခွံၬ ၦအံၫစရ့လၭဖိၪ လၧနၭအနါ လၧအဘၪၡၪ့ အထးဖၧၩ့ ထီးအထီ လၧဆၧဒဲၩဘၭ မၩလူၬဆၧလီၫ. 6 မၩအၥၭဘဲၫနီၪတၭ, ယမၧၫ့ယဝ့ၫ, ကဆါ ယဟိဝၩစံၭဝ့ၫဒၪ, ယမိတဲၩ့ဝဲၩနၧၩ လၧဆၧၥွံၪ အဂး, ဒဲဆၧၥွံၪ မိလီၩ့ဆီးနၧၩလီၫ. မွဲနလၥၭဂဲၫ့ဘၪ ဆၧၥွံၪ အကၠီၩ့တၭ, ဆၧၥွံၪ မိလီၩ့ဆီးနၧၩလီၫ. 7 ထီး ယမၩအီၪယူ ခိၪလီၩ့ စံအၫတၭ, ယမိဒၪ့ထ့ၬ ၦလၧအစဲၪ့ထၪ့ ဒဲၦလၧအထဲၩ့ထဲၩ့နီၪလီၫ. 8 ယမိမၩဎွ့ၩ အခိၪလီၩ့ ထိၩ့ချိၬအလီၩ့ လၧၦဘၪ ဆၧမၩၥံၫဝ့ၫနီၪလီၫ. လၧနဆၧစီၩ့ခိၪအလီၩ့ ဒဲလၧနဆၧပျၩ့ဖၧၩ့, ဒဲလၧနခိၪလီၩ့ဆူၭဖၧၩ့ ထီးအလူၬနီၪ, ၦလၧအဘၪ ဆၧမၩၥံၫဝ့ၫ လၧနၭ မိလၩ့ထံၩဖါဝ့ၫလီၫ. 9 ယမိမၩအီၪယူနၧၩ လၩ့ဆိၩလၩ့ကၠၪ ဒဲၦလအီၪဘၪ လၧနဒိၩ့ဖၧၩ့နီၪတၭ, နၥံၪ မိၥ့ၪယၫ လၧယမွဲ ယဟိဝၩ လီၫ. 10 မွဲနစံၭ, ၦနံၫဆၨၩယီၩ, ဒဲခးနံၫဘံၪ့ယီၩ မိကဲၪထၪ့ ပဆၧတၭ, ပမိမၩန့ဝ့ၫ အကၠီၩ့တၭ, လါနၫ့ ယဟိဝၩ အီၪဝ့ၫ ထီးနီၪ; 11 မၩအၥၭဘဲၫနီၪတၭ, ယမၧၫ့ယဝ့ၫ, ကဆါ ယဟိဝၩစံၭဝ့ၫဒၪ, ယမိမၩယဝ့ၫ ဘဲၫနမၩ လၧနၥၭထၪ့ ဒဲနၥၭခ့ၬ လၧနၥၭဂဲၫ့ အဝ့ၫၥံၪ အၥိၭနီၪတၭ, ထီးယ အ့ၪစ့ၩရၫ့နၧၩ ဂီၩ့တၭ, ယမိနဲၪဖျီၪထၪ့ယၥၭ လၧအဝ့ၫၥံၪ အမ့ၬယၫလီၫ. 12 နၥံၪ မိၥ့ၪယၫ လၧယမွဲ ယဟိဝၩ ဒဲလၧယနါဂၧၫ့ နၥံၪ ဒုၪဒွ့ၪဆၧ လၧနၥံၪ ချဲၩ့ဆၧ လၧအံၫစရ့လၭ အခိၪလီၩ့ ထိၩ့ချိၬ အလီၩ့တၭ, နစံၭ, အဝ့ၫၥံၪ အီၪယူဝ့ၫ, ဆၧဖ့ၪလၫ့ အဝ့ၫၥံၪ, လၧပၧၩ လၧၦမိမၩလူၬခွံၬဝ့ၫ အဂဲးလီၫ. 13 နၥံၪ အီၪက့ၪဖိၫလိၫ နၥံၪအၥၭ လၧနၥံၪအနိၭ ထၫ့ဒၩယၧၩ, ဒဲမၩအၪထၪ့ နၥံၪအဆၧချဲၩ့ ထၫ့ဒၩယၧၩလီၫ. ယနါဂၧၫ့ယူၭ. 14 ကဆါ ယဟိဝၩစံၭဘဲၫယီၩ, ထီးခးထၧၫ့ဘံၪ့ယၫ အ့ၪၥၭထိၬဝ့ၫတၭ, ယမိတဲၩ့ဝဲၩ ဆၧအီၪယူ လၧနဂးလီၫ. 15 ဘဲၫနၥၭထိၬ လၧအံၫစရ့လၭ အဂံၪ့, ယဆၧန့ၥၫ အဖၫ့ခိၪ လၧအအီၪယူဝ့ၫ အကၠီၩ့ အၥိၭနီၪ, ယမိမၩနၧၩ ဘဲၫနီၪၥိၭလီၫ. ခိၪလီၩ့ စံအၫဧ့, ဒဲအံဒၧၫ့ ထၧၫ့ဘံၪ့ယၫဆ့ မိအီၪယူဝ့ၫတၭ, မိၥ့ၪယၫဝ့ၫ လၧယမွဲ ယဟိဝၩ လီၫ. 

အဇံၫခအ့လၭ Ezekiel 36 

1 နဝ့ၫဒၪယီၩ ၦၡၩအဖိၪခွၫဧ့, ချဲၩ့ဆၧ လၧမီၪအချိၬ လၧအံၫစရ့လၭ အခိၪလီၩ့ အဂဲးတၭ, စံၭ, အံၫစရ့လၭ အခိၪလီၩ့ၥံၪဧ့, ခိၭနၪ ယဟိဝၩအလူဆံၭ, 2 ကဆါ ယဟိဝၩစံၭဘဲၫယီၩ လၧဆၧအဒုၪအဒၩ ချဲၩ့ဆၧထၫ့ဒၩ နၥံၪ အကၠီၩ့နီၪ, စံၭ, အၩဟါ! ဆၧအလးထၪ့ထီၫ အဆိၩအကၠၪ ကဲၪထၪ့ ပဆၧန့ၥၫအလးတၭ, 3 အခိးမွဲ ချဲၩ့ဆၧ လၧမီၪအချိၬတၭ, စံၭ, ကဆါ ယဟိဝၩစံၭဘဲၫယီၩ; မွဲမၬ, ၦမၩယူနၥံၪ, ဒဲယုလၩ့ခွံၬ နၥံၪ ကိၭခီၫဒ့ၭ, ဘဲၫၥိၭ နၥံၪ မိကဲၪထၪ့ ဆၧန့ၥၫ လၧၦဆၨၩဂူၫဂၩလဖၪ လၧအအီၪလၩ့ထး အဂး, ဒဲဆၧချဲၩ့ဆၧအလး လၧၦချဲၩ့ဒၪ ဆၧအဂး, ဒဲဆၧဒုၪဒွ့ၪအလး လၧၦခမျၧး အဂးလီၫ. 4 မၩအၥၭဘဲၫနီၪတၭ, အံၫစရ့လၭ အခိၪလီၩ့ၥံၪဧ့, ခိၭနၪ ကဆါ ယဟိဝၩအလူဆံၭ. ကဆါ ယဟိဝၩ စံၭခိၪလီၩ့ ထိၩ့ချိၬ, ဒဲဆၧစီၩ့ခိၪ, ဒဲထံၫချိၬလဖၪ, ဒဲခိၪလီၩ့ဆူၭ, ဒဲဆၧပျၩ့ လၧအလးအီၪယူဝ့ၫ, ဒဲဒိၩ့လဖၪ လၧၦစဲၪ့ဒၪဝ့ၫ, လၧအကဲၪထၪ့ယူၭ ဆၧအၪ့ဂူၬန့, ဒဲဆၧမၩကြၩ့ထမးအလး လၧၦဆၨၩ လၧအအီၪလၩ့ထးလဖၪ အဂး လီၫ. 5 မၩအၥၭဘဲၫနီၪတၭ, ကဆါ ယဟိဝၩစံၭဘဲၫယီၩ, မွဲမၬ, ယချဲၩ့ယူၭ လၧယၥၭကဲၪ့ အမ့ၪ ထၫ့ဒၩ ၦဆၨၩၥံၪ လၧအအီၪလၩ့ထး, ဒဲထၫ့ဒၩ ၦအံဒၧၫ့ဖိၪ ထီးအလူၬ, လၧအမၩန့ဝဲၩ ယခး လၧအဂးဒၪဝ့ၫ လၧအၥၭထိၬဝ့ၫ လၧအၥၭ ထၧၫ့ဖျိၪ့ယၫတၭ, အီၪက့ၪဖိၫလိၫအၥၭ ဘဲၫၥိၭ အမိအီၪက့ၪဝ့ၫ လၧဆၧအၪ့ဂူၬန့အလး လၧအၥၭလီၫ. 6 မၩအၥၭဘဲၫနီၪတၭ, ချဲၩ့ဆၧ လၧမီၪအချိၬ လၧခးအံၫစရ့လၭ အဂဲးတၭ, စံၭခိၪလီၩ့ ထိၩ့ချိၬ, ဒဲထံၫမိၡါၥံၪ, ဒဲဆၧစီၩ့ခိၪၥံၪ, ဒဲခိၪလီၩ့ဆူၭၥံၪ, ကဆါ ယဟိဝၩစံၭဘဲၫယီၩ, ယချဲၩ့ယူၭ ဆၧလၧယၥၭကဲၪ့, ဒဲယၥၭခဲၩထၪ့လီၫ. အဂဲးဘဲၫယီၩ နၥံၪဘၪယူၭ ၦဆၨၩလဖၪ အဆၧဒုၪဒွ့ၪလီၫ. 7 မၩအၥၭဘဲၫနီၪတၭ, ကဆါ ယဟိဝၩစံၭဘဲၫယီၩ, ယယၩ့ထၪ့ ယစူၪ, မွဲမၬ, ၦဆၨၩလဖၪ လၧအအီၪဝၬဖီၩ့ နၥံၪ, အဝ့ၫၥံၪ မိဘၪထိး အဆၧဒုၪဒွ့ၪလီၫ. 8 အ့ၪမွဲ နၥံၪဝ့ၫဒၪ အံၫစရ့လၭ အခိၪလီၩ့ၥံၪဧ့, နၥံၪ မိယူၬထၪ့ နၥံၪ အၥံၪ့ထဲၩ့တၭ, ၥၪထၪ့ဆၧ လၧယၡၩခမျၧး အံၫစရ့လၭ အဂးလီၫ. အဂဲးဘဲၫယီၩ ဘူၭ လၧအမိဂဲၫလီၫ. 9 အဂဲးဘဲၫယီၩ, ယိခွါ, ယအီၪလၧနၥံၪ အဂးတၭ, ယမိကၠၪယၥၭ လၧနၥံၪ အအီၪတၭ, ၦမိထဲၫ နၥံၪ ဒဲဎွံၪဆၧ လၧနၥံၪအလီၩ့လီၫ. 10 ယမိမၩအၪထၪ့ ၦၡၩ လၧနၥံၪ အဖၫ့ခိၪ, ကယဲ အံၫစရ့လၭ အၡၩဂံၪ့ဖိၪ ထီးအလူၬ ဒၪလ့ၬတၭ, ၦမိအီၪလၧဒိၩ့လဖၪ အဖၧၩ့ တၭ, ၦမိမၩထၪ့ထဲၩ့ ဆၧအလးလဖၪ အီၪယူဝ့ၫလီၫ. 11 ယမိမၩအီၪထၪ့ ၦၡၩ ဒဲဆၧဖိၪဆၧဎါ လၧနၥံၪ အဖၫ့ခိၪတၭ, အဝ့ၫၥံၪ မိအၪထၪ့ဝ့ၫ, ဒဲၥၪထၪ့တၭ, ဆၧမိအီၪလၧနၥံၪအလီၩ့, ဘဲၫလၧဖျိၩ့ အၥိၭနီၪတၭ, ယမိမၩနၥံၪ ဂ့ၩနဲၪ့ လၧအခၪ့ထံၭဒံၭတၭ, နၥံၪ မိၥ့ၪယၫ လၧယမွဲ ယဟိဝၩ လီၫ. 12 မွဲမၬ, ယမိဒုၭလ့ၩ ၦၡၩ လၧနၥံၪအဖၫ့ခိၪ, ယၡၩခမျၧး အံၫစရ့လၭ ဒၪလ့ၬတၭ, အဝ့ၫၥံၪ မိန့ၥၫနၧၩတၭ, နမိကဲၪထၪ့ အဆၧန့ၥၫတၭ, စူၩယၫလခီၫ နဒုၭဘၪၡၪ့ဘၪနၭလၧၩ့အ့ၬ. 13 ကဆါ ယဟိဝၩ စံၭဘဲၫယီၩ, မွဲအဝ့ၫၥံၪစံၭ, နၥံၪ အၪ့ခွံၬ ၦၡၩ, နမၩၡၪ့မၩနၭ ၦဆၨၩလဖၪလီၫ. 14 မၩအၥၭဘဲၫနီၪတၭ, နအၪ့လၧၩ့ ၦၡၩအ့ၬ. နမၩၡၪ့မၩနၭလၧၩ့ ၦဆၨၩလဖၪအ့ၬ. ကဆါ ယဟိဝၩစံၭဝ့ၫဒၪ, 15 ယမိဒုၭနါဂၧၫ့လၧၩ့ ၦဆၨၩလဖၪ အဆၧဒုၪဒွ့ၪနၧၩအ့ၬ. နမိဘၪလၧၩ့ ၦခမျၧး အဆၧမၩကြၩ့ထမးနီၪဆ့အ့ၬ. နမိဒုၭဘၪလၧၩ့ နၡၩဆၨၩလဖၪ လၧဆၧၡၪ့ဆၧနၭအ့ၬ. ကဆါ ယဟိဝၩ စံၭဝ့ၫဒၪ. 16 ယဟိဝၩအလူ လၩ့ဘၪယၧၩတၭ, စံၭဝ့ၫဒၪ, 17 ၦၡၩအဖိၪခွၫဧ့, လၧၦအံၫစရ့လၭဖိၪ အီၪဝ့ၫ လၧအခးဒၪဝ့ၫ အဖၧၩ့နီၪ, မၩဘၪၥၭလိၪဝ့ၫ လၧအဖၧၩ့ၥၭဒၪဝ့ၫ အကၠီၩ့, ဒဲလၧအမၩဆၧ အကၠီၩ့လီၫ. အဖၧၩ့ၥၭ လၧယမ့ၬယၫ မၩအၥၭ ဘဲၫၦမုၪ လၧအအၪ့ဆူၫဝၭအၥၭ အဆၧလဆံၫ့ဘၪ အၥိၭနီၪလီၫ. 18 အခိးမွဲ ယဂါလၩ့ ယၥၭခဲၩထၪ့ လၧအဖၫ့ခိၪ လၧဆၧၥွံၪ လၧအဝ့ၫၥံၪ ဂါလၩ့ဝ့ၫ လၧထံၫၥံၪခးၥံၪ အဖၧၩ့ အကၠီၩ့, ဒဲလၧအမၩဘၪၥၭလိၪဝ့ၫ လၧအဆၧဂၩ့ဆၧဖၪ့ အကၠီၩ့လီၫ. 19 ယမၩ လၩ့ပြံၩလၩ့ပြၩယူၭ အဝ့ၫၥံၪ လၧၦဆၨၩလဖၪ အကျၩ, ဒဲမၩလၩ့မုလၩ့ဖၭ အဝ့ၫၥံၪ လၧခးလဖၪ အကျၩလီၫ. ယစ့ၩရၫ့ အဝ့ၫၥံၪ ဘဲၫအဖၧၩ့ၥၭ အၥိၭ, ဒဲဘဲၫအဆၧမၩ အၥိၭနီၪလီၫ. 20 ထီးအဝ့ၫၥံၪ အ့ၪလ့ၩထီၩ့ဝ့ၫ လၧၦဆၨၩလဖၪအကျၩ, ထီးဒၪအလ့ၩဆၧအလးနီၪတၭ, မၩဘၪၥၭလိၪ ယမံၩ့ဆံၫ့ဎံၪလီၫ. ၦစံၭလၧအဂဲးနီၪ, အဝ့ၫၥံၪမွဲ ယဟိဝၩ အၡၩခမျၧးတၭ, စဲၪ့ထၪ့ခွံၬ လၧအခးဖၧၩ့လီၫ. 21 ယလီၫ့ကီၩ့ ယမံၩ့ဆံၫ့ဎံၪ လၧၦအံၫစရ့လၭဖိၪ မၩဘၪၥၭလိၪဝ့ၫ လၧၦဆၨၩလဖၪအကျၩ ထီးဒၪ အလ့ၩဆၧအလးနီၪလီၫ. 22 မၩအၥၭဘဲၫနီၪတၭ, စံၭ အံၫစရ့လၭ အၡၩဂံၪ့ဖိၪ, ကဆါ ယဟိဝၩစံၭဘဲၫယီၩ, အံၫစရ့လၭ အၡၩဂံၪ့ဖိၪၥံၪဧ့, ယမၩဆၧယီၩ လၧနၥံၪအကၠီၩ့ မွဲအ့ၬ; မွဲလၧယမံၩ့ဆံၫ့ဎံၪ လၧနၥံၪ မၩဘၪၥၭလိၪဝ့ၫ လၧၦဆၨလဖၪအကျၩ ထီးဒၪ နၥံၪလ့ၩဆၧအလးနီၪ အကၠီၩ့လီၫ. 23 ယမိအီၪက့ၪဆံၫ့ဎံၪ ယမံၩ့ဖၭဒိၪ လၧအဘၪၥၭလိၪယူၭ လၧၦဆၨၩလဖၪ အကျၩ လၧနၥံၪ မၩဘၪၥၭလိၪဝ့ၫ လၧအကျၩ; ထီးဆၧအ့ၪအီၪက့ၪဆံၫ့ဎံၪယၧၩ လၧနၥံၪ အကၠီၩ့ လၧအဝ့ၫၥံၪ အမ့ၬယၫ တၭ, ၦဆၨၩလဖၪ မိၥ့ၪယၫဝ့ၫ လၧယမွဲ ယဟိဝၩ, ကဆါ ယဟိဝၩစံၭဝ့ၫဒၪ. 24 အဂဲးဘဲၫယီၩ ယမိမၩန့ထၪ့ခွံၬ နၥံၪ လၧၦဆၨၩလဖၪ အကျၩတၭ, ယမိအၪ့ထုၫ့ကီၪ့ထဲၩ့ နၥံၪ လၧကယဲ ခးထီးအလူၬ အကျၩတၭ, ယမိဒုၭဂဲၫထဲၩ့နၥံၪ လၧနၥံၪအခးဒၪနၥံၪဝ့ၫ အဖၧၩ့လီၫ. 25 ထီးနီၪလဖၧၫ့ ယမိဎွံၪ ထံၫဆံၫ့ လၧနၥံၪ အလီၩ့တၭ, နၥံၪ မိဆံၫ့ထၪ့လီၫ. ယမိၥူၫဝၭဆံၫ့ နၥံၪ အဆၧဘၪၥၭလိၪ လၧနၥံၪအလီၩ့ ထီးအလူၬ, ဒဲနၥံၪ အဆၧဂၩ့ အဆၧဘၪၥၭလိၪ လၧနၥံၪ အလီၩ့ ထီးအလူၬလီၫ. 26 ယမိဖ့ၪလၫ့ နၥံၪ အၥၭၥၫ့, ဒဲနၥံၪ အၥၭဆီၫ့မီၪ့ဆၧအၥၫ့, ယမိအီၪက့ၪ လၧနၥံၪ အဖၧၩ့တၭ, ယမိမၩန့ထၪ့ခွံၬ နၥံၪ အၥၭလိး လၧနၥံၪအနၫ့ဆါ အဖၧၩ့တၭ, ယမိဖ့ၪလၫ့ နၥံၪ အၥၭယၪလီၫ. 27 ယမိအီၪက့ၪယၥၭ လၧနၥံၪအဖၧၩ့ တၭ, ဒုၭလ့ၩ နၥံၪ လၧယဆၧၥီၪ့ဆၧၥၫ့ အဖၧၩ့တၭ, နၥံၪ မိထီးန့ ယဆၧစ့ၩရၫ့ ဒဲမၩဝ့ၫဆ့လီၫ. 28 နၥံၪ မိအီၪလၧခးဖၧၩ့ လၧယဖ့ၪလၫ့ယူၭ နၥံၪအဖါလဖၪ, နၥံၪ မိကဲၪထၪ့ ယၡၩခမျၧးတၭ, ယမိကဲၪထၪ့ နၥံၪအယွၩ လီၫ. 29 ယမိထိးထဲၩ့တၩ့ထဲၩ့နၥံၪ လၧနၥံၪ အဆၧလဆံၫ့ဘၪ အဖၧၩ့တၭ, ယမိကိၭထၪ့န့ နၥံၪ အဘုၪၥံၪဂူၫၥံၪ, ဒဲမၩအၪထၪ့ဝ့ၫတၭ, ဒုၭဘၪလၧၩ့ နၥံၪ လၧဆၧၥၭဝံလၩ့ဒိၩ နးမံၩ့အ့ၬ. 30 ယမိမၩအၪထၪ့ ၥံၪ့အၥၪ, ဒဲဆၧအၪထၪ့ လၧဆံၬဖၧၩ့ ဘဲၫၥိၭ နၥံၪ ထီးဘၪလၧၩ့ ဆၧၥၭဝံလၩ့ဒိၩ အဆၧဒုၪဒွ့ၪ လၧၦဆၨၩလဖၪ အကျၩ လဂ့ၩ လီၫ. 31 ထီးနီၪလဖၧၫ့ နၥံၪ မိနၪ့ထၪ့ထဲၩ့ နၥံၪ အဖၧၩ့ၥၭအၧၩ့ဒၪနၥံၪဝ့ၫ, ဒဲနၥံၪ မၩဆၧ လၧအလဂ့ၩဘၪတၭ, နၥံၪ မိၥၭဂဲၫ့လၩ့ နၥံၪအၥၭ လၧနၥံၪအမ့ၬယၫဒၪ နၥံၪဝ့ၫ, လၧနၥံၪ အဆၧဒဲၩဘၭ အကၠီၩ့, ဒဲနၥံၪ အဆၧၥၭလိၪ အကၠီၩ့လီၫ. 32 ယမၩ ဆၧယီၩ လၧနၥံၪ အကၠီၩ့ဒၪ နၥံၪဝ့ၫ မွဲအ့ၬ; ကဆါ ယဟိဝၩစံၭဝ့ၫဒၪ, ၥ့ၪယၫ နၥံၪဝ့ၫဆံၭ. အီၪက့ၪမဲ နၥံၪအမ့ၬတၭ, ဒဲၥၭဘံၪဘူၪ လၧနၥံၪ အဖၧၩ့ၥၭ အကၠီၩ့ဆံၭ, အံၫစရ့လၭ အၡၩဂံၪ့ဖိၪၥံၪဧ့. 33 ကဆါ ယဟိဝၩ စံၭဘဲၫယီၩ, မုလနံၩ လၧယၥူၫဝၭဆံၫ့ နၥံၪ အဆၧဒဲၩဘၭ လၧနၥံၪ အလီၩ့ ထီးအလူၬနီၪ, ယမိဒုၭအီၪ ဆၧလၧဒိၩ့လဖၪ အဖၧၩ့တၭ, ၦမိမၩထၪ့ထဲၩ့ ဆၧအလးလဖၪအီၪယူဝ့ၫလီၫ. 34 ၦမိထဲၫ ဂၪ့ခိၪ လၧအအီၪယူဝ့ၫလီၫ. မွဲလါနၫ့ အီၪလၩ့ထး အီၪယူဝ့ၫ လၧကယဲ ၦလၧအလဲးလီၩ့ဝ့ၫလဖၪ အမ့ၬယၫ ထီးအလူၬလီၫ. 35 ထီးနီၪလဖၧၫ့ ၦၡၩၥံၪ မိစံၭဝ့ၫ, ဂၪ့ခိၪယီၩ လၧအအီၪလၩ့ထး အီၪယူဝ့ၫနီၪ, ကဲၪထၪ့ဝ့ၫ ဘဲၫအံဒံၫ့ အကျိၭ အၥိၭနီၪ, ဒဲဒိၩ့လဖၪ လၧဆၧမၩလူၬထူၬဝ့ၫ, ဒဲအီၪယူဝ့ၫ ဒဲလၩ့ဎီးလဖၪနီၪ, အီၪလၧအခိၪဒၧၩ့တၭ, ၦအီၪဝ့ၫ လၧအဖၧၩ့ လီၫ. 36 ၦဆၨၩလဖၪ လၧအအီၪလၩ့ထးဝၬဖီၩ့ နၥံၪနီၪ, မိၥ့ၪယၫ လၧယၧၩ, ယဟိဝၩယီၩ, ယမၩထၪ့ထဲၩ့ ဆၧလၧအလၩ့ဎီးယူၭ, ဒဲယၥုၪ့လၩ့ဖျၭလၩ့ ဆၧလၧအအီၪယူဝ့ၫ အဖၧၩ့လီၫ. ယၧၩ, ယဟိဝၩ ယချဲၩ့ယူၭတၭ, ယမိမၩ ဆၧနီၪလီၫ. 37 ကဆါ ယဟိဝၩစံၭဘဲၫယီၩ, လါနၫ့တၭ, ယမိဒိၭဆၧအၪ့ဎူၫအၪ့ဎၬ အၪ့စိၭအၪ့စၪ့ လၧအံၫစရ့လၭ အၡၩဂံၪ့ဖိၪ, ဘဲၫၥိၭ ယမိမၩ ဆၧနီၪ လၧအဂးလီၫ. ယမိမၩအၪထၪ့ အဝ့ၫၥံၪ အၡၩ ဘဲၫ ၥိၪလဒီၪ့ အၥိၭနီၪလီၫ. 38 ဘဲၫ ၥိၪလဒီၪ့ဆံၫ့ဎံၪ အၥိၭ, ဘဲၫယရုစလံၫ့ အၥိၪလဒီၪ့ လၧအမၩဘိၪ့ ဆၧအဆၧၫ့အထီ အၥိၭနီၪ, ဒိၩ့လဖၪ အီၪယူဝ့ၫနီၪ မိဎွ့ၩ လၧၦၡၩအဒီၪ့လဖၪ ဘဲၫနီၪၥိၭတၭ, မိၥ့ၪယၫဝ့ၫ လၧယမွဲ ယဟိဝၩ လီၫ. 

1 ယဟိဝၩအစူၪ အီၪဝ့ၫ လၧယလီၩ့တၭ, ဆိၬထၪ့ယၧၩ လၧယဟိဝၩ အၥၭတၭ, အီၪက့ၪလၩ့ ယၧၩ လၧခိၪလီၩ့ဆူၭဖၧၩ့ လၧအဎွ့ၩဝ့ၫ လၧဆၧဎွံၪဆၧနၧၩ့လီၫ. 2 တၭ ဒုၭလ့ၩဝံၩ့ဝၩ့ယၧၩတၭ, ယိခွါ, အီၪဝ့ၫ အၪမၬ လၧခိၪလီၩ့ဆူၭဖၧၩ့တၭ, ယိခွါ, ဎဲၫ့ထၬဝ့ၫ နၭမၬလီၫ. 3 တၭ ဆၧစံၭယၧၩ, ၦၡၩအဖိၪခွၫဧ့, ဆၧဎွံၪဆၧနၧၩ့ယီၩ မၧၫ့ထၪ့ဝ့ၫ ဘၪမိၥ့ၪဧၪ. တၭ ယစံၭ, ကဆါ ယဟိဝၩဧ့, နၥ့ၪယၫနဝ့ၫလီၫ. 4 တၭ အဝ့ၫဒၪ စံၭဒီၭယၧၩ, ချဲၩ့ဆၧ လၧမီၪအချိၬ လၧဆၧဎွံၪဆၧနၧၩ့ယီၩ အဖၫ့ခိၪ တၭ စံၭအဝ့ၫၥံၪ, ဆၧဎွံၪဎဲၫ့ထၬၥံၪဧ့, ခိၭနၪ ယဟိဝၩအလူဆံၭ. 5 ကဆါ ယဟိဝၩစံၭ, ဆၧဎွံၪဆၧနၧၩ့ယီၩ, ယိခွါ, ယမိဒုၭနုၬ နၥံၪအၥၪ လၧနၥံၪ အဖၧၩ့တၭ, နၥံၪ မိမၧၫ့ထၪ့လီၫ. 6 ယမိအီၪက့ၪ ဆၧအထီၪ့လဖၪ လၧနၥံၪ အလီၩ့တၭ, ယမိဒုၭထၪ့ နၥံၪအလီၩ့ လၧဆၧယၪ တၭ, ယမိချုၬဘံၭ နၥံၪ လၧဆၧဖံၭတၭ, ယမိဒုၭနုၬ နၥံၪအၥၪ လၧနၥံၪ အဖၧၩ့တၭ, နၥံၪ မိမၧၫ့ထၪ့တၭ, နၥံၪ မိၥ့ၪယၫ လၧယမွဲ ယဟိဝၩ လီၫ. 7 ယချဲၩ့ဆၧ လၧမီၪအချိၬ ဘဲၫဆၧမၪလူၬယၧၩ အၥိၭနီၪတၭ, လၧယချဲၩ့ဆၧ လၧမီၪအချိၬ အဘိၩ့ဘၭနီၪ ဆၧၥီၫထၪ့တၭ, ယိခွါ, ဆၧဝၭၡိၩ့ၡိၬ အီၪဝ့ၫတၭ, ဆၧဎွံၪလဖၪနီၪ ၥုၭကီၪ့အၥၭ လဘီၩ့ဒဲလဘီၩ့လီၫ. 8 ယယိဆၧတၭ, ယိခွါ, ထီးယယိနီၪ ဆၧအထီၪ့လဖၪ အီၪဝ့ၫ လၧအလီၩ့လီၫ. တၭ ဆၧယၪထၪ့ လၧအလီၩ့တၭ, ချုၬဘံၭဝ့ၫ လၧအဖၫ့ခိၪလီၫ. မွဲလါနၫ့ အၥၪ အီၪလၧအဖၧၩ့အ့ၬ. 9 ထီးနီၪလဖၧၫ့ ယဟိဝၩစံၭယၧၩ, ချဲၩ့ဆၧ လၧမီၪအချိၬ လၧဆၧအၥၪနီၪ, ချဲၩ့ဆၧ လၧမီၪအချိၬဆံၭ; ၦၡၩ အဖိၪခွၫဧ့, စံၭ ဆၧအၥၪနီၪ, ကဆါ ယဟိဝၩစံၭဘဲၫယီၩ, ဆၧအၥၪဧ့, ဂဲၫလၧလံၩ လံခီၫတၭ, ၥၪထၪ့ လၧၦအဘၪ ဆၧမၩၥံၫဝ့ၫလဖၪယီၩ အလီၩ့, ဘဲၫၥိၭ အမိမၧၫ့ထၪ့ထဲၩ့နီၪဆံၭ. 10 ယချဲၩ့ဆၧ လၧမီၪအချိၬ ဘဲၫအမၪလူၬယၧၩ အၥိၭတၭ, အၥၪ ဂဲၫနုၬ လၧအဖၧၩ့တၭ, မၧၫ့ထၪ့ထဲၩ့ဝ့ၫတၭ, ဆၧၫ့ထုၪ့ဝ့ၫ လၧအခၪ့ လၧၦခမျၧးဖၭဒိၪလီၫ. 11 ထီးနီၪလဖၧၫ့ အဝ့ၫဒၪ စံၭယၧၩ, ၦၡၩအဖိၪခွၫဧ့, ဆၧအဎွံၪလဖၪယီၩမွဲ အံၫစရ့လၭ အၡၩဂံၪ့ဖိၪ ထီးအလူၬလီၫ. ယိခွါ, အဝ့ၫၥံၪစံၭဝ့ၫ, ပဎွံၪပနၧၩ့ ဎဲၫ့ထၬခွံၬယူၭ တၭ, ဆၧလၧၦယိလါ အဖၧၩ့ၥၭနီၪ လၩ့မါယူၭ, ဆၧဒၪ့ထ့ၬယူၭပၧၩလီၫ. 12 မၩအၥၭဘဲၫနီၪတၭ, ချဲၩ့ဆၧ လၧမီၪအချိၬတၭ, စံၭအဝ့ၫၥံၪ, ကဆါ ယဟိဝၩ စံၭဘဲၫယီၩ, ယိခွါ, ယၡၩခမျၧးၥံၪဧ့, ယမိဝဲထၪ့ နၥံၪ အၥွၪခိၪဖၧၩ့တၭ, ဒုၭဂဲၫထၪ့ နၥံၪ လၧဆၧၥွၪခိၪဖၧၩ့, ဒဲဒုၭဂဲၫထဲၩ့ နၥံၪ လၧခးအံၫစရ့လၭ အဖၧၩ့လီၫ. 13 ယၡၩခမျၧးၥံၪဧ့, ထီးယ အ့ၪဝဲထၪ့ နၥံၪ အၥွၪခိၪဖၧၩ့, ဒဲဒုၭဂဲၫထၪ့ နၥံၪ လၧနၥံၪ အၥွၪခိၪဖၧၩ့တၭ, နၥံၪ မိၥ့ၪယၫ လၧယမွဲ ယဟိဝၩ လီၫ. 14 ထီးယ အ့ၪဒုၭနုၬယၥၭ လၧနၥံၪအဖၧၩ့နီၪ, နၥံၪ မိမၧၫ့ထၪ့တၭ, ယမိအီၪက့ၪ နၥံၪ လၧနၥံၪအခးဒၪ နၥံၪဝ့ၫ အဖၧၩ့တၭ, ထီးနီၪလဖၧၫ့ နၥံၪ မိၥ့ၪယၫ လၧယၧၩ, ယဟိဝၩယီၩ, ယချဲၩ့ယူၭ ဆၧတၭ, မၩယူၭ ဆၧယူၭ, ယဟိဝၩစံၭဝ့ၫဒၪ. 15 ယဟိဝၩအလူ လၩ့ဘၪဒီၭ ယၧၩတၭ, စံၭဝ့ၫဒၪ, 16 လၧနီၪအမ့ၬယၫ နဝ့ၫဒၪယီၩ, ၦၡၩ အဖိၪခွၫဧ့, မၩန့ နိၪကဲၩ့လဘီၩ့တၭ, ကွ့ၭဆၧ လၧအလီၩ့ လၧယုဒၫ အဂး; ဒဲလၧအထံၩအၥိၭၥံၪ အံၫစရ့လၭဖိၪ အဂးဆံၭ. ထီးနီၪလဖၧၫ့ မၩန့ နိၪကဲၩ့လဘီၩ့ဒၪတၭ, ကွ့ၭဆၧ လၧအလီၩ့ လၧစယိၥၭ အဂး, အံဖြံၫ့ အနိၪကဲၩ့လဘီၩ့, ဒဲလၧအထံၩအၥိၭ အံၫစရ့လၭ အၡၩဂံၪ့ဖိၪ ထီးအလူၬ အဂး ဆံၭ. 17 မၩဘုၭထၬလိၬအၥၭ အထိၭနၫ လၧနိၪကဲၩ့ လဘီၩ့ဎးဆံၭ. မိကဲၪထၪ့ဝ့ၫ လဘီၩ့ဎး လၧနစူၪဖၧၩ့လီၫ. 18 ထီးနၡၩခမျၧးအဖိၪၥံၪ အ့ၪချဲၩ့ဆၧ လၧနၧၩတၭ, စံၭ, ဆၧနီၪလဖၪမွဲ ဘဲၫၥ့ၪလဲၪ, ဘဲၫၥ့ၪလဲၪနီၪ, နမိဒုၭနဲၪ ပၧၩအ့ၬဧၪ. 19 စံၭအဝ့ၫၥံၪ, ကဆါ ယဟိဝၩစံၭဘဲၫယီၩ, ယိခွါ, ယမိမၩန့ စယိၥၭ, ဒဲအထံၩအၥိၭ အံၫစရ့လၭ အဒီၪ့လဖၪ အနိၪကဲၩ့လဘီၩ့ လၧအအီၪဝ့ၫ လၧအံဖြံၫ့ အစူၪဖၧၩ့တၭ, ယမိမၩဘုၭထၬဝ့ၫ လၧအဝ့ၫဒၪ ဒဲယုဒၫ အနိၪကဲၩ့လဘီၩ့တၭ, ယမိဒုၭဘုၭထၬဝ့ၫ လၧနိၪကဲၩ့ လဘီၩ့ဎးတၭ, မိကဲၪထၪ့ လဘီၩ့ဎး လၧယစူၪဖၧၩ့ လီၫ. 20 နိၪကဲၩ့အဘီၩ့လဖၪ လၧနကွ့ၭဆၧ လၧအလီၩ့နီၪ, မိဘၪအီၪဝ့ၫ လၧနစူၪဖၧၩ့, လၧအဝ့ၫၥံၪ အမ့ၬယၫလီၫ. 21 စံၭအဝ့ၫၥံၪ, ကဆါ ယဟိဝၩစံၭဘဲၫယီၩ, ယိခွါ, ယမိမၩန့ ၦအံၫစရ့လၭဖိၪၥံၪ လၧၦဆၨၩလဖၪအကျၩ ထီးဒၪအလ့ၩဆၧ လစီၪ့စီၪ့နီၪ, ယမိအၪ့ထုၫ့ကီၪ့ထဲၩ့ အဝ့ၫၥံၪ လၧအအီၪဝၬဖီၩ့ဝ့ၫ, ဒဲဒုၭဂဲၫထဲၩ့ဝ့ၫ လၧအခးဒၪဝ့ၫ အဖၧၩ့လီၫ. 22 ယမိအီၪက့ၪ အဝ့ၫၥံၪ လၧၦလဆၨၩဎး, လၧထံၫၥံၪခးၥံၪ အဖၧၩ့ လၧအံၫစရ့လၭ အခိၪလီၩ့ ထိၩ့ချိၬ အလီၩ့တၭ, စဎွၩ လဂၩဎး မိကဲၪထၪ့ အဝ့ၫၥံၪ ထီးအလူၬ အစဎွၩတၭ, ကဲၪလၧၩ့ ၦနံၫဆၨၩအ့ၬ. ဒဲမၩလၩ့ဖၭလၧၩ့ အဝ့ၫၥံၪ လၧဆၧအဘၩ့အမုး နံၫစီၪ့ဆ့အ့ၬ. 23 အဝ့ၫၥံၪ မိမၩဘၪၥၭလိၪလၧၩ့အၥၭ လၧအဆၧဂၩ့ဆၧဖၪ့ ဒဲအဆၧဘၪၥၭလိၪ ဒဲအဆၧၥူၭဆၧမၪ နးမံၩ့အ့ၬ. အ့ၪမွဲ ယမိထိးထဲၩ့တၩ့ထဲၩ့ အဝ့ၫၥံၪ လၧကယဲ အအီၪဝ့ၫ အလးဖၧၩ့ လၧအမၩမၪဆၧနီၪတၭ, ယမိၥူၫဝၭဆံၫ့ခွံၬ အဝ့ၫၥံၪတၭ, အဝ့ၫၥံၪ မိကဲၪထၪ့ ယၡၩခမျၧးတၭ, ယမိကဲၪထၪ့ အဝ့ၫၥံၪ အယွၩလီၫ. 24 ယဎီးယၡၩ စဒၫဝံၭ မိကဲၪထၪ့ စဎွၩ လၧအဖၫ့ခိၪတၭ, အဝ့ၫၥံၪ မိအီၪလၧၦၡၩယိၥိၪ လဂၩဎးတၭ, မိလ့ၩဆၧ လၧယဆၧစ့ၩရၫ့ အဖၧၩ့, ဒဲထီးန့ ယဆၧၥီၪ့ဆၧၥၫ့ ဒဲမၩဝ့ၫလီၫ. 25 တၭ အဝ့ၫၥံၪ မိအီၪလၧထံၫၥံၪခးၥံၪ အဖၧၩ့ လၧယဖ့ၪလၫ့ ယဎီးယၡၩ စယၫကူၭ လၧနၥံၪ အဖါ အီၪဝ့ၫတၭ, မိအီၪဝ့ၫ လၧအဖၧၩ့, အဝ့ၫၥံၪ ဒဲအဖိၪခွၫလဖၪ, ဒဲအဖိၪခွၫ အဖိၪခွၫလဖၪ လၩ့ဆိၩလၩ့ကၠၪလီၫ. တၭ ယဎီးယၡၩ စဒၫဝံၭ မိကဲၪထၪ့ အခိၪ လၩ့ဆိၩလၩ့ကၠၪလီၫ 26 လၧနီၪအမ့ၬယၫ ယမိအုၩ့လၩ့ ဆၧဘၪလိၬအိၭလိၬ အဆၧအုၩ့လၩ့ လၧအဝ့ၫၥံၪတၭ, မိကဲၪထၪ့ ဆၧအုၩ့လၩ့ အဆိၩအကၠၪ လၧအဝ့ၫၥံၪတၭ, ယမိၥိၫ့ အဝ့ၫၥံၪ ဒဲမၩအၪထၪ့ အဝ့ၫၥံၪ, ဒဲအီၪက့ၪ ယလးဆံၫ့ဎံၪ လၧအကျၩ လၩ့ဆိၩလၩ့ကၠၪလီၫ 27 ယတဲၩဆံၫ့ဎံၪ မိအီၪလၧအဝ့ၫၥံၪ အၥိၭတၭ, ယမိကဲၪထဲၩ့ အဝ့ၫၥံၪအယွၩ ဒဲအဝ့ၫၥံၪနီၪ မိကဲၪထဲၩ့ ယၡၩခမျၧးလီၫ. 28 ထီးယလးဆံၫ့ဎံၪ အ့ၪအီၪဝ့ၫ လၧအကျၩ လၩ့ဆိၩလၩ့ကၠၪတၭ, ၦဆၨၩလဖၪ မိၥ့ၪယၫဝ့ၫ လၧယၧၩ, ယဟိဝၩ မၩဆံၫ့ထၪ့ ၦအံၫစရ့လၭဖိၪ လီၫ. 

1 ယဟိဝၩအလူ လၩ့ဘၪ ယၧၩ တၭ, စံၭဝ့ၫဒၪ, 2 ၦၡၩအဖိၪခွၫဧ့, ဒိၭနမ့ၬ ထၫ့ဒၩ ဂီၭ, လၧခးမ့ဂီၭ အဖၧၩ့, ရိၡၫ, မ့ၡ့ၭ, ဒဲတုဘလၭ အၦဒိၪဖၭဒိၪ, ဒဲချဲၩ့ဆၧ လၧမီၪအချိၬ ထၫ့ဒၩ အဝ့ၫဆံၭ. 3 စံၭ, ကဆါ ယဟိဝၩစံၭဘဲၫယီၩ, ယိခွါ, ယထၫ့ဒၩနၧၩ, ရိၡၫ, မ့ၡ့ၭ, ဒဲတုဘလၭ အၦဒိၪဖၭဒိၪ ဂီၭဧ့, 4 ယမိဘိၭကၠၪကဒၩထဲၩ့နၧၩတၭ, ယမိပုၭနိၪပုၭ လၧနခၪလၬဎွံၪဖၧၩ့တၭ, ယမိမီၩ့ထၪ့ နၧၩ ဒဲနၥုၭမု ထီးအလူၬ, ကၥ့ၪ ဒဲၦထူၬကၥ့ၪလဖၪလီၫ. အဝ့ၫၥံၪ ကီၩ့ၥိၭဝ့ၫ လၧဆၧအကီၩ့အၥိၭ အဎံၫအလၩ ထီးအလူၬလီၫ. မွဲဆၧလဒီၪ့ဖၭဒိၪ အီၪလၧထၩ့ဖံၭဖိၪ, ဒဲဆၧပဒၩ့ဖၭဒိၪ, အဝ့ၫၥံၪ ဖီၪ့ထၬ နၭၥံၪဖၩ့ၥံၪ ထီးအလူၬလီၫ. 5 ၦပၧၡၫဖိၪ, ကုၡၫ, ဒဲလံၭဘၠၫ အီၪဝ့ၫ လၧအၥိၭ, အဝ့ၫၥံၪ ထီးအလူၬ အီၪဝ့ၫ လၧထၩ့ဖံၭ ဒဲခိၪလူၬ လီၫ. 6 ဂိမၧၫ ဒဲအၡၩၥုၭမု ထီးအလူၬ, တိၫဂၫမၫ အၡၩဂံၪ့ဖိၪ လၧမုဖၩလခီၫ, ဒဲအၥုၭမုခမျၧး ထီးအလူၬ, ၦအၪဆၨၩ အီၪဝ့ၫ လၧအၥိၭလီၫ. 7 အီၪတဲၩ့ဝဲၩဆၧ လၧနဂးဒၪနဝ့ၫ, နဝ့ၫဒၪ ဒဲနၡၩလဒီၪ့ လၧအအီၪကိၩ့အီၪကီၪ့ လၧနအီၪတၭ, ကဲၪထၪ့ နဝ့ၫ လၧအခိၪနီၪဆံၭ. 8 လၧအၪနံၩအၪၥၫ့ ဖီၩ့ခွံၬတၭ, ဆၧမိအီၪက့ၪနၧၩ လၧအဖၫ့ခိၪလီၫ. လၧတဘျုၭနံၪ့ အလးခဲၫ့နီၪ, နမိဂဲၫနုၬ လၧခး လၧဆၧမၩန့ထဲၩ့ လၧနၭ အစူၪဖၧၩ့, လၧဆၧအၪ့ထုၫ့ကီၪ့ လၧၦအၪဆၨၩ အကျၩ လၧအံၫစရ့လၭ အခိၪလီၩ့ လၧအအီၪယူယူၭ လထံၪဎးလီၫ. မွဲလါနၫ့ တၭ, ဆၧဒုၭဂဲၫထၪ့ အဝ့ၫၥံၪ လၧၦဆၨၩလဖၪ အကျၩ တၭ, မိအီၪဂုးခၧၫ့ ထီးအလူၬလီၫ. 9 နမိထၪ့ ဘဲၫလံၩလဖုၬ အၥိၭတၭ, နမိဂဲၫထၪ့ လုၬဘံၭ ထံၫၥံၪခးၥံၪ ဘဲၫဆၧအုၪ့ အၥိၭ, နဝ့ၫဒၪ ဒဲနၡၩၥုၭမုခမျၧး ထီးအလူၬတၭ, ၦအၪဆၨၩ အီၪဝ့ၫ လၧနၥိၭလီၫ. 10 ကဆါ ယဟိဝၩစံၭ ဘဲၫယီၩ, ဆၧမိမၩအၥၭ လၧမုလနံၩ လၧဆၧမိဂဲၫထၪ့ လၧနၥၭခံဖၧၩ့တၭ, နမိကိၪ့ထၪ့ ဆၧကိၪ့အၧၩ့, 11 နမိစံၭ, ယမိလ့ၩထၪ့ လၧတဝၫ့ လၧအခိၪဒၧၩ့ လအီၪဘၪ အခးလဘံၪ့, ယမိလ့ၩ လၧၦလၧအအီၪဒၪဆၧ ဘဲၫနီၪတၭ, လၧအအီၪအလး လၧအလၥၭမဲၪဘၪဆၧ, ၦထီးအလူၬ လၧအအီၪလၧခိၪဒၧၩ့ လအီၪဘၪ, နိၪဘီၩ့မွဲဂ့ၩ, တရၫ့မွဲဂ့ၩ အီၪဆ့အ့ၬ. 12 ဘဲၫၥိၭ ယမိအၪ့ဂူၬန့ဆီၪ့ဆၧ, ဒဲအၪ့ဂူၬန့ဆၧ; ဘဲၫၥိၭ နမိအီၪက့ၪ နစူၪ လၧဆၧအီၪယူဝ့ၫ အလး အဖၫ့ခိၪ လၧၦအီၪဝ့ၫ လၧအဖၧၩ့, ဒဲလၧၦခမျၧး အလီၩ့ လၧဆၧအၪ့ထုၫ့ကီၪ့ အဝ့ၫၥံၪ လၧၦဆၨၩ အကျၩ လၧအအီၪဝ့ၫ လၧဆၧဖိၪဆၧဎါ အဒိၩ့, ဒဲဆၧဖိၪဆၧလံၩ လၧအအီၪလၧဂၪ့ခိၪ အၥၭကျၩလီၫ. 13 ၡံဘၫ, ဒဲဒံဒၫ့, ဒဲတၫၡ့ၭ အၡၩဖနံၬဖိၪ, ဒဲဆၬလၥၧၫ့ အၥၭဘၪ့ ထီးအလူၬနီၪ, မိစံၭနၧၩ, မွဲနဂဲၫ အၪ့ဂူၬန့ဆီၪ့ဆၧနီၪဆ့ဧၪ. မွဲနဒုၭအီၪကီၪ့ နၡၩလဒီၪ့ ဘဲၫၥိၭ နမိအၪ့ဂူၬန့ဆၧ ဆ့ဧၪ. ဘဲၫၥိၭ နမိဆိၬထၪ့ခွံၬ အကျိၪၥံၪစ့ၩၥံၪ ဒဲထီၫ့ၥံၪလွ့ၫၥံၪ, ဘဲၫၥိၭ နမိမၩန့ထၪ့ခွံၬ ဆၧဖိၪဆၧဎါအဒိၩ့ ဒဲဆၧဖိၪဆၧလံၩ ဘဲၫၥိၭ နမိအၪ့ဂူၬန့ဆီၪ့ ဆၧဖၭဒိၪဆ့ဧၪ. 14 မၩအၥၭဘဲၫနီၪတၭ, ၦၡၩအဖိၪခွၫဧ့, ချဲၩ့ဆၧ လၧမီၪအချိၬတၭ, စံၭ လၧဂီၭနီၪ; ကဆါ ယဟိဝၩ စံၭဘဲၫယီၩ, မုလနံၩ လၧယၡၩခမျၧး အီၪခၧၫ့နီၪ, မွဲနမိၥ့ၪယၫ အ့ၬဧၪ. 15 နမိဂဲၫလၩ့ လၧနလး လၧမုဖၩလခီၫ, နဝ့ၫဒၪ, ဒဲၦအၪဆၨၩ အီၪလၧနၥိၭ, အဝ့ၫၥံၪ ထီးအလူၬထူၬကၥ့ၪ, ဒဲၦလဒီၪ့ဖၭဒိၪ, ဒဲၦၥုၭမုခမျၧးဖၭဒိၪဆ့လီၫ. 16 နမိလ့ၩ ထၫ့ဒၩ ယၡၩခမျၧး အံၫစရ့လၭ ဘဲၫၥိၭ နမိလုၬဘံၭ ထံၫၥံၪခးၥံၪ ဘဲၫဆၧအုၪ့ အၥိၭနီၪလီၫ. ဆၧမိမၩအၥၭ လၧမုနံၩ လၧအထုၬလဖၪနီၪ, ယမိဒုၭဂဲၫထၪ့နၧၩ ထၫ့ဒၩ ယထံၫယခး ဘဲၫၥိၭ ထီးဆၧအီၪက့ၪဆံၫ့ဎံၪယၧၩ လၧနကၠီၩ့ လၧအဝ့ၫၥံၪ အမ့ၬယၫတၭ, ၦဆၨၩလဖၪ မိၥ့ၪယၫ ယၧၩလီၫ; ဂီၭဧ့, 17 ကဆါ ယဟိဝၩ စံၭဘဲၫယီၩ, နမွဲ ၦလဂၩ လၧယချဲၩ့ဆၧ လၧအဂဲး လၧယဎီးယၡၩ အံၫစရ့လၭ အမီၪလဖၪ အစူၪဖၧၩ့ လၧအချဲၩ့ဆၧ လၧမီၪအချိၬ လၧနံၪ့လဖၪ အမုနံၩလဖၪ အကျၩ လၧယမိဒုၭဂဲၫနၧၩ ထၫ့ဒၩ အဝ့ၫၥံၪလီၫ. 18 လၧမုလနံၩဎး လၧဂီၭ မိဂဲၫထၫ့ဒၩ ခးအံၫစရ့လၭနီၪ, ဆၧမိမၩအၥၭ လၧယၥၭခဲၩထၪ့ မိထၪ့ဝ့ၫ, ကဆါ ယဟိဝၩစံၭဝ့ၫဒၪ. 19 အဂဲးဘဲၫယီၩ ယချဲၩ့ယူၭ ဆၧလၧယၥၭကဲၪ့, ဒဲယၥၭခဲၩထၪ့ အမ့ၪနီၪလီၫ. မွဲမၬ လၧမုလနံၩနီၪ, ဆၧဝၭၡိၩ့ၡိၬဖၭဒိၪ မိအီၪဝ့ၫ လၧခးအံၫစရ့လၭ အဖၧၩ့လီၫ. 20 ဒ့ၪၥံၪယၪၥံၪ လၧမၫဆမံၭဖၧၩ့, ဒဲထိၪၥံၪလံၪၥံၪ လၧဆၧဖိၭဖၫ့, ဒဲဆၧဖိၪဆၧဎါ လၧမံၩ့လၬကျၩ, ဒဲဆၧစွၩ လၧအစွၩ လၧဂၪ့ခိၪချိၫ့ ကိၭမံၩ့ဒ့ၭ, ဒဲကယဲ ၦၡၩ လၧအအီၪဝ့ၫ လၧဂၪ့ခိၪချိၫ့ ထီးအလူၬနီၪ, မိဝၭထိၬ လၧယမ့ၬယၫတၭ, ဆၧမိခွံၬလၩ့ခွံၬ ခိၪလီၩ့ ထိၩ့ချိၬ ဒဲဆၧလၩ့ဘျဲၩ့ မိလၩ့ဎီး, ဒဲဆၧအဒီၪ့ ထီးအလူၬ မိလၩ့ဎီး လၧဂၪ့ခိၪ အဖၫ့ခိၪလီၫ. 21 ယမိကိၭန့ နၭလဘံၪ့ ထၫ့ဒၩ အဝ့ၫ လၧယခိၪလီၩ့ ထီးအလူၬ အကျၩ, ကဆါ ယဟိဝၩ စံၭဝ့ၫဒၪ; ၦလဂၩဘၪလဂၩ အနၭ မိအီၪလၧအထၧၫ့ဖုဝဲ အလီၩ့ ဆုၬဆုၬလီၫ. 22 ယမိစ့ၩရၫ့ ထၫ့ဒုၪဒၩ အဝ့ၫ လၧဆၧၥံၫချဲၫ့, ဒဲဆၧၥွံၪ; ယမိဒုၭဂဲၫဆၧၩ့လၩ့ ဆၧလၧအလီၩ့ လၧမုၥၪဖၭဒိၪ, ဒဲမ့ၪ, ဒဲကး, ဒဲလၧအၡၩခမျၧး အလီၩ့, ဒဲလၧၦအၪဆၨၩ လၧအအီၪလၧအၥိၭ အလီၩ့လီၫ. 23 ယမိအီၪက့ၪဒိၪယၥၭ ဒဲအီၪက့ၪဆံၫ့ဎံၪယၥၭ, ယမိဘၪ ဆၧၥ့ၪယၫယၧၩ လၧၦအၪဆၨၩ အမ့ၬယၫတၭ, အဝ့ၫၥံၪ မိၥ့ၪယၫဝ့ၫ လၧယမွဲ ယဟိဝၩ လီၫ. 

1 မၩအၥၭဘဲၫနီၪတၭ, နဝ့ၫဒၪ ၦၡၩအဖိၪခွၫဧ့, ချဲၩ့ဆၧ လၧမီၪအချိၬ ထၫ့ဒၩ ဂီၭနီၪတၭ, စံၭ, ကဆါ ယဟိဝၩ စံၭဘဲၫယီၩ, ယိခွါ, ယထၫ့ဒၩနၧၩ, ဂီၭဧ့; ရိၡၫ, မ့ၡ့ၭ, ဒဲတုဘလၭ အၦဒိၪဖၭဒိၪဧ့, 2 ယမိမီၩ့ထဲၩ့နၧၩတၭ, ယမိၥိၫ့ဝံၩ့ဝၩ့နၧၩတၭ, ယမိဒုၭဂဲၫထၪ့နၧၩ လၧမုဖၩလခီၫတၭ, ယမိဒုၭထၪ့နၧၩ လၧအံၫစရ့လၭ အခိၪလီၩ့ ထိၩ့ချိၬလီၫ. 3 ယမိကျီၪ့ခွံၬ နချံၪ လၧနစူၪစ့ၪဖၧၩ့တၭ, ယမိဒုၭလၩ့ထ့ၬ ဖျါၥံၪ လၧနစူၪထွ့ၪလီၫ. 4 နမိလၩ့ထံၩဖါ လၧအံၫစရ့လၭ အခိၪလီၩ့, နဝ့ၫဒၪ ဒဲနၡၩၥုၭမုခမျၧးလဖၪ, ဒဲၦဆၨၩလဖၪ လၧအအီၪ လၧနၥိၭတၭ, ယမိဖ့ၪလၫ့ခွံၬနၧၩ လၧထိၪၥံၪ အၪ့ဂူၬအၪ့ဆီၪ့ ဆၧလမံၩ့လါလါ ဒဲလၧဆၧဖိၪဆၧဎါ လၧဆၧပျၩ့ဖၧၩ့ ဘဲၫၥိၭ အမိအၪ့ခွံၬနၧၩလီၫ. 5 နမိလၩ့ထံၩဖါ လၧဆၧပျၩ့ဖၧၩ့လီၫ. အဂဲးဘဲၫယီၩ ယချဲၩ့ယူၭ ဆၧယူၭ, ကဆါ ယဟိဝၩစံၭဝ့ၫဒၪ. 6 ယမိအၪ့မၧၫ့လၩ့ မ့ၪ လၧမ့ဂီၭ အဖၧၩ့, ဒဲလၧၦအီၪလၧအလး လထီးလၩ့ဘၪအၥၭ လၧကျိၩ့လဖၪ အဖၧၩ့တၭ, အဝ့ၫၥံၪ မိၥ့ၪယၫဝ့ၫ လၧယမွဲ ယဟိဝၩ လီၫ. 7 ယမိဒုၭၥ့ၪယၫဆၧ လၧယမံၩ့ဆံၫ့ဎံၪ လၧယၡၩခမျၧး အံၫစရ့လၭ အကျၩတၭ, ယလဒုၭမၩအၧၩ့လၧၩ့ဘၪ ယမံၩ့ဆံၫ့ဎံၪတၭ, ၦဆၨၩလဖၪ မိၥ့ၪယၫဝ့ၫ လၧယမွဲ ယဟိဝၩ ဆၧဆံၫ့ဎံၪလဂၩ လၧအံၫစရ့လၭ အကျၩလီၫ. 8 ယိခွါ, ဆၧဂဲၫဝ့ၫတၭ, မၩယူၭ အၥၭယူၭ, ကဆါ ယဟိဝၩစံၭဝ့ၫဒၪ, အယီၩမွဲ မုလနံၩ လၧယချဲၩ့ဆၧ လၧအဂဲးနီၪလီၫ. 9 ထီးနီၪလဖၧၫ့ ၦလၧအအီၪလၧအံၫစရ့လၭ အဒိၩ့လဖၪ အဖၧၩ့နီၪ, မိစဲၪ့ထၪ့တၭ, မိဆူၭခဲၩထၪ့ မ့ၪတၭ, မိဆူၭခဲၩထၪ့ခွံၬ အစူၪဝဲၩၥံၪ, ဆၧထၩ့ဖံၭလဖၪ ဒဲဆၧပဒၩ့ဖိၪလဖၪ, ဒဲချံၪ ဒဲဖျါ, ဒဲစူၪ အနိၪထိၭဘီၩ့ ဒဲဖၩ့လဖၪတၭ, မိဆူၭထၪ့ခွံၬဝ့ၫ လၧမ့ၪ နွ့ၫနံၪ့လီၫ. 10 တၭ အဝ့ၫၥံၪ မၩန့ ၥံၪ့မု လၧမံၩ့လၬကျၩအ့ၬ. ဒဲခူၬလၩ့ခွံၬ ဆၧလၧၥံၪ့လဖၪ အကျၩ နးမံၩ့အ့ၬ. အဂဲးဘဲၫယီၩ မိဆူၭထၪ့ခွံၬ ဆၧအစူၪဝဲၩ လၧမ့ၪတၭ, မိမၩန့ဆီၪ့ ၦလၧအမၩန့ဆီၪ့ အဝ့ၫၥံၪ, ဒဲမိအၪ့ဂူၬန့ဆီၪ့ ၦအဆၧ လၧအအၪ့ဂူၬန့ဆီၪ့ အဝ့ၫၥံၪအဆၧ ဒဲမိအၪ့ဂူၬန့ ၦအဆၧ လၧအအၪ့ဂူၬန့ဆၧ, ကဆါ ယဟိဝၩစံၭဝ့ၫဒၪ. 11 ဆၧမိမၩအၥၭ လၧမုလနံၩနီၪ လၧယဖ့ၪလၫ့ ဂီၭ လၧအၥွၪခိၪအလး ထီးနီၪ, လၧအံၫစရ့လၭ အဖၧၩ့ လၧခိၪလီၩ့ဆူၭ, ၦခၫ့ဂၬဆၧ လၧမၫဆမံၭ လၧမုထၪ့လခီၫ တၭ, မိမၩဘံၭ ၦခၫ့ဂၬဆၧ အဖၧၩ့ၥၭလီၫ. မိခုၪ့လၩ့ဘၧၩ့ခွံၬ ဂီၭ ဒဲအၡၩခမျၧး ထီးအလူၬ ထီးနီၪတၭ, မိကိၭအမံၩ့ လၧခိၪလီၩ့ဆူၭ ဂီၭအၡၩခမျၧးလီၫ. 12 ၦအံၫစရ့လၭ အၡၩဂံၪ့ဖိၪ မိခုၪ့လၩ့ဘၧၩ့ခွံၬ အဝ့ၫၥံၪ လၩနွ့ၫဘံၪ့ အထးဖၧၩ့ ဘဲၫၥိၭ အမိမၩဆံၫ့ ထံၫၥံၪခးၥံၪနီၪလီၫ. 13 တၭ ၦခးဖိၪ ထီးအလူၬ မိခုၪ့လၩ့ဘၧၩ့ခွံၬ အဝ့ၫၥံၪတၭ, မိကဲၪထၪ့ ဆၧအမံၩ့ လၧအဂး, လၧမုလနံၩ လၧဆၧမိအီၪက့ၪလၩဖၩ့ယၧၩ ကဆါ ယဟိဝၩစံၭဝ့ၫဒၪ. 14 အဝ့ၫၥံၪ မိရွံန့ ၦၡၩလဖၪ လၧအမၩ ဆၧမၩနီၪ လထံၪဎးတၭ, အဝ့ၫၥံၪနီၪ ဒဲၦလၧအလ့ၩဖီၩ့ခွံၬလဖၪ မိခုၪ့လၩ့ဘၧၩ့ခွံၬ ၦလၧအအီၪလၩ့ထး လၧဂၪ့ခိၪချိၫ့ ဘဲၫၥိၭ အမိမၩဆံၫ့ခွံၬဝ့ၫလီၫ. လၩနွ့ၫဘံၪ့ အလးခဲၫ့နီၪ ဆၧမိအၪ့ဎၬဆၧလီၫ. 15 ၦလ့ၩဆၧလဖၪ ထီးအခၫ့ဂၬ ထံၫၥံၪခးၥံၪနီၪတၭ, အ့ၪဒၪဘၪ ၦၡၩအဎွံၪတၭ, မိဘၪမၩနဲၪ့ဆၧ လၧအနဲၩ့ထံၭ, ထီးၦခုၪ့လၩ့ဘၧၩ့ခွံၬ ဆၧၥံၪ မိခုၪ့လၩ့ခွံၬဝ့ၫ လၧခိၪလီၩ့ဆူၭ ဂီၭ အၡၩခမျၧး အဖၧၩ့ လီၫ. 16 ဒိၩ့အမံၩ့ မိမွဲဆ့ ဟၫမိနၫတၭ, အဝ့ၫၥံၪ မိမၩဆံၫ့ ထံၫၥံၪခးၥံၪလီၫ. 17 နဝ့ၫဒၪ ၦၡၩအဖိၪခွၫဧ့, ကဆါ ယဟိဝၩစံၭဘဲၫယီၩ, စံၭ ကယဲ ထိၪၥံၪလံၪၥံၪ လမံၩ့လါလါ, ဒဲကယဲ ဆၧဖိၪဆၧဎါ လၧမံၩ့လၬကျၩ လမံၩ့လါလါနီၪ, အီၪကိၩ့အီၪကီၪ့, ဒဲဂဲၫ အီၪကိၩ့အီၪကီၪ့ ကိၭခီၫဒ့ၭ လၧယဆၧလု အအီၪ လၧယလုထၪ့ဆၧ လၧနၥံၪ အဂး, ဆၧလုဖၭဒိၪ လၧအံၫစရ့လၭ အခိၪလီၩ့ အလီၩ့ဆံၭ. နၥံၪ မိအၪ့ ဆၧယၪ ဒဲအီၩ ဆၧၥွံၪလီၫ. 18 နၥံၪ မိအၪ့ ၦအဆီၪ့အယၪ, ဒဲနၥံၪ မိအီၩ ဂၪ့ခိၪအၦဒိၪဖၭဒိၪ အၥွံၪ, ၥိၪဖၫ, ၥိၪဖိၪ, ဒဲဘ့ၪ, ချီၥံၪ အၥွံၪ, ဘၫၡၫ့ အဆၧဘီၪ့ ထီးအလူၬလီၫ. 19 နၥံၪ မိအၪ့ ဆၧၥိၪ ထီးနၥံၪ အၪ့ကုၭအီၩဎွ့ၩ ဒဲအီၩ ဆၧၥွံၪ ထီးနၥံၪ အီၩမၧၩ့ နၥံၪအၥၭ, မွဲအဘၪဆဲၫ့ လၧယဆၧလု လၧယလုထၪ့ လၧနၥံၪ အဂးလီၫ. 20 နၥံၪ မိအၪ့ဘျဲၩအၪ့ လၧယစပွဲခိၪ ဒဲကၥ့ၪ, ဒဲၦထူၬကၥ့ၪ, ဒဲၦအဆီၪ့, ဒဲၦၥုၭဖိၪ ထီးအလူၬ, ကဆါ ယဟိဝၩစံၭဝ့ၫဒၪ. 21 ယမိအီၪက့ၪလၩ့ ယလၩယဖၩ့ လၧၦဆၨၩလဖၪ အကျၩတၭ, ၦကိၭဆၨၩဒ့ၭ မိဒၪဘၪ ယဆၧစ့ၩရၫ့ လၧယ မၩ အဝ့ၫၥံၪ လၧယစူၪ လၧယအီၪက့ၪ လၧအဖၫ့ခိၪလီၫ. 22 တၭ လၧမုလနံၩနီၪ စူၩယၫလခီၫ ၦအံၫစရ့လၭ အၡၩဂံၪ့ဖိၪ မိၥ့ၪယၫ လၧယမွဲ ယဟိဝၩ နၥံၪအယွၩလီၫ. 23 ၦဆၨၩလဖၪ မိၥ့ၪယၫ လၧအံၫစရ့လၭ အၡၩဂံၪ့ဖိၪ လ့ၩကဲၪဎီး လၧအဆၧဒဲၩဘၭ အကၠီၩ့လီၫ. အဂဲးဘဲၫယီၩ အဝ့ၫၥံၪ မၩမၪဘၪ ယၧၩတၭ, ယအီၪက့ၪၥူၪခွံၬ ယမ့ၬ လၧအဝ့ၫၥံၪတၭ, ယဖ့ၪလၫ့ခွံၬယူၭ အဝ့ၫၥံၪ လၧအဒုၪအဒၩ အစူၪဖၧၩ့တၭ, လၩ့ထံၩဖါဝ့ၫ လၧနၭၥံၪဖၩ့ၥံၪလီၫ. 24 ဘဲၫအဆၧလဆံၫ့ဘၪ အၥိၭ, ဒဲဘဲၫအဆၧမၪလဖၪ အၥိၭနီၪ, ယမၩ အဝ့ၫၥံၪ, ဒဲအီၪက့ၪၥူၪခွံၬ ယမ့ၬ လၧအဝ့ၫၥံၪလီၫ. 25 မၩအၥၭဘဲၫနီၪတၭ, ကဆါ ယဟိဝၩ စံၭဘဲၫယီၩ, ယမိဒုၭဂဲၫထဲၩ့ စယၫကူၭအၡၩ လ့ၩကဲၪဎီးတၭ, ယမိယၫ့ၥၭ အံၫစရ့လၭ အၡၩဂံၪ့ဖိၪ ထီးအလူၬတၭ, ယမိၥၭကဲၪ့ဆၧ လၧယမံၩ့ဆံၫ့ဎံၪ အဂး လီၫ. 26 ထီးအဝ့ၫၥံၪ အ့ၪထိးဘၪယူၭ ဆၧမ့ၬမဲ, ဒဲအဆၧမၪလဖၪ လၧအမၩမၪဘၪယၧၩတၭ, ထီးအအီၪခၧၫ့ လၧအခးဖၧၩ့နီၪ, ဆၧလမၩၥၭမဲၪဘၪ အဝ့ၫၥံၪ လီၫ. 27 ထီးယ အ့ၪဒုၭဂဲၫထဲၩ့ အဝ့ၫၥံၪ လၧၦဆၨၩလဖၪ အကျၩ, ဒဲအၪ့ထုၫ့ကီၪ့ထဲၩ့ အဝ့ၫၥံၪ လၧအဒုၪအဒၩ အခးဖၧၩ့တၭ, ဒဲယဘၪ ဆၧအီၪက့ၪဆံၫ့ဎံၪယၧၩ လၧအကၠီၩ့ လၧၦအၪဆၨၩ အမ့ၬယၫတၭ, 28 ထီးနီၪလဖၧၫ့ အဝ့ၫၥံၪ မိၥ့ၪယၫဝ့ၫ လၧယမွဲ ယဟိဝၩ အဝ့ၫၥံၪအယွၩ လၧဆၧအၪ့မၧၫ့ဎီး အဝ့ၫၥံၪ လၧၦဆၨၩလဖၪ အကျၩ, အ့ၪမွဲ ယအၪ့ထုၫ့ကီၪ့ထဲၩ့ အဝ့ၫၥံၪ လၧအခးဒၪဝ့ၫ အဖၧၩ့တၭ, ယစဲၪ့ဒၪလၧၩ့ အဝ့ၫၥံၪ နးဆိၭအ့ၬ. 29 ယမိအီၪက့ၪၥူၪလၧၩ့ ယမ့ၬ လၧအဝ့ၫၥံၪအ့ၬ. အဂဲးဘဲၫယီၩ, ယဂါလၩ့ယူၭယၥၭ လၧအံၫစရ့လၭ အၡၩဂံၪ့ဖိၪ အလီၩ့ယူၭ. ကဆါ ယဟိဝၩစံၭဝ့ၫဒၪ. 

1 ပကဲၪဎီး အနံၪ့ နံၫဆံၫယဲနံၪ့လနံၪ့ လၩခၪ့ထံၭ, လၩထၪ့ ဆံၫနံၩလနံၩ လၧဒိၩ့ ဘၪ ဆၧမၩဂၭဂီၩ့လူၬထူၬဝ့ၫ အလးခဲၫ့ လဆံၫလံနံၪ့လနံၪ့ လၧမုလနံၩနီၪ, ယဟိဝၩအစူၪ အီၪဝ့ၫ လၧယလီၩ့တၭ, ဆိၬထၪ့ခွံၬယၧၩ လၧနီၪလီၫ. 2 လၧဆၧဒၪ ဆၧလၧယၫလခီၫ ဘၪဆဲၫ့ လၧယဟိဝၩနီၪ, ဆၧဆိၬထၪ့ယၧၩ လၧခးအံၫစရ့လၭ အဖၧၩ့ တၭ, အီၪက့ၪယၧၩ လၧခိၪလီၩ့ထီၫလ့ၬ လဖျိၪ့ အလီၩ့ တၭ, ဆၧမၩအၥၭ ဘဲၫဒိၩ့ အခံးအဂၩ့ လၧမုခံၫ့လခီၫ လီၫ. 3 ထီးအဆိၬထၪ့ယၧၩ လၧနီၪတၭ, ယိခွါ, ၦၡၩ အီၪဖျီၪ ဘဲၫထီးဘၩ့ အၥိၭ အီၪဝ့ၫ လၧဖျံၩၥီၪကဘၩ့ လဘီၩ့ လၧအစူၪဖၧၩ့, ဒဲအီၪဝ့ၫ လၧနိၪထိၪဖီးဘီၩ့တၭ, ဆၧၫ့ထုၪ့ လၧတရၫ့ အဖၧၩ့လီၫ. 4 ၦၡၩလဂၩနီၪ စံၭ ယၧၩ, ၦၡၩ အဖိၪခွၫဧ့, ယိဆၧ လၧနမ့ၬၥၪလဖၪ, ဒဲခိၭနၪဆၧ လၧနနါ, ဒဲထီးန့ လၧနၥၭ လၧကယဲ ဆၧလၧယမိဒုၭနဲၪနၧၩနီၪဆံၭ. အဂဲးဘဲၫယီၩ ဆၧဂဲၫဆိၬနၧၩ ထီးယီၩ ဘဲၫၥိၭ ယမိဒုၭနဲၪ ဆၧလဖၪနီၪ လၧနၧၩလီၫ. ကယဲ ဆၧလၧနဒၪဘၪနီၪ ဒုၭနဲၪ အံၫစရ့လၭ အၡၩဂံၪ့ဖိၪနီၪ ထီးအလူၬဆံၭ. 5 ယိခွါ, ဆၧအဒီၪ့ အီၪဝၬဖီၩ့ ဂံၪ့ လၧခီၫ့, ဒဲလၧၦလဂၩနီၪ အစူၪဖၧၩ့, နိၪထိၪ ဖီးဘီၩ့ လၧအထီၫ ဎူၫဖျါ (လဖျါနီၪ မွဲလဖျါ ဒဲလထၫ) အီၪဝ့ၫလီၫ. အဝ့ၫဒၪ ထိၪ ဂံၪ့အဒၪ့ဎၩ့ လဆိၩ ဒဲအဆီၩ့ဆီထၪ့ လဆိၩလီၫ. 6 ထီးနီၪလဖၧၫ့ ဂဲၫဝ့ၫ လၧတရၫ့ လၧအဖိးလၧမုထၪ့လခီၫတၭ, ထိၪဝ့ၫ အဎၫ့, ဒဲထိၪ အတရၫ့အခၧၪ့, လၧအဒၪ့ဎၩ့မွဲ လဆိၩ, ဒဲတရၫ့အခၧၪ့ လၧအဂူၫဂၩမွဲ လဆိၩ လီၫ. 7 ကယဲ ဒူၭဖိၪ လစီၪ့လါလါနီၪ အထီၫမွဲ လဆိၩ, ဒဲအဒၪ့ဎၩ့မွဲ လဆိၩတၭ, လၧဒူၭဖိၪလဖၪ အဘိၩ့ဆၧၩ့နီၪ မွဲယဲဖျါတၭ, တရၫ့အခၧၪ့ လၧတရၫ့ အထိၬချိၫ့ လၧယၫ လဆိၩလီၫ. 8 ထိၪ တရၫ့ အထိၬချိၫ့ လၧယၫ လဆိၩ လီၫ. 9 ထိၪ တရၫ့ လၧအထိၬချိၫ့ ဎိၭဖျါ, ဒဲဆၧအဒီၪ့ အထုၪ့လဖၪ နံၫဖျါ, ဒဲတရၫ့ အထိၬချိၫ့ လၧအဖၧၩ့လခီၫ လီၫ. 10 ဒူၭဖိၪ ဘၪဆဲၫ့ လၧတရၫ့ လၧမုထၪ့လခီၫနီၪ မွဲၥၧၫ့ဒူၭ လၧအယီၩလခီၫ, ဒဲၥၧၫ့ဒူၭ လၧအနီၪလခီၫလီၫ. အဝ့ၫ ၥၧၫ့ဒူၭနီၪ ထီၫဎီၩ့လိၬအၥၭ, ဆၧအဒီၪ့အထုၪ့လဖၪ လၧအယီၩလခီၫ, ဒဲလၧအနီၪလခီၫ ထီၫဎီၩ့လိၬအၥၭ လီၫ. 11 ထိၪ ဆၧလ့ၩနုၬ လၧတရၫ့အဒၪ့ဎၩ့ အဖျါ လဆံၫ; ဒဲလၧအဖၭထီၫလခီၫ မွဲလဆံၫၥၧၫ့ဖျါလီၫ. 12 ဆၧအဘိၩ့ဆၧၩ့ လၧဒူၭဖိၪ အမ့ၬယၫနီၪ မွဲလဖျါ ဒဲဆၧအနဲၩ့ထံၭ လၧအဝ့ၫလခီၫနီၪ မွဲလဖျါ ဒဲဒူၭဖိၪနီၪ, မွဲဎူၫဖျါ လၧအယီၩလခီၫ, ဒဲဎူၫဖျါ လၧအနီၪလခီၫလီၫ. 13 ထိၪတရၫ့ လၧဒူၭဖိၪ အခိၪလဒူၭ ဖိးလၧအခိၪလဒူၭဒၪလီၫ. အဒၪ့ဎၩ့မွဲ နံၫဆံၫ ယဲဖျါတၭ, တရၫ့ၥံၪ ဎၩ့လိၬအၥၭလီၫ. 14 မၩ အထုၪ့လဖၪ လၧအဖျါ ဎူၫဆံၫ ဖိးလၧဆၧအဝၩ့ အီၪဝၬဖီၩ့ တရၫ့နီၪ အထုၪ့လီၫ. 15 လၧဆၧလ့ၩနုၬ အတရၫ့ အမ့ၬယၫ ဖိးလၧတရၫ့ လၧအဖၧၩ့လခီၫ အထိၬချိၫ့ လၧအမ့ၬယၫ အီၪဝ့ၫ အဖျါ ယဲဆံၫလီၫ. 16 တရၫ့လံၩအအံၪ့ အီၪဝ့ၫ လၧဒူၭဖိၪ အဖၧၩ့, ဒဲလၧဆၧအဒီၪ့အထုၪ့ လၧအဖၧၩ့လခီၫ ထီးတရၫ့ဝၬဖီၩ့ဝ့ၫ, ဒဲထိၬချိၫ့ၥံၪဆ့လီၫ. တရၫ့လံၩအအံၪ့ အီၪဝ့ၫ လၧအဖၧၩ့လခီၫ ဝၬဖီၩ့ဝ့ၫ, ဒဲၥံၪ့စီၩ့မလီၫ့ အီၪဝ့ၫ လၧဆၧအဒီၪ့အထုၪ့ အလီၩ့လီၫ. 17 တၭ ဆၧဂဲၫဆိၬယၧၩ လၧဆၧအဒူၭ လၧခီၫ့လခီၫတၭ, ယိခွါ, ဆၧအဒူၭဖိၪလဖၪ, ဖုဒၩလိး မၩအၥၭ လၧဆၧဝၩ့ အဂး ဝၬဖီၩ့ဝ့ၫလီၫ. လၧအဒူၭဖိၪ အီၪဝ့ၫ ၥၧၫ့ဆံၫ လၧဖုဒၩလိး အဖၫ့ခိၪလီၫ. 18 ဖုဒၩလိး လၧတရၫ့အနဲၩ့ထံၭ ဎၩ့လိၬအၥၭ လၧတရၫ့အထီၫနီၪ, မွဲဖုဒၩလိး လၧလၬလခီၫ လဆၫ့လီၫ. 19 ထီးနီၪလဖၧၫ့ ထိၪအဒၪ့ဎၩ့ လၧတရၫ့ လၧလၬလခီၫ အမ့ၬယၫ ဖိးလၧအဝၩ့ လၧအဖၧၩ့လခီၫအမ့ၬယၫ လၧခီၫ့တၭ, အဖျါ အီၪဝ့ၫ လယၩ လၧမုထၪ့လခီၫ, ဒဲလၧမုဖၩလခီၫဆ့လီၫ. 20 ဆၧအဝၩ့ လၧခီၫ့လခီၫ အတရၫ့ လၧအဖိးထၪ့ဝ့ၫ လၧမုဖၩနီၪ ထိၪဝ့ၫ အထီၫ ဒဲအဒၪ့ဎၩ့လီၫ. 21 ဒူၭဖိၪ ၥၧၫ့ဒူၭ လၧအယီၩလခီၫ, ဒဲၥၧၫ့ဒူၭ လၧအနီၪလခီၫ, ဒဲဆၧအဒီၪ့အထုၪ့လဖၪ, ဒဲထိၬချိၫ့လဖၪ န့ၫဎီၩ့, ဒဲတရၫ့ လၧအခၪ့ထံၭလဖၧၩ့လီၫ. အထီၫမွဲ အဖျါ ယဲဆံၫ, ဒဲအဒၪ့ဎၩ့ အဖျါ နံၫဆံၫယဲဖျါလီၫ. 22 အတရၫ့လံၩလဖၪ, ဒဲအထိၬချိၫ့လဖၪ ဒဲအၥံၪ့စီၩ့မလီၫ့လဖၪနီၪ မွဲဘဲၫဆၧထိၪတရၫ့ လၧအမ့ၬယၫ အၥိၭနီၪ, လၧအဖိးထၪ့ လၧမုထၪ့လခီၫ, ဒဲၦထၪ့ဘၭဝ့ၫ လၧအၥွၫ နွ့ၫၥွၫတၭ, အထိၬချိၫ့ၥံၪ အီၪဝ့ၫ လၧအမ့ၬယၫလီၫ. 23 ဆၧအဝၩ့ လၧယၫလခီၫ အတရၫ့ အီၪဆဲၫဎၩ့ ဒဲလၧတရၫ့ လၧမုဖၩလခီၫ; ဒဲလၧမုထၪ့လခီၫတၭ, ထိၪဆၧ လၧတရၫ့လစီၪ့ ဖိးလၧတရၫ့လစီၪ့ဒၪနီၪ အဖျါ လယၩလီၫ. 24 ဆၧဆိၬထၪ့ယၧၩ လၧမုခံၫ့လခီၫတၭ, ယိခွါ, တရၫ့ အီၪဝ့ၫ လၧမုခံၫ့လခီၫလီၫ. ထိၪဆၧ အဒီၪ့အထုၪ့လဖၪ, ဒဲထိၬချိၫ့လဖၪ, န့ၫဎီၩ့ လၧအဆၧထိၪဝ့ၫနီၪလီၫ. 25 တရၫ့လံၩလဖၪ အီၪဝ့ၫ လၧအဖၧၩ့, ဒဲလၧထိၬချိၫ့လဖၪ ဝၬဖီၩ့ဝ့ၫ ဘဲၫတရၫ့လံၩ အၥိၭနီၪလီၫ. အထီၫမွဲ အဖျါ ယဲဆံၫ, ဒဲအဒၪ့ဎၩ့ နံၫဆံၫယဲဖျါလီၫ. 26 လၧၦထၪ့ဝ့ၫ အဂးနီၪ, ဎၫ့ၥွၫနွ့ၫၥွၫ အီၪဝ့ၫတၭ, ထိၬချိၫ့ အီၪဝ့ၫ လၧအမ့ၬယၫလီၫ. တၭ အီၪဝ့ၫ လၧၥံၪ့စီၩ့မလီၫ့ အထုၪ့ လၧဆၧဒီၪ့အထုၪ့ အလီၩ့ လၧအယီၩလခီၫ ဒဲလၧအနီၪလခီၫ လီၫ. 27 လၧဝၩ့ လၧအဖၧၩ့လခီၫလစီၪ့နီၪ တရၫ့လဖၧၩ့ အီၪဝ့ၫ လၧမုခံၫ့နီၪတၭ, ထိၪဆၧ လၧတရၫ့လစီၪ့ ဖိးလၧတရၫ့လစီၪ့ဒၪ လၧမုခံၫ့လခီၫ အဖျါ လယၩလီၫ. 28 ဆၧဂဲၫဆိၬနုၬယၧၩ လၧဝၩ့ လၧအဖၧၩ့လခီၫလစီၪ့ လၧတရၫ့ လၧမုခံၫ့နီၪ ထိၪ တရၫ့ လၧမုခံၫ့ န့ၫဎီၩ့ လၧအဆၧထိၪဝ့ၫလီၫ. 29 တၭ အဒူၭဖိၪလဖၪ ဒဲဆၧအဒီၪ့ အထုၪ့လဖၪ, ဒဲထိၬချိၫ့လဖၪ န့ၫဎီၩ့ လၧအဆၧထိၪဝ့ၫနီၪလီၫ. တၭ တရၫ့လံၩ အီၪဝ့ၫ လၧအဖၧၩ့ ဒဲလၧထိၬချိၫ့ ဝၬဖီၩ့ဝ့ၫ လီၫ. အဖၭထီၫမွဲ အဖျါ ယဲဆံၫ, ဒဲအဒၪ့ဎၩ့ နံၫဆံၫယဲဖျါလီၫ. 30 လၧထိၬချိၫ့ဝၬဝၬနီၪ အထီၫမွဲ နံၫဆံၫယဲဖျါ ဒဲအဒၪ့ဎၩ့မွဲ ယဲဖျါလီၫ. 31 ထိၬချိၫ့လဖၪနီၪ အီၪဝ့ၫ လၧဆၧအဝၩ့ လၧခီၫ့လစီၪ့, ဒဲၥံၪ့စီၩ့မလီၫ့ အီၪဝ့ၫ လၧဆၧအဒီၪ့ အထုၪ့လီၩ့တၭ, ဆၧလၧအလ့ၩထၪ့ဘၭနီၪ အီၪဝ့ၫ လၧဎၫ့ၥွၫဎိၭၥွၫလီၫ. 32 ဆၧဆိၬထၪ့ယၧၩ လၧဆၧအဝၩ့ လၧအဖၧၩ့ လစီၪ့ လၧမုထၪ့လခီၫတၭ, ထိၪ တရၫ့ န့ၫဎီၩ့ လၧအဆၧထိၪဝ့ၫနီၪလီၫ. 33 အဒူၭဖိၪလဖၪ ဒဲဆၧအဒီၪ့ အထုၪ့လဖၪ, ဒဲအထိၬချိၫ့လဖၪ န့ၫဎီၩ့ လၧအဆၧထိၪဝ့ၫနီၪလီၫ. တၭ တရၫ့လံၩ အီၪဝ့ၫ လၧအဖၧၩ့, ဒဲလၧထိၬချိၫ့လဖၪ ဝၬဖီၩ့ဝ့ၫလီၫ. အဖၭထီၫမွဲ အဖျါယဲဆံၫ, ဒဲအဒၪ့ဎၩ့ နံၫဆံၫ ယဲဖျါလီၫ. 34 ထိၬချိၫ့လဖၪနီၪ အီၪဝ့ၫ လၧအဝၩ့ လၧခီၫ့လစီၪ့, ဒဲၥံၪ့စီၩ့မလီၫ့ အီၪဝ့ၫ လၧဆၧအဒီၪ့ အထုၪ့လီၩ့ လၧအယီၩလခီၫ ဒဲလၧအနီၪလခီၫတၭ, အဆၧထၪ့ဘၭ အဝ့ၫနီၪ အီၪဝ့ၫ လၧအၥွၫဎိၭၥွၫလီၫ. 35 ဆၧဆိၬထၪ့ယၧၩ လၧတရၫ့ မုဖၩလခီၫတၭ, ထိၪဝ့ၫ န့ၫဎီၩ့ လၧအဆၧထိၪဝ့ၫလဖၪနီၪလီၫ. 36 အဒူၭဖိၪလဖၪ, ဆၧအဒီၪ့ အထုၪ့လဖၪ, ဒဲအထိၬချိၫ့လဖၪ, ဒဲတရၫ့လံၩ အီၪဝၬဖီၩ့ဝ့ၫနီၪလီၫ. အဖၭထီၫမွဲ အဖျါယဲဆံၫ, ဒဲအဒၪ့ဎၩ့ နံၫဆံၫယဲဖျါလီၫ. 37 အထုၪ့လဖၪ အီၪလၧအဝၩ့ လၧခီၫ့လစီၪ့, ဒဲၥံၪ့စီၩ့မလီၫ့ အီၪဝ့ၫ လၧဆၧဒီၪ့ အထုၪ့လဖၪ အလီၩ့ လၧအယီၩလခီၫ, ဒဲလၧအနီၪလခီၫတၭ, အဆၧထၪ့အလးနီၪ အၥွၫဎိၭၥွၫ အီၪဝ့ၫလီၫ. 38 ဒူၭဖိၪလဖၪ ဒဲအတရၫ့နီၪ အီၪဝ့ၫ လၧတရၫ့ထုၪ့ အနဲၩ့ထံၭ, အလး လၧၦၥူၫဝၭခွံၬ ဆၧလုမ့ၪလီၫ. 39 လၧတရၫ့ အထိၬချိၫ့နီၪ, စပွဲ နံၫဖျိၪ့ အီၪလၧအယီၩလခီၫ, ဒဲစပွဲ နံၫဖျိၪ့ အီၪလၧအနီၪလခီၫ, ဘဲၫၥိၭ ၦမိမၩၥံၫ ဆၧလုမ့ၪ, ဒဲဆၧလုဆၧဒဲၩဘၭ, ဒဲဆၧလုမၪဘၪဆၧလီၫ. 40 လၧအနဲၩ့ထံၭ လၧခီၫ့နီၪ လၧၦလ့ၩနုၬ လၧတရၫ့ လၧမုဖၩနီၪ, စပွဲ အီၪဝ့ၫ နံၫဖျိၪ့, ဒဲလၧအလခီၫဒၪ လၧတရၫ့လခီၫ လၧထိၬချိၫ့နီၪ, စပွဲ အီၪဝ့ၫ နံၫဖျိၪ့ဆ့ လီၫ. 41 စပွဲ လံဖျိၪ့ အီၪဝ့ၫ လၧအယီၩလခီၫ, ဒဲစပွဲ လံဖျိၪ့ အီၪဝ့ၫ လၧအနီၪလခီၫ, လၧတရၫ့ အနဲၩ့ထံၭ လခီၫနီၪ; စပွဲ လၧအမၩၥံၫ ဆၧလုလဖၪ လၧအလီၩ့နီၪ, အီၪဝ့ၫ ဎိၭဖျိၪ့လီၫ. 42 စပွဲ လံဖျိၪ့နီၪ ဆၧတဲၩ့ဝ့ၫ လၧလိးစိၭဖျၩအၥၭ လၧဆၧလုမ့ၪ အဂးလီၫ. အဖၭထီၫမွဲ လဖျါ ဒဲလထၫ, ဒဲအဒၪ့ဎၩ့ လဖျါ ဒဲလထၫ, အဆီၩ့ဆီထၪ့နီၪ မွဲလဖျါလီၫ. အီၪက့ၪလၩ့ အစူၪဝဲၩ လၧဆၧမၩၥံၫ ဆၧလုမ့ၪ, ဒဲဆၧလုလဖၪ လၧအဖၫ့ခိၪလီၫ. 43 အခိၪဒၧၩ့ တဲၩ့အၥၭ လၧၥံၪ့ပၪ အဒၪ့ဎၩ့ မွဲလထၫနီၪ တဲၩ့ဝဲၩအၥၭ လၧယၫလခီၫ ဝၬဖီၩ့ဝ့ၫလီၫ. ဆၧလု အဆၧယၪ အီၪဝ့ၫ လၧစပွဲ အဖၫ့ခိၪလီၫ. 44 လၧတရၫ့ လၧအဖၧၩ့လခီၫ လၧခီၫ့နီၪ, မွဲၦၥံၫကျံၩဆၧ အဒူၭလဖၪ လၧဆၧအဝၩ့ လၧအဖၧၩ့လခီၫ လစီၪ့နီၪ အီၪဝ့ၫလီၫ. အီၪဝ့ၫ လၧအတရၫ့ လၧမုဖၩ အနဲၩ့ထံၭ, အဝ့ၫလခီၫနီၪ ဒိၭအၥၭ လၧမုခံၫ့လခီၫလီၫ. ဒူၭ လၧတရၫ့မုထၪ့လခီၫ အနဲၩ့ထံၭ လၧအဒိၭအၥၭ လၧမုဖၩလခီၫ အီၪဝ့ၫ လဒူၭလီၫ. 45 တၭ အဝ့ၫစံၭယၧၩ ဆၧအဒူၭလဒူၭယီၩ လၧအဒိၭအၥၭ လၧမုခံၫ့နီၪ, မွဲလၧၦလုဆၧလဖၪ လၧအခိၭဂံၪ့နီၪ အဂးလီၫ. 46 ဆၧအဒူၭလဒူၭ လၧအဒိၭအၥၭ လၧမုဖၩနီၪ မွဲလၧၦလုဆၧလဖၪ လၧအယိ ဆၧယိ ဘၪဆဲၫ့ လၧဆၧလုလး အဂးလီၫ. အဝ့ၫၥံၪနီၪ မွဲစဇၫဒီၭ အဖိၪခွၫ လၧၦလံဝဲဖိၪ အဖိၪခွၫ အကျၩ လၧအၥုၭဘူၭအၥၭ လၧယဟိဝၩ အအီၪ ဘဲၫၥိၭ အမိမၩ အဆၧလီၫ. 47 ထိၪ ဆၧအဝၩ့အဖၭထီၫနီၪ မွဲအဖျါ လယၩ, ဒဲအဒၪ့ဎၩ့ အဖျါ လယၩ မွဲဆၧလံနိၪ့တၭ, ဆၧလုလး အီၪဝ့ၫ လၧဂံၪ့ အမ့ၬယၫလီၫ. 48 အဝ့ၫဆိၬယၧၩ လၧဂံၪ့အထိၬချိၫ့တၭ, ထိၪ ဆၧထိၬချိၫ့နီၪ, အတရၫ့နဲၩ့ထံၭ အထုၪ့ လၧအယီၩလခီၫ ယဲဖျါ, ဒဲလၧအနီၪလခီၫ ယဲဖျါလီၫ. တရၫ့အဒၪ့ဎၩ့နီၪ မွဲၥၧၫ့ဖျါ လၧအယီၩလခီၫ, ဒဲၥၧၫ့ဖျါ လၧအနီၪလခီၫလီၫ. 49 ထိၬချိၫ့နီၪ အဖၭထီၫမွဲ အဖျါ နံၫဆံၫ, ဒဲအဒၪ့ဎၩ့ လဆံၫလဖျါလီၫ. တၭ ၦထၪ့ဝ့ၫ လၧအဎၫ့လီၫ. ဆၧအထုၪ့လဖၪ အီၪဝ့ၫ လၧထိၬချိၫ့နီၪ, လၧအယီၩလခီၫ လထုၪ့, ဒဲလၧအနီၪလခီၫ လထုၪ့လီၫ. 

1 လၧခဲၫ့ထဲၩ့ အဆၧဆိၬထၪ့ယၧၩ လၧနီးဖၧၩ့တၭ, ထိၪ ဆၧအထုၪ့လီၫ. အဒၪ့ဎၩ့မွဲ ဎူၫဖျါ လၧအယီၩလခီၫ, ဒဲအဒၪ့ဎၩ့ ဎူၫဖျါ လၧအနီၪလခီၫလီၫ. အဝ့ၫနီၪမွဲ ဂံၪ့အဒၪ့ဎၩ့လီၫ. 2 တရၫ့နီၪ, အဒၪ့ဎၩ့မွဲ ဆံၫဖျါတၭ, တရၫ့အနဲၩ့ထံၭ, မွဲယဲဖျါ လၧအယီၩလခီၫ, ဒဲယဲဖျါ လၧအနီၪလခီၫလီၫ. တၭမွဲ အထိၪအဖၭထီၫ အဖျါ လံဆံၫ ဒဲအဒၪ့ဎၩ့ အဖျါ နံၫဆံၫလီၫ. 3 ထီးနီၪလဖၧၫ့ လ့ၩနုၬ လၧယၫတၭ, ထိၪ တရၫ့ထုၪ့လဖၪ နံၫဖျါ, ဒဲတရၫ့နီၪ ဎူၫဖျါ, ဒဲတရၫ့အဒၪ့ဎၩ့ နွ့ၫဖျါလီၫ. 4 တၭ ထိၪ ဆၧအလး လၧအဖၭထီၫ အဖျါ နံၫဆံၫ, ဒဲအဒၪ့ဎၩ့ အဖျါ နံၫဆံၫ လၧနီးနီၪ အမ့ၬယၫတၭ, စံၭယၧၩ, အယီၩမွဲ ဆၧအလးဆံၫ့ဎံၪထုၬလီၫ. 5 ထီးနီၪလဖၧၫ့ ထိၪ ဂံၪ့အဒီၪ့ လၧဎူၫဖျါ, ဒဲဒူၭဖိၪ လၧအနဲၩ့ဖၩ လဒူၭလဒူၭနီၪ လံဖျါ ဆုၬဆုၬ ဝၬဖီၩ့ ဂံၪ့ လခီၫဘၪလခီၫလီၫ. 6 ဒူၭဖိၪၥံၪ လၧအနဲၩ့ဖၩ အဖၧၩ့နီၪ အီၪဝ့ၫ လဒူၭ ဒဲလဒူၭ ၥၧၫ့ဆံၫ ဆီၩ့ဆီထၪ့ ၥၧၫ့ဆၫ့ လဆၫ့ဘၪလဆၫ့လီၫ. တၭ နုၬဝ့ၫ လၧဆၧဒီၪ့ ဘၪဆဲၫ့ လၧဒူၭဖိၪလဖၪ လၧဆၧအနဲၩ့ဖၩ ဝၬဖီၩ့ဝ့ၫ အဖၧၩ့ ဘၪဆဲၫ့ လၧအဝ့ၫၥံၪလီၫ. လါနၫ့တၭ နုၬဘၪ လၧဂံၪ့အဒီၪ့အ့ၬ. 7 ဒူၭဖိၪလဖၪ လၧဆၧအနဲၩ့ဖၩဖၧၩ့နီၪ လဲထၪ့တၭ, ဝံၬအၥၭထၪ့ဝ့ၫလီၫ. အဂဲးဘဲၫယီၩ ဂံၪ့အဆၧဝံၬဝ့ၫနီၪ ထၪ့ဝၬဖီၩ့ ဂံၪ့လီၫ. မၩအၥၭဘဲၫနီၪတၭ, ဂံၪ့လဲ လၧထၭလခီၫ တၭ, ၦထၪ့ဝ့ၫ လၧဒူၭ လၧလၬလခီၫလဆၫ့ ဖိးလၧဒူၭ လၧထၭလခီၫလဆၫ့ လၧဒူၭ အဘိၩ့ဆၧၩ့ လဆၫ့ အၥၭခံဖၧၩ့လီၫ. 8 ယဒၪဘၪဆ့ ဂံၪ့အဆီၩ့ဆီထၪ့ ဝၬဖီၩ့ဝ့ၫ လီၫ. ဒူၭလဖၪ လၧအနဲၩ့ဖၩဖၧၩ့ အခၪ့ထံၭနီၪ မွဲနိၪထိၪ လဆိၩ ထၧၫ့ဘီၩ့ယၫ ဎူၫဖျါလီၫ. 9 ဒူၭ လၧဆၧအနဲၩ့ဖၩဖၧၩ့ အဒီၪ့လဒီၪ့ လၧခီၫ့လခီၫ မွဲ ယဲဖျါ, အလးအီၪလၩ့ထးနီၪ မွဲဒူၭဖိၪလဖၪ လၧဂံၪ့အနဲၩ့ဖၩဖၧၩ့ အလးလီၫ. 10 လၧဒူၭ အဘိၩ့ဆၧၩ့ အဖျါ နံၫဆံၫ အီၪဝၬဖီၩ့ ဂံၪ့ ကိၭခီၫဒ့ၭလီၫ. 11 ဒူၭဖိၪၥံၪ လၧဆၧအနဲၩ့ဖၩဖၧၩ့ အတရၫ့ ဖိးထၪ့ဝ့ၫ လၧဆၧအလး လၧအအီၪလၩ့ထး တရၫ့လဖၧၩ့နီၪ ဖိးဝ့ၫ လၧမုဖၩလခီၫ, ဒဲတရၫ့လဖၧၩ့ဒၪ ဖိးဝ့ၫ လၧမုခံၫ့လခီၫလီၫ. တၭ ဆၧအလး အီၪလၩ့ထးနီၪ လဲဝ့ၫ ယဲဖျါ ဝၬဖီၩ့ဝ့ၫလီၫ. 12 တၭ ဂံၪ့ လၧဆၧလၩ့ဖၭအလး အမ့ၬယၫ အနဲၩ့ထံၭ, လၧမုနုၬလခီၫနီၪ, အဒၪ့ဎၩ့မွဲ အဖျါ နွ့ၫဆံၫ; ဒဲဂံၪ့အဒီၪ့နီၪ အတၪ့မွဲ ယဲဖျါ ဝၬဖီၩ့ဝ့ၫ ဒဲအဖၭထီၫမွဲ အဖျါ ခွံၫဆံၫလီၫ. 13 အဆၧထိၪ ဂံၪ့အဖၭထီၫ အဖျါ လယၩ, ဒဲဆၧအလးလၩ့ဖၭ လစီၪ့တၭ, ဒူၭနီၪ ဒဲအဒီၪ့လဖၪ အဖၭထီၫမွဲ အဖျါ လယၩလီၫ. 14 ဂံၪ့အမ့ၬယၫ အဒၪ့ဎၩ့နီၪ, ဒဲဆၧအလးလၩ့ဖၭလစီၪ့ လၧမုထၪ့လခီၫနီၪ မွဲအဖျါ လယၩ လီၫ. 15 အဆၧထိၪ ဒူၭလဒူၭနီၪ အဖၭထီၫ လၧဆၧအလးလၩ့ဖၭလစီၪ့ အမ့ၬယၫ, ဒဲလၧအချိၫ့နီၪ, ဒဲဆၧအလးထၪ့ထီၫလဖၪ လၧအယီၩလခီၫ, ဒဲလၧအနီၪလခီၫ, မွဲအဖျါ လယၩ, ဒဲနီး လၧအဖၧၩ့လခီၫလဖျိၪ့, ဒဲဆၧအဝၩ့ အဆၧထိၬချိၫ့လဖၪ, 16 တရၫ့ အထုၪ့လဖၪ ဒဲတရၫ့လံၩအအံၪ့, ဒဲဆၧအလးထၪ့ထီၫလဖၪ ဝၬဖီၩ့ဝ့ၫ ၥၧၫ့ဆၫ့ အီၪ ဆဲၫဎၩ့ လၧတရၫ့တၭ, ဒီၪ့ထၬဝ့ၫ လၧၥံၪ့ဝၬဖီၩ့ဝ့ၫ လၧဂၪ့ခိၪ ထၪ့ဘၭ လၧတရၫ့လံၩတၭ, တရၫ့လံၩ အီၪဘံၭဝ့ၫ လီၫ. 17 အီၪဝ့ၫ လၧဆၧအလး လၧတရၫ့ အဖၫ့ခိၪ ဒဲလၧဂံၪ့ လၧအဖၧၩ့လခီၫလဖျိၪ့ ဒဲလၧခီၫ့ ဒဲလၧဆၧဒီၪ့အနဲၩ့ထံၭ ဝၬဖီၩ့ဝ့ၫ လၧအဖၧၩ့လခီၫလဖျိၪ့, ဒဲလၧခီၫ့ ဘဲၫဆၧထိၪဝ့ၫ အၥိၭနီၪလီၫ. 18 ဆၧတဲၩ့ခ့ၫရူၬၥံၪ လၧၥံၪ့စီၩ့မလီၫ့ အကျၩနီၪ, ၥံၪ့စီၩ့မလီၫ့အထုၪ့ အီၪဝ့ၫ လၧခ့ၫရူၬ နံၫဒုၩ အဘိၩ့ဆၧၩ့, 19 ခ့ၫရူၬလဒုၩ အီၪလၧအမ့ၬ နံၫခီၫတၭ, ၦၡၩအမ့ၬ အီၪတီၩ လၧၥံၪ့စီၩ့မလီၫ့ လခီၫတၭ, ဆၬလၥၧၫ့အမ့ၬ အီၪတီၩ လၧၥံၪ့စီၩ့မလီၫ့ အလခီၫဒၪလီၫ. ဆၧမၩအၥၭ လၧဂံၪ့ ထၧၫ့ဖျိၪ့ယၫ ဝၬဖီၩ့ဝ့ၫ ဘဲၫနီၪၥိၭ လီၫ. 20 လၧဂၪ့ခိၪ ဖိးလၧတရၫ့ အဖၫ့ခိၪနီၪ ခ့ၫရူၬလဖၪ, ဒဲၥံၪ့စီၩ့မလီၫ့လဖၪ တဲၩ့အၥၭ ဒဲလၧနီးအဒီၪ့ အလီၩ့ဆ့ လီၫ. 21 နီးနီၪ အတရၫ့ အထုၪ့လဖၪ အီၪလၧအနိၪ့လံနိၪ့ တၭ, အီၪဝ့ၫ လၧလးဆံၫ့ဎံၪ အမ့ၬယၫလီၫ. အလထုၪ့နီၪ ဖျီၪဝ့ၫ ဘဲၫအလထုၪ့ဒၪ အၥိၭနီၪလီၫ. 22 ဆၧလုအလးၥံၪ့နီၪ အဆီၩ့ဆီထၪ့မွဲ ၥၧၫ့ဖျါ, ဒဲအဖၭထီၫ နံၫဖျါတၭ, အနိၫ့လဖၪ ဒဲအဖၭထီၫနီၪ ဒဲအဒီၪ့လဖၪနီၪ မွဲၥံၪ့လီၫ. တၭ အဝ့ၫဒၪစံၭယၧၩ, အယီၩမွဲ စပွဲ လၧအအီၪဝ့ၫ လၧယဟိဝၩ အမ့ၬယၫလီၫ. 23 နီးနီၪ ဒဲဆၧအလးဆံၫ့ဎံၪ အီၪဝ့ၫ လၧတရၫ့နံၫဘံၪ့ လီၫ. 24 တရၫ့လဘံၪ့ အီၪလၧအလၪ နံၫဘံၪ့; အလၪ နံၫဘံၪ့ လၧအကၠၪအၥၭလီၫ. တရၫ့လဘံၪ့ အီၪလၧအလၪ နံၫဘံၪ့, အတရၫ့ အဂူၫဂၩလဘံၪ့ အီၪလၧအလၪ နံၫဘံၪ့လီၫ. 25 ခ့ၫရူၬလဖၪ ဒဲၥံၪ့စီၩ့မလီၫ့လဖၪ ဘၪ ဆၧတဲၩ့ဝ့ၫ လၧအလီၩ့ လၧနီးအတရၫ့ အလီၩ့ ဒၪလ့ၬ, ဘဲၫ ဆၧလၧအအီၪလၧဆၧဒီၪ့ အလီၩ့ အၥိၭနီၪလီၫ. တၭ ၥံၪ့ပၪတၪ့ဝ့ၫနီၪ အီၪလၧထိၬချိၫ့ အမ့ၬယၫ လၧခီၫ့လီၫ. 26 ၥံၪ့စီၩ့မလီၫ့ ဒဲတရၫ့လံၩအအံၪ့ အီၪဝ့ၫ လၧအယီၩလခီၫ ဒဲလၧအနီၪလခီၫ, အီၪလၧထိၬချိၫ့အနဲၩ့ဖၩ အလီၩ့, ဒဲလၧဂံၪ့အဒူၭဖိၪ လၧအနဲၩ့ဖၩ အလီၩ့, ဒဲလၧၥံၪ့ပၪတၪ့လဖၪ အလီၩ့နီၪလီၫ. 

1 ထီးနီၪလဖၧၫ့ အဝ့ၫဒၪ ဆိၬထၪ့ယၧၩ လၧဆၧအဝၩ့ လၧခီၫ့လစီၪ့ လၧဖၧၩ့ၥၭ လ့ၩလၧမုဖၩလခီၫတၭ, ဆိၬ ယၧၩ လၧဒူၭဖိၪလဖၪ လၧအအီၪဝ့ၫ လၧဆၧအလး လၩ့ဖၭ လၧဂံၪ့နီၪ အမ့ၬယၫ လၧမုဖၩလခီၫလီၫ. 2 လၧတရၫ့ လၧမုဖၩလခီၫ အမ့ၬယၫနီၪ, အဖၭထီၫမွဲ အဖျါ လယၩ ဒဲအဒၪ့ဎၩ့ အဖျါ ယဲဆံၫလီၫ. 3 တၭ ဆဲၫဎၩ့ လၧအလးလစီၪ့ အဖျါ နံၫဆံၫ ဘၪဆဲၫ့ လၧဝၩ့ လၧအဖၧၩ့လခီၫနီၪ, ဒဲဆဲၫဎၩ့ လၧဖုဒၩလိးလစီၪ့ ဘၪဆဲၫ့ လၧဝၩ့ အီၪလၧခီၫ့လခီၫနီၪ, အလးထၪ့ထီၫလဖၪ ဆီၩ့ဆီထၪ့ ၥၧၫ့ဆၫ့လီၫ. 4 ဆၧဂၭဝံၩ့ဝၩ့အလး အဒၪ့ဎၩ့ ဆံၫဖျါ လၧအဖၧၩ့လခီၫ ဖၧၩ့ၥၭလဖျါ အီၪဝ့ၫ လၧဒူၭဖိၪလဖၪ အမ့ၬယၫနီၪ; ဒဲအတရၫ့ၥံၪ ဖိးထၪ့ဝ့ၫ လၧမုဖၩလခီၫ လီၫ. 5 ဒူၭဖိၪၥံၪ လၧထၭလခီၫနီၪ အံၪ့နဲၪ့ဒံၭ ဒူၭၥံၪ အီၪဝ့ၫ လၧဆၧဘိၩ့ဆၧၩ့ လဆၫ့လီၫ. အဂဲးဘဲၫယီၩ အလးထၪ့ထီၫလဖၪနီၪ မၩန့အလးလီၫ. 6 အဂဲးဘဲၫယီၩ ဆီၩ့ဆီထၪ့ ၥၧၫ့ဆၫ့လီၫ. လါနၫ့ ထုၪ့လဖၪ ဘဲၫ ထုၪ့ လၧဆၧဝၩ့ဖၧၩ့ အၥိၭနီၪ အီၪအ့ၬ. မၩအၥၭဘဲၫနီၪတၭ, အံၪ့နဲၪ့ဒံၭ ဆၧလၧလၬလခီၫလဆၫ့, ဒဲဆၧလၧအဘိၩ့ဆၧၩ့ လဆၫ့လီၫ. 7 ဆၧအဒီၪ့ လၧခီၫ့ အီၪဎၩ့လိၬ လၧဒူၭဖိၪလဖၪ လၧဆၧအဝၩ့ လၧခီၫ့လစီၪ့ လၧဒူၭဖိၪလဖၪ အမ့ၬယၫနီၪ အဖၭထီၫမွဲ အဖျါ ယဲဆံၫလီၫ. 8 အဂဲးဘဲၫယီၩ ဒူၭဖိၪလဖၪ လၧဆၧအဝၩ့ လၧခီၫ့လစီၪ့နီၪ အဖၭထီၫမွဲ အဖျါ ယဲဆံၫလီၫ. အ့ၪမွဲ လၧနီးအမ့ၬယၫနီၪ မွဲအဖျါ လယၩလီၫ. 9 လၧဒူၭဖိၪလဖၪ အဖၫ့လၬနီၪ, ဖၧၩ့ၥၭ လ့ၩနုၬ လၧမုထၪ့လခီၫ အီၪ ထီးၦလ့ၩနုၬ လၧအဖၧၩ့ လၧဆၧအဝၩ့ လၧခီၫ့လီၫ. 10 လၧဆၧအဝၩ့ အဒီၪ့အတၪ့ လၧမုထၪ့လခီၫ, လၧဆၧအလးလၩ့ဖၭ အမ့ၬယၫ, ဒဲလၧဒူၭလဖျိၪ့ အမ့ၬယၫနီၪ ဒူၭဖိၪလဖၪ အီၪဝ့ၫလီၫ. 11 ဖၧၩ့ၥၭ အီၪဝ့ၫ လၧအမ့ၬယၫ မၩအၥၭ ဘဲၫ ဆၧလၧဒူၭဖိၪလဖၪ လၧအအီၪဝ့ၫ လၧမုဖၩလခီၫ အၥိၭနီၪလီၫ. အဖၭထီၫ န့ၫဎီၩ့, ဒဲအဒၪ့ဎၩ့ န့ၫဎီၩ့, အဆၧစဲၪ့ထၪ့အလး ထီးအလူၬ, အခံးအဂၩ့, ဒဲအတရၫ့နီၪ မွဲမီၪ့ဎီၩ့လီၫ. 12 ဒူၭဖိၪလဖၪ အီၪဝ့ၫ လၧတရၫ့ ဖိးထၪ့ဝ့ၫ လၧမုခံၫ့လခီၫနီၪ, ဘဲၫနီၪၥိၭဆ့, ဖၧၩ့ၥၭခၪ့ထံၭ အီၪဝ့ၫ လၧတရၫ့လဖၧၩ့ လၧဖၧၩ့ၥၭ လဘီၩ့ အီၪဝ့ၫ လၧဆၧဒီၪ့ တီၩလၧမုထၪ့လခီၫ အမ့ၬယၫ ထီးၦလ့ၩနုၬ လၧအဖၧၩ့လီၫ. 13 ထီးနီၪလဖၧၫ့ အဝ့ၫဒၪစံၭယၧၩ, ဒူၭဖိၪလဖၪ လၧမုဖၩလခီၫ, ဒဲဒူၭဖိၪလဖၪ လၧမုခံၫ့လခီၫ, လၧအအီၪလၧဆၧအလးလၩ့ဖၭ အမ့ၬယၫနီၪ, မွဲဒူၭဖိၪဆံၫ့ဎံၪ, ၦလုဆၧလဖၪ ၥုၭဘူၭအၥၭ လၧယဟိဝၩ အအီၪနီၪတၭ, မိဘၪအီၪက့ၪ ဆၧဆံၫ့ဎံၪထုၬလီၫ. မိဘၪအီၪက့ၪ ဆၧဆံၫ့ဎံၪထုၬလဖၪ, ဒဲဆၧမၩဘိၪ့ကိၪမုၬ, ဒဲဆၧလုဆၧဒဲၩဘၭ, ဒဲဆၧလုမၪဘၪဆၧ ထီးနီၪလီၫ. အဂဲးဘဲၫယီၩ ဆၧအလးနီၪ ဆံၫ့ဎံၪဝ့ၫလီၫ. 14 ထီးၦလုဆၧလဖၪ လ့ၩနုၬတၭ, စဲၪ့ထၪ့ဘၪ လၧဆၧအဝၩ့ လၧခီၫ့ အဖၧၩ့အ့ၬ. မွဲအဘၪ အီၪက့ၪထး အကီၩ့အၥိၭ လၧအမၩ ဆၧအခ့ၫအၡၩ အဆၧ လၧအဖၧၩ့ ထီးနီၪလီၫ. အဂဲးဘဲၫယီၩ မွဲဆၧဆံၫ့ဎံၪလီၫ. တၭ မိဘၪကီၩ့ၥိၭထၪ့ ဆၧအကီၩ့အၥိၭ အဂူၫဂၩ, ဒဲၥုၭဘူၭအၥၭ လၧဆၧအလး လၧအအီၪဝ့ၫ လၧၦခမျၧး အဂးလီၫ. 15 အဆၧထိၪ ဂံၪ့ လၧအဖၧၩ့လခီၫ လဖျိၪ့ ဂီၩ့တၭ, ဆိၬထၪ့ယၧၩ လၧတရၫ့ လၧအဒိၭအၥၭ လၧမုထၪ့လခီၫ တၭ, ထိၪဝ့ၫ ဝၬဖီၩ့ဝ့ၫလီၫ. 16 အဆၧထိၪ အနဲၩ့ထံၭ လၧမုထၪ့လခီၫ လၧနိၪထိၪဖီးဘီၩ့တၭ, အီၪဝ့ၫ အဆိၩ ယဲယၩ ဝၬဝၬလီၫ. 17 အဆၧထိၪဝ့ၫ အနဲၩ့ထံၭ လၧမုဖၩ လၧဆၧထိၪဖီးဘီၩ့တၭ, အီၪဝ့ၫ အဆိၩ ယဲယၩ ဝၬဝၬလီၫ. 18 အဆၧထိၪ အနဲၩ့ထံၭ လၧမုခံၫ့လခီၫ လၧနိၪထိၪဖီးဘီၩ့ တၭ, အီၪဝ့ၫ အဆိၩ ယဲယၩ ဝၬဖီၩ့ဝ့ၫလီၫ. 19 ကၠၪအၥၭ လၧမုနုၬလခီၫတၭ, ထိၪဝ့ၫ အဆိၩ ယဲယၩ လၧနိၪထိၪ ဖီးဘီၩ့လီၫ. 20 အဆၧထိၪ အဒီၪ့ လၧအနဲၩ့ဖၩ လံခီၫ ဝၬဖီၩ့ဝ့ၫလီၫ. အထီၫမွဲ ယဲယၩ, ဒဲအဒၪ့ဎၩ့ ယဲယၩ, ဘဲၫၥိၭ အမိအၪ့နၩ့ဖၭ ဆၧဆံၫ့ဎံၪ, ဒဲဆၧလဆံၫ့ဘၪအလး အဆၧၫ့နီၪလီၫ. 

1 လၧခဲၫ့ထဲၩ့ အဝ့ၫဒၪ ဂဲၫဆိၬယၧၩ လၧတရၫ့နီၪ, တရၫ့ လၧအဖိး လၧမုထၪ့လခီၫ, 2 တၭ ယိခွါ, အံၫစရ့လၭအယွၩ အလၩအဖၩ့ ဂဲၫဝ့ၫ လၧမုထၪ့ အဖၧၩ့ၥၭတၭ, အၥီၫ မၩအၥၭ ဘဲၫထံၫအၪအၥီၫ အၥိၭနီၪတၭ, ဂၪ့ခိၪ ဖၩ့ထၪ့ဝ့ၫ လၧအလၩအဖၩ့လီၫ. 3 ဆၧဖျီၪထၪ့ဝ့ၫ မၩအၥၭ ဘဲၫ ဆၧလၧယဒၪဘၪ လၧယၫလခီၫ အၥိၭ, ဘဲၫဆၧဒၪ လၧယၫလခီၫ လၧယဒၪဘၪ ထီးအထီ လၧအဂဲၫမၩဂၭဂီၩ့ ဒိၩ့ အၥိၭနီၪ, ဒဲဆၧဒၪ လၧယၫလခီၫနီၪ, မၩအၥၭ ဘဲၫ ဆၧလၧယဒၪဘၪ လၧခံဘၫ အထံၫနဲၩ့ အၥိၭနီၪ; တၭ ယထိၪလၩ့ထံၩဖါ ချုၬလၩ့ယၥၭလီၫ. 4 ယဟိဝၩ အလၩအဖၩ့ ဂဲၫနုၬ လၧဂံၪ့ဖၧၩ့ လၧဖၧၩ့ၥၭ အတရၫ့ အဖၧၩ့ လၧအဒိၭအၥၭ လၧမုထၪ့လခီၫလီၫ. 5 ၥၭနီၪ မၩန့ထၪ့ယၧၩတၭ, ဆိၬထၪ့ယၧၩ လၧဝၩ့ လၧအဖၧၩ့လခီၫလစီၪ့တၭ, ယိခွါ, ယဟိဝၩ အလၩအဖၩ့ မၩဎွ့ၩ ဂံၪ့လီၫ. 6 ယနါဂၧၫ့ အဝ့ၫ ချဲၩ့ဆၧ လၧယၧၩ လၧဂံၪ့ဖၧၩ့ တၭ, ၦၡၩလဂၩ ဆၧၫ့ထုၪ့ လၧယနဲၩ့ထံၭလီၫ. အဝ့ၫစံၭယၧၩ, ၦၡၩအဖိၪခွၫဧ့, ယလးဆီၩ့ဆီအလး, ဒဲယခၪ့ယၫၥၭအလး, ထီး ယမိအီၪလၧအံၫစရ့လၭဖိၪ အကျၩ လၩ့ဆိၩလၩ့ကၠၪ မွဲထီးယီၩလီၫ. တၭ ၦအံၫစရ့လၭဖိၪ မိမၩဘၪၥၭလိၪလၧၩ့ ယမံၩ့ဆံၫ့ဎံၪ အ့ၬ. 7 အဝ့ၫၥံၪမွဲဂ့ၩ, အစဎွၩလဖၪမွဲဂ့ၩ, မၩဘၪၥၭလိၪဝ့ၫ လၧအမၩ ဆၧလဲးဆၧဘျၪ အကၠီၩ့, လၧစဎွၩ အစွၪ လၧအၥွၪခိၪဖၧၩ့ အကၠီၩ့အ့ၬ. 8 မွဲအအီၪက့ၪ အတရၫ့အခၧၪ့ လၧယတရၫ့အခၧၪ့ အနဲၩ့ထံၭ, ဒဲအထုၪ့ လၧယထုၪ့ အနဲၩ့ထံၭတၭ, အီၪန့ၫ ဆၧဒီၪ့လဒီၪ့ လၧယၧၩ ဒဲအဝ့ၫၥံၪ အဘိၩ့ဆၧၩ့တၭ, မၩဘၪၥၭလိၪယူၭ ယမံၩ့ဆံၫ့ဎံၪ လၧအဆၧဘၪၥၭလိၪ လၧအမၩဝ့ၫလီၫ. တၭ ယမၩလူၬခွံၬယူၭ အဝ့ၫၥံၪ လၧယၥၭထၪ့နီၪလီၫ. 9 ဘိၩ့နဲၪ့ယီၩ မွဲအဝ့ၫၥံၪ အီၪက့ၪခွံၬ အမၩဆၧလဲးဆၧဘျၪ ယဲၩ့လၧယၧၩ, ဒဲစဎွၩ အစွၪလဖၪ ယဲၩ့လၧယၧၩ ဆံၭ. တၭ ယမိအီၪလၧအကျၩ လၩ့ဆိၩလၩ့ကၠၪလီၫ. 10 နဝ့ၫဒၪ ၦၡၩအဖိၪခွၫဧ့, ဒုၭနဲၪ ၦအံၫစရ့လၭ အၡၩဂံၪ့ဖိၪ လဂံၪ့လဖျိၪ့ယီၩ, ဘဲၫၥိၭ အမ့ၬ မိမဲ လၧအဆၧဒဲၩဘၭ လကၠီၩ့, ဒဲဘဲၫၥိၭ အမိထိၪန့ ဆၧအဒီၩ့အထ့ၬ နီၪဆံၭ. 11 အမ့ၬ အ့ၪမဲ လၧကယဲ ဆၧလၧအမၩဝ့ၫ အကၠီၩ့ တၭ, ဒုၭၥ့ၪယၫ အဝ့ၫၥံၪ လၧဂံၪ့ အဒီၩ့အထ့ၬ, ဒဲအခံးအဂၩ့, ဒဲဖၧၩ့ၥၭ ဂဲၫနုၬ ဒဲလ့ၩထၪ့လဖၪ, ဒဲအဂၩ့လဖၪ ထီးအလူၬ ဒဲအဆၧမၪလူၬ ထီးအလူၬ, ဒဲအဒီၩ့အထ့ၬ ထီးအလူၬ, ဒဲအဆၧၥီၪ့ဆၧၥၫ့လဖၪ ထီးအလူၬနီၪတၭ, ကွ့ၭ ဆၧနီၪ လၧအမ့ၬယၫဆံၭ; မွဲဘဲၫၥိၭ အဝ့ၫၥံၪ မိထီးန့ ဆၧအဒီၩ့အထ့ၬ ထၧၫ့ဖျိၪ့ယၫ, ဒဲအဆၧမၪလူၬၥံၪ ထီးအလူၬ, ဒဲမၩဝ့ၫဆ့လီၫ. 12 အယီၩမွဲ ဂံၪ့ အဆၧၥီၪ့ဆၧၥၫ့ လၧခိၪလီၩ့ဒၩ့ခိၪနီၪ, ဆၧအီၪဝ့ၫ လၧအနဲၩ့ထံၭ ဝၬဖီၩ့ဝ့ၫ ထၧၫ့ဖျိၪ့ယၫ မိမွဲဝ့ၫ ဆၧဆံၫ့ဎံၪထုၬလီၫ. ယိခွါ, အနီၪမွဲ ဂံၪ့ အဆၧၥီၪ့ဆၧၥၫ့လီၫ. 13 ဆၧထိၪ ဆၧလုလး အဖျါလဖၪ ဘဲၫယီၩ, (လဖျါနီၪ မွဲလဖျါ ဒဲလထၫလီၫ.) ဆၧလၧလၬလခီၫနီၪ အဆီၩ့ဆီထၪ့မွဲ လဖျါ, အဒၪ့ဎၩ့ လဖျါ, ဒဲအခိၪဒၧၩ့ လၧအနဲၩ့ထံၭ ဝၬဝၬနီၪ မွဲလထၫလီၫ. တၭ အနီၪမွဲ ဆၧလုလးအလး လၧအချိၫ့လီၫ. 14 လၧလၬလခီၫ လၧဂၪ့ခိၪ အဖၫ့ခိၪ ဖိးလၧအနဲၩ့ထံၭ, လၧလၬလခီၫနီၪ မွဲနံၫဖျါ, ဒဲအဒၪ့ဎၩ့ လဖျါ, ဒဲအနဲၩ့ထံၭအအံၪ့ ဖိးလၧအနဲၩ့ထံၭအလဲနီၪ မွဲလံဖျါ ဒဲအဒၪ့ဎၩ့မွဲ လဖျါလီၫ. 15 ဆၧလုအလးမွဲ လံဖျါ တၭ, လၧဆၧလုအလး လၧထၭလခီၫနီၪ, အနိၩ့လံနိၩ့ မိအီၪဝ့ၫလီၫ. 16 ဆၧလုအလး အဖၭထီၫ မိမွဲ လဆံၫနံၫဖျါ, အဒၪ့ဎၩ့ လဆံၫနံၫဖျါ, ဆၧလံနိၪ့ အနဲၩ့ဖၩ န့ၫဎီၩ့လီၫ. 17 အနဲၩ့ထံၭ အဖၭထီၫမွဲ လဆံၫလံဖျါ, ဒဲအဒၪ့ဎၩ့ လဆံၫလံဖျါ လၧဆၧလံဖၩလီၫ. တၭ အခိၪဒၧၩ့ လၧအနဲၩ့ထံၭ မိမွဲ လထၫတၭ, အခၪ့ထံၭနီၪ မိမွဲ လဖျါ ဝၬဝၬတၭ, အဎၩ့နီၪ မိဆဲၫဎၩ့ဝ့ၫ လၧမုထၪ့လခီၫလီၫ. 18 အဝ့ၫဒၪစံၭယၧၩ, ၦၡၩအဖိၪခွၫဧ့, ကဆါ ယဟိဝၩ စံၭဘဲၫယီၩ, အယီၩလဖၪမွဲ ဆၧၥီၪ့ဆၧၥၫ့ ဘၪဆဲၫ့ လၧဆၧလုအလး လၧမုလနံၩ လၧၦမိတဲၩ့ဝ့ၫ ဘဲၫၥိၭ အမိလုထၪ့ ဆၧလုမ့ၪ လၧအဖၫ့ခိၪ, ဒဲဎွံၪ ဆၧၥွံၪ လၧအလီၩ့ နီၪလီၫ. 19 နဘၪဖ့ၪလၫ့ ၦလုဆၧလဖၪ, ၦလံဝဲၫဖိၪ စဇၫဒီၭ အချံၫအၥၪ လၧအၥုၭဘူၭအၥၭ လၧယအီၪ ဘဲၫၥိၭ အမိမၩ ယဆၧနီၪ လၧချီဖၫဖိၪလဒုၩ လၧဆၧလုဆၧဒဲၩဘၭ အဂး ကဆါ ယဟိဝၩစံၭဝ့ၫဒၪ. 20 နဘၪမၩန့ အၥွံၪတၭ, အီၪက့ၪ လၧဆၧအနိၩ့ လံနိၩ့, ဒဲအနဲၩ့ထံၭ အနိၪ့ လံနိၪ့ အလီၩ့, ဒဲလၧအခိၪဒၧၩ့ ဝၬဖီၩ့ဝ့ၫ အလီၩ့လီၫ. နမိဘၪမၩ ဆၧဖီၩ့ဖျ့ၭ လၧအဂးနီၪလီၫ. 21 နမိဘၪမၩန့ ဆၧလုဆၧဒဲၩဘၭ အချီဖၫ လဒုၩတၭ, ၦမိဘၪဆူၭထၪ့ခွံၬ အဝ့ၫ လၧဆၧမၪလူၬဝဲၩအလး လၧဂံၪ့ဖၧၩ့ လၧဆၧအလးဆံၫ့ဎံၪ လၧခီၫ့လီၫ. 22 မုနံၫနံၩလနံၩနီၪ နမိဘၪလုထၪ့ ဘ့ၪဖိၪ လၧအလၧၫ့အဎွ့ၩ လဒုၩ လၧဆၧလုဆၧဒဲၩဘၭ အဂးတၭ, ၦမိမၩဆံၫ့ ဆၧလုအလး ဘဲၫအမၩဆံၫ့ဝ့ၫ လၧချီဖၫလဒုၩ အၥိၭနီၪလီၫ. 23 ထီးနမၩဆံၫ့ ဂီၩ့တၭ, နမိဘၪလုထၪ့ ချီဖၫ အလၧၫ့အဎွ့ၩ လဒုၩ, ဒဲဆၧအဖၫ လၧၥိၪ ဒဲဘ့ၪ အကျၩ လၧအလၧၫ့အဎွ့ၩ လဒုၩလီၫ. 24 နမိဘၪလုထၪ့ဝ့ၫ လၧယဟိဝၩ အမ့ၬယၫ, ဒဲၦလုဆၧလဖၪ မိဘၪဖၧၫ့လၩ့ ထံၫလၪ လၧအဖၫ့ခိၪတၭ, လုထၪ့ဝ့ၫ လၧဆၧလုမ့ၪ လၧယဟိဝၩ အဂးလီၫ. 25 နွ့ၫနံၩ အထးဖၧၩ့နီၪ နမိဘၪလုထၪ့ ဘ့ၪလဒုၩ လၧဆၧလုဆၧဒဲၩဘၭ အဂး လနံၩလဒုၩ လနံၩလဒုၩ ကိၭနံၩဒ့ၭလီၫ. တၭ ၦမိဘၪလုထၪ့ ချီဖၫဖိၪ လဒုၩ, ဒဲဆၧအဖၫ အလၧၫ့အဎွ့ၩ လဒုၩ လၧၥိၪ ဒဲဘ့ၪ အကျၩလီၫ. 26 နွ့ၫနံၩ အထးဖၧၩ့နီၪ ၦမိဘၪမၩဆံၫ့ထၪ့, ဒဲမၩ ဆၧဖီၩ့ဖျ့ၭ လၧဆၧလုလး အဂး ဒဲအဝ့ၫၥံၪ ဘၪမၩဆံၫ့ဎံၪ အနၫ့ဆါဒၪဝ့ၫဆ့လီၫ. 27 ဆၧလၧမုနံၩလဖၪနီၪ ဖီၩ့ခွံၬတၭ, ဆၧမိမၩအၥၭ လၧမုဎိၭနံၩလနံၩ ဒဲစူၩယၫလခီၫနီၪ, ၦလုဆၧလဖၪ မိဘၪလုထၪ့ နၥံၪအဆၧလုမ့ၪ, ဒဲနၥံၪ အဆၧလုမၩဘၪလိၬအိၭလိၬ လၧနၥံၪ အဆၧလုလး အဖၫ့ခိၪတၭ, နၥံၪ မိဘၪယၥၭ, ကဆါ ယဟိဝၩစံၭဝ့ၫဒၪ. 

1 ထီးနီၪလဖၧၫ့ အဆၧဆိၬကဒၩထဲၩ့ယၧၩ လၧဖၧၩ့ၥၭ လၧဆၧအလးဆံၫ့ဎံၪ အတရၫ့ လၧခီၫ့, လၧအဖိးဝ့ၫ လၧမုထၪ့လခီၫ, ဒဲကၭဘံၭထၬယူၭအၥၭလီၫ. 2 ထီးနီၪလဖၧၫ့ ယဟိဝၩစံၭယၧၩ, တရၫ့ယီၩ မိဘၪကၭဘံၭထၬ အၥၭတၭ, ဆၧဝဲထၪ့ဘၪအ့ၬ. တၭ ၦလ့ၩနုၬဘၪ လၧအဖၧၩ့ နးဂၩအ့ၬ. အဂဲးဘဲၫယီၩ ယဟိဝၩ အံၫစရ့လၭအယွၩ လ့ၩနုၬယူၭ လၧအဖၧၩ့နီၪ, မၩအၥၭဘဲၫနီၪတၭ, မိဘၪကၭဘံၭထၬအၥၭလီၫ. 3 မွဲလၧၦဒိၪဖၭဒိၪ အဂး, ၦဒိၪဖၭဒိၪ မိဆၧၫ့နၩ့ဝ့ၫ လၧအဖၧၩ့ ဘဲၫၥိၭ အမိအၪ့ ဆၧအၪ့ လၧယဟိဝၩ အမ့ၬယၫ, မိလ့ၩနုၬဝ့ၫ လၧတရၫ့ အထိၬချိၫ့တၭ, မိစဲၪ့ထၪ့ဝ့ၫ လၧအဖၧၩ့ၥၭ လဘီၩ့ဎးနီၪလီၫ. 4 ထီးနီၪလဖၧၫ့ အဝ့ၫဒၪ ဆိၬထၪ့ယၧၩ လၧတရၫ့ လၧမုဖၩလခီၫ လၧဂံၪ့ အမ့ၬယၫတၭ, ယယိထၪ့တၭ, ယိခွါ, ယဟိဝၩ အလၩအဖၩ့ မၩဎွ့ၩ ယဟိဝၩ အဂံၪ့တၭ, ယထိၪလၩ့ထံၩဖါ ချုၬလၩ့ယၥၭလီၫ. 5 တၭ ယဟိဝၩ စံၭယၧၩ, ၦၡၩအဖိၪခွၫဧ့, ထီးန့လၧနၥၭ, ဒဲယိ လၧနမ့ၬ, ဒိၭနနါ လၧကယဲ ဆၧလၧယစံၭနၧၩ လၧယဟိဝၩ အဂံၪ့ အဆၧမၪလူၬ အဂဲး, ဒဲအဆၧၥီၪ့ဆၧၥၫ့, ဒဲထီးနဲၪ့ လၧနၥၭ လၧဆၧလ့ၩနုၬ လၧဂံၪ့ဖၧၩ့, ဒဲကယဲ ဆၧစဲၪ့ထၪ့ လၧဆၧအလးဆံၫ့ဎံၪ အဖၧၩ့ၥၭ လဘီၩ့လါလါနီၪဆံၭ. 6 နဘၪစံၭ, ၦအံၫစရ့လၭ အၡၩဂံၪ့ဖိၪ လၧအပိၩ့ထၪ့ဒၪဆၧ, ကဆါ ယဟိဝၩစံၭဘဲၫယီၩ, ၦအံၫစရ့လၭ အၡၩဂံၪ့ဖိၪၥံၪဧ့, 7 လၧကယဲ နၥံၪ အဆၧမၩဘၪၥၭလိၪလဖၪ အဖၫ့ခိၪနီၪ, မွဲနၥံၪ ဒုၭဂဲၫနုၬ ၦလခီၫဘၩ့မုးဖိၪ, ၦလဒိၭဘၪ ဆၧကူၭတရံၭ လၧၥၭ, ဒဲလဒိၭဘၪ ဆၧကူၭတရံၭ လၧယၪ လၧယလးဆံၫ့ဎံၪ အဖၧၩ့ အကၠီၩ့တၭ, နၥံၪ မၩဘၪၥၭလိၪ ယဂံၪ့, ထီးအထီ လၧနၥံၪ မၩ ယဆၧအၪ့, ဆၧၥိၪ ဒဲဆၧၥွံၪတၭ, မၩဂၭဂီၩ့ ယဆၧအုၩ့လၩ့ လၧနၥံၪ ၥၭလိၪခွံၬဝ့ၫ အကၠီၩ့တၭ, မွဲနၥံၪ မံၫ့ၥုၪ့မံၫ့ၥၭ လၧနၥံၪ အဆၧၥၭလိၪ အဂဲးဆံၭ. 8 ဆၧပၧၩ့ ယလးဆံၫ့ဎံၪနီၪ နၥံၪ ယိဘၪအ့ၬ. အ့ၪမွဲ နၥံၪအီၪက့ၪ ၦယိဆၧပၧၩ့အလးဆံၫ့ဎံၪ လၧနၥံၪအဂးဒၪ နၥံၪဝ့ၫလီၫ. 9 ကဆါ ယဟိဝၩစံၭဘဲၫယီၩ, ၦလခီၫဘၩ့မုးဖိၪ လဒိၭဘၪ ဆၧကူၭတရံၭ လၧၥၭ, ဒဲလဒိၭဘၪ ဆၧကူၭတရံၭ လၧယၪ လၧၦလခီၫဘၩ့မုးဖိၪ အီၪလၧၦအံၫစရ့လၭဖိၪ အကျၩနီၪ လ့ၩနုၬဘၪ လၧယလးဆံၫ့ဎံၪ အဖၧၩ့ နးဂၩအ့ၬ. 10 အ့ၪမွဲ ၦလံဝဲၫဖိၪ ဒၪလ့ၬ လၧအဂၭဖျိၭ ဖၧၩ့ၥၭ ထီးအထီ လၧအံၫစရ့လၭ ဂၭဖျိၭ ဖၧၩ့ၥၭ လၧအစဲၪ့ဒၪ ယၧၩတၭ, လ့ၩဖိၬ အဆၧဂၩ့ဆၧဖၪ့ အခဲၫ့နီၪ; အဝ့ၫၥံၪ မိဘၪထိး အဆၧဒဲၩဘၭလီၫ. 11 လါနၫ့တၭ မိမၩ ယခ့ၫယၡၩ အဆၧ လၧယလးဆံၫ့ဎံၪ အဖၧၩ့, မိပၧၩ့ဆၧ ထီး ဂံၪ့ အတရၫ့တၭ, မိမၩ ဂံၪ့အခ့ၫအၡၩ အဆၧမၩလီၫ. မိမၩၥံၫ ဆၧလုမ့ၪ, ဒဲဆၧလု လၧၦခမျၧး အဂးတၭ, မိဆၧၫ့ထုၪ့ လၧအမ့ၬယၫ ဘဲၫၥိၭ အမိမၩ ၦခမျၧး အခ့ၫအၡၩအဆၧလီၫ. 12 မွဲအမၩ ဆၧအခ့ၫအၡၩ အဆၧ လၧအဆၧဂၩ့ဆၧဖၪ့ အမ့ၬယၫ ဒဲဒုၭလၩ့မၪဘၪ အံၫစရ့လၭ အၡၩဂံၪ့ဖိၪတၭ, ယယၩ့ထၪ့ယူၭ ယစူၪ ထၫ့ဒၩ အဝ့ၫၥံၪတၭ, အဝ့ၫၥံၪ မိဘၪထိး အဆၧဒဲၩဘၭ, ကဆါ ယဟိဝၩစံၭဝ့ၫဒၪ. 13 အဝ့ၫၥံၪ ၥုၭဘူၭဘၪအၥၭ လၧယအီၪ ဘဲၫၥိၭ အမိမၩ ၦလုဆၧ အဆၧ လၧယဂးတၭ, ၥုၭဘူၭဘၪအၥၭ ဘဲၫၥိၭ အမိမၩ ယဆၧဆံၫ့ဎံၪ လမံၩ့လါလါ လၧဆၧအလးဆံၫ့ဎံၪထုၬနီၪ နးမံၩ့အ့ၬ. အ့ၪမွဲ မိဘၪ ထိးအဆၧမ့ၬမဲ ဒဲအဆၧၥၭလိၪ လၧအမၩယူၭ ဆၧလီၫ. 14 လါနၫ့တၭ, ယမိအီၪက့ၪ အဝ့ၫၥံၪ လၧၦယိဆၧပၧၩ့ဂံၪ့ လၧအဆၧမၩ ထီးအလူၬ အဂး, ဒဲလၧကယဲ ဆၧလၧၦမိမၩဝ့ၫ လၧအဖၧၩ့ ထီးအလူၬ အဂးလီၫ. 15 အ့ၪမွဲ ၦလုဆၧလဖၪ, ၦလံဝဲၫဖိၪ စဇၫဒီၭ အဖိၪခွၫၥံၪ လၧအယိဆၧပၧၩ့ ယလးဆံၫ့ဎံၪ ထီးအထီ လၧၦအံၫစရ့လၭဖိၪ ဂၭဖျိၭ လၧယအီၪနီၪ; အဝ့ၫၥံၪ မိၥုၭဘူၭအၥၭ လၧယအီၪ ဘဲၫၥိၭ အမိမၩ ယခ့ၫယၡၩအဆၧ, ဒဲမိဆၧၫ့ထုၪ့ လၧယမ့ၬယၫ ဘဲၫၥိၭ အမိလုထၪ့ယၧၩ လၧဆၧၥိၪ ဒဲဆၧၥွံၪနီၪ, ကဆါ ယဟိဝၩစံၭဝ့ၫဒၪ. 16 အဝ့ၫၥံၪ မိလ့ၩနုၬဝ့ၫ လၧယလးဆံၫ့ဎံၪ အဖၧၩ့, ဒဲမိၥုၭဘူၭအၥၭ လၧယစပွဲ အအီၪ ဘဲၫၥိၭ အမိမၩ ယခ့ၫယၡၩအဆၧ, ဒဲယိ ယဆၧပၧၩ့လီၫ. 17 ထီးအဝ့ၫၥံၪ လ့ၩနုၬ လၧဆၧအဝၩ့ လၧအဖၧၩ့ လစီၪ့ အတရၫ့နီၪ ဆၧမိမၩအၥၭ လၧအမိၥိၭ ဆၧဘွၩ ဖျ့ၫလံၬကံၭတၭ, လၧအမၩဆၧ လၧဝၩ့ လၧအဖၧၩ့ လစီၪ့ အတရၫ့, ဒဲလၧဂံၪ့ လၧအဖၧၩ့လခီၫ အဘိၩ့ဘၭနီၪ ၥိၭဘၪ ၥိၪအဆီၪ့အ့ၬ. 18 အဝ့ၫၥံၪ မိဘၪအီၪလၧအခိၪဖုၪ့ ဆၧဘွၩ ဖျ့ၫလံၬကံၭ လၧအခိၪဎွံၪ, ဒဲဆၧဖျၪ့ခဲၫ့ ဆၧဘွၩ ဖျ့ၫလံၬကံၭ လၧအယးဒံၩ့ တၭ, ခဲးထူၬဘၪအၥၭ လၧဆၧဒုၭထၪ့ ခိၥွ့ၫနီၪ နးမံၩ့အ့ၬ. 19 ထီးအဝ့ၫၥံၪ အ့ၪစဲၪ့ထၪ့နုၬ လၧဆၧဝၩ့ လၧခီၫ့ လစီၪ့ လၧဆၧအဝၩ့ လၧခီၫ့ လၧၦမျၧး အအီၪတၭ, မိဘၪ ဘဲၪ့လၩ့ခွံၬ အကီၩ့အၥိၭ လၧအမၩဆၧ လၧအဖၧၩ့ တၭ, အီၪက့ၪဝ့ၫ လၧဒူၭဖိၪဆံၫ့ဎံၪလဖၪ အဖၧၩ့တၭ, မိဘၪကီၩ့ထၪ့ၥိၭထၪ့ ဆၧအကီၩ့အၥိၭ အဂူၫဂၩ, ဘဲၫၥိၭ အထီးမၩဆံၫ့ဎံၪ ၦခမျၧး လၧအကီၩ့အၥိၭ လဂ့ၩ လီၫ. 20 အဝ့ၫၥံၪ မိလိၩ့ခွံၬ အခိၪအ့ၬ, ဒဲဒုၭထီၫထၪ့ အခိၪၥူၫ ထီၫထီၫလ့ၬဆ့အ့ၬ; မိဘၪထံၬ အခိၪၥူၫလီၫ. 21 ထီးၦလုဆၧ လဂၩဂၩ အ့ၪလ့ၬနုၬ လၧဆၧဝၩ့ လၧအဖၧၩ့ လစီၪ့တၭ, မိအီၩဘၪ စဘံၭထံၫ နးဂၩအ့ၬ. 22 အဝ့ၫၥံၪ န့ဘၪ အမၫ လၧၦမုၪမဲၫမွဲဂ့ၩ, ၦမုၪလၩ့ၡၪ လၧအဝၩမွဲဂ့ၩ, နးဂၩအ့ၬ. မိဘၪမၩန့ ၦမုၪနၩ့ လၧအံၫစရ့လၭ အဂံၪ့ဖိၪ အချံၫအၥၪ အကျၩလီၫ. အ့ၪလမွဲဘၪဘဲၫနီၪတၭ, ဘၪမၩန့ ၦမုၪမဲၫ လၧအမွဲယူၭ ၦလုဆၧအမၫ လၧအခီၫနီၪလီၫ. 23 အဝ့ၫၥံၪ မိၥီၪ့လိၪ ယၡၩခမျၧး လၧဆၧဆံၫ့ဎံၪ, ဒဲဆၧလဆံၫ့ဘၪအဆၧၫ့, ဒဲဒုၭအၪ့နၩ့ဖၭ အဝ့ၫၥံၪ လၧဆၧဆံၫ့ဎံၪ ဒဲဆၧလဆံၫ့ဘၪအဆၧၫ့လီၫ. 24 လၧၦချဲၩ့ခွးနီၪ အဝ့ၫၥံၪ မိဆၧၫ့ထုၪ့ဝ့ၫ ဘဲၫၥိၭ အမိစ့ၩရၫ့ခွး; မိဘၪစ့ၩရၫ့ဝ့ၫ ဘဲၫ ယဆၧစ့ၩရၫ့ အၥိၭနီၪတၭ, မိဘၪထီးန့ ယဆၧၥီၪ့ဆၧၥၫ့ ဒဲယဆၧမၪလူၬ လၧယမၩဘိၪ့ အဆၧၫ့အထီ ထီးအလူၬ အဖၧၩ့တၭ, မိဘၪအီၪက့ၪဆံၫ့ဎံၪ ယမးၥံၫအနံၩလဖၪလီၫ. 25 ဂဲၫဘူၭဘၪ လၧၦၥံၫယူၭ လၧအမိမၩစံၪစၪ အနၫ့ဆါဒၪဝ့ၫ နးဂၩအ့ၬ. လါနၫ့တၭ, လၧဖါအဂးမွဲဂ့ၩ, လၧမိအဂးမွဲဂ့ၩ, လၧဖိၪခွၫအဂးမွဲဂ့ၩ, လၧဖိၪမုၪအဂးမွဲဂ့ၩ, လၧထၧၫ့ဖုဝဲခွၫအဂး မွဲဂ့ၩ, လၧထၧၫ့ဖုဝဲမုၪ လၧအဝၩလအီၪဘၪအဂး မွဲဂ့ၩ, မိမၩဘၪၥၭလိၪအၥၭလီၫ. 26 တၭ လၧဆၧၥူၫဝၭဆံၫ့ဝ့ၫ အလးခဲၫ့နီၪ ၦမိဘၪဝံထၪ့နၬထၪ့ လၧအဂး နွ့ၫနံၩလီၫ. 27 တၭ မုလနံၩ လၧအလ့ၩနုၬ လၧဆၧအလးဆံၫ့ဎံၪ အဖၧၩ့, လၧဆၧအဝၩ့ လၧအဖၧၩ့လခီၫ လစီၪ့, ဘဲၫၥိၭ အမိမၩဆၧ လၧဆၧအလးဆံၫ့ဎံၪ အဖၧၩ့တၭ, မိဘၪလုထၪ့ အဆၧလုဆၧဒဲၩဘၭနီၪ, ကဆါ ယဟိဝၩ စံၭဝ့ၫဒၪ. 28 ဆၧနီၪ မိကဲၪထၪ့ အဆၧန့ၥၫလီၫ. ယဝ့ၫဒၪယီၩ ယမွဲ အဆၧန့ၥၫလီၫ. နၥံၪ မိဖ့ၪလၫ့ အဝ့ၫၥံၪ လၧဆၧန့ၥၫ လၧအံၫစရ့လၭ အကျၩ နးမံၩ့အ့ၬ. ယဝ့ၫဒၪယီၩ ယမွဲ အဆၧန့ၥၫလီၫ. 29 အဝ့ၫၥံၪ မိအၪ့ဘၪ ဆၧမၩဘိၪ့ကိၪမုၬ, ဒဲဆၧလုဆၧဒဲၩဘၭ, ဒဲဆၧလုမၪဘၪ ဆၧ, ဒဲကယဲ ဆၧမၩဘိၪ့ လၧအံၫစရ့လၭအကျၩ လမံၩ့လါလါနီၪ မိကဲၪထၪ့ အဝ့ၫၥံၪအဆၧလီၫ. 30 ဆၧၥၪဆိၫ အခၪ့ထံၭ လၧဆၧထီးအလူၬ အကျၩ, ဒဲကယဲ ဆၧမၩဘိၪ့ထၪ့ လၧနၥံၪ မၩဘိၪ့ ထီးအလူၬ အကျၩ, ကိၭမံၩ့ဒ့ၭနီၪ, မိကဲၪထၪ့ ၦလုဆၧလဖၪ အဆၧလီၫ. နၥံၪ မိဘၪဖ့ၪလၫ့ဆိၫ ၦလုဆၧ လၧနၥံၪအကိၪၥံၫ့ဆ့ၬ ဘဲၫၥိၭ အမိဒုၭအီၪ ဆၧဆိၪဂ့ၩ လၧနၥံၪ အဂံၪ့ဖၧၩ့လီၫ. 31 ထိၪၥံၪလံၪၥံၪမွဲဂ့ၩ, ဆၧဖိၪဆၧဎါမွဲဂ့ၩ, လၧအၥံၫဒၪ အဆၧမွဲဂ့ၩ, လၧဆၧအဲၪ့ၡၫ့ခွံၬဝ့ၫနီၪ မွဲဂ့ၩ, ၦလုဆၧ အၪ့ဘၪဝ့ၫ နးမံၩ့အ့ၬ. 

1 ထီးနၥံၪ အ့ၪဖၭဆၧ ဘဲၫၥိၭ မိအၪ့နၩ့ဖၭ ထံၫၥံၪခးၥံၪ လၧဆၧန့ၥၫ အဂးနီၪတၭ, နၥံၪ မိဘၪမၩဘိၪ့ လၧဆၧဆိၬဘိၪ့ဆိၬထၪ့ ဆၧလၧခးဆံၫ့ဎံၪလဝၩ့ လၧယဟိဝၩ အဂးလီၫ. အထီၫ မိမွဲ အနိၪထိၪ ဖီးဘီၩ့ အဆိၩ နံၫလၬယဲထီၫ့ ဒဲအဒၪ့ဎၩ့ မိမွဲ အဆိၩလလၬလီၫ. အနီၪ မိဆံၫ့ဎံၪဝ့ၫ လၧအနဲၩ့ထံၭ ဝၬဖီၩ့ဝ့ၫ ထီးအလူၬလီၫ. 2 လၧအဝ့ၫနီၪ အဖၧၩ့ အထီၫ အဆိၩ ယဲယၩ, ဒဲအဒၪ့ဎၩ့ အဆိၩ ယဲယၩ, မိအီၪဝ့ၫ လၧဆၧအလးဆံၫ့ဎံၪ အဂး ဆၧလံနိၪ့ ဝၬဖီၩ့ဝ့ၫလီၫ. အလး မိအီၪလၧခီၫ့ ဝၬဖီၩ့ဝ့ၫနီၪ အဒၪ့ဎၩ့ အဖျါ ယဲဆံၫလီၫ. 3 လၧဆၧထိၪယူၭ ဆၧအဖၧၩ့နီၪ, နမိဘၪထိၪ အဖၭထီၫ အဆိၩ နံၫလၬယဲထီၫ့, ဒဲအဒၪ့ဎၩ့ အဆိၩ လလၬတၭ, လၧအဖၧၩ့နီၪ မိကဲၪထၪ့ ဆၧအလးဆံၫ့ဎံၪ, အလးဆံၫ့ဎံၪထုၬလီၫ. 4 အနီၪမွဲ ဆၧဆံၫ့ဎံၪ လၧခးဖၧၩ့ အဂး မိအီၪဝ့ၫ လၧၦလုဆၧလဖၪ အဂး, ၦလၧအမၩ ဆၧအလးဆံၫ့ဎံၪ အခ့ၫအၡၩ အဆၧလဖၪ, လၧအၥုၭဘူၭအၥၭ ဘဲၫၥိၭ အမိမၩ ယဟိဝၩ အခ့ၫအၡၩအဆၧလီၫ. တၭ မိအီၪဝ့ၫ လၧအဝ့ၫၥံၪ အဂံၪ့လဖၪအလး, ဒဲလၧဆၧအလးဆံၫ့ဎံၪ လၧယဟိဝၩ အလးဆံၫ့ဎံၪ အဂးလီၫ 5 ဆၧလၧအဖၭထီၫမွဲ အဆိၩ နံၫလၬယဲထီၫ့, ဒဲအဒၪ့ဎၩ့ အဆိၩ လလၬနီၪ မိအီၪဝ့ၫ လၧၦလံဝဲၫဖိၪ, ၦလၧအမၩ ဂံၪ့အဆၧမၩလဖၪ အဂးဒၪဝ့ၫ, လၧဆၧဖီၪ့ထၬ အဂး ဒဲဒူၭဖိၪအဒူၭ နံၫဆံၫ အဂးလီၫ. 6 နၥံၪ မိဘၪအီၪက့ၪ ဆၧအဒၪ့ဎၩ့ အဆိၩ ယဲထီၫ့, ဒဲအဖၭထီၫနီၪ အဆိၩ နံၫလၬယဲထီၫ့, လၧဒိၩ့ အဂး ဆဲၫဎၩ့ လၧဆၧမၩဘိၪ့ အလးဆံၫ့ဎံၪဝ့ၫနီၪလီၫ. မိအီၪဝ့ၫ လၧၦအံၫစရ့လၭ အၡၩဂံၪ့ဖိၪ ထီးအလူၬ အဂးလီၫ. 7 ဆၧအဂး လၧၦဒိၪဖၭဒိၪ အဂးနီၪ မိအီၪဝ့ၫ လၧဆၧမၩဘိၪ့ဆံၫ့ဎံၪ, ဒဲလၧဒိၩ့ အဆၧဖီၪ့ထၬ လၧလခီၫ ဒဲလၧအလခီၫဒၪ, ဒဲလၧဆၧမၩဘိၪ့ဆံၫ့ဎံၪ လၧဒိၩ့ အဆၧဖီၪ့ထၬ အမ့ၬယၫ လၧအနဲၩ့ထံၭ လၧမုနုၬ ဖိးလၧမုနုၬလခီၫ, ဒဲလၧအနဲၩ့ထံၭ မုထၪ့ ဖိးလၧမုထၪ့လခီၫတၭ, အဖၭထီၫနီၪ အီၪဆဲၫဎၩ့ လၧဆၧအဂး ကိၭမံၩ့ဒ့ၭ လၧအနဲၩ့ထံၭ လၧမုနုၬလခီၫ ဖိးလၧအနဲၩ့ထံၭ လၧမုထၪ့လခီၫလီၫ. 8 ဆၧလၧဂၪ့ခိၪလစီၪ့နီၪ မိကဲၪထၪ့ အဆၧဖီၪ့ထၬ လၧအံၫစရ့လၭ အကျၩ ဘဲၫၥိၭ အၦဒိၪဖၭဒိၪလဖၪ လမၩအၧၩ့လၧၩ့ဘၪ ယၡၩခမျၧးလီၫ. အ့ၪမွဲဘဲၫၥိၭ အမိဖ့ၪလၫ့ ဂၪ့ခိၪ လၧအအီၪလၩ့ထးနီၪ လၧအံၫစရ့လၭ အၡၩဂံၪ့ဖိၪ ဘဲၫအဒီၪ့လဖၪ အီၪဝ့ၫ အၥိၭနီၪလီၫ. 9 ကဆါ ယဟိဝၩစံၭဘဲၫယီၩ, မွဲဆၧနီၪ လၧၫ့ လၧနၥံၪ အဂးဆံၭ. အံၫစရ့လၭ အၦဒိၪဖၭဒိၪၥံၪဧ့, အီၪက့ၪခွံၬ ဆၧမၩန့ဆီၪ့, ဒဲဆၧအၪ့ဂူၬန့ဆီၪ့ လၧနၥံၪအအီၪ ဆံၭ. မၩ ဆၧစ့ၩရၫ့ ဒဲဆၧတီၩဆၧလီၩ့ဆံၭ; ၥုၭန့ခွံၬ နၥံၪ အဆၧအၪ့မၧၫ့ဆီၪ့ လၧယၡၩခမျၧးဆံၭ. ကဆါ ယဟိဝၩစံၭဝ့ၫဒၪ. 10 နၥံၪ မိအီၪလၧခံၫ့ အတီၩ, ဒဲအ့ဖၭ အတီၩ, ဒဲဘၫၥၭ အတီၩလီၫ. 11 အ့ဖၭ ဒဲဘၫၥၭ မိဘၪမွဲ ဆၧတိၪ့ လမံၩ့ဎး, ဘဲၫၥိၭ ဟိမၧၫ ဆံၫပိၩ့လပိၩ့ မိဎွ့ၩၥိၭ လၧဘၫၥၭတၭ, ဟိမၧၫ ဆံၫပိၩ့လပိၩ့ မိဎွ့ၩၥိၭ လၧလအ့ဖၭလီၫ. ဆၧတိၪ့နီၪ မိမီၪ့ဎီၩ့ လၧဟိမၧၫ့ အဆၧတိၪ့ အၥိၭနီၪလီၫ. 12 ၡက့လၭ မိန့ၫၥိၭ ဂံရၫ နံၫဆံၫလီၫ. ၡက့လၭ နံၫဆံၫ, နံၫဆံၫယဲ ၡက့လၭ, ဒဲလဆံၫယဲ ၡက့လၭနီၪ မိကဲၪထၪ့ လကံကၫ လၧနၥံၪ အဂးလီၫ. 13 အယီၩမွဲ ဆၧမၩဘိၪ့ လၧနၥံၪ ဘၪမၩဘိၪ့ လၧဘုၪကၠိၩ့ လဟိမၧၫအဖၧၩ့နီၪ, အ့ဖၭ ဎူၫပိၩ့လပိၩ့, ဒဲလၧဘုၪမုယီၩ လဟိမၧၫအဖၧၩ့နီၪ အ့ဖၭ ဎူၫပိၩ့လပိၩ့လီၫ. 14 ဆၧမၪလူၬ ဘၪဆဲၫ့ လၧဆၧၥိၪနီၪ နၥံၪ ဘၪမၩဘိၪ့ ဘၫၥၭ ဆံၫပိၩ့လပိၩ့ လၧကီၫ လကီၫ အဖၧၩ့လီၫ. လကီၫနီၪမွဲ ဆံၫဘၫၥၭလီၫ. အဂဲးဘဲၫယီၩ ဆံၫဘၫၥၭမွဲ လဟိမၧၫ လီၫ. 15 နၥံၪ ဘၪမၩဘိၪ့ လၧၥိၪဖိၪလဒုၩ လၧၥိၪ ဒဲဘ့ၪ နံၫယၩ အကျၩ လၧအအီၪဝ့ၫ လၧအံၫစရ့လၭ အဆၧအၪ့ အဆၪအလး ဘၪစီၪ ဂ့ၩဘၪစဲၪလဖၪ အကျၩ လၧဆၧမၩဘိၪ့ကိၪမုၬ, ဒဲလၧဆၧလုမ့ၪ အဂး, ဒဲလၧဆၧလုမၩဘၪလိၬအိၭလိၬ အဂး, ဘဲၫၥိၭ အမိမၩ ဆၧဖီၩ့ဖျ့ၭ လၧအဂး, ကဆါ ယဟိဝၩစံၭဝ့ၫဒၪ. 16 ၦခးဖိၪ ထီးအလူၬ မိဘၪမၩဘိၪ့ ဆၧမၩဘိၪ့ယီၩ လၧအံၫစရ့လၭ အၦဒိၪဖၭဒိၪ အဂးလီၫ. 17 ၦဒိၪဖၭဒိၪနီၪ ဘၪဖ့ၪ ဆၧလုမ့ၪ, ဒဲဆၧလုမၩဘိၪ့ကိၪမုၬ, ဒဲဆၧလုအီၩ လၧဆၧမၩဘိၪ့နံၩလဖၪ အဖၧၩ့, ဒဲလၧလၩၥံၫ အနံၩလဖၪ, ဒဲလၧမးၥံၫ အနံၩလဖၪ, လၧအံၫစရ့လၭ အၡၩဂံၪ့ဖိၪ အဆၧအီၪကီၪ့ အမုနံၩ ထီးအလူၬ အဖၧၩ့လီၫ. မိဘၪမၩဘိၪ့ ဆၧလုဆၧဒဲၩဘၭ, ဒဲဆၧမၩဘိၪ့ကိၪမုၬ, ဒဲဆၧလုမ့ၪ ဒဲဆၧလုမၩဘၪလိၬအိၭလိၬ ဘဲၫၥိၭ အမိမၩ ဆၧဖီၩ့ဖျ့ၭ လၧအံၫစရ့လၭ အၡၩဂံၪ့ဖိၪ အဂးလီၫ. 18 ကဆါ ယဟိဝၩစံၭဘဲၫယီၩ, လၧလၩခၪ့ထံၭ လၩထၪ့လနံၩနီၪ နမိဘၪမၩန့ ချီဖၫဖိၪ လၧအလၧၫ့အဎွ့ၩ လဒုၩတၭ, မၩဆံၫ့ ဆၧအလးဆံၫ့ဎံၪလီၫ. 19 ၦလုဆၧ ဘၪမၩန့ ဆၧလုဆၧဒဲၩဘၭ အၥွံၪလနၩ့တၭ, အီၪက့ၪ လၧဂံၪ့ထုၪ့လဖၪ အလီၩ့, လၧဆၧလုအလး အနဲၩ့ထံၭ လၧလၬလခီၫ လံနိၪ့ အလီၩ့, ဒဲလၧဆၧအဝၩ့ လၧအဖၧၩ့လခီၫလစီၪ့ အတရၫ့ အထုၪ့လီၩ့လီၫ. 20 ၦလၧအနဲၩမၪဆၧ အကၠီၩ့ မွဲဂ့ၩ, ၦလၧအလမၩလိၪဘၪဆၧ အကၠီၩ့ မွဲဂ့ၩ, အ့ၪမၩမၪဆၧတၭ, လၩထၪ့ နွ့ၫနံၩလနံၩနီၪ နမိဘၪမၩ ဘဲၫနီၪၥိၭလီၫ. တၭ နၥံၪ မိဘၪမၩ ဆၧဖီၩ့ဖျ့ၭ လၧဂံၪ့ အဂးလီၫ. 21 လၩခၪ့ထံၭ လၩထၪ့ လဆံၫလံနံၩလနံၩနီၪ နၥံၪဘၪမၩဘိၪ့လ့ၩဖၬ, လၧဆၧဘိၪ့ နွ့ၫနံၩလီၫ. ၦမိဘၪအၪ့ ကိၪလအီၪဘၪလၧမံၪနီၪ ကိၭဂၩဒ့ၭလီၫ. 22 ဆၧလၧမုလနံၩနီၪ ၦဒိၪဖၭဒိၪ ဘၪလုထၪ့ ချီဖၫလဒုၩ လၧဆၧလုဆၧဒဲၩဘၭ အဂး, လၧအဂးဒၪဝ့ၫ, ဒဲလၧၦခမျၧး လၧထံၫၥံၪခးၥံၪ အဖၧၩ့ ထီးအလူၬ အဂးလီၫ. 23 လၧဆၧမၩဘိၪ့ နွ့ၫနံၩ အထးဖၧၩ့နီၪ မိဘၪလုထၪ့ ယဟိဝၩ လၧဆၧလုမ့ၪ, ချီဖၫ နွ့ၫဒုၩ, ဒဲၥိၪဖၫ နွ့ၫဒုၩ လၧအလၧၫ့အဎွ့ၩ ကိၭမုနံၩဒ့ၭ, လၧနွ့ၫနံၩ အထးဖၧၩ့ ဒဲဘ့ၪဖၫလဒုၩ လၧဆၧလုဆၧဒဲၩဘၭ အဂး ကိၭမုနံၩဒ့ၭလီၫ. 24 အဝ့ၫဒၪ မိဘၪမၩဘိၪ့ ဆၧမၩဘိၪ့ကိၪမုၬ လအ့ဖၭ လၧချီဖၫလဒုၩ အဂး, ဒဲလအ့ဖၭ လၧၥိၪဖၫလဒုၩ အဂး, ဒဲၥိၪ လဟံၫ့ လၧလအ့ဖၭ အဂးလီၫ. 25 လၧလၩနွ့ၫဘံၪ့လဘံၪ့ လၩထၪ့ လဆံၫယဲနံၩလနံၩနီၪ, မိဘၪမၩဘဲၫနီၪ, ဒဲလၧဆၧမၩဘိၪ့ နွ့ၫနံၩ အထးဖၧၩ့ ဘဲၫဆၧလုဆၧဒဲၩဘၭ, ဒဲဆၧလုမ့ၪ ဒဲဆၧမၩဘိၪ့ကိၪမုၬ, ဒဲဘဲၫ ၥိၪနီၪ အၥိၭလီၫ. 

1 ကဆါ ယဟိဝၩစံၭဘဲၫယီၩ, ဆၧဝၩ့ လၧအဖၧၩ့လခီၫ အတရၫ့ လၧအဖိးဝ့ၫ လၧမုထၪ့လခီၫနီၪ, မိကၭဘံၭထၬ အၥၭ လၧမုနံၩ မၩဆၧ ဎူၫနံၩ အထးဖၧၩ့နီၪလီၫ. အ့ၪမွဲ လၧမးၥံၫအနံၩနီၪ ဆၧမိဘၪဝဲထၪ့ဝ့ၫ, ဒဲလၧလၩၥံၫအနံၩနီၪ ဆၧမိဘၪဝဲထၪ့ဝ့ၫဆ့လီၫ. 2 ၦဒိၪဖၭဒိၪနီၪ မိလ့ၩနုၬ လၧထိၬချိၫ့ အတရၫ့ လၧခီၫ့လခီၫ အဖၧၩ့တၭ, မိဆၧၫ့ထုၪ့ လၧတရၫ့ အထုၪ့ အနဲၩ့ထံၭတၭ, ၦလုဆၧ မိလုထၪ့ အဆၧလုမ့ၪ ဒဲအဆၧလုမၩဘၪလိၬအိၭလိၬ လီၫ. မိဘၩဆၧ လၧတရၫ့ အခၪ့ထံၭတၭ, မိစဲၪ့ထၪ့ဝ့ၫ လီၫ. လါနၫ့တၭ မုလချုၭ ဂၪလၩ့ဒံၭဘၪနီၪ, ဆၧမိကၭဘံၭထၬ တရၫ့နီၪဒံၭအ့ၬ. 3 ၦခးဖိၪနီၪ မိဘၩဆၧ လၧတရၫ့ယီၩ အခၪ့ထံၭ လၧယဟိဝၩ အမ့ၬယၫ လၧမးၥံၫအနံၩလဖၪ, ဒဲလၧလၩၥံၫအနံၩလဖၪနီၪလီၫ. 4 ဆၧလုမ့ၪ လၧၦဒိၪဖၭဒိၪ မိဘၪလုထၪ့ ယဟိဝၩ လၧမးၥံၫအနံၩနီၪ မွဲၥိၪဖိၪ အလၧၫ့အဎွ့ၩ ဎူၫဒုၩ, ဒဲၥိၪဖၫ အလၧၫ့အဎွ့ၩ လဒုၩလီၫ. 5 ဆၧမၩဘိၪ့ကိၪမုၬနီၪ မိမွဲ လအ့ဖၭ လၧၥိၪဖၫလဒုၩ အဂးတၭ, ဆၧမၩဘိၪ့ လၧၥိၪဖိၪလဒုၩ အဂးနီၪ, မိမွဲ ဆၧအီၪဝ့ၫ လၧအစူၪဖၫ့လၬတၭ, ၥိၪလဟံၫ့ မိအီၪဝ့ၫ လၧလအ့ဖၭ အဂးလီၫ. 6 တၭ လၩၥံၫအနံၩနီၪ ချီဖၫဖိၪ အလၧၫ့အဎွ့ၩ လဒုၩ မိအီၪလၧၥိၪဖိၪ ဎူၫဒုၩ ဒဲၥိၪဖၫဖိၪ လဒုၩလီၫ. မိမွဲ အလၧၫ့အဎွ့ၩလီၫ. 7 မိဘၪမၩဘိၪ့ကိၪမုၬ လအ့ဖၭ လၧချီဖၫလဒုၩ အဂး, ဒဲလအ့ဖၭ လၧၥိၪဖၫလဒုၩ အဂး ဒဲလၧၥိၪဖိၪလဖၪ အဂးနီၪ, ဆၧအီၪဝ့ၫ လၧအစူၪဖၫ့လၬ, ဒဲၥိၪလဟံၫ့ လၧလအ့ဖၭ အဂးလီၫ. 8 ထီးၦဒိၪဖၭဒိၪ အ့ၪလ့ၩနုၬဝ့ၫတၭ, မိဘၪလ့ၩနုၬ လၧထိၬချိၫ့ အတရၫ့တၭ, မိဘၪစဲၪ့ထၪ့ လၧဖၧၩ့ၥၭ ထီးနီၪလီၫ. 9 ထီးၦခးဖိၪ ဂဲၫနုၬ လၧယဟိဝၩ အမ့ၬယၫ လၧမၩဘိၪ့နံၩလဖၪ အဖၧၩ့တၭ, ၦလၧအလ့ၩနုၬ ဘၩဆၧ လၧတရၫ့ လၧမုဖၩလခီၫနီၪ မိဘၪစဲၪ့ထၪ့ လၧတရၫ့ လၧမုခံၫ့လခီၫ အဖၧၩ့ၥၭလီၫ. တၭ ၦလၧအဂဲၫနုၬ လၧတရၫ့ မုခံၫ့လခီၫနီၪ မိဘၪစဲၪ့ထၪ့ လၧတရၫ့ လၧမုဖၩလခီၫ အဖၧၩ့ၥၭနီၪလီၫ. ထဲၩ့ထဲၩ့ဘၪ လၧတရၫ့ဖၧၩ့ၥၭ ထီးအလ့ၩနုၬဝ့ၫအ့ၬ. မွဲအဘၪစဲၪ့ထၪ့ ဆဲၫဎၩ့ လၧအဝ့ၫလီၫ. 10 ထီးအဝ့ၫၥံၪ လ့ၩနုၬတၭ, ၦဒိၪဖၭဒိၪ မိလ့ၩနုၬ လၧအကျၩလီၫ. ထီးအဝ့ၫၥံၪ စဲၪ့ထၪ့ တၭ, အဝ့ၫဒၪ မိစဲၪ့ထၪ့ဆ့လီၫ. 11 ဒဲလၧဆၧမၩဘိၪ့နံၩလဖၪ အဖၧၩ့, ဒဲလၧဆၧအီၪကီၪ့လဖၪ အဖၧၩ့နီၪ, ဆၧမၩဘိၪ့ကိၪမုၬနီၪ မွဲလအ့ဖၭ လၧချီဖၫလဒုၩ အဂး, ဒဲလအ့ဖၭ လၧၥိၪဖၫလဒုၩ အဂး, ဒဲလၧၥိၪဖိၪၥံၪ အဂး ဘဲၫအဖ့ၪလၫ့ဝ့ၫ မိကဲၪ အၥိၭ, ဒဲၥိၪလဟံၫ့ လၧလအ့ဖၭ အဂးလီၫ. 12 ထီးၦဒိၪဖၭဒိၪ အ့ၪမၩဘိၪ့ ယဟိဝၩ လၧဆၧမၩဘိၪ့ဒၪဝ့ၫ, ဆၧလုမ့ၪမွဲဂ့ၩ, ဆၧလုမၩဘၪလိၬအိၭလိၬ လၧအမၩဒၪဝ့ၫ လၧယဟိဝၩ အဂးမွဲဂ့ၩတၭ, ၦမိဘၪဝဲထၪ့န့ အဝ့ၫ လၧတရၫ့လဖၧၩ့ တီၩဝ့ၫလၧမုထၪ့လခီၫတၭ, အဆၧလုမ့ၪမွဲဂ့ၩ, အဆၧလုမၩဘၪလိၬအိၭလိၬမွဲဂ့ၩ, မိမၩဘိၪ့ဝ့ၫ ဘဲၫအမၩဝ့ၫ လၧမးၥံၫအနံၩ အၥိၭလီၫ. ထီးနီၪလဖၧၫ့ မိစဲၪ့ထၪ့ဝ့ၫတၭ, လၧအစဲၪ့ထၪ့ အလးခဲၫ့နီၪ ၦမိကၭဘံၭထၬ တရၫ့လီၫ. 13 နမိဘၪလုထၪ့ ယဟိဝၩ လၧၥိၪလနံၪ့ဖိၪ အလၧၫ့အဎွ့ၩ လဒုၩ, လၧဆၧလုမ့ၪ အဂး, ကိၭမုနံၩဒ့ၭတၭ, နမိဘၪထၪ့ဝ့ၫ လၧမုဂီၩ ကိၭဂီၩဒ့ၭလီၫ. 14 နမိဘၪတဲၩ့ဝဲၩ ဆၧမၩဘိၪ့ကိၪမုၬ လအ့ဖၭ ဎူၫပိၩ့လပိၩ့, ဒဲၥိၪ လဟံၫ့ ၥၧၫ့ပိၩ့လပိၩ့ လၧအမိလဲၩဎုၬ ဘၪစီၪ ကိၪအမုၬ လၧဆၧမၩဘိၪ့ကိၪမုၬ လၧယဟိဝၩ အဂး ကိၭမုဂီၩဒ့ၭ လထံၪဎး လဘီၩ့ဎးတၭ; မွဲဆၧမၪလူၬ အဆိၩအကၠၪလီၫ. 15 အဝ့ၫၥံၪ မိဘၪတဲၩ့ဝဲၩ ၥိၪဖိၪလဒုၩ, ဒဲဆၧမၩဘိၪ့ကိၪမုၬ, ဒဲၥိၪ လၧဆၧလုမ့ၪ အဂး ကိၭမုဂီၩဒ့ၭ လထံၪဎး လဘီၩ့ဎးလီၫ. ၦဒိၪဖၭဒိၪ ဒဲအဆၧန့ၥၫ အဂၪ့ခိၪ. 16 ကဆါ ယဟိဝၩ စံၭဘဲၫယီၩ, ၦဒိၪဖၭဒိၪ အ့ၪဖ့ၪ ဆၧဖ့ၪလၫ့ လၧအဖိၪခွၫ လဂၩဂၩတၭ, အဖိၪခွၫလဖၪ မိန့ၥၫဝ့ၫလီၫ. မိကဲၪထၪ့ဝ့ၫ လၧအန့ၥၫ ဆၧဖီၪ့ထၬလီၫ. 17 လါနၫ့တၭ အ့ၪဖ့ၪ ဆၧဖ့ၪလၫ့ လၧအန့ၥၫဆၧ အဖၧၩ့ လမံၩ့ လၧအခ့ၫအၡၩ လဂၩဂၩတၭ, မိကဲၪထၪ့ အဆၧ ထီၩ့လၧဆၧဖီၩ့ဖျ့ၭ အနံၪ့လနံၪ့နီၪလီၫ. လၧအလးခဲၫ့နီၪ မိကဲၪထၪ့ထဲၩ့ ၦဒိၪဖၭဒိၪ အဆၧလီၫ. အ့ၪမွဲ အဆၧန့ၥၫဒၪဝ့ၫနီၪ မွဲလၧအဖိၪခွၫလဖၪ အဂးလီၫ. 18 တၭ ၦဒိၪဖၭဒိၪ မၩန့ဘၪ ဆၧလၧၦခမျၧး အဆၧန့ၥၫ အဖၧၩ့ ဘဲၫၥိၭ အမိနၫ့ထၪ့ခွံၬ အဝ့ၫၥံၪ လၧအဆၧန့ၥၫ အဖၧၩ့အ့ၬ. မိဘၪဖ့ၪၥၫ အဖိၪခွၫလဖၪ အဆၧန့ၥၫ လၧအဆၧဒၪဝ့ၫ အဖၧၩ့, ဘဲၫၥိၭ ယၡၩခမျၧး အထီးဘၪ ဆၧနၫ့ထၪ့ခွံၬဝ့ၫ လၧအဆၧန့ၥၫ အဖၧၩ့ နးဂၩလဂ့ၩလီၫ. 19 ထီးနီၪလဖၧၫ့ ဆၧဆိၬထၪ့ယၧၩ လၧဆၧလ့ၩနုၬ လၧအအီၪဝ့ၫ လၧတရၫ့အနဲၩ့ထံၭ လၧၦလုဆၧလဖၪ အဒူၭဆံၫ့ဎံၪလဖၪ အဖၧၩ့, လၧအဒိၭဝ့ၫ လၧမုဖၩလခီၫတၭ, ယိခွါ, အလးအီၪဝ့ၫ နံၫစီၪ့ လၧမုနုၬလခီၫလီၫ. 20 ထီးနီၪလဖၧၫ့ အဝ့ၫဒၪစံၭယၧၩ, ဆၧထီးယီၩ မွဲအလးထီး ၦလုဆၧလဖၪ ဘၪအၪ့ဎွံထၪ့ ဆၧလုမၪဘၪဆၧ, ဒဲဆၧလုဆၧဒဲၩဘၭ, ဒဲထီးအမိဘၪဎူ ဆၧမၩဘိၪ့ကိၪမုၬ ဘဲၫၥိၭ အထီးဆိၬထၪ့ အဝ့ၫ လၧဆၧဝၩ့ လၧခီၫ့လစီၪ့ လၧအမိမၩဆံၫ့ဎံၪ ၦခမျၧးနီၪ လဂ့ၩလီၫ. 21 ထီးနီၪလဖၧၫ့ ဆၧဆိၬထၪ့ယၧၩ လၧဆၧဝၩ့ လၧခီၫ့လစီၪ့တၭ, ဒုၭလ့ၩဖီၩ့ခွံၬ ယၧၩ လၧဆၧအဝၩ့ လံနိၪ့တၭ, ယိခွါ, ဆၧအဝၩ့ဖိၪလစီၪ့ အီၪဝ့ၫ လၧဆၧအဝၩ့ အနိၪ့ဖၧၩ့ ကိၭစီၪ့ဒ့ၭ ဆုၬဆုၬ လီၫ. 22 လၧဆၧအဝၩ့ လံနိၪ့ အဖၧၩ့နီၪ, ဆၧအဝၩ့ဖိၪလဖၪ အီၪဝ့ၫ လံစီၪ့လီၫ. အဖၭထီၫမွဲ အဖျါ လံဆံၫ, ဒဲအဒၪ့ဎၩ့ အဖျါ ၥၧၫ့ဆံၫလီၫ. ဆၧလံနိၪ့နီၪ န့ၫဎီၩ့လိၬအၥၭ လီၫ. 23 ဆၧအဒီၪ့လဒီၪ့ အီၪဝ့ၫ လၧအဖၧၩ့ ဝၬဖီၩ့ဝ့ၫ လၧဆၧလံနိၪ့ အဖၧၩ့ ဒၪလ့ၬ, ဒဲအၪ့ဎွံဆၧအလးလဖၪ အီၪဝ့ၫ လၧဆၧအဒီၪ့နီၪ အဖၫ့လၬ ဝၬဖီၩ့ဝ့ၫလဖၪနီၪလီၫ. 24 တၭ အဝ့ၫဒၪစံၭယၧၩ, အယီၩလဖၪယီၩ မွဲၦအၪ့ဎွံဆၧအလး ထီးၦမၩ ဂံၪ့အခ့ၫအၡၩ အဆၧနီၪ အၪ့ဎွံ ၦခမျၧး အဆၧလုလီၫ. 

1 လၧခဲၫ့ထဲၩ့ အဝ့ၫဒၪ ဆိၬထၪ့ ယၧၩ လၧဂံၪ့အတရၫ့ထံၭတၭ, ယိခွါ, ထံၫထၪ့ လၧဂံၪ့အတရၫ့ အခၧၪ့ အဖၫ့လၬ လၧမုထၪ့လခီၫလီၫ. အဂဲးဘဲၫယီၩ, ဂံၪ့အမ့ၬယၫ ဒိၭဝ့ၫ လၧမုထၪ့လခီၫတၭ, ထံၫလၩ့ယွၩ လၧဂံၪ့အနဲၩ့ထံၭ စူၪထွ့ၪလခီၫ လၧဆၧလုအလး လၧမုခံၫ့လခီၫလီၫ. 2 ထီးနီၪလဖၧၫ့ အဝ့ၫ ဆိၬထၪ့ယၧၩ လၧတရၫ့အဖၧၩ့ၥၭ လၧမုဖၩလခီၫတၭ, ၥိၫ့ထၪ့ယၧၩ လၧဖၧၩ့ၥၭ လၧခီၫ့ လၧတရၫ့ လၧခီၫ့လဖၧၩ့ လၧအဖိးထၪ့ လၧမုထၪ့လခီၫ တၭ, ယိခွါ, ထံၫထၪ့တၭ, လၩ့ယွၩဝ့ၫ လၧစူၪထွ့ၪလခီၫ လီၫ. 3 ထီးၦအီၪလၧဖျံၩ လၧအစူၪဖၧၩ့ လဂၩနီၪ စဲၪ့ထၪ့ လၧမုထၪ့လခီၫတၭ, ထိၪ အဖျါ လထီၫ့နီၪ, ၥိၫ့ထၪ့ယၧၩ လၧထံၫကျၩတၭ, ထံၫ အီၪဘံၭ ခၪ့ယၫၥၭလီၫ. 4 အဆၧထိၪဒီၭ အဖျါ လထီၫ့တၭ, ၥိၫ့ထၪ့ယၧၩ လၧထံၫကျၩ တၭ, ထံၫယိၬ ထၪ့ဘၭ ပခၪ့လုးခိၪလီၫ. ထိၪဒီၭဝ့ၫ အဖျါ လထီၫ့တၭ, ၥိၫ့ထၪ့ယၧၩ လၧထံၫကျၩတၭ, ထံၫယိၬ ထၪ့ဘၭ ပယးဒံၩ့လီၫ. 5 ထိၪဒီၭ အဖျါ လထီၫ့တၭ, ထံၫမွဲ ထံၫမိၡါ လၧပခၫ့ဂၬ လန့ဘၪ, အဂဲးဘဲၫယီၩ, ထံၫယိၬ, ထံၫ လၧၦဘၪယါဝ့ၫ, ထံၫမိၡါ လၧၦခၫ့ဂၬ လန့ဘၪလီၫ. 6 တၭ အဝ့ၫဒၪစံၭယၧၩ, ၦၡၩအဖိၪခွၫဧ့, အယီၩ နဒၪဘၪယူၭဧၪ. အဝ့ၫ ဆိၬထၪ့ယၧၩတၭ, ဒုၭထဲၩ့ထဲၩ့ ယၧၩ လၧထံၫမိၡါ အနဲၩ့လီၫ. 7 ထီးယထဲၩ့ထဲၩ့တၭ, ယိခွါ, ၥံၪ့အၪထံၭ အီၪဝ့ၫ လၧထံၫနဲၩ့ နံၫခီၫလူၬလီၫ. 8 အဝ့ၫစံၭယၧၩ, ထံၫလဖၪယီၩ လၩ့ယွၩဝ့ၫ လၧခး လၧမုထၪ့လခီၫတၭ, လၩ့ယွၩဝ့ၫ လၧၡါမုနၧၫ့ဖၫတၭ, လၩ့ယွၩ လၧမၫဆမံၭဖၧၩ့တၭ, ထီၩ့လၧမၫဆမံၭဖၧၩ့ အကၠီၩ့နီၪ ထံၫလဖၪ မိဘျၪထဲၩ့ဝ့ၫလီၫ. 9 ဆၧမိမၩအၥၭ လၧကယဲ ဆၧၥၭ လၧအမၧၫ့ဝ့ၫ လၧအဂဲၫဝ့ၫ လၧအလး လစီၪ့လါလါ လၧထံၫမိၡါ ထီၩ့ဝ့ၫနီၪ မိမၧၫ့ဝ့ၫလီၫ. တၭ ဒ့ၪၥံၪယၪၥံၪ အၪအၪလ့ၬ မိအီၪ ထီးနီၪလီၫ. အဂဲးဘဲၫယီၩ မိဘျၪထဲၩ့ဝ့ၫလီၫ. တၭ ထီးထံၫမိၡါ မိဂဲၫဝ့ၫ လစီၪ့လါလါနီၪ, ကယဲ ဆၧလမံၩ့လါလါ မိမၧၫ့ဝ့ၫလီၫ. 10 ဆၧမၩအၥၭ လၧၦမၩယၪလဖၪ မိဆၧၫ့ထုၪ့ လၧအနဲၩ့ လၧအံၪ့ဂံၫဒဲၫ, ဖိးလၧအံၪ့ဂလ့အံၫ့နီၪ ဆၧအလး လၧၦခွံၬၡၬၥံၪ မိအီၪဝ့ၫလီၫ. တၭ ဒ့ၪၥံၪယၫၥံၪ မိအီၪ ဘဲၫအဆၨၩဒၪဝ့ၫ အၥိၭနီၪ, ဘဲၫမၫဆမံၭဖၭဒိၪ အယၪအၥိၭနီၪ အၪအၪလ့ၬလီၫ. 11 အ့ၪမွဲ ဖံၬအလး, ဒဲလိၬဖၧၩ့လဖၪနီၪ မိဘျၪထဲၩ့အ့ၬ. ဆၧမိအီၪက့ၪလၩ့ အဝ့ၫၥံၪ လၧထံၫလၪ အဂးလီၫ. 12 လၧထံၫနဲၩ့ လၧအယီၩလခီၫ, ဒဲလၧအနီၪလခီၫနီၪ ၥံၪ့ကိၭမံၩ့ဒ့ၭ မိမဲၪထၪ့ လၧဆၧအၪ့ အဂး တၭ, အလၪ လလၩ့ယံၭဘၪ ဒဲအဆၧၥၪ လမိလူၬဘၪ, မိၥၪထၪ့ ဆၧၥၪ ကိၭလၩအဘံၪ့ဒ့ၭလီၫ. အဂဲးဘဲၫယီၩ အထံၫလဖၪ လၩ့ယွၩဝ့ၫ လၧဆၧအလးဆံၫ့ဎံၪ အဖၧၩ့ နီၪလီၫ. တၭ ဆၧၥၪ မိအီၪလၧဆၧအၪ့ အဂးတၭ, အလၪနီၪ မိအီၪလၧၥံၪ [ၥံၪ့ဎွံ] အဂးလီၫ. 13 ကဆါ ယဟိဝၩ စံၭဘဲၫယီၩ အယီၩမွဲ ဆၧအနဲၩ့ထံၭ လၧနၥံၪ မိဘၪအၪ့နၩ့ဖၭ ထံၫၥံၪခးၥံၪနီၪ, ဘဲၫအံၫစရ့လၭ အဒီၪ့လဆံၫနံၫဒီၪ့ အၥိၭ, စယိၥၭ မိန့ဘၪ အဂး နံၫစီၪ့လီၫ. 14 နၥံၪ မိန့ၥၫဆၧ လဂၩဂၩ ဘဲၫအဂူၫဂၩ အၥိၭ ဆုၬဆုၬလီၫ. ယယူၬထၪ့ ယစူၪ လၧယမိဖ့ၪလၫ့ဝ့ၫ လၧနၥံၪ အဖါလဖၪလီၫ. ခးလဘံၪ့ယီၩ မိလၩ့ဘၪ လၧနၥံၪအကျၩ လၧနၥံၪ န့ၥၫဆၧ အဂးလီၫ. 15 အယီၩမွဲ ခးအနဲၩ့ထံၭ လၧမုဖၩလခီၫ လၧမၫဆမံၭဖၭဒိၪ လၧဖၧၩ့ၥၭ လၧဟ့ၭ၁လၫ့ ဘဲၫၦလ့ၩဝ့ၫ လၧဇံဒၭ, 16 ဟၫမၭ, ဘရိၥၭ, စ့ၭဘြံအံၫ့ လၧအအီၪဝ့ၫ လၧဒမၭစကၧၭ အနဲၩ့ထံၭ, လၧဟၫမၭ အနဲၩ့ထံၭတၭ; ဟ့ဇၫဟၭတကၧၫ့ လၧအအီၪဝ့ၫ လၧဟီရၫ့. 17 ဆၧအနဲၩ့ထံၭ လၧမၫဆမံၭလခီၫနီၪ မွဲဟၫဇၫအံနၫ့, အနဲၩ့ထံၭလီၫ. ဒမၭစကၧၭ အနဲၩ့ထံၭတၭ, လၧမုဖၩနီၪ, ဒဲဟၫမၭ အနဲၩ့ထံၭလီၫ. အနီၪမွဲ အနဲၩ့ထံၭ လၧမုဖၩလခီၫနီၪလီၫ. 18 အနဲၩ့ထံၭ လၧမုထၪ့လခီၫနီၪ နၥံၪ မိဘၪထိၪ လၧဟီရၫ့ ဒဲလၧဒမၭစကၧၭ အဘိၩ့ဆၧၩ့, ဒဲလၧဂံလအၭ, ဒဲခးအံၫစရ့လၭ လၧယီၫဒၫ့ အနဲၩ့, လၧအနဲၩ့ထံၭ ဖိးလၧမၫဆမံၭ လၧမုထၪ့လခီၫလီၫ. 19 အနီၪမွဲ အနဲၩ့ထံၭ လၧမုထၪ့လခီၫလီၫ. အနဲၩ့ထံၭ လၧမုခံၫ့လခီၫ, လၧမုခံၫ့နီၪ မိအီၪလၧတၫမၫ ဖိးလၧထံၫ အဆၧအဲၪ့လိၬ လၧကၫဒ့ၭ အဖၧၩ့ ဖိးလၧထံၫမိၡါ လၧမၫဆမံၭဖၭဒိၪ အနဲၩ့ထံၭလီၫ. အနီၪမွဲ အနဲၩ့ထံၭ လၧမုခံၫ့လခီၫလီၫ. 20 အနဲၩ့ထံၭ လၧမုနုၬလခီၫနီၪ မိမွဲ မၫဆမံၭဖၭဒိၪ လၧအနဲၩ့ထံၭ ဖိးလၧၦဂဲၫစိၩ လၧဟၫမၭလီၫ. အနီၪမွဲ အနဲၩ့ထံၭ လၧမုနုၬလခီၫလီၫ. 21 နၥံၪ မိဘၪအၪ့နၩ့ဖၭ ခးလဘံၪ့ယီၩ အဆၧၫ့ ဘဲၫအံၫစရ့လၭ အဒီၪ့လဖၪ အၥိၭနီၪလီၫ. 22 ဆၧမိမၩအၥၭ လၧနၥံၪဘၪ ဖၭဆၧတၭ, နၥံၪ မိဘၪအၪ့နၩ့ဖၭ ခးအဆၧၫ့ လၧဆၧန့ၥၫ အဂး, ဒဲလၧၦလခီၫဘၩ့မုးဖိၪ လၧအအီၪလၧနၥံၪအကျၩ လၧအထၪ့ဖိၪ လၧနၥံၪအကျၩနီၪ အဂးလီၫ. အဝ့ၫၥံၪနီၪ မိမၩအၥၭ ဘဲၫၦအီၪဖျဲၪ လၧခးဖၧၩ့ လၧၦအံၫစရ့လၭဖိၪၥံၪ အကျၩ အၥိၭလီၫ. မိန့ၥၫဆၧ လၧနၥံၪ အၥိၭ လၧအံၫစရ့လၭ အဒီၪ့လဖၪ အကျၩလီၫ. 23 တၭ ဆၧမိမၩအၥၭ လၧထီးဒၪ ဆၧအဒီၪ့ လၧၦလခီၫဘၩ့မုးဖိၪ အီၪဝ့ၫ လၧအကျၩနီၪ, နၥံၪ မိဘၪဖ့ၪလၫ့ဝ့ၫ လၧအဆၧန့ၥၫ ထီးနီၪ, ကဆါ ယဟိဝၩစံၭဝ့ၫဒၪ. 

အဇံၫခအ့လၭ Ezekiel 48 

1 လၧမုဖၩလခီၫ လၧဟံၭ၁လၫ့ အနဲၩ့ထံၭ ထီးၦလ့ၩဝ့ၫ လၧဟၫမၭ, ဟၭဇအံနၫ့, ဒမၭစကၧၭ အနဲၩ့ထံၭ, လၧမုဖၩလခီၫ, လၧဟၫမၭ အနဲၩ့ထံၭ ဒဲလၧမုထၪ့လခီၫ ဖိးလၧမုနုၬလခီၫနီၪ မွဲအဆၧတၭ, အနီၪမွဲ ဒၫ့အလး လီၫ. 2 လၧဒၫ့ အနဲၩ့ထံၭနီၪ လၧမုထၪ့လခီၫ ဖိးလၧမုနုၬလခီၫနီၪ, အၭၡၧၫအလးလီၫ. 3 လၧအၭၡၧၫ အနဲၩ့ထံၭ လၧမုထၪ့လခီၫ ဖိးလၧမုနုၬနီၪ, နၭ၁လဲၫအလးလီၫ. 4 လၧနၭ၁လဲၫ အနဲၩ့ထံၭနီၪ လၧမုထၪ့လခီၫ ဖိးလၧမုနုၬလခီၫနီၪ, မနၭစ့ၫအလးလီၫ. 5 လၧမနၭစ့ၫ အနဲၩ့ထံၭနီၪ လၧမုထၪ့လခီၫ ဖိးလၧမုနုၬလခီၫနီၪ, အံဖြံၫ့အလး လီၫ. 6 တၭ လၧအံဖြံၫ့ အနဲၩ့ထံၭနီၪ လၧမုထၪ့လခီၫ ဖိးလၧမုနုၬလခီၫနီၪ, ရုဘံၫ့အလးလီၫ. 7 လၧရုဘံၫ့ အနဲၩ့ထံၭနီၪ လၧမုထၪ့လခီၫ ဖိးလၧမုနုၬလခီၫနီၪ, ယုဒၫအလးလီၫ. 8 ဆၧအၪ့နၩ့ဖၭ လၩ့ဆၫ့လစီၪ့ လၧထံၫခး အၥၭကျၩ လၧယုဒၫ အနဲၩ့ထံၭ လၧမုထၪ့ ဖိးလၧမုနုၬလခီၫနီၪ ဆၧမၩဘိၪ့ လၧနၥံၪ မၩဘိၪ့နီၪ မိအီၪ အဒၪ့ဎၩ့မွဲ နိၪထိၪ ဖီးဘီၩ့ အဆိၩ နံၫလၬယဲထီၫ့တၭ, အဖၭထီၫ န့ၫဎီၩ့ လၧဆၧအဂးလစီၪ့ လၧမုထၪ့လခီၫ ဖိးလၧမုနုၬနီၪလီၫ. တၭ ဆၧအလးဆံၫ့ဎံၪ မိအီၪဝ့ၫ လၧအၥၭကျၩလီၫ. 9 ဆၧမၩဘိၪ့ လၧနၥံၪ မိဘၪမၩဘိၪ့ ယဟိဝၩနီၪ အဖၭထီၫ မိမွဲ နိၪထိၪဖီးဘီၩ့ အဆိၩ နံၫလၬယဲထီၫ့, ဒဲအဒၪ့ဎၩ့နီၪ အဆိၩ လလၬလီၫ. 10 ဆၧမၩဘိၪ့ဆံၫ့ဎံၪနီၪ မိအီၪဝ့ၫ လၧအယီၩ အဂး မိအီၪက့ၪ လၧၦလုဆၧလဖၪ အဂးနီၪ, လၧမုဖၩလခီၫ အဖၭထီၫ အဆိၩ နံၫလၬယဲထီၫ့, ဒဲလၧမုနုၬလခီၫ အဒၪ့ဎၩ့ အဆိၩ လလၬ, ဒဲလၧမုထၪ့ အဒၪ့ဎၩ့ အဆိၩ လလၬ ဒဲလၧမုခံၫ့လခီၫ အဆိၩ နံၫလၬယဲထီၫ့နီၪလီၫ. ယဟိဝၩ အလးဆံၫ့ဎံၪ မိအီၪဝ့ၫ လၧအၥၭကျၩလီၫ. 11 မိအီၪဝ့ၫ လၧၦလုဆၧလဖၪ အဂး, လၧဆၧအီၪက့ၪဆံၫ့ဎံၪဝ့ၫ, ဘၪဆဲၫ့ လၧစဇၫဒီၭ အဖိၪခွၫၥံၪ လၧအယိယူၭ ယဆၧခိၭနီၪတၭ, လၧဂၭဖျိၭဆၧ ထီးအထီ လၧၦအံၫစရ့လၭဖိၪ ဂၭဖျိၭဆၧ ဘဲၫၦလံဝဲၫဖိၪၥံၪ ဂၭဖျိၭဆၧ အၥိၭနီၪ, အဝ့ၫၥံၪ ဂၭဖျိၭအ့ၬ. 12 မိကဲၪထၪ့ ဆၧမၩဘိၪ့ဆံၫ့ဎံၪထုၬ လၧၦလံဝဲၫဖိၪ အနဲၩ့ လၧဂၪ့ခိၪ အဆၧမၩဘိၪ့ဆံၫ့ဎံၪ အဖၧၩ့လီၫ. 13 အီၪဆဲၫဎၩ့ လၧၦလုဆၧလဖၪ အနဲၩ့ထံၭနီၪ, ၦလံဝဲၫဖိၪ မိအီၪလၧဆၧလၧအဖၭထီၫ အဆိၩ နံၫလၬယဲထီၫ့, ဒဲအဒၪ့ဎၩ့ အဆိၩ လလၬလီၫ. အဖၭထီၫ ထၧၫ့ဘီၩ့ယၫနီၪ မွဲအဆိၩ နံၫလၬယဲထီၫ့ ဒဲအဒၪ့ဎၩ့ လလၬလီၫ. 14 အဝ့ၫၥံၪ အၪ့ဆၫခွံၬဘၪ အဝ့ၫအ့ၬ; အၪ့လဲၩဘၪ အဝ့ၫအ့ၬ; ဒဲဖ့ၪလၫ့ခွံၬဘၪ ခး အဆၧၥၪဆိၫအ့ၬ; အဂဲးဘဲၫယီၩ မွဲဆၧဆံၫ့ဎံၪ လၧယဟိဝၩ အဂးလီၫ. 15 ဆၧအဆိၩ ယဲထီၫ့ လၧအအီၪလၩ့ထး လၧဆၧဒၪ့ဎၩ့ အဖၫ့ခိၪ, အီၪဆဲၫဎၩ့ လၧဆၧအဆိၩ နံၫလၬယဲထီၫ့နီၪ, မိကဲၪထၪ့ ဆၧအလး လဆံၫ့ဘၪ လၧဒိၩ့အဂး, လၧၦအီၪဝ့ၫအလး အဂး, ဒဲလၧဆၧအလး အီၪလၧဒိၩ့ လၧခီၫ့ အဂးလီၫ. ဒိၩ့နီၪ မိအီၪဝ့ၫ လၧအၥၭကျၩလီၫ. 16 အယီၩမွဲ အထိၪဝ့ၫနီၪ, အဖၭထီၫ လၧမုဖၩလခီၫ, မွဲအဆိၩ လံထီၫ့ယဲယၩ, ဒဲလၧမုခံၫ့လခီၫ အဆိၩ လံထီၫ့ယဲယၩ, ဒဲလၧမုထၪ့လခီၫ အဆိၩ လံထီၫ့ယဲယၩ, ဒဲလၧမုနုၬလခီၫ အဆိၩ လံထီၫ့ယဲယၩလီၫ. 17 ဆၧအလး အီၪဝ့ၫ လၧဒိၩ့ လၧခီၫ့နီၪ အဆိၩ နံၫယၩယဲဆံၫ မိအီၪလၧမုဖၩလခီၫ, အဆိၩ နံၫယၩယဲဆံၫ လၧမုခံၫ့လခီၫ, ဒဲအဆိၩ နံၫယၩယဲဆံၫ လၧမုထၪ့လခီၫ, ဒဲအဆိၩ နံၫယၩယဲဆံၫ လၧမုနုၬလခီၫလီၫ. 18 ဆၧအီၪလၩ့ထး လၧအဖၭထီၫနီၪ အီၪဆဲၫဎၩ့ လၧဆၧမၩဘိၪ့ဆံၫ့ဎံၪနီၪ အဆိၩ လလၬ, လၧမုထၪ့လခီၫ, ဒဲအဆိၩ လလၬ လၧမုနုၬလခီၫ, အီၪဆဲၫဎၩ့ လၧဆၧမၩဘိၪ့ဆံၫ့ဎံၪနီၪ, အဆၧအၪထၪ့ မိကဲၪထၪ့ ဆၧအၪ့ လၧၦလၧအမၩ ဒိၩ့အဆၧမၩ အဂး လီၫ. 19 ၦလၧအမၩ ဒိၩ့အဆၧမၩနီၪ, မိမၩဝ့ၫ လၧအံၫစရ့လၭ အဒီၪ့ ထီးအလူၬ အကျၩလီၫ. 20 ဆၧမၩဘိၪ့ ထီးအလူၬနီၪ အဖၭထီၫ မိမွဲ အဆိၩ နံၫလၬယဲထီၫ့နီၪ, ဒဲအဒၪ့ဎၩ့ အဆိၩ နံၫလၬယဲထီၫ့လီၫ. နၥံၪ မိဘၪမၩဘိၪ့ ဆၧမၩဘိၪ့ဆံၫ့ဎံၪ လၧဆၧလံနိၪ့ အီၪလၧဒိၩ့အဆၧဖီၪ့ထၬလီၫ. 21 ဆၧအီၪလၩ့ထး အလခီၫ, ဒဲလၧအလခီၫဒၪနီၪ မွဲလၧအၦဒိၪဖၭဒိၪ အဂး, လၧအဆၧမၩဘိၪ့ဆံၫ့ဎံၪ ထီးအလူၬ, ဒဲလၧဒိၩ့အဆၧဖီၪ့ထၬနီၪ အီၪဆဲၫဎၩ့ လၧဆၧအဆိၩ နံၫလၬယဲထီၫ့ လၧဆၧအနဲၩ့ထံၭ လၧမုထၪ့လခီၫ, ဒဲအဆဲၫဎၩ့ လၧဆၧအဆိၩ နံၫလၬယဲထီၫ့ လၧဆၧအနဲၩ့ထံၭ လၧမုနုၬလခီၫ, ဆဲၫဎၩ့ လၧၦဒိၪဖၭဒိၪ အဂး လီၫ. တၭ မွဲဆၧမၩဘိၪ့ဆံၫ့ဎံၪ, ဒဲဂံၪ့အလးဆံၫ့ဎံၪ မိအီၪဝ့ၫ လၧအၥၭကျၩလီၫ. 22 ဆၧအီၪလၩ့ထး လၧၦလံဝဲၫဖိၪ အဆၧန့ၥၫ, ဒဲလၧဒိၩ့နီၪ အဆၧန့ၥၫ လၧအအီၪဝ့ၫ လၧၦဒိၪဖၭဒိၪ အဆၧ အကျၩနီၪ လၧအအီၪဝ့ၫ လၧယုဒၫ အနဲၩ့ထံၭ, ဒဲဘံၪ့ယမံၫ့ အနဲၩ့ထံၭ အဘိၩ့ဆၧၩ့နီၪ မိကဲၪထၪ့ ၦဒိၪဖၭဒိၪ အဆၧလီၫ. 23 ဆၧအလး လၧဆၨၩ အဒီၪ့ဂူၫဂၩလဖၪ အဂး. ၦဒီၪ့ၥံၪ လၧအအီၪလၩ့ထးလဖၪယီၩ, လၧမုထၪ့လခီၫ ဖိးလၧမုနုၬလခီၫနီၪ, မွဲဘံၪ့ယမံၫ့အလးလီၫ. 24 လၧဘံၪ့ယမံၫ့ အနဲၩ့ထံၭနီၪ လၧမုထၪ့လခီၫ ဖိးလၧမုနုၬလခီၫနီၪ စံမအၧၫ့အလးလီၫ. 25 လၧစံမအၧၫ့ အနဲၩ့ထံၭ လၧမုထၪ့လခီၫ ဖိးလၧမုနုၬလခီၫနီၪ, မွဲအံစခၫ အလးလီၫ. 26 လၧအံစခၫ အနဲၩ့ထံၭ လၧမုထၪ့လခီၫ ဖိးလၧမုနုၬလခီၫနီၪ, မွဲဇ့ၭဘလၧၫ့အလးလီၫ. 27 လၧဇ့ၭဘလၧၫ့ အနဲၩ့ထံၭ လၧမုထၪ့လခီၫ ဖိးလၧမုနုၬလခီၫနီၪ, မွဲဂၭအလးလီၫ. 28 လၧဂၭအနဲၩ့ထံၭ လၧမုခံၫ့လခီၫ ဖိးလၧမုခံၫ့နီၪ, အနဲၩ့ထံၭ မိအီၪဝ့ၫ လၧတၫမၫ ဖိးလၧထံၫ ဆၧအဲၪ့လိၬ လၧကၫဒ့ၭအဖၧၩ့ ဖိးလၧထံၫမိၡါနီၪ လၧမၫဆမံၭဖၭဒိၪလီၫ. 29 လၧၦဖၭဆၧ အဖၧၩ့နီၪ, အယီၩမွဲ ခးလဘံၪ့ လၧနၥံၪ မိဘၪအၪ့နၩ့ဖၭ ဖ့ၪလၫ့ အံၫစရ့လၭ အဒီၪ့လဖၪ လၧအဆၧန့ၥၫ အဂးတၭ, အယီၩမွဲ အဝ့ၫၥံၪ အလးလဖၪ, ကဆါ ယဟိဝၩစံၭဝ့ၫဒၪ. ဝံးယရုစလံၫ့ အတရၫ့ဖၭဒိၪလဖၪ. 30 အယီၩမွဲ ဒိၩ့ အဆၧစဲၪ့ထၪ့ခွံၬလဖၪ, လၧမုဖၩလခီၫနီၪ, မိမွဲ အနိၪထိၪဖီးဘီၩ့ အဆိၩ လံထီၫ့ယဲယၩလီၫ. 31 တၭ ဒိၩ့အတရၫ့ အမံၩ့နီၪ, မိလၩ့ဎိၭလိၬအၥၭ လၧအံၫစရ့လၭ အဒီၪ့လဖၪ အမံၩ့နီၪလီၫ. လၧမုဖၩလခီၫနီၪ တရၫ့ အီၪၥၧၫ့ဖၧၩ့, ရုဘံၫ့ အတရၫ့ လဖၧၩ့, ယုဒၫ အတရၫ့ လဖၧၩ့, လံဝဲၫ အတရၫ့ လဖၧၩ့လီၫ. 32 လၧမုထၪ့လခီၫနီၪ မိမွဲ အနိၪထိၪဖီးဘီၩ့ အဆိၩ လံထီၫ့ယဲယၩတၭ, တရၫ့ အီၪၥၧၫ့ဖၧၩ့, ယိၥၭ အတရၫ့ လဖၧၩ့, ဘံၪ့ယမံၫ့ အတရၫ့ လဖၧၩ့, ဒၫ့ အတရၫ့ လဖၧၩ့လီၫ. 33 လၧမုခံၫ့လခီၫနီၪ မွဲအနိၪထိၪဖီးဘီၩ့ အဆိၩ လံထီၫ့ယဲယၩ, တရၫ့ အီၪၥၧၫ့ဖၧၩ့, စံမအၧၫ့ အတရၫ့ လဖၧၩ့, အံစခၫ အတရၫ့ လဖၧၩ့, ဇ့ၭဘလၧၫ့ အတရၫ့ လဖၧၩ့လီၫ. 34 လၧမုနုၬလခီၫနီၪ မိမွဲ အနိၪထိၪဖီးဘီၩ့ အဆိၩ လံထီၫ့ ယဲယၩ တၭ, အတရၫ့ အီၪၥၧၫ့ဖၧၩ့, ဂၭ အတရၫ့ လဖၧၩ့, အၭၡၧၫ အတရၫ့ လဖၧၩ့ ဒဲနၭ၁လဲၫ အတရၫ့ လဖၧၩ့လီၫ. 35 အနိၪထိၪဖီးဘီၩ့ ဝၬဖီၩ့ဝ့ၫနီၪ မွဲအဆိၩ လလၬဎိၭထီၫ့ လီၫ. တၭ လၧမုလနံၩနီၪ လၧယၫလခီၫ ဒိၩ့နီၪ အမံၩ့ မိဘၪအီၪဝ့ၫ, ယဟိဝၩ ၡၪ့မၫ (ယဟိဝၩ အီၪဝ့ၫ ထီးနီၪ) လီၫ.